
1 SKYRIUS 


Plačiai atmerktos Vulfo akys iš įsiūčio pabalo. Dau- 
giau niekas nerodė, kad jis suirzęs, ir menkiau pažįstantis 
šefą žmogus galėjo pamanyti jį esant ramų. 

— Kartoju, pone Frostai, aš negaliu palikti savo namų, 
— lygiu, abejingu balsu kalbėjo Vulfas lankytojui. — Aš 
apskritai labai retai tai darau. Jūs vėl atvykote pas mane su 
tuo 'pasiūlymu, tačiau be reikalo. Kaip ir prieš penkias 
dienas aš pasakau: ne. Viso geriausio, sere. 

Luelinas Frostas buvo, ko gero, atkakliausias iš visų 
užsispyrėlių, nes dar patogiau įsitaisė krėsle, iš padilbų 
nužvelgė Vulfą ir tokiu pat tonu atsakė: 

— Pone Vulfai, aš žinau, kad jūs — užgaidingas Žmogus, 
ekscentriškas genijus, keisčiausias Niujorko detektyvas. 
Bet mano reikalas ypatingas. Praeitą kartą mėginau 
paaiškinti jums tai, tačiau, matyt, pervertinau savo 
gebėjimus. Tačiau dar tikiuosi jus įtikinti. Jūs nuvyksite 
tenai! Jums būtina ten apsilankyti! Sienos ir tradicijos, 
kurias patys sau nustatome, ir egzistuoja tam, kad nors 
retkarčiais jas peržengtume, pažeistume. Manau, kad tai 
netgi malonu. Lyg išlenktum viskio taurelę po ilgo susi- 
laikymo. Na, apie ką mes kalbame! Kiek čia to kelio: į 
Penkiasdešimt antrąją gatvę! Su taksi nurūksite per septy- 
nias ar aštuonias minutes. | 

— Kiek čia to kelio: dvidešimt kvartalų! — numykė 
Vulfas. - Kiek jums metų, jaunuoli? 

— Dvidešimt devyneri. 

— Kaip geltonsnapis akiplėša, kuriam dar niekas nešėrė 

per nosį, jau senas, o kaip sukčių sukčius - dar per jaunas, 
— pakomentavo Vulfas, žvelgdamas pašnekovui tiesiai į 
akis. — Siūlote, kad aš pats sugriaučiau nusistovėjusius 
savo įpročius, pažeisčiau savo tvarką, šokčiau į tą verdantį 
katilą, vadinamą „miestu“, sėsčiau į taksi... Taksi! Jis 
šokinės asfalto džiunglėmis lyg kokia varlė. O, aš pažįstu 
mūsiškius taksi. Nesėsiu į taksi net tada, jei nuo to prik- 
lausys paties Sfinkso paslapties įminimas ir kaip atlygini- 
mas bus pažadėti Nilo lobiai. 

Ir Vulfas dar plačiau atsimerkė, skvarbiu žvilgsniu 
prismeigdamas lankytoją prie krėslo. 

Sėdėjau prie savo stalo per aštuonias pėdas nuo Vulfo 
ir vos galėdamas ištverti nesijuokęs stebėjau, kas čia 
dedasi. Tiesą pasakius, smagu buvo žiūrėti tiek į šefą, tiek 
į klientą. Aš mačiau, kad Frostas skeptiškai blėstelėjo 
akimis, vadindamas Vulfą ekscentrišku genijumi. Matyt, 
dėl to Vulfas visai nebeteko kantrybės, todėl ir rėžė apie 
akiplėšą ir sukčių... Aš pats asmeniškai per devynerius 
bendro darbo metus spėjau įsitikinti, kad Niro Vulfas iš 
tikrųjų yra geriausias detektyvas į šiaurę nuo Pietų 
ašigalio, kad kiekvienas kartas, kai reikia peržengti namų 
slenkstį, atima iš jo dešimt gyvenimo metų, kad valgis ne 
namuose — tai geriausiu atveju gėralas arkliams ir jovalas 
kiaulėms, kad tik mūsų Fricas Breneris gali pataisyti ką 
nors valgoma... Tiesa, apie valgį. Esu visiškai tikras: jeigu 
Fricas kada nors pradings, Vulfas, kelias dienas pasika- 
mavęs, numirs iš bado. Taigi Frostas baisiai klysta, ragin- 
damas šefą nepaisyti įpročių ir tradicijų. Negausiai 
žmonių kategorijai, kuriai priklauso ir Vulfas, tai blogiau 
už mirtį. Daugiau apie Vulfą nieko nebesakysiu: jeigu 
kada nors jis ims ir perskaitys šiuos užrašus? 

Frostas nepasidavė. Net akių nenudelbė. 

— Pone Vulfai, aš žinau, kad dabar jūs nieko netiriate. 
Turite daug laisvo laiko. Tai ar verta drožti pompastiškus 
monologus apie taksi tų vargetų Vuto ir Bareto* stiliumi? 
Ar nebūtų geriau apžiūrėti įvykio vietą? Tik pagalvokite: 

* Amerikiečiai aktoriai Edvinas Tomas Buras ir Lorensas Baretas tais 
metais dažnai gastroliuodavo šalyje. 

mirė mergina, mirė neaiškiomis aplinkybėmis — buvo nu- 
nuodyta. Kas žudikas? Kodėl jis tai padarė? Nejaugi 
nesusidomėsite kaip profesionalas? Juk jūs — profesio- 
nalas, nė kalbų negali būti. Bet dedatės įžeista nekaltybe ir 
spyriojatės! Dar kiek — ir būsiu priverstas pavadinti jus 
prastu aktoriumi! Juk aš suprantu aktorių vaidybą ir skiriu 
nuoširdumą nuo dirbtinumo. Ir aš jumis netikiu. Netgi štai 
ką pasakysiu: tikram profesionalui jo asmeniniai 
nepatogumai niekada nebus svarbesni už tiesos paieškas. 
Jis ras nusikaltėlį, ir ... 

— Pone Frostai, patausokite savo gražbylystę mer- 
giotėms,.— atžariai nutraukė jį Vulfas. — Jums nepavyks 
priversti manęs keisti savo įpročių. Kasdien kas nors 
nužudomas. Niujorke tai atsitinka dažniau negu kituose 
miestuose. Nusikaltėlių ieško policija. Kuo aš čia dėtas? 
Ypatingas mano talentas — ypatingiems atvejams. O tai, ką 
jūs man pasakojote — paprasčiausias nusikaltimas, ir tiek. 

— Matote, tai ne vien dėl tos merginos mirties. Pavojus 
gresia kitiems Žmonėms... Tiems, kurie buvo greta jos, kai 
ji... Jūs galėtumėte išgelbėti juos! 

— Kaip? Pliaukštelėjęs delnais? Nesu nei fakyras, nei 
fokusininkas, nei aiškiaregys. 

— Aiškiaregystės ir nereikia. Apžiūrėsite viską vietoje, 
pasikalbėsite su liudytojais... 

— Na štai, vėl jūs apie važiavimą! — Vulfas net pabar- 
beno pirštais per krėslo ranktūrį. — Niekur aš nevažiuoju! 
Savo automobiliu naudojuosi itin retai! Mano organizmas 
nepakenčia jokio kratymo! Juk matote, kad neturiu vadi- 
namosios kontoros: kontora aš paverčiau asmeninį kabi- 
netą, ir vien dėl to, kad Žmonės važiuotų į mano namus, 
neversdami važinėti manęs. Gana apie tai. Aš 
neprieštarausiu, jei jūs, pone Frostai, atsisveikinsite. Viso 
gero. 

Lankytojas įsitempė, paraudo, jo kaklo venos išsipūtė. 
Kurį laiką ponas Frostas sėdėjo nekrustelėdamas, paskui 
tyliai pasakė: 

— Tai nevažiuosite? 

— Nevažiuosiu, — ramiai atsakė Vulfas. 


— Dvidešimt kvartalų... aštuonios minutės... 

— Ne. 

Susižavėjau Vulfo ištverme. 

— Jie taip pat nenori pas jus važiuoti, — prislėgtu balsu 
pasakė Frostas ir atsidusęs kyštelėjo ranką į vidinę švarko 
kišenę. Išsitraukė voką, išėmė iš jo kažkokius dokumen- 
tus, atskyrė vieną, o kitus vėl įdėjo į voką. — Nenorėjau 
griebtis tokių metodų, tikėjausi galėsiąs jus įtikinti, deja... 

Frostas išlygino lapuką ant stalo, bet pakišti jo Vulfui 
neskubėjo. Vulfas tylėdamas laukė ir nežiūrėjo į popierių. 
Pašnairavau ir pastebėjau, jog lapo apačia išmarginta 
įmantriais užraitais — parašais. 

— Dvi dienas prie šito sugaišau, — Frostas prikando 
lūpą. — Bet suradau visus, kurių man reikėjo, ir įkalbėjau 
padėti... 

Kadangi Vulfo nė kiek nesudomino jo žodžiai, Frostas 
tęsė: 

— Molė Louk buvo nunuodyta praeitą pirmadienį. 
Policija iš pradžių griebėsi tos bylos, bet trečiadienį aš 
supratau, kad bukagalviai knisliai nieko nesuras. Tuomet 
atvažiavau pas jus... Jei būčiau turėjęs kitą išeitį, būčiau ja 
pasinaudojęs. Tačiau šis nusikaltimas tik jūsų jėgoms. O 
jūs atsisakėte. Mėginau atvežti čionai Maknairą ir kitus, 
bet jie manęs kratėsi. Ką dar galėjau daryti? Pasamdžiau 
os detektyvą, gerai jam užmokėjau... Ir ką gi? 

nipštas. Išmesti pinigai. Ratą užbaigė jūsų asmuo. Taip 
išsamiai viską pasakoju, kad suprastumėt: nė vienas seklys 
neįstengs išnarplioti šitos bylos ir nė vienas policininkas 
negalės nustatyti, kas atsitiko Molei. Detektyvus vaidinti 
jie tinka ne ką geriau, negu sukriošusi kekšė — Džuljetą. 
Tik jūs rasite, kas nužudė vieną merginą ir gali nužudyti 
kitą... Galutinai tai supratęs, ryžausi nebepaisyti 
priemonių... Tai buvo šeštadienį. Ir šit per dvi dienas 
surinkau, tikiuosi, ganėtinai parašų... 

Luelinas Frostas ilgu nagu pastūmė popieriaus lakštą 
Vulfui. 

— Prašom perskaityti. 

Vulfas paėmė lakštą ir atidžiai jį išstudijavo. Iš šefo 


akių liko tik plyšeliai, ir sunku buvo suprasti, kokie jaus- 
mai dabar audrina žmogų-kalną. Neskubėdamas atkišo 
laišką man. 

Kilstelėjęs aš jį pasiekiau. Dailus mašinraštis, puikus 
popierius. Tekstas: 


„Niujorkas 

1936 m. kovo 28 d. 

Ponui Niro Vulfui 

Brangusis sere! Prašome jus ištirti keistas Molės Louk 
mirties aplinkybes. Mergina buvo nunuodyta kovo 23 
dieną Niujorke, Penkiasdešimt antrojoje gatvėje, firmos 
„Boiden Maknair inkorporeited“ patalpose. Matyt, bylos 
tyrimas pareikalaus iš jūsų didelio asmeninio pasiaukoji- 
mo, ir Jums reikės apsilankyti Maknairo kontoroje. Mes 
žinome, kad Jūs retai išeinate iš savo namų, padarote 
išimtį tik kasmetinei orchidėjų parodai Metropolio 
muziejuje. Ir nors mūsų dingstis Jums neatrodo labai 
reikšminga, mes tikimės, kad Jūs rasite galimybę atlikti 
tyrimą kuo mažiau pakenkdamas sau ir skirdamas kelias 
savo brangaus laiko valandas. 

Prašymas surašytas pono Luelino Frosto pageidavimu. 


Nuoširdžiai gerbiantys jus — 
Vinoldas Gliukneris 
Keleris Ditsonas 
T. M. O Hormanas 
Raimondas Plenas 
Čezas Šanksas 
Kristoferis Bemfordas“ 


Paėmęs iš manęs lapą su parašais, Vulfas atsargiai 
padėjo jį po prespapjė — tai buvo poliruotas buksmedžio 
tašelis. 

Kabineto šeimininkas vis dar tylėjo, todėl Frostas 
neramiai pasimuistęs tarė: 

— Atleiskite, bet rai - mano paskutinis argumentas. 
Nieko kito aš negalėjau sugalvoti. Jau sakiau, kad ten dar- 

bavosi Delas Pritčardas, bet tuščiai! Baisu, kad aš štai taip 
darau... Bet aš tiesiog privalau gauti jus! 

Vulfas pirštu vedžiojo mįslingas figūras krėslo 
ranktūryje. 

Frostas neteko vilties. 

— Na, ką pasakysite? — jis jau kone gaikčiojo. —- Ar 
važiuosite? 

Pagaliau Vulfas pravėrė burną: 

— Na, ir prireikė jiems tos bylos! Kažkokia visiškai 
svetima merginas... Kam jiems reikėjo pasirašyti tą 
popierių? 

— Jie ir nenorėjo, bet aš įkalbėjau! — beveik išrėkė 
Frostas. —- Aš kiekvienam atskirai paaiškinau, kad niekas, 
be jūsų, neišnarplios tos bylos, kad rytoj dar kas nors žus, 
jeigu žudikas nebus surastas šiandien, ir mes visi būsime 
dėl to kalti — netiesiogiai, žinoma... Pasakiau, kad 
neįmanoma priversti jūsų imtis tyrimo, jeigu jūs pats to 
nenorite. Tačiau yra keletas Žmonių, kurių nuomonę jūs 
branginate, ir tie Žmonės — tai jie patys, orchidėjų augini- 
mo ir dauginimo specialistai, geriausi visose Valstijose. 
Surinkau visą šūsnį įtakingiausių asmenų rekomendacinių 
laiškų ir atvykau pas jus su tais laiškais. Aš maldavau, 
prašiau, reikalavau... Ar važiuosite? 

Vulfas atsiduso. 

— Čia nėra vieno parašo... Didžiausią orchidėjų kolek- 
ciją turi Aleksas Martinas iš Rezerfordo. Keturiasdešimt 
tūkstančių gėlių. Tačiau Martinas nepasirašė prašymo. 

— Nepasirašė, nes aš nevažiavau pas jį! — kilstelėjo 
smakrą Frostas ir išpoškino: - Aleksas Martinas — 
šarlatanas. 

Vulfas labai nustebęs pažvelgė į klientą. 

— Jūs Žinote?.. 

— Ponas Gliukneris man paaiškino, kad jūs visada blo- 
gai atsiliepiate apie poną Martiną, ir apskritai jis — prastas 
gėlininkas. 

— Vadinasi, ponas Gliukneris nepagailėjo jums savo 
brangaus laiko, jaunuoli? — Vulfas kietai sučiaupė lūpas ir 
staiga prapliupo: — Jūs atitraukėte nuo svarbių darbų visų 

gerbiamus Žmones, varginote juos, kvaršinote jiems galvas 
pasakomis apie kažkokias merginas, minėjote mano vardą 
ir visur postringavote apie mane! Velniai rautų, kas jums 
davė tokią teisę?! 

— Niekas. Aš tik bijau... Bijau, kad bus dar vienas 
lavonas. 

— Tačiau kuo aš čia dėtas?! 

— Tuo, kad daugiau neturiu į ką kreiptis. 

— Ta mergina... Kas ji jums? Draugė? Mylimoji? 
Giminaitė? 

— Niekas. Tik pažįstama. Menkai pažinojau ją, bet... — 
Frostas sutriko. - Tos merginos mirtis man tartum 
pranašauja didelę nelaimę. Suprantate... 

— Stop. Kiek supratau, nužudytoji mergina — pašalinis 
žmogus. Nusikaltimo — jeigu tai iš tikrųjų nusikaltimas — 
liudytojai nė nesiteikė atvažiuoti pas mane, nors esu 
tikras, kad mygote juos kaip įmanydamas. Prasti reikalai, 
pone Frostai. Jaučiu, kad važiuodamas tik tuščiai gaiščiau 
laiką. Taigi taip ir bus. 

— Ne! Aš prašau!.. 

— Yra dar viena svarbi detalė. Man visada mokami 
labai dideli honorarai. 

Frostas susigūžė krėsle. 

— Aš esu apie tai girdėjęs, tačiau tikiuosi, kad įsteng- 
siu jums sumokėti. Jau dvejus metus esu įvairiausių 
pramoginių renginių prodiuseris, pradedant nuo madų 
demonstravimo ir baigiant miuziklais. Iki šiol išlaidų 
būdavo daugiau negu pajamų. Išleidau nemažai savo tėvo 
pinigų, bet pagaliau aptikau aukso gyslą... Jūs nematėte 
Brodvėjuje „Pusryčių susišaudymo metu“? O, tai hitas! Ir 
dar koks! 

— Manęs miuziklai nejaudina, - kratėsi Vulfas. — 
Pasakykite aiškiai ir suprantamai: ko norite pasiekti, 
ištyręs Molės Luok mirtį? 

— Aš noriu... — lankytojui ėmė perštėti gerklė. - Jeigu 
sužinosite, kaip ten pateko nuodų, ir padėsite man... 

— Kalbėkite aiškiau... 

— Aš nerimauju dėl savo pusseserės. Tai mano orto- 

pusseserė. Taip, mano dėdės duktė. Ji taip pat ten, toje fir- 
moje, kurioje įvyko žmogžudystė... 

— Kas gi jums, pone Frostai? Vos prakalbome 
konkrečiai, jūs lemenate ir mikčiojate, —- kandžiai tarė 
Vulfas. — Teikitės suimti save į rankas. 

— Taip, taip, žinoma... Aš, Luelinas Frostas, noriu 
nusamdyti jus ir apmokėti jums už darbą — suprantama, ne 
beprotiškomis kainomis, — kad jūs pirmiausiai nustaty- 
tumėte, kaip saldainių dėžutėje atsirado nuodų ir kas įdėjo 
jų į saldainius, antra, įtikintumėte mano pusseserę Eleną — 
o ji labai užsispyrusi, tokia pat, kaip ir jūs, — išeiti 1š 
Maknairo firmos, nes tai itin pavojinga vieta. Taigi jūsų 
honorarą sudarys dvi dalys. Gali būti ir taip, kad įstengsite 
užsidirbti tik vieną dalį: byla iš tikrųjų nėra lengva. Na, 
jeigu jums pavyks palaužti Elenos priešinimąsi ir ji apleis 
firmą, aš pasirašysiu čekį ir nereikalausiu aiškintis Molės 
Louk mirties aplinkybių. Tik nemanykite, kad Eleną jums 
pavyks lengvai perkalbėti: jos neišgąsdinsit. Ji nėra mari- 
onetė, jos nepatampysi už virvučių, o jei kas ir gali 
paveikti mano pusseserę, tai tik Maknairas. Elena tiesiog 
kvailai ištikima „dėdei Boidui“ — taip ji vadina jį. 
Žinokite, kad Maknairas — senas Elenos motinos, Kalidės 
Frost, mano tetos Kelės, bičiulis. Ten dar painiojasi 
Hubertas, kad jį kur galas. Tai toks galvijas... Kas yra, 
pone Vulfai? Jūs norite išeiti? 

Frosto akys suapvalėjo iš nuostabos: jis stebėjo pro- 
cesą, kaip sunkus kūnas kėlėsi, išsilaisvindamas iš krėslo 
glėbio. Bet štai Vulfas žengė iš užstalės ir neįtikėtinai 
gracingai stengėsi jo išsilenkti. 

— Pone Frostai, gausite palaukti šeštos valandos, jei 
visas smulkmenas norėsite papasakoti būtinai man. Nuo 
ketvirtos iki šeštos aš leidžiu laiką savo oranžerijoje. Bet 
gal pasitenkintumėte pašnekesiu su mano padėjėju - 
detektyvu ponu Gudvinu? 

— Bet jūs atvažiuosite į ,„Boiden Maknair inkorporei- 
ted“? — tarė Frostas, jo balsas virpėjo. 

Vulfas lėtai kaip sunkiai pakrautas garvežys pasisuko. 

— Atvažiuosiu. Atvažiuosiu, velniai jus rautų! Bet 

žinokit: jeigu tame laiške, — jis dūrė pirštu į stalą, ant 
kurio buvo padėtas prašymas, — būtų buvęs Alekso 
Martino parašas, būčiau bematant išgrūdęs jus, o laišką 
išmetęs į šiukšliadėžę. Martinas — ne vien šarlatanas. Tai, 
kaip jis elgiasi su orchidėjomis, — šventvagystė. Užuot 
tyręs, ko joms reikia ir rūpestingai prižiūrėjęs gėles, tas 
turčius verčiau pakeičia užskurdusius augalus naujais, ką 
tik nupirktais! To negalima pateisinti. 

Pasisukęs į duris, jau eidamas tarstelėjo man: 

— Rytoj dvyliktą valandą mes važiuojame pas poną 
Maknairą. Perspėk jį. 

Frostas dar mėgino kažką aiškinti, bet Vulfas nebesik- 
lausydamas jo išėjo. Netrukus mudu išgirdome, kaip 
sugirgždėjo liftas, keldamas šeimininką į trečiąjį aukštą, į 
oranžeriją. 

Jaunuolio veidą išmušė raudonos dėmės; nežinia, kas 
tai buvo: džiaugsmo ar apmaudo raudonis. Pečiai suglebo, 
bet akys karštligiškai blizgėjo. Regis, klientas dar 
nežinojo, kaip vertinti savo vizitą, kokį ženklą rašyti — 
pliusą ar minusą. Pagaliau aš kaip reikiant vaikiną nužvel- 
giau. 

Gražius pasigarbanojusius šviesiai kaštoninius plaukus 
Luelinas Frostas šukavosi aukštyn, atidengdamas aukštą 
giedrą kaktą. Frostą būtų galima vadinti simpatišku, jei ne 
ta didelė nosis ir sunkokas buldogiškas apatinis žandikaulis. 

— Dėkui, pone Gudvinai, - pasakė jis atsikvėpdamas. — 
Jeigu ne jūs, būčiau visąi įklimpęs. Kaip gerai, kad 
patarėte man nevažiuoti pas Aleksą Martiną. Gerai būčiau 
pasirodęs... Labai dėkui. | 

— Taip, pono Martino parašas būtų nubraukęs visus 
kitus, - miktelėjau aš ir pridūriau, darydamas užuominą: — 
Bet juk jūs pats sugalvojote, kad reikia šauktis orchidėjų 
specialistų pagalbos, ar ne? | 

— Ak, taip. Nesirūpinkit, aš jūsų neišduosiu. Padarėte 
man didelę paslaugą... 

— Nereikia dėkoti. Aš paisiau savo interesų. Nusibodo 
sėdėti nieko neveikiant. Tris mėnesius rankas sudėjęs!.. 
Pavargau... 

Triuką su parašais sugalvojau išgirdęs vieną įdomų 
pokalbį telefonu. Vulfas šnekėjosi su Vinoldu Gliukneriu 
— tuo, kuris pirmasis pasirašė po Frosto tekstu. Neseniai iš 
vieno labiausiai patyrusių tiekėjų Gliukneris buvo gavęs 
pargabentus iš Indonezijos keturis rečiausios rausvos 
orchidėjos — celogina pandurata — šakniagumbius. Vulfas 
įsigeidė nusipirkti du šakniagumbius. Ir ne šiaip sau 
įsigeidė, o iš proto kraustėsi. Gliukneris paniekinamai 
prunkštelėjo, išgirdęs jo pasiūlymą. Manau, kad priklau- 
somybė nuo seno šikniaus Gliuknerio galiausiai ir paveikė 
Vulfą, priversdama sutikti su rytdienos kelione: Vulfas 
negalėjo nepaisyti Žmogaus, nuo kurio priklausė, ar jo 
kolekcijoje atsiras nauja ,,žvaigždė“. O dėl paties 
Gliuknerio... Toks gobšuolis vargu ar išsiskirs su 
šakniagumbiais net ir tada, jeigu Vulfas jo prašomas 
išaiškins tuziną Žmogžudysčių. Taip galvodamas ir įpyliau 
alyvos į ugnį. 

Frostas viso to nežinojo, 0 aš ir nesirengiau pasakoti 
lankytojui, kas dedasi mūsų namuose. 

— Ir dar, pone Frostai, - tariau pasiimdamas bloknotą ir 
pieštuką, — aš norėčiau paeksperimentuoti, atleiskite, kiek 
arklio jėgų gali išjudinti šefą iš vietos... Jūs pasirengęs? 

— O kei. 

— Pradedam. Papasakokit apie Molės Louk mirtį, tik 
kuo smulkiau. 


2 SKYRIUS 


Kitą rytą pasipūtęs, suirzęs, piktas, šaliku apmuturiuo- 
tas Niro Vulfas, be perstojo maukšlindamas ant ausų juodą 
fetrinę neįtikėtino dydžio skrybėlę pasibaisėtinai plačiais 
kraštais, kaip neregys stuksendamas lazdele į laiptų 
pakopas, žengė į savo namų priemenę ir leidosi kelionėn — 
arba, pasak jo paties, ,„šoko į katilą“. 

Tądien pasitaikė malonus rytas: saulė nesvilino, tik 
glostė, ir į mus dvelkė lengvutis pavasario vėjelis, neleis- 
damas nė menkiausiai dulkelei nukristi ant mūsų didžiai 

svarbių asmenų. Tačiau sėsdamasis į automobilį Vuifas 
raukėsi ir pūkštė. Atsargiai pavažiavau tolyn nuo sen- 
ovinio iš akmenų sumūryto mūsų namo ir nedideliu 
greičiu pasukau į Penkiasdešimt antrąją gatvę, prie 
Maknairo kontoros. Viskas klostėsi neblogai, kol automo- 
bilio ratas Penktojoje aveniu nepataikė į gilią duobę - 
matyt, kažkas išrausė kelią rengdamasis medžioti mamu- 
tus. Deja, nukentėjo ne mamutas, o Vulfas — jį smarkiai 
krestelėjo. Galima tvirtinti, kad medžioklė baigėsi sėkmin- 
gai. Sąžiningai prisipažinsiu: gavau smarkiai suktelėti 
vairą, kad suteikčiau šefui tą pramogą. 

Dirstelėjau atgal. Vulfas raukėsi — jo veidas ribėjo tar- 
tum vandens paviršius. 

— Atleiskite, sere, — pasakiau, kad kaip nors 
sušvelninčiau eismo įvykį. | 

Vulfas nieko neatsakė. 

Sukaliodamas vairą, perkračiau galvoje viską, ką 
Luelinas Frostas pasakojo apie ,„Boiden Maknair inkor- 
poreited“ ir ką vakare aptarėme mudu su Vulfu. Firma 
buvo itin respektabili. Dėl jos reputacijos Maknairas ir visi 
kiti drebėjo labiau nei griežta mamytė dėl savo dukters 
nekaltybės. 

Frostas jau lūkuriavo mūsų prie įėjimo į pastatą. 

Eidamas pirmuoju aukštu, atkreipiau dėmesį į brangiai 
atsieinantį pardavėjų-konsultančių drabužių kuklumą. Jos 
sumaniai įkalbinėjo pinigingas poniutes pirkti vieną ar 
kitą daiktą, kainuojantį, kaip viena ausim nugirdau, šimtų 
šimtus dolerių. Viena pirkėja apžiūrinėjo puošnų 
manekenės demonstruojamą chalatą: lyg karališką manti- 
ją, lyg japonišką kimono. Pardavėja aiškino, kad 
„Chalatėlis“ pasiūtas iš rankomis siuvinėto audeklo, jo 
lekalus sukūręs patsai Maknairas. Paskui ji pasakė kainą — 
tai buvo astronominė suma. Ir aš pamaniau: „Štai kada 
rma irti šeimos! Vargšas vyras...“ 

Liftas pakėlė mus į antrąjį aukštą, kur pardavėjų ir 
pirkėjų nebuvo, užtat lyg blizgančios plonutės Žuvys pro 
šalį plaukė lieknos ilgakojės manekenės. Erdvus korido- 
rius buvo pristatytas vazų su gėlėmis. Į koridorių išėjo 

plačios kabinetų ir siuvyklų durys, apmuštos 
raudonmedžiu, ant durų puikavosi graviūros. Viskas rodė, 
kad Maknairo firma čia įsikūrusi amžiams... 

Frostas įvedė mus į didelį šviesų kambarį, išklotą 
rytietiškais kilimais, vaizduojančiais drakonus. Baldai — 
sofos ir foteliai, apmušti šviesiai rudu šilkišku audeklu, — 
atrodė lyg smėlio salelės tame egzotiškame rojuje. Ant 
plonyčių kojyčių stirksojo aukštos paauksuotos peleninės. 

Kai mano akys apsiprato su spalvų gausa, pastebėjau 
ant sofos, prie tolimiausios sienos, sėdinčias dvi deives: 
blondinę ir šatene. Abi — tikras žavumėlis. Blondinė buvo 
klasikinių veido bruožų, na, ir, žinoma, žydrų akių, 
rausvos odos su švelniai pasklidusiu per visus skruostus 
raudoniu. Šatenė buvo kiek prastesnė, bet taip pat akina- 
ma. Pirmoji galėjo pasiekti pergalę konkurse „Mis 
Visata“, antroji — ,,Mis Galaktika“. Zodžiu, kumelaitės 
kaip reikiant. 

Merginos žiūrėjo į mus ir supratusios, kad mes su 
Vulfu jas pastebėjome, linktelėjo dailutėmis galvytėmis. 
Šatenė pasisveikino su Frostu. 

— Labas, Lu. 

— Labas, Elena, - atsakė jis. 

Mes perėjome per kambarį, ir Frostas išvedė mus į gre- 
tutinį kabinetą, kuris vedė dar į kitą koridorių. Tyliai 
pasakiau Vulfui: 

— Ar matėte tuos du „pumpurėlius“ ant sofos? Na, 
kaip? Turėtume dažniau čia užsukti! 

Orchidėjų specialistas burbtelėjo kažką nesuprantama. 

Sustojome priešais tvirtas ąžuolines duris. Frostas 
pasibeldė, atidarė duris ir praleido mus į priekį. Tai buvo 
paties boso, Boideno Maknairo, kabinetas. Iš pirmo žvil- 
gsnio galėjo pasirodyti, kad čia maža prabangos, tačiau 
netrukus jau būdavo akivaizdu, jog šeimininkas siekia 
visai kitokio įvaizdžio — jis esąs ne tiek turtingas, kiek 
patikimas žmogus. Viskas čia buvo geros kokybės, iš 
tikrųjų gražu, nors ir neiššaukiama. Lankytojas turėjo 
susidaryti įspūdį apie poną Maknairą kaip apie labai 
pasitikintį savimi žmogų. Tiek geltono aksomo portjeros, 

tiek baldai, net rašalinė ant stalo elegantišku masyvumu 
pabrėžė firmos solidumą. 

Frostas pristatė mus: 

— Ponas Niro Vulfas. Ponas Arčis Gudvinas. Ponas. 
Maknairas. 

Kabineto šeimininkas atsistojo, žengė iš už stalo ir 
tiesdamas paspausti mums ranką gižiai pasakė: 

— Labai malonu. Prašom sėsti, džentelmenai. Lu, pris- 
tumk štai tą fotelį arčiau. 

Matydamas, jog Frostas bogina kažkokį visai jam 
netinkamą baldą ir tuojau ims sodinti, Vulfas visiškai 
įdūko ir ėmė gręžtis link durų. Supratau, kad viso sumany- 
mo sėkmė dabar — mano rankose, pribėgau prie Maknairo 
krėslo ir griebęs jį ėmiau tempti Vulfui. Visi trys - Vulfas, 
Maknairas ir Frostas — apmirė. Net ir pats nesitikėjau, kad 
galiu būti toks akiplėša. 

— Pone Maknairai, tikiuosi, kad neprieštaraujate, na, ir 
puiku, — sutarškėjau kiek galėdamas skubiau. — Jūsų 
gražūs baldai, bet sėdynės velnioniškai mažos. Ponas 
Vulfas visuomenėje turi svorį... 

Taip kalbėdamas aš jau pastūmiau krėslą tiesiai Vulfui 
po užpakaliu. Vulfas neskubėjo sėstis. Bet ir nėjo lauk. 
Maknairas vis dar negalėjo atsipeikėti iš nuostabos. Tuo- 
met pastačiau jo paties krėslo vietoje kitą — iš tų, 
stovėjusių pasienyje, ir laikydamas, jog savo misiją atli- 
kau, klestelėjau greta Frosto. 

Pagaliau Maknairas suvokė, kad į jo kabinetą įsiveržė 
stichija, vardu „Niro Vulfas ir jo padėjėjas“, ir užvirė 
lygiai kaip ir mano šefas. 

— Lu, juk tu žinai, koks brangus mano laikas, - dus- 
liai pasakė jis įsmeigęs į mūsų klientą piktą žvilgsnį. — 
Ar perspėjai tuos džentelmenus, kad aš galiu skirti 
jiems tik ketvirtį valandos? Penkiolika minučių! Ne 
daugiau. 

Frostas susijaudinęs pašoko. 

— Tikriausiai penkiolikos minučių bus mažoka, - 
išlemeno jis, jausdamas, jog Visos jo pastangos virs 
plėnimis, ir Vulfas labai patenkintas išvažiuos namo. 

— Bet aš labai užimtas! —- pakėlė balsą Maknairas. — Ir 
nesuprantu, apie ką čia kalbėtis. Aš nieko nežinau. 

Jis atsisėdo į mano pakištąjį krėslą ir ėmė skubiai kil- 
noti popieriukus ant stalo. Paskui dirstelėjo į laikrodį ir 
kreipdamasis į Vulfą pasakė: 

— Šiandien man labai sunki diena. Manau, kad per 
penkiolika minučių jūs viską išsiklausite. 

Vulfas stovėjo lyg koks paminklas. Pagaliau pravėrė 
burną ir jis. 

— Per dvi valandas. Man reikia, kad tai bylai skirtumėt 
dvi valandas, o gal ir daugiau. 

— O ne! - pasiuto Maknairas. — Aš toks užimtas, o jūs 
norite neįmanomo. Penkiolika minučių. 

— Na, ką gi... 

Vulfas priėjo prie stalo ir pasviro virš Maknairo, žvel- 
gdamas į jį iš viršaus. Maknairas pagūžčiojo lyg jam būtų 
ledo už apykaklės užkišę. 

— Dievas mato, kad nenorėjau pas jus važiuoti, — tarė 
Vulfas. — Ir nebūčiau važiavęs, jeigu ne ponas Frostas su 
savo fantastiškais gebėjimais net mirusius išjudinti. Užtat 
dabar aš žinau, ką daryti. Grįžęs namo, tuojau pat paskam- 
binsiu inspektoriui Kremeriui iš policijos valdybos. Juk 
pažįstate inspektorių? Jis oficialiai tiria vienos jūsų tarnau- 
tojos mirties aplinkybes. Mano prašomas inspektorius, 
suinteresuotas bylos tyrimu, atgabens man į kontorą visus, 
su kuriais manysiu esant reikalinga pasikalbėti, — taigi ir 
jus. Ir sugaišite kur kas ilgiau negu dvi valandas. Taigi. 

Vulfas pasisuko ir žengė prie durų. Mudu su Frostu 
puolėme paskui jį. Jau prie durų mus sulaikė Maknairo 
šūksmas. 

— Palaukite! Jūs ne taip viską supratote! Geriau ramiai 
pasikalbėkim. 

Vulfas palaikė paspaudęs durų rankeną ir 
neskubėdamas atsisuko, ketindamas pasiklausyti, ką dabar 
užgiedos Maknairas. 

O šis išsitraukė iš kišenės nosinę ir nusišluostė 
išprakaitavusią kaktą. 

— Iš kur jūs ištraukėte, kad aš nenoriu padėti tirti 

bylos? Labai noriu. Bet ponas Kremeris negali priversti 
manęs duoti parodymus, juolab nėra pagrindo gaišinti 
manęs jūsų kontoroje neribotą laiką. Aš jau šnekėjausi su 
inspektoriumi ir atsakiau į jo klausimus... Ponai, kodėl jūs 
stovite? Sėskitės, — ir Maknairas staigiu rankos mostu 
parodė į kėdes. — Taip, mažylė Molė nunuodyta... 
Patikėkit, aš labai sielvartauju... Tokia dėmė mūsų rep- 
utacijai... Ir labiausiai netinkamu laiku! Kalbu apie 
pavasario kolekcijos demonstravimą, aš beveik nebūnu 
namie, dirbu nuo ankstaus ryto iki gūdžios nakties... 
Zinoma, tai Lu užvirė košę, — jis priekaištingai dėbtelėjo 
Frosto pusėn. — Policija žino, kad aš čia niekuo dėtas. Esu 
tikras, kad ir jūs tuo greit įsitikinsite. Inspektorius 
Kremeris ne sykį kartojo man, kad ši žmogžudystė - 
nepriekaištingiausia iš visų, kurias jam yra tekę regėti. 
Nesuprantu, kodėl tu, Lu, įsikalei sau į galvą, kad... Juk tai 
kvaila! Ponas Vulfas nepadės tau pašalinti Elenos iš fir- 
mos, taip ir žinok!.. Tiesa, tai ne mano reikalas. Nagi, 
sėskitės! Aš negaliu šitaip šnekėtis. 

Vulfas lėtai žengė prie krėslo ir ėmęsis visų atsargumo 
priemonių atsisėdo. Į Maknairą jis nežiūrėjo. Aš irgi širdau 
ant kabineto šeimininko: galėjo būti mandagesnis. Vėpso- 
damas, kaip mes sėdamės, Maknairas parėmė skruostą 
ranka, lyg duodamas suprasti neketinąs rodyti svetingumo. 

Atmosfera buvo įtempta. 

Visi tylėjome. Mėgindamas gelbėti situaciją, Frostas 
pradėjo kartoti visiems žinomus faktus, susijusius su 
žmogžudyste. Maknairas vėl nusibraukė prakaitą nuo kak- 
tos; atitraukęs viršutinį stalčių, dirstelėjo į jį, sumurmėjo 
panosėje: ,„Kurgi, po velnių, tas aspirinas?“ Rado plast- 
masinę tūtelę, atsuko dangtelį, iškratė dvi baltas tabletes — 
iš tų, kurios lengvai nuslysta į skrandį — ir įsipylęs į stik- 
linę vandens iš dailaus grafino užgėrė vaistus. Pastebėjęs 
mane smalsiai žiūrint, jis pasakė: 

— Tas aspirinas taip prastai veikia! Man be perstojo 
skauda galvą. Baigiu jau antrą pakelį, ir jokio efekto. 
Pamatysit, netrukus mano kontoroje bus antras lavonas. 
Mane. 

Ir pasitrynė smilkinius pirštų galiukais. 

Į duris pasibeldė, ir tarpduryje išdygo pupytė juoda 
suknele su ganėtina iškirpte, užsibaigiančia smulkių baltų 
sagučių punktyru. 

— Atleiskite, pone Maknairai, — išmuštruotu balsu tarė 
ji. - Aš dėl 12—41 modelio. Kaip manote, ar verta jį siūti iš 
škotiškojo audinio? Dryžuotą kašmyrą mes jau 
pabandėme. Jei pamenate, sustojome prie mėlynos 
pintinės apdailos juostelės. O škotiškasis audinys visiškai 
imituoja tą koloritą. 

Nuo tų tauškalų man Sandikujis vos neatkaro. 

Maknairui galvą, matyt, iš tikrųjų labai gėlė, nes jis 
paklausė: 

— Apie ką jūs kalbate? 

— Apie 12-41 modelį... 

— Iš kolekcijos? Ne, nelieskite jo, ponia Lamont. Tegu 
būna kašmyras. Škotiškas audinys j jį suvulgarins. 

— Bet ponia Frost ir nori škotiškojo audinio! 

— Argi ponia Frost yra čia? 

— Taip. Su ja dirba Džekė ir Mirna. Ponia jau užsisakė 
du kostiumus pailgintu liemeniu, ji taip džiaugiasi jais. 

Tikriausiai ponia Lamont užpylė balzamo ant 
Maknairo širdies, nes jis staiga tiesiog pražydo. 

— Pasakykite poniai Frost, kad aš būtinai noriu 
pamatyti ją, — pasakė Maknairas. — Paprašykite, kad ji 
palauktų manęs. Aš greit atsilaisvinsiu. 

— O ką pasakyti dėl 12—41 modelio? 

— Padarykite viską pagal jos skonį. 

— Bet kaina... 

— Reikia parengti naują kalkuliaciją. 

Ponia Lamont linktelėjo ir išėjo. Maknairas vėl nekan- 
triai pažvelgė į laikrodį. 

— Dešimt minučių aš dar turiu, - garsiai tarė jis, 
išblaškydamas visas abejones, ar teiksis praleisti mūsų 
draugijoje visą dieną. 

— Pamirškit savo laikrodį, — patarė Vulfas. -— Ir taip 
labai nesinervinkit. 

— Aš? Nervinuosi? — pakraipė pečius Maknairas. 

— Jūsų amatas nelengvas - rengti įnoringas moteris... — 
tarė Vulfas, ir jo balse aš išgirdau užuojautą. — Geriau 
kalbėkim apie panelės Louk mirtį. Ar galite ką nors 
pridurti prie to, ką pasakėte inspektoriui Kremeriui? Jūsų 
parodymus aš perskaičiau. Ar yra kas nauja? Ar 
prisiminėte kokią nors smulkmeną? 

— Ne. 

Maknairas palingavo galvą, išsiėmė iš stalčiaus aspiri- 
no tūtelę, pažvelgė į ją, atsiduso ir įmetė atgal. 

Vulfas nesiliovė: 

— Tuomet kitas klausimas: ar rastumėt man kambarį 
savo kontoroje? Noriu pasišnekėti su jūsų tarnautojais 
ramioje aplinkoje. Pirmiausia mane domina šie asmenys: 
Elena Frost, Telma Mitčel, ponia Lamont... 

— Kas dar? - įtariai paklausė Maknairas. 

— Perenas Hubertas. 

— Ką?! — pašoko firmos savininkas. — Kodėl ieškote 
Huberto pas mane? 

— Paminėjau jį šiaip sau, dėl visa ko. Jūs negalite 
neigti, kad Hubertas pas jus lankosi. Jis buvo čia tą dieną, 
kai mirė panelė Louk. 

— Tą dieną buvo daug lankytojų: mes demonstravome 
keletą perspektyvių modelių. Tokios parodos visada 
patraukia publiką... Regis, ir Hubertas buvo. Kas čia 
tokio? 

— Nieko. 

— Jei su merginomis kalbėsitės neilgai, galite pasinau- 
doti šiuo kabinetu, o aš nusileisiu pas ponią Frost. Jūs jau 
supratote, kad ji manęs laukia. 

— Ne, jūsų kabinetas man netinka, — ilgai negalvojęs 
atsakė Vulfas. - Mane tenkintų mažesnė patalpa. 

Laikydamas, jog pašnekesys baigtas, Maknairas pakilo 
ir dėbtelėjo į Frostą. 

— Surask tuščią kostiuminę ir palydėk ten ponus sek- 
lius. O aš perspėsiu ponią Lamont. 

— O ne. Iš pradžių noriu pasikalbėti su panele Elena 
Frost ir panele Telma Mitčel, - įsikišo Vulfas. 

— Bet jos dabar gal demonstruoja modelius... 


— Aš palauksiu, - romiai pasakė Vulfas. 

— Lu, surask merginas, — suirzęs paliepė Maknairas, 
vėl nusišluostė kaktą nosine ir išskubėjo pro duris. 

Vos jam išėjus, Vulfas papylė ant Luelino Frosto 
galvos visą keiksmažodžių srautą, kaltindamas jį kone 
visomis mirtinomis nuodėmėmis. Frostas mėgino gintis, 
primindamas ketinęs sumokėti Vulfui už darbą, o šis 
atrėžęs, jog Frostas tutėjęs perspėti jį, koks bjaurybė tas 
Maknairas. 

— Na, ko stypsote? — krioktelėjo jis. - Kur ta jūsų 
kostiuminė? 

— Eime, sere, — Frostas atrodė visai nusmurgęs. 

Žengėme į koridorių, ir Frostas bematant rado laisvą 
patalpą. Kostiuminės sienos buvo išmuštos kažkokia garsą 
izoliuojančia medžiaga, ant jų buvo pakabinta Žmogaus 
ūgio veidrodžių. Pastatytas stalas. Trys gražios aukštos 
kėdutės lenktomis kojytėmis įvarė Vulfui įsiūtį, o vienin- 
telis vis ta pačia šviesiai ruda šilkiška medžiaga apmuštas 
fotelis — idiosinkrazijos priepuolį. 

— Kokia šlykštyuė, — iškošė jis pro dantis. — Atviras 
pasityčiojimas. Juk visi žino, kad aš negalėsiu patalpinti 
savo... savo... 

Mane staiga pagavo toks juokas, kad vos 
neprunkštelėjau. 

— Tuojau viskas bus sutvarkyta, — pasakiau aš ir puo- 
liau laukan, kad, Dieve gink, nenusikvatočiau. 

Išboginau iš Maknairo kabineto boso krėslą, kuriame 
Vulfas jau buvo spėjęs apsiprasti, ir iškilmingai įnešiau jį į 
kostiuminę. Kol manęs nebuvo, įvyko šiokių tokių per- 
mainų: atėjo merginos. Blondinė ir šatenė sėdėjo apviju- 
sios dailiomis kojomis aukštųjų kėdučių kojytes, rūkė 
cigaretes su ilgais kandikliais ir kratė pelenus į paauksuo- 
tas pelenines. Pastatęs krėslą prie stalo, išraiškingai 
dėbtelėjau į Vulfą. 

— Nieko sau daikčiukas, ar ne? Gal pasiimti jį namo? 

Vulfas atsisėdo ir, regis, bent kiek sušvelnėjo. 

Vos tarpduryje šmėstelėjo buldogiškas Frosto 
žandikaulis, sukomandavau: 

— Tris butelius šviesaus alaus, tik gyviau. Ir 
nepamirškit atšaldyti. Įsidėmėkite: nuo to priklauso daug 
kas, jeigu ne viskas, — ir parodžiau akimis į Vulfą. 

Frostas sumišo. 

— Ar rimtai kalbate? 

— Rimtai. 

Išėjau į koridorių ir nusitempiau Frostą. 

— Prisiminkite, lygiai taip pat reagavote, kai patariau 
jums prašyti orchidėjų specialistų pagalbos. Todėl 
nesipūskite ir jei norite, kad Vulfas imtųsi darbo, gabenkit 
čionai alų. 

Frostas gūžtelėjo pečiais ir nudūmė, o aš grįžau į 
kostiuminę ir įterpęs savo kėdę tarp „gėlyčių“ atsisėdau. 
Man iš dešinės buvo blondinė, iš kairės — šatenė.Vulfas 
raukėsi, traukdamas pro šnerves orą, paskui nepatenkintas 
paklausė: 

— Ar čia visada taip dvokia? 

— Kvepia! - nusišypsojo blondinė. - Žinoma, par- 
fumerija nėra brangių brangiausia, bet ir ne iš pigiosios. 
Tiesa, klystate, jei manote, kad tai - mūsų kvepalai. 
Mudvi su Elena darbe nesikvėpiname. Aromatas turi 
derėti prie drabužių, o mums kartais reikia pakeisti po tu- 
ziną apdarų per dieną. Juk kaskart nesimaudysi. 

— Kaip jus vadina? — prisimerkė Vulfas. - Modeliais? 

— Taip. Tiksliau — manekenėmis. Aš — Telma Mitčel. 

— Tai jūs, vadinasi, Elena Frost, - Vulfas bent kiek suk- 
telėjo savo stuomenį šatenės pusėn. — Kodėl jūs, panele 
Frost, čia dirbate? Man susidarė įspūdis, kad esate 
pakankamai turtinga ir galėtumėt gyventi be rūpesčių. 

Giedrą Elenos kaktą užgulė šešėlis, ir tarp antakių 
įsirėžė vos pastebima raukšlelė. 

— Mano pusbrolis sakė, kad jus domina Molės Louk 
mirtis, — atsakė ji su iššūkiu. 

Vulfas atsargiai krustelėjo ir įsiklausė, ar viskas gerai. 
Krėslas net sugirgždėjo. 

— Panele Frost, tikriausiai jums pasirodė, kad aš per 
daug smalsus. Bet apie visus viską Žinoti - mano pro- 
fesinė pareiga, —- mandagiai pastebėjo Vulfas. - Aš — 

detektyvas. Žmogui, kuris nežino, kur šuo pakastas, mano 
klausimai kartais atrodo betiksliai arba nederami. Tačiau 
tai klaida. Man nepaprastai daug pasako kiekviena, kartais 
visiškai nereikšminga detalė, smulkmena, net žodis, žvil- 
gsnis ar mostas. Ar suprantate? 

Merginos tylėjo. Iš peleninių aukštyn kilo melsvai 
pilki gestančių cigarečių dūmai. Niekas neberūkė. 

Elena ryžosi nutraukti tylą: 

— Jeigu ne Lu, nebūčiau čionai atėjusi. Jis maldavo, 
kad susitikčiau su jumis ir atsakyčiau į jūsų klausimus. 

— Vadinasi, jeigu jūsų pusbrolis nebūtų prašęs, būtumėt 
1gnoravusi mane? Taip? O kaipgi Molė Louk? Ar nema- 
note išduodanti jos atminimą? O juk Louk buvo jūsų biči- 
ulė! 

— Kam tie gražūs žodžiai, pone Vulfai? — santūriai 
atšovė Elena. — Policija jau pakankamai kaišiojo nosį į 
mūsų reikalus ir nuodugniai klausinėjo apie Molę. Todėl 
jokios išdavystės nėra, tai paprasčiausias nuovargis. O dėl 
Molės... — Elena sunkiai atsiduso. — Aš atsakysiu, tik pak- 
lauskit. 

Staiga Vulfas visai pamiršo panelę Frost ir pasisuko į 
blondinę. 

— Panele Mitčel, prisiminkit kovo 23—-iąją, pirmadienį. 
Jūs ir panelė Frost pakilote liftu į šį aukštą, nuėjote kori- 
doriumi, vedančiu į pono Maknairo kabinetą, užsukote į 
poilsio kambarį, esantį priešais boso kabinetą... Ar taip? 

— Taip. 

— Patalpoje nieko nebuvo, išskyrus panelę Louk. Taip? 

— Kambarys skirtas specialiai manekenėms pailsėti. 
Visai teisingai. —- Telma linktelėjo galvą. 

— Ir... Kas buvo toliau, panele Mitčel? Aš klausau jūsų. 

— Mes plepėjomės, - truktelėjo petuku blondinė. 

— Apie ką? 

— Apie parodą, klientus, skudurus... Paprasčiausi 
plepalai. Na, va... O paskui Molė išsiėmė dėžutę ir... 

— Neskubėkit. Aš Žinau: prieš išsiimdama dėžutę, 
panelė Louk kažką pasakė... 

— Ji pasakė norinti pavaišinti mus. 

— Prisiminkite pažodžiui. 

— Bet praėjo jau visa savaitė! — blondinė priekaištngai 
pažvelgė į Vulfą. - Gerai jau, pamėginsiu prisiminti. Molė 
kyštelėjo ranką po paltu ir tarė... Berods taip ji pasakė: 
„Vos nepamiršau! Aš čia nukniaukiau vieną daikčiuką. 
Vaišinkitės, brangutės. Man tai buvo niekų darbas“. Ir 
išsitraukė iš po palto dėžutę. 

— Koks tai buvo paltas? 

— Jos pačios paltas. Jis buvo padėtas ant stalo. 

— O kur tuo metu buvote jūs? 

— Stovėjau greta Molės ir Žiūrėjau į ją. Tiesa, aš 
pamiršau pasakyti, kad Molė sėdėjo ant stalo krašto. 

— O kur buvo panelė Frost? 

— Prie veidrodžio. Elena šukavosi. 

Šatenė linktelėjo, patvirtindama draugės žodžius. 

— Kas buvo vėliau? — neatlyžo Vulfas. — Papasakokit 
kuo smulkiausiai. 

— Molė atkišo man dėžutę, aš ją atidariau ir sakau... 

— Pala. Ar dėžutė buvo užklijuota? Įpakuota celofane? 
Perrišta kaspinėliu? 

— Ne, nei kaspinėlio, nei pakuotės nebuvo. 

— Ar anksčiau ji jau buvo atidaryta? 

— Nežinau. Nukėliau dangtelį, pasižiūrėjau ir sakau: 
„Iš kur tokia prabanga? Du svarai nuostabiausio asorti! 
Kur tu juos gavai?“ O. Molė atsako: ,,Nukniaukiau! 
Skanumėlis - pirštelius laižysi“. Tada Molė pasiūlė Elenai 
paragauti saldainių. 

— O kokiais žodžiais? 

— Jeigu galėčiau prisiminti! Lyg ir: „Imk, Elena“. Bet 
Elena atsisakė. 

— Kokiais žodžiais? 

— Pats jos paklauskite, — purkštelėjo Telma. 

— Pažodžiui neprisimenu, — greitai atsakė šatenė. — 
Pamenu tik tiek, kad prieš tai užkandau ir buvau soti. 

Blondinė tęsė: 

— Paskui mudvi su Mole paėmėme po saldainį... 

Vulfas mostu sustabdė ją. 

— Kieno rankose buvo dėžutę? Jūsų? 

— Taip. Molė atidavė ją man, bet jau Elenai atsisakius. 

— O panelė Frost neėmė dėžutės? 

— Ne jau, ne! Koks jūs... — ji vos neleptelėjo „buka- 
galvis“. - Elena net nepažiūrėjo į saldainius. 

— O kas per saldainiai ten buvo? 

— Oi! Iš tų saldumynų, kuriuos ne kasdien valgai. 
Cukruoti vaisiai, šokoladu aplieti riešutai, marcipanai, sal- 
dainiai su įdaru, maži šokoladukai... Vienu žodžiu, asorti. 
Ir toks kvapas! Braškių, vanilės, migdolų... Aš iškart 
pasiėmiau cukruoto ananaso gabalėlį, Molė taip pat 
kažkokį saldainį. Prakando jį ir sako: ,,Koks pikantiškas 
skonis! Bet man netgi patinka. Mėgstu karstelėjusį sal- 
dumą“. 

— Taip ir pasakė? 

— Taip. Sukramtė saldainį ir nurijo. O tada... O Dieve! 
Ji persikreipė, ir... 

Telma užsidengė veidą rankomis ir ėmė kratyti galvą. 
Vulfas net riktelėjo: 

— Panele Mitčel, prašom be isterijos. Taigi... 

— Taip, taip... Aš... pasiėmiau dar vieną saldainį — 
cukruotą slyvą, o Molė staiga sako: ,,Jaučiu burnoje 
kažkokį keistą skonį... Niekada taip nėra buvę...“ Ir 
tuomet... 

Atsidarė durys ir įėjo Luelinas Frostas alumi nešinas. 
Tiksliau, alų, stiklinę ir atidariklį jis nešėsi pakete, kurį ir 
pastatė ant stalo. Akimirksniu atkimšau vieną butelį ir 
pripyliau stiklinę. Vulfas įtariai ją pačiupinėjo: 

— Per šaltas alus. Šreineriškis? | 

Išgėrė vis dėlto. 

Tuo tarpu Elena Frost rėžė pusbroliui pamokslą: 

— Sakei, kad tavo detektyvui labai reikia mano pagal- 
bos, bet iki šiol jis klausinėja, galima sakyti, vien Telmą, o 
į mane jokio dėmesio nekreipia. Ir dar nešioji jam alų! 

Pasibjaurėjusi ji suraukė nosytę. 

Frostas paglostė jos petį. 

— Tai labai geras detektyvas, patikėk. Jis žino, ką daro. 

Vulfas lengvai įveikė pirmąjį butelį, išsiėmė iš kišenės 
nosinę ir nusišluostė lūpas. 

— Tęskim, panele Mitčel. Jūs minėjote, kad jūsų bičiulė 
pasakė, jog skonis keistas. 

— Taip. Ir staiga sukriokė. Keistas garsas. Verčiau jau 
būtų rėkusi ar verkusi... Molė nusliuogė nuo stalo, 
susvyravo, griebėsi už kėdės... Jos veidas buvo toks bai- 
sus... kažkoks mėlynas... Paskui prasidėjo traukuliai. Ji 
žiūrėjo į mane, jos akyse mačiau baimę ir nuostabą. 
Suprantate, Molė nė žodžio negalėjo ištarti, ji negalėjo net 
kvėpuoti... Visa kratėsi — ir staiga kad griebs mane už 
plaukų... Ir... 

— Ramiau, panele Mitčel. 

Blondinę kone ištiko nervinis priepuolis. 

— Molė griuvo, griuvau ir aš kartu su ja. Man labai 
skaudėjo, aš suklikau... Tai yra, klykiau ne iš skausmo, o 
iš baimės... Kai atbėgo Žmonės, daktaras, plaukų kuokštą 
teko nukirpti. Ta sruoga taip ir liko Molės kumštyje. 

— Jūs verkėte? 

— Tada? Ne. Pravirkau tik vėlai naktį, kai įtampa 
atslūgo. O tuomet aš kažkodėl griebiau tą prakeiktą dėžutę 
ir prispaudžiau prie savęs. Man atrodė, jog pastatas 
sprogs, jeigu paleisiu dėžutę iš rankų. Taip ir laikiau ją, 
kol atėjo ponas Maknairas. Jam aš ir atidaviau saldainius. 
Molė... Ji gulėjo jau nebegyva. 

— O kur buvo panelė Frost? 

— Stovėjo prisiglaudusi prie sienos ir nejudėjo. 

— Nieko nesakė? 

— Ne. Bet jūs pats jos paklauskite... Sakykite, pone 
Vulfai, nuo ko numirė Molė? Laikraštyje parašyta apie 
nunuodijimą kažkokiais cianidais, o daktaras kalbėjo apie 
ciano vandenilio rūgštį. 

Atsiliepė Lu Frostas. 

— Iš esmės ciano vandenilio rūgštis ir cianidai yra tas 
pats. Nuodai lieka nuodais. 

Vulfas subarė jį: 

— Jūs trukdote man atidirbti už savo honorarą, pone 
Frostai! Sakykite, panele Mitčel, ar jūsų nepykino nuo tų 
dviejų saldainių? 

— Ne. Bet atsikračiusi dėžutės aš iškart nuėjau į tualetą 

ir... išploviau skrandį. Suprantate? Molė numirė faktiškai 
man matant. Nė įsivaizduoti negalėjau, kad nuodai gali 
veikti taip greitai. Ji net riktelėti nespėjo. Baisi mirtis... 

Vulfas pats atkimšo antrą butelį, įsipylė alaus ir išgėrė. 

— Dabar, panele Mitčel, norėčiau grįžti prie to momen- 
to, kai saldainių dėžutė dar nebuvo atvožta. Gerai pagal- 
vokite, ar neteko matyti tos dėžutės anksčiau, prieš tai, kai 
ją parodė panelė Louk. 

— Neteko matyti, — atvirai atsakė Telma. 

— Kaip manote, iš kur Molė Louk paėmė tą dėžutę? 

— Ji pasakė pati: nukniaukė. 

Vulfas patylėjo ir kreipėsi į Eleną: 

— Panele Frost, o kaip jūs manote? Iš kur nelaimingoji 
gavo dėžutę? 

— Ji pavogė ją, argi neaišku? 

— Ar norite pasakyti, kad Molė Louk buvo vagilė? 
Kleptomanė? 

— Ne, mažiausiai norėčiau apkaltinti Molę vagiliavimu. 
Bet ji mėgo krėsti pokštus, mulkinti... Ji buvo linksmo 
būdo, ir visi atleisdavo jai šelmystes. 

— Ar teko matyti dėžutę prieš panelei Louk ištraukiant 
ją iš po palto? 

— Ne! 

Vulfas dėjosi nepaprastai susidomėjęs stiklinės dugnu, 
šviečiančiu pro gėrimą. Baigė gerti alų, dar kartą 
dirstelėjo į stiklinę ir nukreipė žvilgsnį į blondinę. 

— Kovo 23-iąją jūs pietavote su Mole Louk. 
Papasakokite apie tai. 

Telma gerai tvardėsi ir dėjosi nepavargusi. O Elena 
elgėsi kitaip — čia vartė cigarečių pakelį, čia be jokio 
reikalo spragsėjo savo rankinuko užraktą: ji nervinosi. 

— Priešpiečiai... —- Telma atsiduso. —- Buvo pirma valan- 
da dienos. Mes žvėriškai išalkome. Nuo aštuntos valandos 
ryto vis ką nors matavomės, paskui prasidėjo madų 
demonstravimas, o mes nė aguonos grūdelio burnoje ne- 
buvome turėjusios. Tarp pirmos ir antros valandos buvo 
pertrauka, ir mes nubėgome į vaistinę ant kampo. Ten 
visada švieži sumuštiniai... Suvalgėme po sumuštinį, 

deserto ir skubėjome grįžti. Žinote, kartais demonstruojant 
reikia skubiai ką nors pakeisti... Mūsų galėjo pasigesti. 

— Panelė Louk galėjo pavogti saldainių dėžutę ten, 
vaistinėje? 

— Ne. Apie tai nė kalbos negali būti. Molė vaistinėje 
nieko neturėjo rankose, net piniginės. Už viską mokėjau 
aš. 

— O ar nelemtoji dėžutė negalėjo kaip nors atsirasti 
jūsų rankinėje? 

— Na, ką jūs čia kalbate? - pasipiktino Telma. 

— Panelė Louk galėjo nukniaukti dėžutę kur nors pake- 
liui iš vaistinės į kontorą. 

— Ne. Aš visą laiką buvau greta jos. 

— Ji nebuvo išėjusi iš kontoros visą dieną? Na, jūsų 
priešpiečių neminėkim. 

— Ne. Mes visada dirbome tą patį darbą. Demonstruoti 
madas baigėme pusę keturių. Molė užkopė čionai, į antrąjį 
aukštą, paskui pasikėlėme ir mudvi su Elena. Molę 
suradome poilsio kambaryje. O toliau jūs jau viską Žinote. 

— Taip, žinau. Molė suvalgė vieną saldainį ir numirė. 
Jūs suvalgėte du ir likote gyva. 

Blondinė ilgu žvilgsniu nužvelgė Vulfą, bet nieko 
nepasakė. 

— Gerai, — atsiduso šefas. — Lieka dar viena versija: 
panelė Louk atsinešė tą dėžutę anksti rytą. 

— Vargu bau, — Telma skeptiškai pakraipė galvą. - Jau 
sakiau, kad tą dieną Molės rankos buvo tuščios, nei 
rankinės, nei piniginės. Į poilsio kambarį ne kartą 
buvome užbėgusios. Ten stalas be stalčių — nieko 
nepaslėpsi. Tiesa, mes pačios jau svarstėme tą klausimą: 
kur Molė galėjo gauti saldainių? 

— Suprantu... Jūs jau viską apsvarstėte ir viską Žinote: 
kas buvo ir ko nebuvo. Tai vadinama stereotipu: jūs 
dėstote man ne tikrąją istoriją, o tai, kaip įsivaizduojate ją, 
ir toks pasakojimas nieko vertas... Ne, ne, neįsižeiskite: 
taip elgiasi beveik visi. Todėl aš nelabai pasikliauju vadi- 
namaisiais liudytojų parodymais ir dėl jų nevažiuoju į 
įvykio vietą! — Vulfas piktai dėbtelėjo į Frostą. 

Tiek Telma, tiek Elena, tiek Lu pasijuto nesmagiai, tar- 
tum būtų kažkuo apkaltinti. 

Vulfas griežtai nužvelgė visus buvusius patalpoje. 

— Svarbiausias klausimas: kas atnešė asorti dėžutę? — 
grėsmingai pasakė jis. - Zmogus, prikimšęs saldumynus 
nuodų, lengvai galėjo paslėpti dėžutę. Kovo 23-ioji buvo 
šalta, vėjuota. Visi į modelių parodą atėjo su paltais. 
Lankytojų buvo daug, gal šimtas. Policija nustatė 
kiekvieno asmenybę ir kiekvieną apklausė, bet tuščiai. 
Niekas nežino, kaip asorti pakliuvo į panelės Louk rankas! 
Niekas nematė dėžutės iki pat tos akimirkos, kai jūs 
atvožėte ją! Jokios versijos, už kurios galima būtų užsi- 
kabinti! 

Vulfas siekė stiklinės, pamatė, kad ji tuščia ir 
apmaudžiai krenkštelėjo. Paskui pažiūrėjo į Frostą. 

— Na? Ar nesakiau jums? Ką čia peši! Jūs priversite 
šokti pagal savo dūdelę dar tuziną orchidėjų specialistų, 
tris tuzinus senatorių ir patį prezidentą. Jie pasirašys 
viską, ko norite, bet tai nieko neduos. Aš negaliu nustatyti, 
kas atnešė nuodų, o be šito pirmoji mūsų susitarimo dalis 
lieka neįvykdyta. Ir už antrąją dalį aš nieko neuždirbsiu. 
Jūsų pirmos eilės pusseserė Elena Frost net pažvelgti į 
mane nenori. Jai šleikštu nuo manęs kaip nuo mėšlo 
krūvos! — Vulfas užsimerkė, patylėjo 1r nepakeldamas akių 
vokų tęsė: — Galiu griebtis nebent vienintelio dalyko: nus- 
tatyti, kurioje kontoros vietoje kiekvienas žmogus — turiu 
galvoje tarnautojus ir lankytojus — buvo kovo 23 dieną. 
Tuomet turėčiau pasišnekėti su visais buvusiais čia pirma- 
dienį. Tačiau abejoju, ar tie Žmonės ateitų į mano kontorą. 
Niekaip neatviliosi jų pas mane. 

— Keista... —- pasakė Frostas. — Labai keista. Man 
rekomendavo jus kaip puikų detektyvą, o jūs sakote, kad 
negalite išnarplioti paprasčiausios žmogžudystės. 

Vulfas neužsiplieskė, kaip buvo tikėtasi, ir prasimerkęs 
atkimšo paskutinį butelį. 

— Kas čia ypatinga, kad architektas, statantis rūmus, 
nemoka iškasti paprasčiausio griovio, — tarė Vulfas ir įsis- 
poksojo į stiklinę. — O alus visai neblogas, dėkui... Be 

reikalo jūs, pone Frostai, suabejojote mano gabumais. 
Tuojau pamatysite, kaip lengvai aš įrodysiu, kad panelė 
Louk buvo nunuodyta... Žinote, kas tai padarė? Na, kad ir 
panelė Mitčel. 

Telma krūptelėjo. 

— Pasakykite, panele Mitčel, ar daug saldainių valgote? 

— Kas čia?.. Kaip jūs drįstate?.. - šūktelėjo blondinė. 

— Drįstu. Na?.. 

Telma gūžtelėjo pečiais. 

— Aš mėgstu saldumynus, bet šokoladą ir saldainius 
valgau labai atsargiai. Reikia saugoti figūrą. 

— Ką iš saldumynų renkatės? 

— Riešutus, razinas, cukruotus vaisius. 

— Kokios spalvos buvo dėžutė, kurią jūs atidarėte kovo 
23—iąją, pirmadienį? | 

— Tamsaus smėlio spalvos su paauksuotais 
pakraštėliais. 

— Kas buvo parašyta viršelyje? 

— „Asorti“... Ir dar kažkoks žodis. 

— Ar negalėtumėt tiksliau? Kas konkrečiai buvo 
viršelyje? 

Telma dėbsojo į Vulfą jau pastebimai suirzusi. 

— Neprivalau prisiminti tokių smulkmenų. 

— Tai ne smulkmenos. Iš pradžių jūs atvožiate dėžutę, 
imate cukruotus vaisius, paskui matote, kaip miršta 
draugė, suprantate, kad nuodai buvo saldainyje, kurį ji 
suvalgė, čiumpate dėžutę, laikote ją rankose... Niekada 
nepatikėsiu, kad neapžiūrėjote dėžutės! 

— Jūs logiškai samprotaujate, bet tada, pirmadienį... 
Įsivaizduokit: Molė guli negyva, visi bėgioja, šūkauja, aš 
čiumpu dėžutę ir ieškau pono Maknairo, kad perduočiau 
jam saldainius, nors labiausiai norėčiau išeiti, pabėgti nuo 
to košmaro. Dėžutė degina man rankas! O jūs manote, kad 
turėjau vien iš moteriško smalsumo apžiūrėti tą daiktą kuo 
smulkiausiai?! 

Vulfas pažvelgė į Frostą. 

— Matote: iš panelės Mitčel žodžių galima padaryti dvi 
išvadas. Arba ji nekalta, arba meluoja, išsisukinėja, 

slėpdama svarbų įkaltį. O dabar pasišnekėsim su jūsų 
pussesere. Panele Frost, ar jūs mėgstate saldumynus? 

Šatenė neramiai pažvelgė į jaunuolį. 

— Lu, man nemalonus tas pokalbis. 

Frostas iškaito. 

— Jūs bijotės manęs? — nelauktai tarė Vulfas. - Ar 
turite pagrindo bijoti? Štai panelė Mitčel atsakė į visus 
mano kausimus, jai nėra ko baimintis... 

— Man taip pat. Ir aš atsakysiu į jūsų klausimą. 
Retkarčiais aš valgau saldainius, tačiau be galo atsargiai, 
kad nesustorėčiau. 

— Kokius saldainius konkrečiai? 

— Karameles. 

— Vaisines? 

— Visokias. Mėgstu ledinukus. 

— Kur, kokioje parduotuvėje juos perkate? 

— Karamelių man atsiunčia Lu. Jis ima tokias melsvas 
dėželes iš Karlačio. Užverčia mane jomis... Puę karamelių 
siunčiu jam atgal. 

— Jūs labai mėgstate karameles? 

— Labai. 

— Kai jus vaišina saldainiais, jūs imate tik karameles? 

— Jeigu aš noriu jų, taip. 

— Kovo 23-1ąją, pirmadienį, jūs daug dirbote, pavar- 
gote... Taip? 

— Taip, žinoma. 

— Bet kodėl atsisakėte karamelės, kai Molė Louk poil- 
sio kambaryje pasiūlė jums pasivaišinti? 

— Ten nebuvo karamelių... - pasakė Elena ir užsikirto: 
suprato išsitarusi. - Tai yra, aš taip pamaniau... Pamaniau, 
kad ten nėra mano mėgstamų saldainių, ir atsisakiau. 

Vulfas dėjosi nieko nepastebėjęs. 

— Panelė Mitčel nepasakė, kas buvo parašyta ant tos 
dėžutės dangtelio. Gal jūs pasakysite? 

— Ne, aš nežinau. 

— Teisingai: juk jūs šukavotės prieš veidrodį ir 
nežiūrėjote į dėžutę. Juk buvo taip? 

- Taip... 

Elena įsitvėrė abiem rankomis sėdynės ir įtemptai 
žiūrėjo į Vulfą. 

— Panelė Mitčel, išvydusi, kas atsitiko Molei Louk, 
užvožė dėžutę ir laikė prisispaudusi prie savęs, kol 
pasirodė ponas Maknairas. Vadinasi, į dėžutę pažiūrėti jūs 
negalėjote. Tiesa? 

— Aš ir nepažiūrėjau... 

— Vis dėlto aš klausiu jūsų dar kartą: panele Frost, ar 
jūs nežinote, kokie saldainiai buvo dėžutėje ir kokia buvo 
ta dėžutė? 

— Nežinau. Nieko nežinau. 

Pilkos išraiškingos Elenos akys buvo plačiai atmerk- 
tos. 

Vulfas susipylė į stiklinę alaus likučius ir ilgai Žiūrėjo, 
kaip slūgsta putos. Kambaryje viešpatavo nerami tyla: 
merginos bijojo net kvėptelėti. Visi žiūrėjome į Vulfą. O 
jis neskubiai nusišluostė burną nosine ir prisimerkęs 
pažvelgė į Lueliną Frostą. 

— Žinote, pone Frostai, nė nesitikėjau: kai kas aiškėja. 
Jūsų pusseserė trupučiuką sumelavo, o už to mažyčio 
melo gali slypėti dideli nemalonumai. Pasak jos pačios, ji 
nežinojo, kas yra toje nelemtoje dėžutėje, kurią atsinešė 
panelė Louk. Bet prasitarė: dėžutėje nebuvo karamelių. 
Kokia išvada peršasi? Elena Frost buvo mačiusi tą dėžutę. 
Tą arba tokią pat! - ir Vulfo akys pergalingai blykstelėjo. 
— Štai kas yra dedukcijos metodas! 

— Koks metodas? — užsiplieskė Frostas. — Velniai rautų, 
ką jūs čia šnekate?! Mano pusseserė... Ko norite iš jos? 

Elenai taip pat knietėjo kažką pasakyti, bet ji susilaikė. 
Draugę užstojo Telma Mitčel: 

— Pone Vulfai, Elena nemelavo jums, štai kaip. Juk ji 
netvirtino, jog dėžutėje nebuvo karamelės. Tiesiog ji taip 
spėjo... 

— Gana, panele. Jūs rodote ištikimybę Frostams? O 
kaipgi vargšelė Molė Louk?.. Tiesa, Luelinas Frostas 
pasamdė mane, kad išnarpliočiau šį nusikaltimą. 

— Ir jau gailiuosi! — subliuvo Frostas. — Užuot tyręs, 
darote velniai žino ką! Kamuojate niekuo nekaltas 


31 


merginas, apraizgote kažkokiais metodais, kaltinate... Kur 
einate? Sustokit! Aš dar ne viską pasakiau! 

Vulfas atsistojo ir ramiai pasuko link durų. 

Frostas pašoko ir nukūrė įkandin, bet aš laiku pakišau 
koją, ir jis vos neišsitiesė paslikas. 

— Kaip jūs drįstate? — iš pykčio Frostas vos neaptaškė 
manęs seilėmis. 

— Nusiraminkit, sere, — gana šiurkščiai atsakiau aš ir 
stumtelėjau jį. - Kol kas pasėdėkit ant kėdutės. 

Luelinas sugriežė dantimis ir klestelėjo į savo vietą. 
Vulfas buvo jau prie pat durų. Tuo metu kažkas pabeldė į 
duris, ir Vulfas pasitraukė į šalį, praleisdamas į kostiuminę 
ponią Lamont. Ji tebevilkėjo ta pačia juoda suknele su bal- 
tomis sagutėmis. 

— Sere... — Moteris apžvelgė dalyvius ir mane palaikė 
svarbiausiuoju. — Prašom paleisti panelę Frost. Jai reikia 
matuotis drabužius. Kol jos nebus, aš galiu atsakyti į visus 
klausimus. Ponas Maknairas sakė, kad jūs norėjote 
pasikalbėti su manimi. 

— Atleiskite, bet dabar man jūsų nereikia, - mandagiai 
tarė Vulfas. — Dėkui, ponia Lamont. Mes pasišnekėsim, 
bet vėliau. Arči, sumokėk ponui Frostui už alų. Manau, 
kad vieno dolerio pakaks. 

Kol traukiau lauk piniginę ir krapščiau dolerį, Vulfas 
išėjo. 

Elena sėdėjo balta kaip drobė. Telma labai ją užjautė, 
bet atrodė kur kas geriau. Lu Frostas įsiutęs kramtė lūpas. 
Padėjau banknotą ant stalo ir išėjau paskui Vulfą. 

Jis stovėjo prie lifto. 

— Berods, mes permokėjome, - pasakiau juokdamasis. 
— Trys buteliai nekainuoja brangiau kaip septyniasdešimt 
penkis centus. 

— Tuomet įrašyk dvidešimt penkis centus Frosto 
sąskaiton, — visiškai rimtai atsakė Vulfas. 

Pirmame aukšte buvo gausu žmonių. Ponas Maknairas 
šnekučiavosi su nebejauna, bet simpatiška moterimi, 
matyt, Elenos motina; tie patys plaukai, tik tamsesni, 
tokios pat formos akys, tik blankesnės. Ponia Frost buvo 

žemėlesnė už dukterį. Atkakli lūpų linija rodė išdidų, 
nepriklausomą, tačiau bjauroką būdą. 

Ant neaukštos pakylos pirmyn ir atgal vaikštinėjo 
deivė rudu paltu ir karakulio kepuraite. Į ją spoksojo 
kažkokios išsipusčiusios senės ir dvi moterys tokio 
amžiaus, kuris vadinamas elegantišku. 

Prie išėjimo susidūrėme su vaikinu, kurio skruostą 
kirto randas. 

— Sveikas, Perli. 

Išvydęs Vulfą, Perlis papilko ir nustėro kaip įbestas. 
Paskui greitakalbe sumarmaliavo: 

— Vajezusmarija... 

Atsargiai išvairavau į kelią ir kol slinkome vėžlio 
greičiu, ketinau aptarti su Vulfu apsilankymą. Tačiau šefas 
sėdėjo nutaisęs neperprantamą veido išraišką ir tylėjo. 
Ėmiau traukti per dantį manekenes: 

— Na, ir kaip jums tos orchidėjos? Kuriai veislei 
priskirtumėte blondinę? Katlea skinera, ar ne? 

Vulfas nė mur mur. Tiesiog nėriausi iš kailio. 

— O tas vaikinas su randu... Ar atpažinote jį? Inspekto- 
riaus Kremerio padėjėjas seržantas Perlis Stebinsas. 
Žmogžudysčių tyrimo skyriuje nėra bjauresnio už jį tipo... 

Tyla. 

Ir tuomet supratau: Vulfas pakraupęs laukia, kada 
automobilio ratas pataikys į tą pačią duobę Penktojoje 
aveniu... 

Stebukladarys kulinaras Fricas paruošė mums dešrelių 
su padažu iš dešimties žolelių. Tai buvo ne šiaip sau 
dešrelės. Retkarčiais jų Fricui atsiųsdavo iš Čapakos 
kažkoks šveicaras, mūsiškio virėjo, beje, taip pat kilusio iš 
Šveicarijos, bičiulis. Naminės dešrelės burnoje tirpo, ir 
buvau bebaigiąs jau antrą porciją, kai sučirškė telefonas. 

Fricas pakėlė ragelį ir pasakė, kad skambina Luelinas 
Frostas, o kadangi aš susiraukiau ir pamataravau galvą, jis 

tuojau pat paprašė Frostą paskambinti vėliau. Atkaklusis 
Frostas antrąkart paskambino jau geriant popietinę kavą. 
Pakilau iš užstalės ir nudūlinau į kabinetą prie telefono 
aparato. 

Nieko neaiškindamas Frostas pasakė, kad jam būtina 
nedelsiant pasišnekėti su Vulfu. Atsakiau, kad Vulfas bus 
savo kabinete iki keturių, ir padėjau ragelį. Į virtuvę 
nebevertėjo grįžti, ir aš ėmiau tvarkyti popierius ant savo 
stalo. 

Netrukus į kabinetą įžengė Vulfas. Dešrelės padarė 
stebuklą: tas hipopotamas buvo puikiausiai nusiteikęs. 
Tačiau aš Žinojau, kaip greit štilį keičia audra, —- tegu tik 
kas pradės lįsti prie šefo su savo problemomis. Vulfas 
norėjo papildyti sočių pietų suteiktą malonumą „sočiu“ 
skaitymu ir dairėsi po knygų lentynas, bet nerado nieko, 
kas atitiktų nuotaiką. Tuomet jis ėmė apžiūrinėti 
Holbeino, Roselio, Diūrerio graviūrų reprodukcijas... 
Atsisėdęs prie stalo, trūktelėjo vieną stalčių, pasisėmė 
alaus butelių kamščių rieškučias ir kiek palenkęs galvą 
pradėjo statyti iš kamščių bokštelius. 

— Vis dėlto padažui trūko baziliko, —- paskelbė 
nuosprendį Vulfas. - Mūsų Frico skonis iškreiptas: jis 
mėgsta daugiau kartumo negu aštrumo, o aš — atvirkščiai. 
Reikia pasakyti jam, kad mažiau dėtų peletrūnų. 

Norėjau pasakyti, jog mėgstu peletrūnus, bet 
prisiminęs, kad tuojau prisistatys Frostas, susilaikiau 
nekomentavęs. 

— Velniai rautų! — atsiduso Vulfas, suskaičiavęs alaus 
butelių kamščius. — Savaitė tik prasideda, o aš jau viršijau 
normą keturiais buteliais. Plius trys buteliai, išgerti ne 
namie. Iš viso septyni. 

— Tuojau atvyks klientas, — perspėjau aš Vulfą. - Jeigu 
ne paslaptis, kodėl užsipuolėte tą Eleną? 

— Maknairo kontoroje blogas kvapas... Bet ne tai svar- 
bu. Aplinkybės visai prirėmė mane, o tu juk Žinai, ką daro 
žiurkė, įvyta į kertę: ji suranda būdą, kaip ištrūkti į laisvę. 
Taip ir aš... Frostas apgaule įtraukė mane į tą bylą... 
Klausyk, kaip bus juokinga, jeigu pirmąją honoraro dalį 

užsidirbsiu pasodindamas Eleną Frost už grotų! Tiesą 
pasakius, taip aš įvykdau ir antrąją susitarimo dalį: pono 
Frosto pusseserė ilgam apleis Maknairo įstaigą... Atleisk, 
Arči, tai nerimta. Leidau sau pafantazuoti. Tiesiog man 
nepatinka Žmogžudystės, kurios priklauso nuo lemtingo 
atsitiktinumo: Molė Louk mirė kvailai, be reikalo... 
Saldainis su nuodais akivaizdžiai buvo skirtas ne jai. Aš 
tai jaučiu. 

— Bet kam gi? Ir kuo čia dėta pupytė Elena? Neįžvel- 
giu jokio ryšio. Niekas negalės apkaltinti jos netyčia 
nužudžius bičiulę. 

— Žinoma, negalės! Ir kurių galų kaltinti! Mane domi- 
na kas kita: žiedas su briliantu ant panelės Frost piršto. Ar 
matei, kad toks pat briliantas puošia ir jos rankinuką? 

— Pastebėjau. Ir manau, kad tai - jaunikio dovana. 

— Visko gali būti... Šiaip ar taip, pati panelė Frost tų 
akmenukų nepirko. Ji būtų pasirinkusi ką nors kita. 
Patikėk, turiu uoslę tokiems dalykams. Elenos Frost 
išvaizda, jos manieros, tai, kaip ji rengiasi, laikosi, — 
trumpiau tariant, viskas rodo, kad „pupytė“, kaip tu ją 
pavadinai, anksčiau nesipuošė briliantais ir nemoka to 
daryti. 

— Kas dar jums krito į akis? 

— Maknairo priešinimasis. Priešiškumas, įtūžis... Juk 
ne kas kitas, o jis pasiuntė ponią Lamont atvesti Eleną 
Frost, kad išplėštų ją iš mano letenų. Maknairas pyksta ant 
Luelino Frosto, neslepia to, bet kodėl? Kokia katė jiems 
perbėgo kelią? 

— Kas dar? 

— Keistą žodelį pavartojo Luelinas Frostas: ,,„ortopus- 
seserė“. Ortopusbroliai — tai brolių arba seserų vaikai: jų 
tėvai turi būti tos pačios giminės — arba vyrai, arba 
moterys. Tokiais niuansais domisi antropologija. 
Graikiškai „orthos“ — tiesus, taisyklingas... Tiesioginiai 
pusbrolis su pussesere negali tuoktis, tuo tarpu krospus- 
broliai — brolio ir sesers vaikai — kartais gali. Kodėl 
Frostui žinomi tokie terminai? Galima spėti, kad jis bus 
specialiai domėjęsis tuo klausimu. O kodėl domėjosi? Ar 

tik nenorėjo vesti savo pusseserės?.. Žinoma, visi tie sam- 
protavimai labai nutolę nuo paieškų, kurios turėtų 
atskleisti kvailutės ilgapirštės manekenės mirties priežastį, 
bet toks jau mano mąstymas: kartais mįslės įminimo 
ieškau netikėčiausiuose kloduose, tamsiausiuose Žmonių 
sielų užkampiuose... Pamenu, penkias valandas išsėdėjau 
šiame krėsle skaitinėdamas Polo Čapmeno knygas ir 
apgalvodamas jo personažų likimus. Rezultatas — 
atskleidžiau „„Baimingųjų lygos“ paslaptį... Taigi, Arči, 
nemanyk, jog išsisukinėju ir tauziju velniaižin ką, kad tik 
leisčiau savo organizmui sėkmingai suvirškinti pietus... 
Berods skambina. Štai ir Frostas. 

Fricas išdygo ant kabineto slenksčio ir pranešė atėjus 
klientą. 

— Gerai. Teįeina. O tu, Fricai, atnešk man alaus. Kaip 
paprastai. Tiesą pasakius, ne - tik du butelius. 

Frostas įžengė energingais žingsniais ir iškart pasuko 
prie stalo, prie kurio rymojo Vulfas. Frosto lūpas iškreipė 
apmaudas, o akyse sustingo baimė. Svečias mikčiodamas 
skubiai prašneko, tartum bijodamas, kad Vulfas nurėš jam 
liežuvį nė neišklausęs pasiaiškinimo. 

— Pone Vulfai, atleiskite... Man visai galvoje 
pasimaišė... Žinoma, galėjome apie viską pasikalbėti tele- 
fonu, bet pamaniau, jog jūs turite matyti mane atgailau- 
jantųį. Matyti, o ne girdėti. Jūs nepykstate? 

Jis ištiesė paspausti ranką. Vulfas pasižiūrėjo į 
prakaituotą jo delną, paskui nukreipė žvilgsnį į Frosto 
veidą. Šis žaibiškai paslėpė ranką kišenėn ir išraudo. 

— Elena buvo suerzinta ir suerzino mane. Aš kalbėjausi 
su ja... Suprantama, aš neturėjau kištis į jos reikalus, ta- 
čiau juk būtinai reikėjo kažką daryti! Nekreipkite dėme- 
sio, jei kažką ne taip leptelėjau... Aš žinau, koks jūs 
žmogus, jūs sutikote nuvažiuoti tenai, o jums tai nebuvo 
lengva... Pamirškim visus nesutarimus... Sakykite, kiek aš 
turiu užmokėti, ir aš tuojau pat... 

Jis nusišypsojo lygiai kaip būtų šypsojęsis 
galanterininkas, būdamas tikras, jog įstengė įkišti apge- 
dusią arba užsigulėjusią prekę. 

Vulfas žiūrėjo į jį nemirksėdamas. 

— Sėskitės, pone Frostai. 

— Gerai... Tuojau išrašysiu čekį... — Jis prisėdo ant 
sėdynės kraštelio, išsiėmė čekių knygutę, automatinį 
plunksnakot; ir pasirengė rašyti. - Kiek? 

— Dešim: tūkstančių dolerių. 

— Ką-ą?! 

Jo žandikaulis atkaro. 

— Dešimt tūkstančių, —- pakartojo Vulfas. - Tiek kain- 
uoja mano paslaugos. Penki tūkstančiai — už Molės Louk 
nužudymo atskleidimą, penki tūkstančiai už tai, kad 
ištraukčiau jūsų pusseserę Eleną Frost iš pridvisusios 
skylės, vadinamos ,„Maknairo kontora“. Viskas pagal susi- 
tarimą. Galite iškart mokėti visą sumą. Arba palaukite, 
kol baigsiu tyrimą ir pateiksiu jums sąskaitą. 

— Na, jūs pakvaišote! Dar nieko nenuveikėte, o jau 
reikalaujate kažkokios fantastiškos sumos. Nė nesitikėkit! 
Tai šantažas! Aš apskritai neturiu tiek pinigų... Mano 
miuziklas daro rinkliavą, bet tai nėra tokios pajamos, kad 
aš... 

— Pone Frostai, aš aiškiai pasakiau: dešimt tūkstančių. 
Ir nepriimsiu čekio, kol jo nepatvirtins bankas. 

— Jeigu ir turėčiau tiek pinigų, kodėl privalėčiau 
mokėti!.. Tai beprotybė!.. Nagi, aš... 

— O dabar liaukitės taškęsis seilėmis ir klausyktitės, ką 
pasakysiu... Ar pagaliau leisite ištarti man nors žodį?! — 
suriaumojo Vulfas. 

Luelinas Frostas susigūžė krėsle ir piktomis akimis 
žiūrėjo į kabineto šeimininką. Vulfas įsitaisė patogiau. 

— Pirmiausia, sere, man nepatinka tai, kaip jūs elgiatės 
su manimi. Jūs nejaučiate jokios atsakomybės ir svaidote 
žodžius lyg plytas, kvailus jūsų poelgius būtų galima 
atleisti mažvaikiui, o ne dvidešimt devynerių metų vyrui. 
Jūs nemąstote apie ateitį, negalvojate, kas bus... Ir kas iš 
to išeina? Prieš mano norą įvėlėte mane į Molės Louk 
bylą. O juk privalėjote kruopščiai apsvarstyti visą situaci- 
ją. Privertęs mane leistis į tą velnionišką kelionę 
Penkiasdešimt antrojon gatvėn, jūs sudeginote paskui save 

visus tiltus. Dabar atgal kelio nebėra, pone Frostai. Mudu 
su jumis sieja susitarimas. Tai reiškia: aš ištiriu, o jūs 
užmokate. Dėl kažkokių visiškai asmeniškų ir nepagrįstų 
priežasčių sumanėte nutraukti visus susitarimus ir pasukti 
įvykių eigą atgal. Ir kaip jūs tai darote? Įsibraunate į mano 
kontorą, laidote tokius žodžius kaip ,,„šantažas“, 
„beprotybė“... Gėda, sere. Vis dėlto jūs ne vaikas, nors 
pavadinčiau jus sugadintu, neatsakingu ir įžūliu paaugliu! 

Vulfas gurkštelėjo alaus. Luelinas Frostas nežinojo, ką 
sakyti, mirksėjo, ir tiek. Aš sėdėjau su bloknotu ir 
užrašinėjau tą keistą pokalbį. 

— Leiskite pasakyti, pone Vulfai... - pagaliau sumurm- 
leno Frostas. — Aš nežinojau, kad atvažiavęs pas Maknairą 
jūs... Aš nesitikėjau... — Jis nutilo nežinodamas, kaip 
suformuluoti savo mintį. — Aš neatsisakau mūsų susitari- 
mo. Tik paklausiau, kiek esu jums skolingas. 

— O aš jums atsakiau. 

— Bet... Garbės žodis, dabar aš neturiu tokios sumos. 
Galėčiau surinkti ją per septynias ar aštuonias dienas. Bet 
atleiskite, aš nesuprantu... Pabuvote Maknairo kontoroje 
tik dvi valandas. Dešimt tūkstančių už dviejų valandų 
darbą?! 

— Klystate, sere, jei manote mokąs man už darbą. Jūs 
mokate už reputaciją, o tai skirtingi dalykai. Ir 
įsidėmėkite: aš parduodu savo sugebėjimus, bet neparsi- 
duodu. O jūs, regis, palaikėte mane pigiu fokusininku, 
kuris žiūrovams plojant ištraukia iš skrybėlės triušį. 
Sakiau jums, jog nesu fokusininkas. Aš — artistas, meis- 
tras, menininkas. Pasakykite, ar su Matisu, pavyzdžiui, jūs 
taip elztumėtės? Užsisakytumėte paveikslą, o kai jis 
padarytų pirmuosius potėpius, nuplėštumėte drobę nuo 
porėmio ir imtumėte taškytis seilėmis: ,,Kiek aš jums 
skolingas? Ne, ne, per daug, tai šantažas! Ir apskritai 
paveikslo man nereikia!“ Tas palyginimas, tegu ir nelabai 
tiksliai, perteikia situacijos esmę. Įsidėmėkite, iaunuoli, aš 
turiu savigarbos. O jūs labai neišauklėtas. 

Luelinas Frostas Vulfo monologo metu muistėsi kaip 
nusidėjėlis įkaitintoje keptuvėje. 

— Dieve mano! Gerai, aš sutinku: jūs — artistas, o aš — 
neišauklėtas tipas. Bet svarbu dar ir tai, kad aš nesu turtin- 
gas! — Jis pažvelgė į mane, tikėdamasis, jog suprasiu ir 
užjausiu. — Ir dabar aš negaliu jums užmokėti. Luktelėkite 
savaitę. 

Vulfas abejodamas pakraipė galvą. 

— Aš jumis negaliu pasitikėti, — pasakė jis. —- Regiu 
priešais save suirzusį piktą padarą, negebantį protingai 
elgtis. Kažkas jums tikrai kelia baimę. Be to, kalbame apie 
didelius pinigus: tuomet klientai tikisi ir atitinkamų rezul- 
tatų... Aš šioje situacijoje galiu tik... 

Suskambėjo telefonas. Pakėliau ragelį. Šiurkštus 
vyriškas balsas paklausė, kas kalba. Pasisakiau. Ragelį, 
matyt, kažkam perdavė, nes pasigirdo kitas — labai 
pažįstamas — balsas. Išgirsta Žinia privertė mane 
nusišypsoti. 

Dirstelėjau į Vulfą. 

— Tai inspektorius Kremeris. Jis sako, kad vienam iš jo 
padėjėjų vos neperplyšo širdis, kai jis pamatė patį Niro 
Vulfą, žengianų per Maknairo kontoros slenkstį. Kremernis 
siūlo bent telefonu aptarti Molės Louk bylos aplinkybes. 

— Perduok jam, kad aš labai užsiėmęs. 

Vėl ėmiau šnekėtis su Kremeriu. Inspektorius šiandien 
buvo kalbus kaip automobilio vairuotojas, nuklydęs į 
dykumą ir staiga suvokęs neturįs benzino, o čia pasitai- 
kiau aš su savo „„rodsteriu“. Jis tarškėjo be paliovos, vos 
sustabdžiau jį, supratęs, ko nori ta raudona marmūzė. 

— Inspektorius Kremeris svajoja užsukti pas mus šeštą 
valandą, - perdaviau Vulfui. —- Jo žodžiais tariant, surūkyti 
cigaro ir palyginti savo stebėjimų. 

Vulfas linktelėjo. 

— Atvažiuokite, inspektoriau, — pasakiau į ragelį. 

Luelinas Frostas pakilo. Jo žvilgsnis klydinėjo. 

— Jūs... kalbėjotės dabar su inspektoriumi Kremeriu? 
Jis, ką... atvažiuos čionai? 

Vulfas atlošė galvą į krėslo atkaltę ir užsimerkė. 

— Atvažiuos, bet šiek tiek vėliau, — atsakiau aš. — 
Inspektorius plepus, mėgsta pasišnekėti apie šį bei tą... 

— Bet jis... — Frostas išbalo. — Velniai rautų! Ar galiu 
pasinaudoti iūsų telefonu? 

— Maloniai prašom. 

Pakilau iš užstalės, užleisdamas klientui savo vietą. Šis 
iškart stvėrė aparatą ir ėmė karštligiškai rinkti numerį. 
Atkreipiau dėmesį, kad jo rankos labai drebėjo. 

— Alio, alio! Tai jūs, Staisai? Tai Lu Frostas. Tėvas dar 
neišėjęs? Ak, velnias! Tuomet sujunkite mane su 
Maknairo kontora. Prašom skubiau... Taip, aš laukiu... 
Alio, tėve? Kalba Lu. Ne, tu neteisus. Valandėlę! Sakyk, 
ar teta Kelė ten? Laukia manęs? Aš tai žinau... Ne, aš 
skambinu iš Niro Vulfo kontoros. Įsidėmėk adresą: 
Vakarinė trisdešimt penktoji gatvė, devyniasdešimt 
aštuntas namo numeris. Noriu, kad tu ir teta Kelė čionai 
atvažiuotumėt. Telefonu negaliu aiškinti. Ne! Įkalbėk ją, 
pasakyk, kad... Kaip tik to ir nereikia. Darau ką 
galėdamas, bet ne viskas priklauso nuo manęs. Trumpiau 
tariant, aš laukiu jūsų. Atvažiuoti jums pakaks dešimties 
minučių. Tai nuosavas namas, vila... 

Vulfas taip ir neatsimerkė. Gal jis snaudė? 

Jie atvyko pusę keturių. Susibūrė neprasta kompanija. 

Pirmiausia Lu tėvas pasirodė esąs kietas riešutas. 
Vulfas vos nepaskendo audringame jo gražbylystės sraute, 
o tai apskritai negirdėtas dalykas. Dadlio Frosto žodžių 
tirados tiesiog nebuvo įmanoma sustabdyti. Vartydamas 
tos dienos užrašus, negaliu nesistebėti, kaip ir suspėjau 
užrašyti visus tuos plačiausius postringavimus, kuriais 
mus užvertė Frostas vyresnysis. 

Antra, Elenos motina Kalidė Frost, arba teta Kelė, kaip 
ją vadino Lu, arba ponia Edvin Frost, jei kalbėsime ofi- 
cialiai (o kaip dar galima kalbėti apie visiškai nepažįstamą 
žmogų?), taigi ponia Frost pasirodė esanti ne iš kelmo 
spirta. Ji tikrai buvo iš tų moterų, kurios geba nuspręsti ir 
nusprendžia. 

Nors ir nebejauna, Kalidė Frost vis dar buvo graži. 
Buvo liekna, tiesiog, „baleto“ nugaros ir nelabai panėšėjo 
į suaugusios dukters motiną. Jos akys... Jos priminė man 
tos rūšies alų, kurį ypač mėgo Vulfas: tamsų su rausvoko 
smėlio spalvos pakraštėliais. Ponios Frost žvilgsnis buvo 
ramus, jei nesakysime - šaltas. 

Kresnas ir storas Dadlis Frostas svėrė du šimtus svarų, 
ne mažiau. Jo nosis kažkodėl buvo pakrypusi į šoną, bet 
tai nekrito į akis. Virš lūpos styrojo Žžili ūsai. Garbaus 
džentelmeno, vilkinčio brangiu pilku dryžuotu kostiumu, 
paveikslą užbaigė vešlūs žili plaukai. Ak, taip, pamiršau 
pasakyti: atlape Žioravo raudonas gvazdikas. 

Luelinas pristatė mus vienus kitiems. 

Dadlis Frostas tarstelėjo mudviem su Vulfu po keletą 
iš anksto parengtų žodžių ir kol stengiausi pristumti jam ir 
poniai Frost krėslus, užsipuolė sūnelį: 

— Ko čia skubėti, brangusis? Kokios problemos? 
Kalide, atsargiau, tavo rankinė krinta... Kas atsitiko, Lu? 
Pone Vulfai, gal jūs paaiškinsite man? Visa diena nuėjo 
vėjais. Norėjau palošti bridžą, o čia — kažkokie reikalai. 
Pone Vulfai, mano sūnus šį tą papasakojo man, ir mudu su 
broliene nutarėme atvažiuoti pasišnekėti. 

Svečiai susėdo, ir tuomet Luelinas išdrožė: 

— Ponas Vulfas reikalauja dešimties tūkstančių dolerių 
honoraro. 

Dadlis Frostas vos nepratrūko juoktis. 

— Taip? Velniai rautų, aš pats norėčiau gauti iš ko nors 
tokį honorarą! Neprasti pinigai! Buvo laikai, kad ir man... 
— Jis pažvelgė į Vulfą ir greitakalbe susakė: — Na, ir kam 
jums prireikė dešimties tūkstančių, pone Vulfai? 

Dar kiek, ir Vulfas, regis, užvirs. Dadlio Frosto 
tarškėjimas jį erzino. 

— Dešimties tūkstančių man reikia, kad galėčiau padėti 
juos į asmeninę sąskaitą banke. 

— Cha! Nuostabu! Geriau nė nepasakysi. ,,„Padėti į 
sąskaitą“. Puikus atsakymas. Turėjau visiškai kitaip pak- 
lausti. Turėjau paklausti, už kokias paslaugas... Ne, kuo 
remdamasis jūs reikalaujate iš sūnaus dešimties 

tūkstančių? Štai dabar tinkamai suformuluota. Mano sūnus 
pasielgė neapgalvotai, pavesdamas jums bylą, kurią, šiaip 
ar taip, tiria policija. Jis pasirodė esąs visiškas mulkis, bet 
tai dar neduoda pagrindo reikalauti iš jo dešimties 
tūkstančių. Jei manote, jog gausite tuos pinigus iš manęs, 
tai aš jų paprasčiausiai neturiu. Jų neturi ir mano brolienė. 
Ką pasakysi, Kalide? Ar ne tiesą sakau? Ar verta svarstyti 
šią temą, jeigu ji beprasmiška? 

Ponia Edvin Frost visai nesiklausė savo dieverio 
tarškėjimo. Ji neatitraukė žvilgsnio nuo Vulfo. Kai ta 
moteris prabilo, atkreipiau dėmesį į jos balsą — žemą, 
melodingą. 

— Aš asmeniškai atvykau čionai norėdama perkalbėti 
poną Vulfą. Jis iš Elenos žodžių padarė klaidingą išvadą. 
— Ji nusišypsojo. — Elena Frost - mano duktė. Pone Vulfai, 
esu pasirengusi jus išklausyti. 

Vulfas prisimerkė ir žiūrėjo į ponią, ją vertindamas. 

— Ponia, jūsų sūnėnas griebėsi iniciatyvos ir pavedė 
man atlikti tyrimą. Jis paskatino mane tokiam poelgiui, 
kuris visiškai neturi precedento, — nuvažiuoti į nusikaltimo 
vietą. Vos ėmiau narplioti tą bylą, ponas Frostas ir sako: 
stop! O paskui teiraujasi, kiek jis man skolingas. Aš 
pasakiau sumą. Jis ima panikuoti ir skambina tėvui. 

Ponia Frost išlenkė antakius ir pabrėžtinai perklausė: 

— Jūs užsiprašėte dešimties tūkstančių dolerių? 

Vulfas linktelėjo. 

— Tačiau, pone Vulfai, tai daug, labai daug! Aš visiškai 
neišmanau jūsų darbo, — čia ji vėl nusišypsojo, — bet tai 
dideli pinigai. Ar visada tiek imate? O gal yra koks nors 
tarifas? | 

Dadlis Frostas negalėjo leistis pašalinamas iš pokalbio. 
Jis ir šiaip nusikamavo tyliai erzėdamas savo krėsle, o 
dabar net sušuko: 

— Paklausykit! Viskas labai paprasta, tokia kalba 
surūdijusio skatiko neverta. Pirmiausia, Lu nepasirašė 
jokių dokumentų, susitarta buvo žodžiu. Be to, susitarimas 
buvo išankstinis. Niekas negalėjo Žinoti, ar ponui Vulfui 
pavyks padaryti tai, ko iki šiol neįstengia policija. ir pats 

ponas Vulfas negalėjo tiksliai pasakyti, ar jam tai pavyks. 
Antra, mes galime imti ir apskaičiuoti pagal didžiausius 
tarifus. Jeigu pono Vulfo darbo valanda kainuoja 
dvidešimt dolerių, tai Lu jam skolingas iš viso 
keturiasdešimt. Tiesą pasakius, savo advokatams aš moku 
kur kas mažiau. Trečia, kam kalbėti apie dešimt 
tūkstančių, jeigu jų neturime. Neturime, ir viskas. — Dadlis 
Frostas uždėjo ant stalo trumpą savo plaštaką. - Kalbėkite 
atvirai, pone Vulfai. Mano brolienė — be cento kišenėje. 
Šitai aš tikrai žinau. Elena, mano dukterėčia, gaus pinigus 
tik sukakusi pilnametystės: tuomet jai pereis tai, kas liko 
1š mano brolio turto. Taigi visi mes - neturtingi Žmonės, o 
jūs šnekate apie kažkokius tūkstančius... Mano sūnus 
pamanė pradėsiąs pagaliau užsidirbti, bet tai menki 
trupiniai. Žinoma, jūs galite paduoti į teismą, kad pinigai 
būtų išieškoti teismine tvarka. Byla užsitęs, ir galiausiai 
mes imsime ieškoti kompromiso. 

Kol tėvas kalbėjo, sūnus be paliovos tampė jį už 
rankovės. Dadlis Frostas būtų zaunijęs ir toliau, bet Lu 
sugebėjo sustabdyti gražbylystės srautą smarkiai suspaus- 
damas tėvo kelį. Šis pasiraukė ir nutilo. 

— Tėve! Paklausyk manęs! Tu manai, kad turime daug 
laiko, bet iš tikrųjų neturim! — Luelino Frosto akys liep- 
snojo. - Šeštą valandą čionai atvažiuos inspektorius 
Kremens - rūkyti cigarų ir palyginti savo pastabų. 

— Ką čia mali niekus? Vos nesutraiškei man kelio... 
Kas toks tas Kremens? 

— Tu puikiai žinai, kad inspektorius Kremeris vadovau- 
ja Žmogžudysčių tyrimo skyriui. 

— Aha, tu kalbi apie tą vaikiną... Ir kas? Jis atvažiuos 
pas poną Vulfą? Iš kur tai Žinai? 

— Jis paskambino čionai pieš valandą. Todėl judu su 
teta Kele ir išsikviečiau. 

Dadlio Frosto akyse p'vkstelėjo kažkokia ugnelė. 
Plykstelėjo ir užgeso. Įdomu, ar Vulfas tai pastebėjo? 

— Tu pats kalbėjaisi su inspektoriumi? — paklausė 
sūnaus Frostas vyresnysis. 

Mane irgi išvargino jo tarškėjimas, ir aš ryžausi įsiterpti: 

— Ne, su Kremeriu kalbėjausi aš. 

— Ak, jūs. — Dadlis plačiausiai išsišiepė, pademon- 
struodamas savo šypseną pirma man, o paskui Vulfui. - O 
jūs čia neblogai sugalvojote: tuo metu, kai mano sūnus 
svarsto piniginius klausimus, pasigirsta skambutis iš poli- 
cijos... Organizuota taip, kad Dieve padėk... 

Vulfas neištvėrė: 

— Arči! Varyk lauk tą džentelmeną! Lauk! 

Padėjau bloknotą ir pieštuką į šalį ir atsistojau. 
Luelinas Frostas pašoko ir įsirėžė. Jo tetulytė sėdėjo kaip 
statula, tik kairysis antakis šiek tiek trūkčiojo. 

Dadlis Frostas nusijuokė nekaltai kaip kūdikis. 

— Na, ką jūs, pone Vulfai! - jis vos nemirktelėjo 
Vulfui. — Dėl tokių niekų... Sėskitės, vaikinai. Pats 
Viešpats gali paliudyti: neapkaltinau jūsų niekuo, kas būtų 
smerktina. Jūs norėjote padaryti mums įspūdį, ir tiek... 

— Pone Frostai! — Vulfas sulenkė smilių kabliu ir 
ištiesė ranką, tartum ketindamas griebti kalės vaiką už 
kaklaryšio mazgo ir priversti atsakyti už savo išdaigas. — 
Jūs įžeidėte mane, spėliodamas esą aš, norėdamas pas- 
pausti jūsų sūnų, pasirūpinęs, kad paskambintų iš policijos 
valdybos. 

Frostas vėl nusijuokė. 

— Ne, aš pasakyčiau kitaip: jūs norėjote padaryti man 
įspūdį. 

— Išeikite, sere. 

— Leiskite man patikslinti savo mintį: jūs norėjote 
padaryti įspūdį mano brolienei. — Jis palinko prie ponios 
Edvin Frost. - Ar ne taip, Kalide? Matai, kaip viskas 
susiklostė. Ponas Vulfas nori gauti iš mūsų dešimt 
tūkstančių. O jei mes pasipriešinsime, jis pasakys inspek- 
toriui Kremeriui, kuris oficialiai vadovauja tyrimui, kad 
mūsų mažytė Elena matė dėžutę su tais velnio saldainiais 
anksčiau, negu Molė Louk ją paėmė ir atvežė. 
Suprantama, nieko tokio Elena netvirtino, bet policija, 
kuri neturi kitos išeities, nes žudikas neprisipažins, o jį 
rasti oi oi 0i kaip sunku, prikibs prie Elenos ir užkamuos 
vargšiukę... Mūsų šeima paklius į skandalingą kroniką... 

Aš, kaip Elenos globėjas, tiesiog degu vien pagalvojęs, 
kad purvina spauda tampys mergytės vardą! - jis pasipik- 
tinęs dirstelėjo į sūnų. — Tai vis tavo išmonės, Lu! Tu 
kaltas dėl to, kas čia dedasi. Nepagalvojai, nepasitarei, 
iškart nusidanginai pas tą Vulfą!.. Kiek kartų esu tau 
sakęs... 

Neatsistodamas Vulfas ištiesė ranką — jo pirštas sustin- 
go per colį nuo pono Frosto, vilkinčio rudo tvido paltu, 
rankovės 

— Būkite maloni, nutildykit jį! —- Vulfas maldaujamai 
kreipėsi į ponią. 

Ponia Frost dirstelėjo į dieverį, patraukė pečiais, atsis- 
tojo ir priėjusi prie manęs tyliai pasakė: 

— Gal turite kur nors buteliuką tikro airiško viskio? 

— Surasim, - linktelėjau. — O ką? Ar padės? 

— Jei įpilsite dvigubą porciją be sodos vandens ir ledo. 
Sodos vandens galite paduoti atskirai. 

Kalifornietiško „Senojo Korkorano“ butelis buvo dar 
pilnas. Išėmiau jį iš baro, negailėdamas kliūstelėjau viskio 
į taurę. Sodos vandens nebuvo, gavau pripilti stiklinę 
paprasto vandens. 

Kai viskis atsidūrė pačioje kalbančiojo pono Frosto 
vyresniojo panosėje, oratoriaus liežuvis akimirką prilipo 
prie gomurio. Apsišaukėlis Ciceronas greit susiorientavo 
ir skvarbiai pažvelgė į mane. 

— Kas čia? Ką čia atnešėte? — jo nosies šnervės 
suvirpėjo: Dadlis Frostas užuodė kvapą. — Puiku! Bet 
kurgi butelis? — Jis apžvelgė dalyvius. — Ar kas nors nori 
išgerti? Kalide? Lu? Nejaugi neprisidėsite prie manęs? 
Na, kaip norite... Viešpatie, į visų Frostų sveikatą! 
Palaimink jų gyvenimą! 

Jis susivertė visą taurę. Paskui paėmė stiklinę vandens 
ir siurbtelėjo. Jo veidas palaimingai nušvito. Dadlis 
Frostas loštelėjo, atsiremdamas į krėslo atkaltę ir ėmė 
pirštų galiukais glostinėti ūsus. 

Vulfas žiūrėjo į jį nemirksėdamas kaip didelis plėšrus 
paukštis. 

Ponia Frost tyliai tarė: 

— Paaiškinkit, kaip ten yra su inspektoriumi Kremeriu? 

Vulfas nukreipė žvilgsnį į ją: 

— Nieko, ponia. Jūsų sūnėnas teisingai atpasakojo 
esmę: inspektorius žadėjo mus aplankyti. 

— Pasitarti? Pasikeisti nuomonėmis? 

— Matyt. 

— Jis atvažiuos pasitarti dėl Molės Louk bylos? 

— Taip jis sakė. 

— Tai... Ar jums neatrodo, kad privatūs detektyvai retai 
aptarinėja su policininkais savo problemas? 

— Aš nesu toks kaip kiti detektyvai ir visada darau tai, 
ką manau esant reikalinga, — atsakė Vulfas. - Esu 
pasirengęs užmegzti ryšį su kiekvienu turinčiu informaci- 
jos. — Vulfas pažvelgė į laikrodį. - Jau be dešimt minučių 
keturios. Žinokite, kad nuo keturių iki šešių aš leidžiu 
laiką savo oranžerijoje. Šita kalba iš tikrųjų surūdijusio 
skatiko neverta, pasak jūsų dieverio. Ponas Luelinas 
Frostas gali rinktis: arba sumokėti viską iškart, ir tuomet 
aš nutraukiu bylą, arba palaukti tyrimo pabaigos, tada ir 
pateiksiu jam sąskaitą. Ponas Frostas turėjo Žinoti, kad aš 
1mu didelius honorarus. Jis sakė konsultavęsis dėl manęs. 
Taigi viskas labai paprasta, jei tik, žinoma, -giminaičiai 
nekliudys mūsų santykiams. | 

Ponia Frost papurtė galvą ir švelniai įkalbinėdama 
prašneko: 

— Visiškai ne dėl to rūpinamės. Mus jaudina tai, kad 
jūs klaidingai supratote mano dukters žodžius. Ji susi- 
painiojo, o jūs iš to padarėte klaidingą išvadą. Dėl to ir 
sunerimome... Jūs apklausėte Eleną... Jūs turite suprasti... 

— Viskas aišku: jus domina, ką Vulfas praneš 
Nremeriui... Nonte, kad pažadėčiau jums nieko nepasakyti 
inspektoriui apie jūsų dukterį. Apgailestauju, ponia. Čia 
jau skambėjo žodis „kompromisas“. Galėčiau sutikti su 
kompromisu, bet tik tuo atveju. jeigu su manimi bus iki 
galo ir Kaip galima greičiau atsiskaityta. Yra kitas vari- 
antas: jūsų Šeima turi patvirtinti pavedusi man tyrimą. 
Tuome: aš atsižveigsiu į jūsų interesus. 

Vulias vėl pažvelgė į laikrodį: 

— Ir štai kas... — tęsė jis. — Be reikalo jūs būgštaujate 
dėl savo dukters. Aš nematau ypatingo ryšio tarp 
žmogžudystės ir jūsų šeimos. Vargu ar Elena Frost į tai 
įsivėlusi. Tačiau man susidarė įspūdis, kad panelei Frost 
kažkas Žinoma, ir tai jai kelia nerimą... Gal ji stengėsi būti 
kilniadvasė... Tačiau bus geriau, jei įkalbėsite dukterį 
pasitikėti manimi. Juo greičiau tai įvyks, juo didesnė bus 
tikimybė, kad viskas gerai baigsis. Nes policija juk atkap- 
stys. 

Ponia Frost kietai susičiaupė. Paskui lėtai tarė: 

— Mano duktė nieko nežino... 

— Esu tikras, kad Elena ne viską jums papasakojo. Man 
būtina pasikalbėti su jūsų dukterimi. 

— Jūs norite tirti toliau? 

— Taip. Arba gauti savo dešimties tūkstančių dolerių 
honorarą. 

— Ei, Kalide, - prasižiojo Dadlis Frostas. Na, ir greit jis 
prablaivėjo! 

Vulfas padėjo rankas ant savo krėslo ranktūrių, 
ketindamas stotis. 

— Aš pasėdėjau čia ir pasvarsčiau: nieko baisaus neatsi- 
tiks, jeigu Elena susitiks su ponu Vulfu, —- pasakė Frostas. 
Jis kalbėjo aiškiai ir sklandžiai, lyg nė nebūtų gėręs. — 
Mes turime galvoti apie savo ateitį ir būti atsargūs. Vulfas 
tauškia nesąmones, jis nori gauti honorarą. Aš suprantu! O 
mes sugriausime jo planus. Aš, kaip globėjas, jaučiu 
pareigą išsaugoti palikimą nepaliestą! Iš kur paimti tuos 
dešimt tūkstančių? Tik iš Elenos pinigų. Lu tvirtina 
gausiąs baksų, bet aš jau esu prisiklausęs tokių šnekų. Ne, 
mes eisime kitu keliu ir atskleisime to vaikino kortas, — 
kalbėjo Dadlis žiūrėdamas į Vulfą, kuris kėlėsi iš užstalės. 

Vos nenuėjau prie baro naujos viskio porcijos: tvirtą 
Dadlio Frosto organizmą nelengva priveikti, reikia mauk- 
teiėti daugiau ir dažniau. Atsistojęs Vulfas priėjo prie 
Luelino ir kažką negarsiai ėmė kalbėti. Įtempiau klausą. 

— Savo sprendimą galite pranešti ponui Gudvinui, - 
išgirdau pro Dadlio Frosto žodžių laviną. —- O dabar 
šeinu. 

Jis pasuko link durų. Žiiasis džentelmenas, regėdamas 
Vulfo nugarą, subliuvo: 

— Kur jūs?! Jūs negalite va taip imti ir išeiti! 

Praradęs tikslą, Dadlis ėmė puldinėti bet kaip. 

— Lu, tu privalėjai iš pat pradžių... Kalide, ką aš tau 
sakiau? Tas vaikinas nori... 

Luelinas Frostas raudonas kaip pomidoras vėl ėmė 
mygti tėvo kelį, priversdamas nors trumpam užsičiaupti. 

— Liaukis, tėte! Nusiramink pagaliau! 

Scena buvo žeminanti. Aš pakilau. 

— Ponai, berods jūsų šeimai reikia pasitarti. Valandėlę 
paliksiu jus. 

— Ne, ne, - pasipriešino ponia Edvin Frost. — Nieko 
tokio. — Ji atsigręžė į giminaitį. - Lu, tu užvirei tą košę, tu 
ją ir srėbk! | 

Tuomet visi vienu metu sušneko, ir prasidėjo toks tur- 
gus, kad man nieko kito nebeliko daryti: paėmiau švarų 
popieriaus lapą, įsukau jį į rašomąją mašinėlę ir 
išspausdinau štai ką: 


„Niro Vulfui 

Prašau tęsti Molės Louk mirties aplinkybių tyrimą, 
kurį pavedžiau jums vakar, pirmadienį, 1936 metų kovo 30 
dieną, ir tvarkyti šią bylą, iki bus atskirai nurodyta “. 


Luelinas pirmasis pastebėjo, kad aš kažką veikiu, ir 
priėjo prie manęs. Šauniai ištraukiau lapą iš mašinėlės, 
padėjau ant stalo krašto ir atkišau klientui automatinį 
plunksnakotį. Frostas jaunesnysis ėmė skaityti tekstą. 
Frostas vyresnysis pašoko ir ėmė tupinėti apie sūnų, graib- 
stydamas jam čia už rankovės, čia už kelnių klešnės. 

— Nė negalvok pasirašyti, asile! — rėkė jis. - Duokš 
pažiūrėti. Kas ten? 

Luelinas atkišo jam lapuką. Kurį laiką kabinete buvo 
tylu. Dadlis Frostas skaitė krutindamas lūpas. Paskui tek- 
stą perskaitė ponia Frost. Jos žodis vos netapo lemiamas. 

— Manau, jog mano sūnėnas neturi pasirašyti šio doku- 
mento, — tarė ji tiesiai man į akis. 

Tas cirkas man jau gerokai atsipyko. 

— Štai kas, mano brangučiai, — rūsčiai pasakiau. — 
Luelinas Frostas pasirašys tą prašymą, kitaip turėsite 
nemalonumų. Jūs niekaip nesuprantate, kad ponas Vulfas, 
būdamas nieko neįsipareigojęs, išdėstys inspektoriui 
Kremeriui viską, ką tik manys esant reikalinga. O jau 
inspektorius pasidarys nesuvaldomas! Ir daugiau nebe- 
turėsite dėl ko ginčytis. Inspektorius, būdamas įpykęs - o 
jis labai įpykęs, nes tyrimas nejuda iš vietos, - savo auką 
gali draskyte sudraskyti. Įsivaizduokite, kas bus panelei 
Frost? Ją bematant nudangins į policiją. Suprantama, 
mušti nemuš, bet nukreips lempą tiesiai į akis ir klausinės 
visą naktį — garantuotai. 

Luelinas pašoko krėsle lyg gyvatės įgeltas. Dadlis 
Frostas kramtė ūsą. 

— Gerai jau, — nusileido tėtušis. — Tegu Vulfas tęsia 
tyrimą, taip bus geriau mums visiems... Bet Lu nieko 
nepasirašinės! - 

Paėmiau lakštą iš ponios rankų ir vėl padėjau jį ant 
stalo. 

— Ir jūs dar keliate sąlygas? Jūs dar svarstote? — 
iškėliau į viršų rankas. — O dangau! Kaip dar suprotinti 
tuos žmones! Juk juodu ant balto parašyta: „tvarkyti šią 
bylą, iki bus atskirai nurodyta“. Jūs turite galimybę 
panorėję nutraukti tyrimą. Ko dar jums reikia? Nėra 
jokios apgaulės! Rinkitės: arba ponas Vulfas, arba ponas 
Kremeris. Konfidencialus pašnekesys šiame kabinete arba 
drėgni policijos valdybos rūsiai. 

Lu kone verkė. 

— Jeigu turėčiau tą dešimtį tūkstančių... 

Jis paėmė automatinį plunksnakotį. 

— Atsargiau, neišsirašaluokite, — perspėjau jį. - Tas 
plunksnakotis kartais tepa. 

Pasilenkęs Luelinas Frostas brūkštelėjo po tekstu savo 
pavardę. Kiti šeimos nariai stovėjo pasipūtę. 

Inspektorius Kremeris įnirtingai votuliojo savo cigarą, 
tolydžio giliai užsitraukdamas. 

— O žinote, vakar aš vos nepaskambinau notarui, kuris 
patvirtintų mano seržanto Žodžius, — pasakė jis. — Aš 
nenorėjau tikėti, bet Stebinsas buvo pasirengęs prisiekti 
matęs jus vidur dienos per mylią nuo namų gyvą, sveiko 
proto ir nesutrikusios atminties. Supratęs, jog Stebinsas 
nemeluoja, pamaniau, kad būsite nuvykę dėl iždo 
užpuolimo. Išvilioti jus iš namų galėjo tik toks nusikalti- 
mas kaip Jungtinių Valstijų aukso atsargų vagystė! 

Dirstelėjau į laikrodį. Ketvirtis septintos. Nuramintas 
bendravimo su sodininku Teodoru Horstamu ir 
orchidėjomis, Vulfas tuštino eilinį alaus butelį. Pastatęs 
stiklinę, padrėbė pagurklį ant krūtinės ir susinėrė rankų 
pirštus ant pilvo. Aš irgi įsitaisiau patogiau: atsirėmiau 
koja į atitrauktą apatinį stalo stalčių, o nugara — į krėslą 
ir pasidėjau ant kelių bloknotą. 

— Kada nors paaiškinsiu jums, kaip atsiradau Maknairo 
kontoroje, - pasakė Vulfas Kremeriui. - Bet dabar nesu 
nusiteikęs apie tai kalbėtis. 

— Gerai. Tiesą pasakius, aš pamaniau taip: o gal pavir- 
tote paprastu žmogumi, vaikščiojančiu po miestą... 

— Ne, taip neatsitiko. Mano įpročiai nepasikeitė... 

— Keisti įpročiai... 

— Na, kas šiame pasaulyje yra be keistenybių? 

— Pavyzdžiui, aš. — Kremeris išsiėmė iš burnos cigarą, 
kritiškai apžiūrėjo jį ir vėl įsikišo į žabtus. — Aš mąstau 
taip, kaip ir dauguma... Paimkim kad ir tą Molės Louk 
bylą — aštuntą dieną plušu kaip įmanydamas ir vis tuščia. 
Žinau tik tiek, kad mergina mirusi. Ją nunuodijo. Teismo 
medicinos ekspertizė tai tiksliai nustatė. Tiesa, kad žino- 
tumėt, kaip sunku buvo gauti medicinos eksperto išvadą! 
Visi lyg būtų susimokę. - Jis atsilošė į krėslo atkaltę. — 
Na, ir darbelis! Dabar žinote, kaip man sekasi. Blogiau ir 
būti negali. O kaip jums? 

Vulfas palingavo galvą. 

— Ir man ne itin. Apgailestauju, pone Kremeri, kad 
niekuo negaliu jūsų nudžiuginti. Aš net medicinos išvados 
nesu skaitęs. 

— Na, ko jūs čia apsimetate kvailučiu... - Kremeris 
paptelėjo cigarą. - Siaip ar taip, gausite savo honorarą. O 
man mažumėlės ir tereikia — tik šiek tiek informacijos. 
Kas jus pasamdė. 

— Ponas Luelinas Frostas. 

— AĄ-a... Toks mitrus... Ko jis nori? Ką stengiasi apgin- 
ti? 

— Nieko. Ponas Frostas nori, kad atskleisčiau 
nusikaltimą. 

— Nieko sau! Ar seniai jis pasamdė jus? 

Vulfas įsipylė alaus ir ėmė gurkšnoti mažais 
gurkšneliais, gardžiuodamasis. Nesulaukęs atsakymo, 
Kremeris suniurzgėjo: 

— Kuo čia dėtas Frostas? Suprasčiau, jeigu tarp jo ir tos 
mergiotės būtų kas nors buvę. Bet sako, kad Molė Louk 
džiūvo dėl to vokiečio... Ar prancūzo... Kaip jis ten? 
Perenas Hubertas! Tai kodėl Frostas taško pinigus? Kad 
nugalėtų teisingumas? Nagi, nusispjaut jam į teisingumą, 
kaip visi ir daro. Tai bent reikaliukai, po paraliais! 

— Ir aš nežinau, ko tas mano klientas įsikarščiavo, — 
Vulfas nusišluostė burną nosine. — Kol kas šioje byloje 
nerandu už ko užsikabinti. 

— Taip ir patikėsiu jumis! Nuvykote į Penkiasdešimt 
antrąją gatvę tik kojų pamankštinti, ar ne? 

— Neburnokite, inspektoriau! — Vulfas net suprakaita- 
vo vien prisiminęs kelionę. — Sakau jums, ką turiu, - nulį 
informacijos. 

— Nulį — man. O sau? 

— Ryžausi kapstytis tol, kol užkropsiu ant puodo su 
aukso monetomis. 

— Greičiau jau iškasite duobę visai mūsų valdybai... 
Dėl to Frostas jus ir pasamdė? 

— Ne. 

Kremeris išspjovė cigarą tiesiai į peleninę ir išsitraukė 
kitą. Tvirtais gelsvais dantimis nukando galiuką, nusi- 

braukė išbirusį tabaką nuo apatinės lūpos, čirkštelėjo deg- 
tuką ir užsirūkė. Votuliuodamas cigarą iš vieno burnos 
krašto į kitą, inspektorius kažką įtemptai svarstė. Pagaliau 
pasakė: 

— Pamenate, Vulfai, kartą esate taip pasakęs: kadangi 
aš galiu viską apžiūrėti, aplandžioti, paliesti, devyniais 
atvejais iš dešimties man atskleisti nusikalimą daug 
lengviau negu jums? 

— Nejaugi aš taip sakiau? , 

— Kuo tiksliausiai! Nuo to laiko vedu apskaitą... Molės 
Louk byla - dešimta, skaičiuojant nuo bandito Perio istori- 
jos. Vadinasi, ši byla - jūsų. Jūs ją atskleisite, aš nė nepre- 
tenduoju. Galite nieko man nesakyti. Aš žinau: jūs 
nemėgstate išsakyti savo minčių, kol neapgalvosite visko 
kaip reikiant. Va, net ponui Gudvinui ne viską pasakojate. 
Bet šį kartą nors per nago juodymą pakeiskite savo įprotį! 
Juk buvote pas Maknairą, kalbėjotės su mergaitėmis... 

— Taip, — suniurzgėjo Vulfas. - Tik nieko nepešiau. Tai, 
ką sužinojau, - pernelyg akivaizdūs faktai, kad apie juos 
kalbėčiau. 

— Čia jūs teisingai pastebėjote: kam aušinti burną, jei 
merginos užsispyrė — nieko nežinome, nieko nematėme... 
Dvidešimt mano operatyvininkų „gano“ tuos, kurie buvo 
pirmadienį pas Maknairą. Su daugeliu lankytojų 
kalbėjausi asmeniškai. Mano žmonės tikrina visas 
cukraines ir parduotuves, kuriose parduodamos tos dviejų 
svarų ,„Beilio“ gamybos ,,„Karališkojo asorti“ dėžutės. 
Agentai šniukštinėja, kur galima gauti ciano vandenilio 
rūgšties ar kitokio cianido. Į Darbį, Ohajo valstijon, pasi- 
unčiau du vaikinukus pasikalbėti su Molės Louk tėvais. Iš 
visų pusių apsupome tuziną niekšelių, kurie galėjo įsivelti 
į tą mėšlą. Ir jokio rezultato! 

— Labai sunkus atvejis. Laimė, jūs turite daug pagal- 
bininkų, - pastebėjo Vulfas. — Be to, turite daug įrangos. 

— Nepliauškit niekų! - įsikarščiavo Kremeris. — 
Padariau viską, ką, mano vietoj būdamas, būtų padaręs 
kiekvienas policijos pareigūnas. Bet netgi dabar aš negaliu 
atsakyti į paprasčiausius klausimus: kaip Molę nužudė — 

tyčia ar atsitiktinai? Ar žudikas turėjo sėbrų iš Maknairo 
personalo? Praeitą bemiegę naktį kone kvaištelėjau... Iki 
ko priėjau: ėmiau įtarinėti tas dvi pupytes — Eleną Frost ir 
Telmą Mitčel. Taip ir matau, kaip jos pakiša dėžutę, 
neabejodamos, jog Molė Louk pro šalį nepraeis. Galėjo ir 
be jokių fokusu pavaišinti kvailutę nuodingais saldainiais, 
o kai ši nusigalavo, sugalvojo, kaip viską jai ir suversti... 
Galima visko prigalvoti. Bet nerandu svarbiausio: 
dingsties. Kam ir kodėl prireikė nuodyti Molę?! Meilės 
intrigėlės? Taip, jai patiko tas Hubertas, bet niekas nesako, 
kad ji būtų užvertusi jį meilės laiškučiais arba kabojusi 
jam ant kaklo. 

— O kaip į panelę Louk žiūrėjo Hubertas? — paklausė 
Vulfas. 

— Niekaip. Abejingai. Jis apskritai nepastebėdavo jos. 

— O jei čia savižudybė? Iš pykčio mylimajam? 

— Nesąmonė! Hubertas tą dieną buvo demonstruojant 
madas, bet elgėsi be galo atsargiai. Aš jį ypač stropiai 
patikrinau. Švarus! Louk tą dėžutę, regis, bus nukniaukusi 
iš kurio nors lankytojo... O ten buvo maždaug šimtas 
žmonių. Kas atnešė nuodų? Kam? Visiška tamsa. Visa ta 
minia tokia dorybinga, o jei pakapstysi giliau — kas antras 
yra pasirengęs bičiuliui gerklę perkąsti. ;, Karališkasis 
asorti“ — nereta prekė, parduodama visame mieste... 
Žudikas žinojo, kad jį sučiupti bus sunku. Ir, ko gero, 
neįmanoma. Taigi peršasi išvada: bylą reikia perduoti 
archyvui. 

Visą savo pyktį ir susierzinimą jis išgiežė cigarui. 

— Vadinasi, pas mus, inspektoriau, atėjote patikrinti, ar 
ponas Vulfas, kaip ir policija, yra pasirengęs Molės Louk 
nunuodijimą perbraukti dideliu, tvirtu kryžiumi, — 
išsišiepiau aš. — Taip? 

— Aš ne su jumis kalbuosi, sere! — atšovė Kremeris. — 
Taip, aš atsidūriau aklavietėje! Ką, malonu girdėti? — jis 
pažvelgė į Vulfą. - Jei Žinotumėt, kaip aš nudžiugau, kai 
pasitvirtino tai, ką pasakė Stebinsas. Jūs apsilankėte 
Penkiasdešimt antrojoje gatvėje! „Na, brolyti, laikykis!“ — 
pasakiau sau ir kažkodėl pamaniau, kad jūs padovanosite 

man nors mažytį nuvalkiotą faktelį, — kaip suvenyrą. Čia 
kaip yra: laikraštininkai kasdien stengiasi įgelti. Kaip visa- 
da pripaiso nesąmonių, aprašinėja, kokia gražutė buvusi ta 
Louk, kaip atrodančios Frost ir Mitčel, kokios ponios 
buvusios per parodą ir kaips jos spraudęsį į... Trumpiau 
tariant, stengiasi sudominti. O ką daryti! Juk pusė apsi- 
lankiusiųjų įtraukta į žinyną „Kas yra kas“. Vien Herberto 
Krego pavardė ko verta! Ne, žmoneliai ilgai nenurims, 
reikalaus teisingumo! Atpildo! Ir komisaras ims man 
grūmoti, trankyti kumščiu. Kad matytumėt, kaip jis tai 
daro! 

Vulfas pastatė bokštelį iš alaus butelių kamščių ir 
atsiduso. 

— Taip, komisaras Hombertas mėgsta patriukšmauti... 
Man labai gaila, bet aš nežinau, kuo galėčiau padėti jums, 
Kremen. 

— Nors užsiminkite, kuria kryptimi turėčiau tirti. Ką? 

— Na, ką gi... Pasvarstykim, — Vulfas užsimerkė ir su- 
kabino rankas ant pilvo. — Nėra motyvo, nėra dingsties 
žudyti panelę Louk. Tačiau ją galėjo nužudyti bet kas. 
Patikrintos cukrainės, patikrintos vaistinės... Jokių 
kabliukų. Tačiau jūs turite vieną daikčiuką, kurį žudikas 
laikė rankose. Taip sakant, nusikaltimo įrankį. Kodėl tuo 
remdamasis negalėtumėte sukurti versijos? 

— Kuo aš turėčiau remtis? —- suglumo Kremens. 

— Dėžutė. Joje buvo nuodai. Ką jūs padarėte su asorti 
dėžute? 

— Atidaviau ekspertizei. Ką gi dar būčiau galėjęs 
padaryti! 

— Papasakokite man apie tai. 

— Nelabai ką galiu ir papasakoti... Filadelfijos „Beilio“ 
kompanijos pagamintos dviejų svarų dėžutės visur par- 
davinėjamos po dolerį ir šešis centus. Vadinamos 
„„Karališkuoju asorti“. Tai įvairaus šlamšto rinkinys: 
cukruoti vaisiai, marcipanai... Na, ten daug visko. 
Paskambinau į Filadelfiją ir paklausiau, ar visose 
dėžutėse būna standartinis saldainių rinkinys. Jokių 
nukrypimų, viskas tiksliai pagal registrą. Paprašiau, kad 

padiktuotų man tą registrą. Maža to: aš nuėjau į artimi- 
ausią cukrainę ir nupirkau tą šlykščią „Karališkojo asor- 
ti“ dėžutę. Visiškai sutapo su sąrašu. Paskui palyginau abi 
dėžutes. Toje, kurią turėjo Molė Louk, trūksta trijų saldai-. 
nių. 

— Čia tai įdomu! — suspurdėjo Vulfas. - Kokių? 

— Ten nėra cukruoto ananaso, cukruotos slyvos ir 
šokoladu glazūruoto Jordanijos migdolo. Kaip matote, 
viskas sutampa su tos Telmos Mitčel pasakojimu. 

Vulfas linktelėjo. 

— Vaisiai, riešutai, marcipanai... Sakykite, inspektoriau, 
ar į tą asorti įėjo karamelės? 

— Karamelės? Kodėl prisiminėte karameles? 

Kremeris vos neužspringo ir įtariai spoksojo į Vulfą. 

— Tiesiog man asmeniškai ledinukai patinka labiau 
negu šokoladiniai saldainiai, - atsakė Vulfas. 

— Vėl gudraujate? Gerai, pasakysiu: ,,Karališkojo asor- 
ti“ dėžutėje nėra ir nebuvo karamelės. 

— Dėkui, įsidėmėsiu tai. O dabar pasakykite: ar visa ta 
informacija apie dėžutę ir saldainius pateko į spaudą? 

— Ne. Tai vienintelė konfidenciali informacija, kurią aš 
turiu. Tikiuosi, kad ir jūs neimsite aptarinėti jos su repor- 
teriais. 

— Be abejo. Na, o ką jums pasakė laboratorijoje? 

— Čia šit kaip yra... Saldainiai dėžutėje sudėti dviem 
sluoksniais. Viršutiniame sluoksnyje buvo penki 
Jordanijos migdolai. Vieną saldainį Molė suvalgė. Kituose 
keturiuose rasta nuodų — po šešis granus kalio cianido. 

— Inspektoniau, jūs privalėjote kiekvieno saldainio pats 
paragauti, — oriai pasakiau aš. — Nejaugi jūs, kaip tikras 
profesionalas, nepadarėte eksperimento pats su savimi? 

Vulfas įniršęs nužvelgė mane ir nekantriai uždavė 
esminį klausimą: 

— O kaip kiti saldainiai ? 

— Kituose nuodų nėra. 

— Vadinasi, nuodų buvo įdėta tik į saldainius su 
migdolais? Panelė Louk galėjo paimti ir kitą saldainį - bet 
būtinai su migdolu! - ir rezultatas būtų buvęs tas pats. 

— Žudikas gerai apskaičiavo: migdoias būna 
karstelėjęs. Kalio cianido ir migdolų skonis bei kvapas 
kažkuo sutampa, tik cianido būna aštresnis... Žmogus, 
mėgstantis migdolus, jokios apgaulės nepajus, kol 
neprarys saldainio. Aš gerai apžiūrėjau tą saldainį. Įsivaiz- 
duokit: riešutas glazūruotas, o iš viršaus dar plonas 
šokolado apvalkalėlis. Žudikas pradūrė saldainius stora 
adata arba yla, pripildė skyles kalio cianido, paskui vėl 
užklijavo tuo pačiu šokoladu. Žinoma, labai įdėmiai 
apžiūrėjęs tokį saldainį ir dar nagu pakrapštęs kai ką gali 
pastebėti. Bet paprastai niekas to nedaro... - Kremeris 
sunkiai atsiduso. —- Dabar jūs viską žinote. Jūs sakėte, kad 
tyrimą galima pradėti pasiremiant saldainių dėžute. 
Remkitės. O aš... Sėdžiu čia, pasakoju, atlapaširdiškai 
prisipažįstu, kad komisaras siautėja ir dar klausausi 
kandžių Gudvino pastabų... 

Kremeris buvo be galo nusivylęs. Vulfas dirstelėjo į 
mane. Ė 

— Arči, neerzink inspektoriaus! O jūs, pone Kremen, 
per anksti sielvartaujate. Dar nevėlu... Va, jeigu, 
pavyzdžiui, paimti... 

Vulfas užsimerkė, nutilo. Mudu su Kremeriu 
stebėjome, kaip jis manipuliavo lūpomis: čia sudeda jas 
vamzdeliu, čia įtraukia... Pirmyn — atgal, pirmyn - atgal... 

Kremeris nieko nesuprasdamas žvilgtelėjo į mane: kas 
čia dabar? Aš garsiai atsakiau: 

— Žiūrėkit, dabar įvyks stebuklas... Fantastiškas mąsty- 
mo aparatas, kuriuo apdovanotas didysis detektyvas Niro 
Vulfas, atskleis Jordanijos migdolo paslaptį... 

Kremeris apmirė. O Vulfas iškošė pro dantis: 

— Užsičiaupk, Arči. 

Sėdėjome ir laukėme stebuklo. Kremeris susigūžė į 
kamuolį, sustingo. Pamiršo net pelenus nukratyti nuo 
cigaro ir išsitepė kelnes. Juokinga ir liūdna buvo žiūrėti į 
jį. Berods, jis iš tikrųjų patikėjo, jog Vulfas vien galingu 
savo protu įstengs išspręsti neįveikiamą problemą. 
Porąkart mirktelėjau. Kremeris sužaibavo į mane taip, kad 
supratau: tuoj paskers. Taip... 

Pagaliau Vulfas atsimerkė ir suerzėjo krėsle. 

— Pone Kremeri, — pasakė jis, - ar dalyvausite darant 
vieną įdomų eksperimentą? 

Inspektoriui iš laimės net žandikaulius persuko. 

"Vulfas tesė: 

— Tuomet gausite rytoj susitikti su ponu Gudvinu. 
Sakykim, rytą, devintą valandą, prie Maknairo kontoros. 
Ar galėsite atsinešti penkias „Karališkojo asorti“ dėžutes? 

— Ateisiu! Būtinai ateisiu! Ir saldainius atnešiu! 

— Vėliau Arčis dar paskambins jums ir papildomai 
painstruktuos. 

Jis taip skubėjo atsisveikinti, kad nė cigaro neužgesino 
peleninėje. 

— Na, o dabar, Arči, imk bloknotą ir rašyk... 

... Visą vakarą vien tik imliojau lauk ir vėl dėliojau sal- 
dainius į nupirktą mažoje Brodvėjaus parduotuvėlėje 
puošnią dėžutę su užrašu „Karališkasis asorti“. Visą gyve- 
nimą atsiminsiu saldainių išdėstymo schemą. 


6 SKYRIUS 


Kitos dienos rytą šauniai čiūžtelėjau su savo „rod- 
steriu“ prie paradinio įėjimo į „„Boiden Maknair inkorpo - 
reited“ Penkiasdešimt antrojoje gatvėje. 

Prie pastato nebuvo nė vieno automobilio! 
Inspektorius Kremeris pasistengė ir palaisvino man vietą. 
Gaila, kad šito nematė Niro Vulfas. Jis moka rengti spek- 
taklius, publika visada jaučia tvirtą „režisieriaus“ ranką ir 
gėrisi pastatymu. Bet dabar jis sėdi namie, o kitas 
„režisierius“ įgyvendina jo sumanymus, be to, per visos 
mylios nuotolį. Vulfas negalė atsiplėšti nuo savo gėlių ir 
neaprėpiamo lyg plynaukštė kabinetinio krėslo. Atsidusau 
lipdamas iš automobilio. Ak tu, storasis namisėda! 
Sėdėdamas namie, prazulinsi kelnių užpakalį, o margo 
pasaulio taip ir nepamatysi, ir jis liks tau neįminta paslap- 
tis. 

Prie įėjimo į pastatą pamačiau durininką gražia unifor- 


57 


ma. Greta jo stovėjo tipas — snukis lyg plyta; nuo jo taip ir 
trenkė policininku, vos nosies neužsiėmiau. Vos priliečiau 
durų rankeną, jis prišoko prie manęs ir užtvėrė kelią. 

— Jūs pakviestas, sere? Kas jūs? Pasisakykit pavardę. 

Tada išsitraukė iš užančio sąrašą ir užvertęs galvą ėmė 
stebeilyti į mane. 

— Klausyk, seneliuk, tai aš čia kviečiu kompaniją ir 
daliju pakvietimus. 

— Taip? — jis miktelėjo. — Nagi, nešdinkis... Tavo 
sėbrams žurnalistams čia nėra kas veikti. Inspektorius 
Kremeris perspėjo apie štai tokius... 

Kaip jis galėjo palaikyti mane utėlėtu reporteriūkščiu, 
kai visas spindėjau kaip naujutėlė dešimties centų moneta! 
Vilkėjau dryžuotu šviesios smėlio spalvos kostiumu, 
šviesiai rudais marškiniais su žalsvų atspalvių kaklaryšiu, 
buvau užsidėjęs tamsžalę skrybėlę minkštais kraštais. 

— Seni, tu, matyt, apžlibęs ir nematai, kad prieš tave 
Arčis Gudvinas, Niro Vulfo padėjėjas. 

Knisius nepasitikėdamas pažvelgė į mano kortelę ir 
dusliai pasakė: 

— Gerai. Jūsų jau laukia. 

Prie lifto pastebėjau dar vieną knisių — seną Slimo 
Folco pažįstamą. Linktelėjome vienas kitam, ir pakilau į 
antrąjį aukštą. 

Kremeris persistengė. Audringos organizacinės jo 
veiklos pėdsakai buvo akivaizdūs: vestibiulyje ant 
surankiotų iš visos kontoros kėdžių sėdėjo pusšimtis 
žmonių. tai buvo daugiausia moterys: sukirpėjos, siuvėjos, 
manekenės, pardavėjos... Tarp jų labai skyrėsi turtingos 
ponios - tos, kurios gali mokėti už kvailą chalatuką po tris 
šimtus dolerių. Jos vis spragsėjo savo rankinukus ir žvil- 
gčiojo į veidrodėlius. Vestibiulis gaudė, nes moterys, kaip 
įpratusios — ir niekas jų neįstengs atpratinti, — čiauškėjo 
nenutildamos. Prie kostiuminių būriavosi civiliškai 
apsirengę policininkai. 

Pamačiau, kad Kremeris šnekučiuojasi su Maknairu, ir 
pasukau prie jų. 

Kremeris pastebėjo mane ir gestais paprašė palaukti. 

Netrukus jis atsikratė pašnekovo. 

— Čia penkiasdešimt vienas žmogus, - inspektorius 
apžvelgė minią. - O iš viso mes pakvietėme šešiasdešimt 
du... 

— Tarnautojai visi? 

— Visi. Liko vienas durininkas. Jums reikės jo? 

— Taip. Kurią kostiuminę numatėte? 

— Trečią iš kairės. Atsakingu paskyriau kapitoną 
Diksoną. Ar pažįstate jį? 

— Yra tekę susitikti. 

Zengiau koridoriumi ir atidariau trečias duris kairėje 
pusėje. Kambarys priminė man aną, kuriame vakar 
šnekėjomės su merginomis Telma ir Elena. Prie stalo, ant 
kurio buvo sudėti pieštukai, popieriai ir saldainių dėžutės, 
sėdėjo nupiepęs tipelis plikai nuskusta galva, dėl to jo 
ausys atrodė nenatūraliai nulinkusios ir atsikišusios kaip 
paršo. Užtat jis mane apdovanojo maitvanagio žvilgsniu. 
Nieko sau bernužėlius pasirenka Kremeris! 

Mudu su kapitonu Diksonu buvome pažįstami tik iš 
matymo ir dabar susipažinome pagal visas taisykles. Tada 
perėjome prie meteorologinių prognozių svarstymo, 
pastebėjome, jog rytą buvo giedra. Kalba išseko. 
Kapitonas Diksonas sekė mane grobuonies žvilgsniu 
nepasukdamas galvos — matyt, bijojo eikvoti protinę 
energiją. Neištvėriau ir išėjau į koridorių. 

Kaip tik tuo metu Maknairui atnešė kėdę, ir įstaigos 
vadovas atsisėdo. 

— Ilgiau nebelauksim, — pasakė priėjęs prie manęs 
Kremeris. - Ko gero, pradėsim, nes jie išsibėgios. 

— O kei. 

Atsistojau prie sienos ir nukreipiau žvilgsnį į 
susirinkusiuosius. Pirmiausia pastebėjau ponią Edvin 
Frost. Tiesi jos nugara ir aštri kietai sučiauptų lūpų linija 
rodė vidinę įtampą. Abipus jos sėdėjo Elena ir Telma. 
Netoliese įsitaisė Luelinas Frostas ir šnekusis jo tėtukas. 
Čia pat oriai sėdėjo raudonplaukė deivė matine oda ir 
spindulingomis akimis. Įsispoksojau į ją ir ilgai negalėjau 
atitraukti akių. Tiesa, žuvytė buvo ne mano nosiai: vėliau 

sužinojau, kad tai grafienė fon Ranc-Deiken iš Prahos. 

Tuo tarpu Kremeris žengė Žingsnį į priekį ir pasakė: 

— Pirmiausia noriu padėkoti ponui Maknairui už 
suteiktą galimybę atlikti tardymo eksperimentą. Laikinai 
jis uždarė savo įmonę ir leido panaudoti ją policijos 
interesais. Mes vertiname jo gerą valią ir pasirengimą 
padėti tyrimui. Jis, kaip ir mes, stengiasi atskleisti tą 
liūdną čia atsitikusį įvykį... Noriu padėkoti ir jums, 
atėjusiems čionai ir tuo parėmusiems policiją, kuri atlieka 
tyrimą. Niekas taip neįkvepia mūsų, kaip piliečių bend- 
radarbiavimas ir sąmoningumas. Dėkojame jums už tai, 
kad atidėjote savo reikalus, nepagailėjote laiko ir 
prisidėjote prie tokio nelengvo darbo kaip teisybės 
paieškos... Ateidami čionai, jūs atlikote savo pareigą ir 
pasirodėte esą sąžiningi, dori žmonės. Dėkoju jums polici- 
jos komisaro pono Homberto ir prokuroro pono Skinerio 
vardu... 

Vos nepasakiau garsiai: ,,... 1r mero, ir savivaldybės 
narių, ir penkių rajonų šeimininkų, ir sodų bei parkų 
departamento vardu...“ 

Gurktelėjęs Kremeris tęsė: 

— Jūs jau žinote, kad dabar bus atliktas nedidelis 
eksperimentas, kuris nieku gyvu nepažemins jūsų orumo. 
Telefonu mes šiek tiek paaiškinome jums, bet ir dabar aš 
neturiu teisės skelbti mūsų veiksmų esmės. Pasakysiu tik 
tiek, kad tikiuosi, jog suprasite mus. Jeigu visa tai 
palaikysite nesusipratimu ir tuščia užmačia, po eksperi- 
mento galėsite sakyti savo draugams ir bičiuliams, kad 
policija buka, kvaila ir nerangi, - mes neprieštarausime. 
Tačiau patikėkite mano žodžiais, šis eksperimentas — svar- 
bi atliekamo tyrimo dalis. 

Dabar — apie tai, ką jums reikės daryti. Po vieną jūs 
eisite į kostiuminę —- koridoriumi trečios durys iš kairės. 
Ten jūsų lauks kapitonas Diksonas ir ponas Gudvinas. 
Mūsų prašymu jūs jau įrašėte savo pavardę dviejuose 
lapukuose — tai mums visiems sutaupys laiko. Jūs įeisite į 
kostiuminę, atsakysite į porą klausimų ir būsite laisvi. 
Išėję iš kostiuminės, galėsite grįžti namo arba palaukti 

draugų. Prašau jūsų tik vieno dalyko — jūs neturite ben- 
drauti su tais, kurie dar nebuvo užėję į kostiuminę. Ar bus 
klausimų? Ne. Žinoma, tas, kuriam reikės įeiti į kostiu- 
minę vienam iš paskutiniųjų, turi būti kantrus. Aš dar 
kartą dėkoju visiems, kad dalyvaujate tame nelinksmame, 
bet labai reikalingame darbe. 

Jis berods baigė. Atsidusau su palengvėjimu. Kremeris 
taip pat atsikvėpė ir tyliai pasakė vienam savo padėjėjų: 

— Rouklifai, pradėk nuo pirmosios eilės. 

— Pone inspektoriau! Ar galima jus valandėlę... 

Kremeris atsisuko. Prie jo skubėjo keistos išvaizdos 
ponia: didelė lyg kopūsto gūžė jos galva buvo įtraukta į 
pečius. Atkišusi smakrą ta ,„kopūsto gūžė“ dar ir 
sutarškėjo nemaloniu balsu: | 

— Pone inspektoriau, aš esu Pilietinio orumo lygos 
aktyvistė ir atvykau čionai stebėti, ar nepažeidžiamos 
piliečių teisės. Ir jeigui jūs užduosite nekorektiškus 
klausimus, aš... 

— Žinoma, ponia, jūs padėsite užkirsti kelią mažiau- 
siam nekorektiškumui, — pakėlęs ranką Kremeris sustabdė 
ją. - Garantuoju: prievartos nebus. 

— Ir piliečių teisės... 

— ... bus išsaugotos. 

“Klausęsi to įkvepiančio dialogo dalyviai ėmė kikenti. 
Kremeris šmurkštelėjo į kostiuminę. Nusekiau paskui jį. 
Kapitonas Diksonas nė nežvilgtelėjo į mus, susirūpinęs 
daiktais ant stalo. Beje, į jo regėjimo lauką pateko 
Kremerio kojos, kai šis sėdosi ant kėdės, ir mano ranka, 
kurią uždėjau ant asorti dėžutės. Matyt, kapitonui to 
ganėjo. 

— Na, ir sugalvojome kebeknę, - atsiduso Kremeris. — 
Gerai, laikas pradėti. 

Padėjau keturias saldainių dėžutes ant grindų taip, kad 
niekas jų nematytų, o penktą palikau ant stalo. Kapitonas 
Diksonas mano veiksmą palydėjo garsu, kuris priminė 
kurkimą ir podraug kriuksėjimą. Į to tipelio komentarą 
visai nesureagavau ir kreipiausi į Kremerį: 

— Visiems pokalbiams vadovausiu aš? 

— Taip. 

Knisius įvedė į kostiuminę vidutinio amžiaus moterį 
madinga berete. Pamaiva buvo nusidažiusi nagučius ir 
lūputes. surūdijusios geležies spalva. „Geležinė ledi“ 
nužvelgė mus be ypatingo susidomėjimo. Ištiesiau ranką. 

— Prašau atiduoti man savo lapukus. 

Ji atkišo lapukus su įrašytu vardu ir pavarde. Vieną 
tokį lapuką padaviau kapitonui, kitą pasilikau sau. 

— Dabar, ponia Balin, padarykite tai, ko aš paprašysiu. 
Įsivaizduokite, kad čia nėra policijos, jūs lyg ir namie... 

Moteris nusišypsojo. 

— Jau įsivaizdavau. 

— Labai gerai. Paimkite saldainį. 

Aš pakišau jai asorti dėžutę, kurią iš anksto buvau 
atvožęs. 

— Aš nemėgstu saldainių, — ponia Balin truktelėjo 
petuku. 

— Jūs galite nevalgyti saldumynų. Tik paimkite. 

Ji numykė ir nežiūrėdama paėmė kas papuolė po 
ranka. Tai buvo šokoladinis saldainis su įdaru. Aš pasa- 
kiau: 

— Gerai. Padėkite jį į vietą. Dėkui. Viso gero, ponia. 

Ledi nesuprasdama nužvelgė mus. 

— Ir viskas? 

Jos balsas nebuvo suirzęs — jame buvo girdėti tik 
nuostaba. 

Poniai Balin išėjus, Kremeris suniurzgėjo: 

— Vulfas liepė, kad jos imtų po tris saldainius. 

— Taip, bet man jis dar davė nurodymą pasikliauti savo 
nuojauta, — atsakiau, dėdamas kryželį ant moters lapuko, 
taip pat prie sutartinio saldainio numerio - 6. 

— Ir ką gi jums sako ta nuojauta? 

— Jeigu ta poniutė kur nors įsivėlusi, tai netgi Niro 
Vulfas nesugebės priversti jos prisipažinti. Kaip manote, 
kapitone? | 

Diksonas lyg suurzgė ar sumiauksėjo kažką neįsivaiz- 
duojama. 

Įėjo kita eksperimento dalyvė. Tai buvo aukšta liekna 

moteris. Veidas smarkiai parausvintas, kad paslėptų 
nesveiką odos blyškumą. Ant ponios pečių išdidžiai susi- 
rangiusi didelė sidabrinė lapė. Gyva būdama, lapė, pasis- 
tojusi ant užpakalinių kojų, matyt, lengvai būtų pranokusi 
ilgumu pačią vystančią gražuolę, betgi, matai, krito kaip 
mados auka. Moteris į mus žiūrėjo įtariai. Lūpos kietai 
sučiauptos, akys primerktos. 

Paėmęs iš ponios lapelius, perskaičiau jos pavardę. 

— Panele Glikman, atsipalaiduokite. Viskas gerai, jūs 
esate tarp saviškių, viskas ramu... O dabar padarykite tai, 
ko paprašysiu. Tik negalvodama. Sutarta? 

Kyštelėjau jai asorti dėžutę. 

— Vaišinkitės. 

— Oi! Juk čia ta pati dėžutė, apie kurią rašė!.. Nuodai! 

Panelė Glikman atšlijo nuo stalo ir suaikčiojo, bet 
susipratusi prisidengė burną savo lape, kad nuslopintų 
šūksmą. 

— Dėkoju, panele, — pro dantis iškošiau aš. — 
Karininke, palydėkite panelę iki išėjimo. 

Knisius palietė jos alkūnę ir parodė į duris. Kai durys 
užsitrenkė, atsidusau pažymėdamas lapelį. 

— Atpažinote Betę Glikman? Nenatūrali, deja, tiek 
scenoje, tiek gyvenime. Mačiau ją spektaklyje „Atpildas 
už kvailumą“... 

— Jaučiu, kad mūsų „spektaklis“ — tai tas pats „atpildas 
už kvailumą“, - pastebėjo pesimistiškai nusiteikęs 
Kremers. 

Taip eksperimentas ir slinko: Žmonės įeidavo, aš 
„Vaišindavau“ juos asorti, Kremerio pesimizmas didėjo, o 
Diksonas kriuksėjo, cypavo ir urzgė. Kai kurie eksperi- 
mento dalyviai ėmė vieną saldainį, kiti — du ar tris. Vienas 
kitas visai atsisakė saldainių. Pastebėjęs, kad dėžutė nebe 
labai šviežiai atrodo ir saldainiai apsilamdė, pakeičiau ją 
kita. 

Pirma valanda prabėgo gana greit. Kviestinių ponių 
sąrašas pasibaigė. Pradėjo eiti „„Boiden Maknair inkorpo- 
reited“ tarnautojai. 

Elena Frost atsisakė pasiūlytų saldainių. Jos veidas 

buvo išblyškęs ir šiek tiek pabrinkęs. Telma Mitčel žvil- 
gtelėjo į mane šiek tiek paniekinamai ir paėmė cukruotus 
ananasą, slyvą ir vyšnią. Dadlis Frostas surengė diskusiją 
su Kremeriu dėl to, ar gali duoti naudos eksperimentai 
apskritai, ir buvo išprašytas policininkų už durų. Luelinas 
Frostas tylėdamas paėmė tris saldainius. Kalidė Frost 
išsirinko mažutį šokoladuką su razinomis, Jordanijos 
migdolą ir marcipaną. Dirstelėjusi į mane ir pakėlusi kairį 
antakį, ji tvarkingai padėjo saldainius į vietą ir nusišluostė 
ranką nosinaite. Paskui įėjo mane labai dominąs vyriškis. 
Perenas Hubertas! Iš išvaizdos keturiasdešimtmetis tam- 
siaplaukis tipas languotu paltu su įstatytais pečiais. 
Įsiminiau neramiai bėgiojančias juodas jo akis. Hubertas 
lyg meilikaujamai, lyg pritariamai nusišypsojo, 
nežiūrėdamas paėmė saldainį ir taip pat net nepažvelgęs į 
dėžutę padėjo saldainį atgal. 

Paskutinis įėjo pats Bodinas Maknairas. Eksperimentas 
baigėsi. 

— Na, ar pavyko ką nors sužinoti? — paklausė 
Maknairas Kremerio. 

— Daugmaž... Jūs padarėte mums didžiulę paslaugą. 
Dėkui, pone Maknairai. Po poros minučių galėsite vėl 
dirbti. 

— Taip, diena nuėjo niekais... — Maknairas išsitraukė 
nosinaitę ir nusišluostė šlapią veidą. — Galva plyšta... 
Siaubinga! Eisiu išgerti aspirino. Niekas nepadeda. Reikia 
gultis į ligoninę... Tiesa, koks buvo jūsų eksperimento tik- 
slas? 

— Tai toks psichologinis testas, - Kremeris nudelbė 
akis. — Kada nors aš jums papasakosiu apie jį. 

— Gerai. Turiu palikti jus: man reikia pasikalbėti su 
poniomis. 

— Mes irgi jau einam. 

Žengdamas vestibiuliu per duodančią kelią minią, 
inspektorius lūpų krašteliais šypsojosi, rodydamas visišką 
pergalę, bet vos atsidūrėme ant asfalto, policininko 
marmūzė užsiplieskė tokiu raudoniu, kad atpažinti nebu- 
vo įmanoma. Ant manęs pabiro priekaištų ir kaltinimų 

kruša. Kremeris įdūko: jis pernelyg tikėjęs Niro Vulfo vi- 
sagalybe ir dabar jo lūkesčiai esą apvilti. 

Kai Kremeris stabtelėjo įkvėpti oro, aš pasakiau: 

— Ko čia aušinate burną? Vulfas — ne burtininkas. 
Manėte, kad vos padarysime lygiai taip, kaip jis liepė, 
kažkas bumtelės prieš mus ant kelių ir prisipažins 
nusikaltęs. Nesąmonė! Vulfas to nė nesitikėjo. O jeigu 
jums pakako kvailumo iš anksto parengti antrankius, dėl 
to kaltinkite tik pats save. Ir likite sveikas. Man laikas pas 
šefą — reikia pranešti, kaip pavyko eksperimentas. O jūs 
galite pasišnekėti su savo kapitonu Diksonu. Tiesa, 
žmonių kalbos jis nemoka, bet tai jau smulkmenos... 

Atsakydamas Kremeris tik sugriežė dantimis ir 
suurzgė: 

— Jeigu tas vadinamasis eksperimentas buvo pokštas, 
aš priversiu jūsų begemotą praryti savo licenciją ir 
pasirūpinsiu, kad jam neišduotų dublikato! 

Jau sėsdamasis į „rodsterį“, suniurzgėjau: 

— Tai ne pokštas. Kada nors jūs suprasite, kad Vulfas 
kaip visada teisingai elgiasi. Tik duokite jam laiko... 

Važiavau ir galvojau apie tai, ką vežu Vulfui. Geromis 
naujienomis to nepavadinsi. Kaip būtų šaunu, jeigu Vulfas 
nusileistų iš savo oranžerijos puikiai nusiteikęs ir nebartų 
manęs dėl nesėkmės. Pastatęs automobilį priešais įėjimą, 
dirstelėjau į laikrodį: pusė dvylikos. Vulfas tikriausiai 
atsikimšo eilinį alaus butelaitį ir prisikliukino stiklinėlę. 

Labai nustebau radęs kabinetą tuščią. Vulfo nebuvo ir 
vonioje. Vatinėmis kojomis nuėjau į virtuvę, peržengiau 
slenkstį... Mano širdis pašėlusiai suspurdėjo: taip ir yra! 
Blogiau ir būti negali! 

Vulfas sėdėjo su pieštuku rankoje. Ant stalo gulėjo 
popierių šūsnis, o priešais stalą įsitempęs sustingo Fricas. 
Abiejų akys nenatūraliai žibėjo. Nei vienas, nei kitas 
niekaip nesureagavo į mano pasirodymą. 

Vulfas pakiliai šnekėjo: 

— ... na, ir povą vargu ar gausime. Žinoma, Arčis 
galėtų nuvažiuoti į Long Ailendą. Ar pameni tą fermą? 
Ber virš Long Ailendo dabar skraido daug lėktuvų, povai 

pasidarė baikštūs. Povo krūtinėlė turi būti labai minkšta: 
tam reikia negąsdinto paukščio mėsos. Taigi pasilikim prie 
žąsies. [darysi ją... Apie įdarą mes jau šnekėjomės... Taip, 
kas toliau? Jaunas ožiukas. Mėsa neriebi, minkšta. Tuojau 
paskambinsiu Zalcenbachui, kad nudurtų ožiuką. Arčis 
rytą nuvažiuos į Hartilą ir paims jį. O tu pradėsi taisyti 
padažą. Ir nepamiršk, ką esu sakęs apie peletrūnus. Bet ką 
gi mes valgysim penktadienį? Cia jau klausimas! 
Balandžių porelę? Avienos žarnas? Veršiuko kogalvius? 
Ne, tai ne valgis. Tai tik užkanda, ne daugiau. Nėra svar- 
biausio dalyko. Štai ką pasakysiu tau, Fricai: reikia imtis 
naujų patiekalų. Kadaise Turkijoje valgiau šašlyką. 
Nežinai, kas tai yra? Imi avienos dalį palei inkstus, pjaus- 
tai gabalėliais, pusę marinuoji su citrinos sultimis, kitą 
pusę — raudonajame vyne. Dabar surašysiu tau priesko- 
nius: kvepiantieji pipirai, juodieji pipirai, žalieji ir gel- 
tonieji pipirai... būtinai muškato riešuto, česnako... 

Žiūrėjau, klausiausi ir dūsavau. Nė gydytoju nereikėjo 
būti, kad suprastum: Vulfą vėl apėmė depresija. Taip jam 
atsitikdavo ir anksčiau. Ištiktas recidyvo, jis galvodavo 
bemaž vien apie valgį. Dabar su juo neįmanoma svarstyti 
Molės Louk mirties aplinkybių — verčiau jau kalbėčiausi 
su žibinto stulpu. Žinoma, jei būčiau užklupęs, kai liga tik 
buvo prasidedanti, Dievo padedamas būčiau gebėjęs 
užkirsti jai kelią. Deja, iš Maknairo sugrįžau per vėlai. 

Nėra abejonės, kad Vulfo depresija susijusi su tuo 
eksperimentu, kurį atlikti jis pasiuntė mudu su Kremeriu. 
Vulfas jautė, kad šnipštas iš to išeis, ir iš anksto štai taip 
nusišalino. Ėmė veikti jo savisaugos instinktas. 

Priėjau prie stalo ir garsiai sušnopavau. Jokio dėmesio. 
Vulfas toliau pasakojo Fricui, kaip reikia išmušti lokieną, 
kad ji būtų skani ir minkšta. 

— Ar rengiatės atidaryti restoraną? — paklausiau palen- 
kęs galvą lyg puolimui. —- Turiu pranešimą ponui Vulfui. 
Visi saldainiai suvalgyti, visi iki vieno. Penkiasdešimt 
žmonių nugabenta į ligoninę. Kremeris miręs. Herbertas 
Kregas mirė baisiose kančiose. Visos manekenės tyso 
pamėlusiomis kojomis. Man nuo viso to šleikštu darosi. 

— Arči, tu mums trukdai, — Vulfas perkreipė žandus lyg 
obuolio kirminą prarijęs. - Kur palikai automobilį: garaže 
ar prie įėjimo? Jo tuojau prireiks. 

Puikiai suvokiau: jeigu jie pradės kaupti maisto atsar- 
gas, savaitė bus sugaišta troškinimui, kepimui ir, supranta- 
ma, valgymui. Reikėjo perkirsti tą ydingą grandinę iškart, 
vienu ypu. Bet kaip? 

Tariau: 

— Zinoma, aš negaliu paliepti jums atsisakyti kuklių 
pasninkiškų jūsų užkandžių, bet... Man reikės... 

Tuo tarpu Vulfas kalbėjo Fricui: 

— Kvepiantieji pipirai viską sugadins. Čia rekia tik 
žalių ankštinių. Pamėgink įdėti paprikos... 

Išrėkiau Vulfui kone į ausį: 

— Antrą valandą ateis panelė Frost, ir ką aš turiu 
pasakyti jai? Kad jūs konsultuojate virėją, kaip nuskinti 
ankštis nuo virkščių? Ką gi jaunoji ledi pagalvos apie 
mus? 

Vulfas stabtelėjo ir pažvelgė į mane. Jo žvilgsnyje 
šmėstelėjo protinga nuovoka. Netrukus jis paklausė: 

— Kas ji tokia?.. Kaip tu pasakei? 

— Panelė Elena Frost. Ponios Edvin Frost duktė, mūsų 
kliento Luelino Frosto pusseserė, Dadlio Frosto 
dukterėčia. Na, Dadlį jūs privalote atsiminti! 

— Tu apgaudinėji mane, — Vulfas papūtė lūpas lyg 
vaikas. 

— Aha, dabar aš žinau, ką reikia pasakyti panelei Frost, 
kai ji atvažiuos. Pasakysiu, jog viršijau savo įgaliojimus, 
paskirdamas jai susitikimą. Ponas Vulfas teikiasi 
užkandžiauti. Gardžiuojasi! Įsišėlo aptarinėdamas subtilią 
filė ir šlauninės temą! Štai taip. Ir nelaukite manęs 
priešpiečių. 

Staigiai pasisukęs nuėjau į kabinetą, išsiėmiau lapukus 
1r pradėjau juos rūšiuoti. Tačiau mintimis buvau virtuvėje, 
spėliojau, ar mano triukas duos vaisių. Net kvėpuoti lio- 
viausi, gaudžiau kiekvieną garsą. 

Berods Vulfas atitraukė krėslą... Kažką pasakė Fricui... 
Žingsniai... Įtraukiau galvą į pečius ir puoliau prie darbo. 

Vulfas nušlepsėjo prie savo stalo ir krenkšdamas 
atsisėdo. Nepakėliau galvos. Kai Vulfas prašneko, pasiju- 
tau galvojąs, jog labai norėčiau spirti šefui į užpakalį, ir 
kaip reikiant. 

— Na, va... Galima sakyti, aš sulaužiau savo principus... 
Pakeičiau savo planus dėl kažkokios paskutinės melagės! 
Pone Gudvinai! 

Tylėjau. 

— Ar jūs girdite mane, pone Gudvinai? — suriaumojo 
Vulfas. 

— Ne. 

Sunkus atodūsis, nago brūkštelėjimas į krėslo rank- 

tūrį... 
— Gerai jau, Arči, nepyk. Pasakok, kaip ten buvo. 
Aš supratau, jog liga dar ne visiškai nugalėta. 
Nuslopinau recidyvą valgiaraščio sudarymo stadijoje, bet 
tai galėjo atsisukti prieš mane, ir kiekvieną sekundę 
Vulfas galėjo vėl pavirsti vien pilvu... Dabar privalėjau 
padaryti stebuklą, apgauti, ploną netvarų siūlelį sakyti 
esant plieninį lyną. Kitos išeities neturėjau. 

— Kalbėk, aš laukiu, - Vulfas užsimerkė. Vargu ar jis 
tiki manimi; tik viena gerai — nebesiveržia į virtuvę... 

— Ką čia pasakysi... Policija ištikta transo. Kremeris 
violetinis lyg furunkulas ir tuoj sprogs... Savaime aišku, 
jis taip ir nesuprato, kad mums svarbiausia — kokius sal- 
dainius renkasi eksperimento dalyviai. Jis sekė veidų 
išraišką, gestus, mimiką... Daugelis nervinosi, gąsčiojo, 
puolė į isteriką... 

Taip kalbėdamas jaučiau, kaip virš mano galvos kyla 
kirvis: Vulfas negalėjo pakęsti nesėkmių. 

— Na, va... Aš žiūrėjau į jų rankas, o Kremeris ir 
Diksonas — į veidus. Savo lapukuose žymėjau sutartinius 
saldainių numerius. Galiu susumuoti rezultatus: septyni 
pasirinko po Jordanijos migdolą. Vienas iš tų septynių 
paėmė du šokoladinius saldainius su migdolais. 
Tikriausiai mėgsta juos. 

Vulfas pamygo pirštu skambučio mygtuką, kviesdama- 
sis Fricą. 

— Tai viskas, Arči? 

— Pamėginau apsvarstyti eksperimento rezultatus, bet 
man vis dėlto trūksta jūsų išminties... Gal taip yra dėl to, 
kad švaistau energiją judesiams, o jūs, atvirkščiai, kau- 
piate ją. Šiaip ar taip, šešis iš tų septynių išsirinkusių 
migdolus aš atmečiau. Tie žmonės čia niekuo dėti. O šit 
septintasis... Kremeris pasirinko labai teisingą taktiką: 
niekas nežinojo, ko iš jo pareikalaus policija. Juk žmonės 
ėjo lauk pro kitas duris ir nebesusidurdavo su tais, kurie 
dar nebuvo pakviesti eksperimentui. Todėl kiekvieno reak- 
cija buvo labai individuali: nuostaba, juokas, baimė, 
protestas... O Boidenas Maknairas... Jis apskritai blogai 
jautėsi, jis labai norėjo pasikelti į savo kabinetą ir pasi- 
imti aspirino. Iš pradžių, išvydęs mano pakištus sal- 
dainius, jis atšoko. Paskui mostelėjęs ranka priėjo, dirs- 
telėjo į dėžutės vidų ir pasirinko migdolą. Tuo metu, kai 
pirštai jau beveik palietė saldainius, jis, matyt, prisiminęs 
liūdną panelės Louk likimą, atitraukė ranką. Paėmė 
šokoladuką. Toliau „vaišinau“ jį, ir jis padvejojęs griebė 
migdolą. Trečią kartą, nusileisdamas mano raginimams, 
greit stvėrė saldainį su įdaru. 

Įėjo apniukęs Fricas su alumi. Vulfas atsikimšo butelį, 
prisipylė ir žiūrėdamas į slūgstančias putas perdėtai mei- 
liai ištarė: 

— Tai kas gi iš to išeina, Arči? 

— Maknairas mėgsta Jordanijos migdolus. Jis mėgsta 
juos taip, kaip aš mėgstu dirbti ir užsidirbti, o jūs — valgyti 
ožkieną arba šašlyką ir gerti alų. Taip aš manau. Jūs 
sakėte, jog aš privalau įsidėmėti žmogų ar kelis Žmones, 
kurie kuo nors skirsis iš minios. Aš įsidėmėjau Maknairą. 
Deja, tvirčiau pagrįsti to pasirinkimo negaliu. Jeigu aš 
suklydau, ką gi... Ateityje galėsite vadinti mane 
stenografistu. Neprilygstu net mašininkei, nes nemoku 
spausdinti akluoju būdu dešimtimi pirštų. 

Vulfas išbaigė butelį ir patenkintas atsidrėbė į krėslo 
atlošą. 

— Tai, sakai, Maknairas, arba, kaip meiliai jį vadina Elena 
Frost, dėdė Boidas. O tu, Arči, ar žinai, kad ir aš - dėdė? 

Na, žinoma, aš žinojau. Kas kitas, jei ne aš, kas mėnesį 
spausdina Vulfo laiškus, siunčiamus į Budapeštą! 
Atsakymų, tiesa, nebūna...Vulfas mėgino ištrūkti iš mano 
spąstų. Bet ir mano reikalai buvo ne per geriausi. Juk aš 
pamelavau apie Elenos Frost vizitą ir dabar sukau galvą, 
kaip išsprūsti iš kabineto į priemenę, nurūkti savo „rod- 
steriu“ dvidešimt kvartalų, išvogti Eleną ir pristatyti ją 
Vulfui. Gal man pavyks apdumti šefui akis? Kol Vulfas 
mąstys apie Jordanijos migdolus ir Maknairą, išsisuksiu iš 
melo, kuriam ryžausi bendro darbo labui. Dieve man 
padėk! 

Vulfas susinėrė rankas ant pilvo, užsimerkė. Aš žino- 
jau: kai jis visiškai atsiduoda mąstymo procesui, daug ko 
nebepastebi. Ne kartą yra pasitaikę, kai negalėdavau jo 
prisišaukti, o klientai manydavo, kad jų detektyvas miega. 
Dar netikėdamas savo sėkme, nesmarkiai spirtelėjau 
šiukšliadėžę. Vulfo nė vokai nesukrutėjo. Paspyriau 
smarkiau. Jokios reakcijos. Tuomet aš atsargiai pakilau iš 
užstalės ir neatitraukdamas nuo Vulfo akių ant pirštų ga- 
liukų ėmiau sėlinti prie durų. Rizikavau, bet kas man liko 
daryti?! Kai kojos palietė kilimą, eiti pasidarė lengviau. 
Taip peržengiau slenkstį, rūpestingai privėriau duris, 
nekvėpuodamas perėjau koridoriumi ir jau beveik pasie- 
kiau prieškambarį, kai... 

— Pone Gudvinai! | 

Lyg žaibas būtų pervėręs. Aš net susvyravau. 
Pirmutinė nesąmoninga reakcija buvo čiupti skrybėlę 
ir leistis į kojas. Garbė Dievui, laiku susigaudžiau 
atsidūręs ant bedugnės krašto, o iš ten nebeiš- 
siropščiau. 

Įprastiniais žingsniais įėjau į kabinetą. 

— Kurgi tu išsirengei? — sugriaudėjo Vulfas. 

— Niekur. Norėjau kopti į viršų, į savo kambarį. 

— Ant pirštų galų? 

— Na, ką čia, iš tiesų... Bijojau jums trukdyti... Ir tai 
neprieštarauja... Juolab - įkyrėti jums... 

— Jis nenorėjo man trukdyti! — visu balsu sugrumėjo 
griozdiškasis Dzeusas, pasidėdamas ant stalo rankas su- 

gniaužtais kumščiais. — Bijojo įkyrėti! Įdomu, o ką dau- 
giau, jei ne šitai, tu darai šitiek metų! Tik sugalvosiu puikų 
planą, iškart ateini ir jį sugriauni. Ir dar meluoji! Tu ėjai 
ne į savo kambarį! Rengeisi pasprukti iš namų, kad 
galėtum atvežti čionai kitą melagę - panelę Frost — ir taip 
nuslėpti savo apgaulę! Viską atspėjau dar būdamas vir- 
tuvėje. Jūs nemokate meluoti, pone Gudvinai, bet meluo- 
jate! Esu perspėjęs, kad tai geruoju nesibaigs. Tai va, Arči, 
tu būsi nubaustas. Pirmiausia, negausi priešpiečių, o 
priešpiečiams šiandien turime smydrų su žirneliais ir 
"peletrūnais ir ryžių blynelių su juodųjų serbentų džemu. 
Gali kokioje nors užkandinėje smaguriauti krimsdamas 
supelijusį sumuštinį. Antra, nedelsdamas važiuosi į 
Maknairo kontorą ir antrą valandą atveši panelę Frost. 
Kol sulakstysi, aš puikiai papietausiu. 

— Supratau. Bet Elena Frost užsispyrusi kaip vienas 
neskeltanagis gyvulys, nesakysiu koks. Ką daryti, kai 
panelė ims spardytis? Surišti ją? 

Vulfas sukliuksėjo: jis juokėsi. 

— Kokių gali būti sunkumų, jei merginai antrą valandą 
paskirtas dalykinis susitikimas ir ji yra tam pasirengusi? 

Skriedamas „rodsteriu“ į Penkiasdešimt antrąją gatvę, 
kartštligiškai svarsčiau, kokį lasą užmesti ant įnoringosios 
Elenos Frost, ir kaip atitempti ją pas mus į kontorą. Tiesą 
pasakius, mėgstu paprastus sprendimus: jie dažniausiai 
nereikalingi didelių sąnaudų ir ilgo pasirengimo. Tokį 
būdą 1r pasirinkau. | 

Privažiavęs prie ,„Boiden Maknair inkorporeited“ pas- 
tato, sunkiai atsidusau: šį kartą niekas nepasirūpino, kur 
statysiu automobilį, ir prie šaligatvio negalėjau prasibrauti 
pro mašinas. Šiaip taip pastatęs „„rodsterį“ už kvartalo nuo 
Maknairo kontoros, nuėjau prie dabar jau gerai žinomo 
paradinio įėjimo. Vis tas pats durininkas stovėjo prie durų 

vėpsodamas į poniutę, kuri šėrė policininko arklį gabaliniu 
cukrumi. Reginys — nors mirk iš juoko, nieko nepasakysi. 

Paklausiau durininką: 

— Ar prisimenate mane? Buvau pas jus rytą. 

Manyje jis atpažino tą, kuris kostiuminėje „vaišino“ jį 
saldainiais, ir pagarbų toną pakeitė familiariu: su detek- 
tyvu nėra ko varžytis. 

— Žinoma, prisimenu. 

— Atidžiai manęs klausykitės. Man būtina pasikalbėti 
su panele Frost, bet taip, kad niekas nemanytų, jog tai 
svarbu. Jūs supratote? Kada mergina eina pietauti? 

— Paprastai pirmą valandą dienos. 

— Ar panelė Frost yra darbe? 

— Taip. - Durininkas pažiūrėjo į laikrodį. - Manau, kad 
už pusvalandžio išeis. 

— Dėkui. 

Užsirūkęs nuėjau Penktąja aveniu svarstydamas, ar 
verta paklausyti Vulfo patarimo ir užsukti į kokią nors 
užkandinę. Ne, matyt, neverta. Pasukęs į Medisono ave- 
niu, nuėjau atgal. Pastebėjau, kad domėjimasis madų 
salonu, kur žuvo dailutė manekenė, verčia praeivius smal- 
siai dirsčioti į ,„Boiden Maknair inkorporeited“ pastatą. 
Kai kurie atvirai spoksojo, bet ne į vitrinas, o į madų 
salono lankytojus, einančius iš pastato. Raitas 
policininkas tingiai risnojo greta minios. Atsistojau 
netoliese ir dirsčiojau į duris, kad nepraleisčiau Elenos 
Frost. 

Ji pasirodė pusę dviejų ir, matyt, labai skubėjo. Nuėjau 
įkandin jos. Per kelis žingsnius nuo Medisono aveniu 
šūktelėjau jai: 

— Panele Frost! 

Elena atsigręžė. 

— Ar atpažinote Arčį Gudviną? Atleiskite, bet aš norė- 
čiau pasikalbėti su jumis... 

— Koks įžūlumas! 

Ji plykstelėjo ir šoko bėgti nuo manęs, lyg būčiau 
maru apsikrėtęs. Keliais šuoliais pasivijau merginą ir 
užtvėriau kelią. 

— Panele Frost, jūs elgiatės dar blogiau už savo pus- 
brolį Lu. Liaukitės! Jums puikiai žinoma, kad esu tarnybo- 
je ir nežaidžiu vejotynių. Turiu užduoti jums tik porą tre- 
jetą klausimų. Regis, jūs ketinote užkąsti? Labai gerai. Aš 
irgi noriu valgyti. Deja, negaliu pavaišinti jūsų, nes mano 
šefas draudžia man taip išsikaštuoti — to negalima nurašyti 
į pridėtines išlaidas. Bet aš galėčiau palaikyti jums draugi- 
ją prie staliuko. Ir nesugalvokite prieštarauti! Aš - žmogus 
be kompleksų, nors ir ne chuliganas, taip ir žinokit. Nesu 
išsimokslinęs, o dėl gailestingumo... Atsiminiau! Prieš 
porą mėnesių paaukojau Raudonojo Kryžiaus reikmėms 
du dolerius! 

Kalbėjau skardžiai — taip, kad praeiviai jau ėmė dairy- 
tis į mus. Elena kramtė lūpas ir raukėsi. Pagaliau ji 
nusileido. 

— Aš pietauju ,,Kontinente“, Medisone. Jeigu jums 
tinka... 

— Tiks. 

Pradžia nebloga! Žuvytė prarijo jauką. 

„„Kontinentas“ pasirodė esanti viena iš tų vietų, kur 
bijančias pastorėti ponias ir paneles maitina daržovėmis, 
apšlakstytomis citrinos sultimis, ir prėskais muštiniais 
kotletukais, ne storesniais už papirosinį popierių. Elena 
Frost pasirinko staliuką ir pamačiusi, jog jau atsisėdau 
greta, nemeiliai tarė: 

— Na?.. 

— Padavėjas laukia, kad užsisakytumėte. 

— Tegul laukia. Kalbėkit. Ko jums iš manęs reikia? 

Nemėgstu storžieviškumo, bet kenčiu, jei reikia. Kuo 
mandagiausiai pasakiau: 

— Man paliepta atvežti jus pas Niro Vulfą į Vakarinę 
trisdešimt penktąją gatvę, į devyni šimtai aštuonioliktą 
namą. 

Jos antakiai pakilo aukštyn. 

— Kam? Kodėl leidžiatės statomas į tokią kvailą 
padėtį? Juk žinote, kad nevažiuosiu. 

— Niro Vulfas laukia jūsų antrą valandą, — atsakiau kuo 
šilčiau ir maloniau. — Nagi, kol kas pasistiprinkim — tai 

būtų itin humaniška mūsų skrandžių atžvilgiu. O pietau- 
jant aš viską paaiškinsiu. Nieko familiaraus ar nešvankaus 
iš manęs neišgirsite. Nesu koks nors kvaiša iš radijo arba 
iš „Laisvosios lygos“. 

— Tai... pokštas? Dar ne per seniausiai būčiau palai- 
kiusi jus sąmojingu. 

— Taip, toks ir esu. 

Pavargęs laukti padavėjas kyštelėjo kiekvienam 
panosėn po valgiaraštį. Elena paprašė atnešti obuolių 
apkepo ir arbatos. Aš užsisakiau mėsos su pupelėmis ir 
pieno. 

Laukdamas patiekalų, ryžausi atvirai pasišnekėti su 
Elena. 

— Panele Frost, patikėkite sekliu: yra nemaža būdų, 
kaip priversti žmogų daryti tai, ko jis nenori. Na, štai, 
pavyzdžiui, aš galėčiau jus išgąsdinti. Arba įtikinti jus, 
kad Niro Vulfas su jūsų pusbroliu, vadinasi, ir su jumis 
elgiasi nepaprastai sąžiningai ir labai paiso jūsų interesų, 
nes jūsų pusbrolis —- mūsų klientas. Bet nedarysiu nei 
vieno, nei kito. Tiesiog paprašysiu pasitelkti sveiką protą. 
Pamirškite, kas atsitiko vakar, kai Vulfas apsilankė 
Maknairo kontoroje. Ką galvojo Vulfas, kokią padarė 
išvadą, - jo reikalas. Šiandien jūs matėte, kad mes 
atlikome eksperimentą glaudžiai bendradarbiaudami su 
policija. Jeigu policija būtų Žinojusi tai, ką jūs pasakėte 
vakar, ji nebūtų paleidusi jūsų iš savo letenų. Viskas rodo, 
jog inspektorius Kremeris nieko nežino! Vulfas nieko jam 
nepasakė. Bet vis dėlto vakar iškilusi problema egzistuoja. 
Jums reikia apsvarstyti ją, ir iškart palengvės. Su kuo 
apsvarstyti? Su Niro Vulfu. Tai vienintelis Žmogus, kuris 
padės jums. Nepamirškite, kad neatsargius jūsų Žodžius 
girdėjome ne tik mes, bet ir Telma Mitčel. Pasitaiko, kad 
net geriausia draugė išduoda... 

— Nutilkit! 

Elena braižė šakute ant staltiesės kažkokius raštus. 
Mačiau, kaip virpčioja jos pirštai. 

Padavėjas atnešė patiekalus, išdėliojo ant stalo lėkštes. 
Elena palaukė, kol jis nueis, ir žiūrėdama į stalą, pasakė: 

— Negaliu valgyt... 

Aš taip pat negalėjau valgyti pupelių ir užsitraukti 
teisėtos neapykantos žmogaus, kuriam kąsnis gerklėn 
nelenda. 

— Štai kas, Elena... Jums būtina pasistiprinti. Laukia 
sunkus pokalbis, tausokite jėgas. Aš sotus ir sutikau čionai 
eiti dėl kompanijos. Mano automobilis — lakuotas „rod- 
steris“ — stovi Penkiadešimt antrosios ir Parko aveniu 
kampe. Laukia jūsų be penkiolikos antrą. 

Elena tylėjo. 

Radau padavėją, paėmiau sąskaitą, sumokėjau kasoje 
ir išėjau. Dar važiuodamas čionai buvau pastebėjęs 
vaistinę su konditerijos prekystaliu. Prarijęs porelę 
sumuštinių ir užgėręs juos dviem stiklinėmis pieno, paju- 
tau, kad skrandyje kaip buvo tuščia, taip ir liko. Įdomu, ką 
veiks kavinėje su nesuvalgytu mano patiekalu? Sudės 
pupeles atgal į puodą? Na, juk neišmes į paplavų kibirą! 
Paklausite, kodėl aš nepagalvojau apie Eleną Frost? Nagi 
todėl, kad jai, iš visko sprendžiant, buvo tik vienas kelias 
— pas Vulfą. 

Eleną priėjo prie automobilio, kai laikrodis rodė be 
dešimt dvi. Tylėdamas atidariau jai ,,„rodsterio“ dureles, 
atsisėdau pats ir nuspaudžiau starterį. 

— Pavyko užkąsti? 

— Taip, šiek tiek. 

Jos nuotaika nepasitaisė, ir pirštų, kuriais ji spaudė 
savo rankinuką, krumpliai buvo balti, kaip ir pirma. 

— Paskambinau poniai Lamont... Perspėjau, kad būsiu 
tik trečią... 

— Gal ir suspėsite. 

O šit mano nuotaika pakilo kaip ant mielių. Vežiau 
vieną gražiausių Niujorko merginų, vežiau pas Niro Vulfą, 
vežiau laiku ir netgi numarinau kirminą... Viską suspėjau! 
Velniai rautų, gal jau baigėsi nesėkmių ruožas? 
Pašnairavau į Eleną ir įsitikinau, kad net su tamsiais rati- 
lais paakiuose, tai tokia bendrakeleivė, kurią reikia vežioti 
tik atviru automobiliu. Tegu visi mato, kas sėdi greta 
vairuotojo. Žinoma, koks nors nuoboda pagrįstai tarstels, 

kad Elena gali būti Molės Louk žudikė. Grožis - ne visada 
gėris. 

Šauniai čiūžtelėjęs automobiliu prie mūsų vilos, 
nuvedžiau Eleną į kabinetą. Ten nieko nebuvo, nors 
laikrodis rodė vieną minutę po dviejų. Susijaudinau: 
nejaugi Vulfas vėl ėmėsi kulinarijos? Be reikalo neri- 
mavau. Vulfas gurkšnojo kavą, apimtas kone nirvanos 
būsenos. 

Atsistojęs tarpduryje, pasakiau: 

— Na, kaip? Ryžių blyneliai prisvilo, o nuo džemo 
apėmė rėmuo? Atleiskite, kad vieną minutę pavėlavau: 
mudu su panele Frost puikiai praleidome laiką smaguriau- 
dami rafinuočiausius patiekalus. Žodžiu, užsiplepėjome. 

— A... Tai tu atvežei ją... - Vulfas pasiraukė. — Bet 
nemanyk, kad tai ką nors išsprendžia. Ir apskritai man 
tavo sumanymas nepatinka. 

Jis atsistojo ir nužingsniavo į kabinetą. Priėjęs prie 
savo stalo, įbedė sunkų žvilgsnį į viešnią, bet nieko 
nepasakė. Sėdinti krėsle panelė Frost oriai atlaikė tą žvil- 
gsnį. ,,„Aha, - pamaniau. — Plikomis rankomis jos nepaim- 
si“. 

Atsisėdau prie savo stalo. Atsiverčiau bloknotą, 
pasirengiau rašyti. 

— Jūs norėjote mane matyti, panele Frost? - lygiu balsu 
paklausė Vulfas. 

— Aš? - ilgos Elenos blakstienos suplazdėjo. - Argi ne 
jūs mane kvietėte? 

— Ak, taip... Na, ir ką jūs galite pranešti man? Ar ką 
nors prisiminėte? 

Panelės Frost akys prisimerkė. Ji norėjo griežtai 
atsikirsti Vulfui, bet susivaldė ir tik iškošė pro dantis: 

— Ne, neprisiminiau. 

Vulfas atsidrėbė į krėslo atlošą ir stengėsi patogiai 
pasidėti rankas ant neaprėpiamo savo pilvo, aptempto 
kanarėlės spalvos marškiniais, bet buvo neseniai pa- 
pietavęs, todėl tik atsiduso ir pasidėjo rankas ant raktūrių. 
Pusiau užsimerkęs kurį laiką jis sėdėjo tylėdamas. Paskui 
teikėsi paklausti: 

— Kiek jums metų? 

— Gegužės mėnesį sukaks dvidešimt vieneri. 

— Nejaugi? Kurią dieną? 

— Septintą. 

— Kodėl jūs vadinate poną Maknairą „dėde Boidu“? 
Man apie tai pasakė jūsų pusbrolis. Ponas Maknairas — 
jūsų giminaitis? 

— Ne. Vadinu jį taip, nes... Nežinau. Tiesiog vadinu, ir 
tiek. 

— Ar seniai jį pažįstate? 

— Nuo vaikystės. Jis - senas mano mamos pažįstamas. 

— Vadinasi, apie jį viską žinote? Jo pomėgius, 
įpročius... Kokius saldainius mėgsta ponas Maknairas? 

Elena pabalo, jos nugara išsitiesė, bet veido išraiška 
nepakito. 

— Nieko negaliu jums pasakyti... 

— Štai kas, panele Frost, jūs manote, kad noriu iškvosti 
iš jūsų kažkokią la-bai baisią paslaptį, kurią žinote tik jūs 
viena. Iš tikrųjų yra visai ne taip. Apie pono Maknairo 
pomėgius man gali papasakoti daugelis žmonių: jo bičiu- 
liai, tarnai, parduotuvių, kur jis apsiperka, pardavėjai... 
Tikriausiai jie praneš man, kad Boidenas Maknairas iš sal- 
dainių labiausiai mėgsta Jordanijos migdolus. Kas čia 
tokio? Argi Žmogus gali turėti priežasčių slėpti tokius 
dalykus? 

— Ne, žinoma, — Elena nervingai gurktelėjo. - Ponas 
Maknairas iš tikrųjų mėgsta krimsti riešutus ir dažniausiai 
pasirenka migdolus. Jūs atspėjote. — Jos veidą išmušė 
raudonos dėmės. — Bet nesuprantu, kam reikia apie tai 
kalbėti. Aš atvažiavau ne tam, kad plepėtume apie saldainius. 

— O kodėl gi jūs atvažiavote? 

— Jūs labai klystate dėl tos neatsargiai ištrūkusios mano 
frazės, kurią ištariau vakar per kvailumą. 

— Na, na, kalbėkit. Tai jau įdomu. 

— Jūs neturėjote teisės taip elgtis su manimi. 
Paspendėte pinkles, spąstus... Lu lyg koks kvailys pametė 
galvą, o jūs pasinaudojote... Jis būgštauja dėl manęs ir 
nuolat peršasi padėti. O jums — kad tik Žmogų įkišus už 

grotų! Jūs padarėte taip, kad aš pasakiau... Tiesą pasakius, 
kam tuščiai kalbėti! Jūs pats puikiausiai žinote. 

— Iš tikrųjų, kam gaišti laiką tuščioms šnekoms. Aš 
nekartosiu to, ką jūs pasakėte vakar, - Vulfas ėmė dilba- 
kiuoti. — Svarbiausia — jūsų Žodžiai, jūsų intonacija. 
Trumpiau tariant, viskas rodo, kad jūs žinojote, kokie sal- 
dainiai buvo toje dėžutėje. Ir žinojote tai dar prieš panelei 
Mitčel atvožiant dangtelį. 

— Aš nieko tokio nepasakiau! Tai melas! Aš nieko 
nežinojau! 

— Ne, žinojote! —- Vulfo balse skambėjo metalas. — 
Nemanykite, kad jūsų grožis atitrauks dėmesį nuo reikalo 
esmės, kad simpatiškas snukutis gali mane užhipnotizuoti. 
O jei ir toliau vaizduosite čia kaprizingą mažytę, papras- 
čiausiai išvarysiu jus lauk. Arči! Pasirenk, tuojau spaus- 
dinsi mašinėle. Įdėk du popieriaus lapus per kaltę. 
Antraštė: „Elena Frost tvirtina“. 

Greitai padariau taip, kaip jis norėjo, ir pasakiau: 

— Diktuokit. 

Vulfas pradėjo: 

— Sunumeruokit keturis punktus. 

1. Aš prisipažįstu Žžinojusi, kokie saldainiai buvo 
dėžutėje, ir pažadu nedelsdama nuoširdžiai ir sąžiningai 
papasakoti Niro Vulfui, kaip tai sužinojau. 

2. Aš prisipažįstu žinojusi, kokie saldainiai buvo 
dėžutėje, tačiau atsisakau ką nors aiškinti. Sutinku būti 
klausinėjama, kiek ir apie ką prireiks. Pasilieku teisę neat- 
sakyti į kai kuriuos klausimus, jeigu jie bus man 
nemalonūs. | 

3. Aš prisipažįstu Žžinojusi, kokie saldainiai buvo 
dėžutėje, bet kategoriškai atsisakau tai paaiškinti. 

4. Aš neigiu žinojusi, kokie saldainiai buvo dėžutėje. 

Vulfas stabtelėjo, duodamas man laiko užbaigti tekstą. 

— Dėkui, Arči. Man - kopiją, o originalą — panelei 
Frost. O jūs, panele, perskaitykite, paimkite plunksnakotį 
ir pasirašykite po vienu iš tų pareiškimų. 

Matydamas, kaip energingai Elena siekė rašymo reik- 
menų, Vulfas mostu sustabdė ją. 

— Na, o skubėti neverta. Pirma išklausykite mane. Aš 
noriu, kad pasirašytumėte arba pirmąjį, arba antrąjį 
pareiškimą. Trečiasis ir ketvirtasis manęs netenkina. 
Tuomet aš iškviesiu jūsų pusbrolį, kad jį kur, ir atsisakysiu 
bylos, kurią jis man pavedė. Tuomet kaip laisvas žmogus 
imsiuosi šiokių tokių Žygių, kurių iš manęs seniai laukia 
inspektorius Kremeris. 

Nuo Elenos veido nuslinko nepriklausomos 
didžiuoklės kaukė. Staiga pamačiau, kad mergiūkštė labai 
jaudinasi, net virpa... Didžiulėmis valios pastangomis ji 
vis dėlto susitvardė ir nedvejodama rėžė Vulfui į akis: 

— Nieko aš nepasirašinėsiu! Aš neprivalau ką nors 
pasirašinėti! Kodėl turėčiau tai daryti? Jūs išmušėte mane 
iš vėžių, privertėte ištarti žodžius, kuriuos dabar traktuo- 
jate, kaip jums patogiau. 

— Panele Frost! Užsispyrimas neišeis į gera! Kur jūsų 
blaivus protas? 

— Ten pat, kur ir jūsų sąžinė? Jūs paspendėte man spąs- 
tus. O jei mano pusbrolis Lu mano, kad... 

Vulfas taip staigiai pasuko galvą į mane, kad aš 
išsigandau, ar tai nepakenks šefo sveikatai. 

— Arči, nedelsdamas susisiek su inspektoriumi 
Kremeniu. 

Aš skubiai surinkau policijos numerį. Budėtojui, 
pakėlusiam ragelį, pasakiau papildomą numerį ir 
paprašiau prie telefono poną Kremerį. Vulfas užmaišė 
kietą tešlą, ir kepimo forma turėjo būti čia pat. Taip ir 
buvo. 

— Alio! Tai jūs, pone Gudvinai? — išgirdau senojo 
mūsų draugužio balsą. - Ar kas nors paaiškėjo? 

— Inspektoriau Kremeri? Tuojau su jumis kalbės ponas 
Vulfas. 

Vulfas siekė ragelio. Pupytė stryktelėjo lyg katė ir 
įsitvėrė jo rankos, kuri dar nespėjo prisiliesti telefono. 
Šefas pažvairavo į Eleną Frost ir tyliai tarė: 

— Kaip išsiauklėjęs žmogus siūlau jums rinktis. Kaip 
jums bus geriau: važiuoti į policijos valdybą pono 
Gudvino automobiliu ar pono Kremerio? 

Elenos lūpos mėšlungiškai perkrypo. Mergina šiaip 
taip išdaužė: 

— Ne... 

Paskui griebė plunksnakotį ir pasirašė po antruoju tek- 
stu. 

Vulfas paėmė ragelį ir pasakė inspektoriui: 

— Ponas Kremeris? Kaip reikalai? Ar atsirado naujų 
faktų? O įkalčių? Taip, taip... Ir pas mane nieko. Šiandien 
pradėjau plėtoti vieną versiją, bet ji neatrodo man per- 
spektyvi. Dėkui, bet verčiau dirbsiu savarankiškai, juk jūs 
žinote... Viso gero. 

Kai baigęs kalbėti jis atsilošė krėsle, Elena Frost jau 
sėdėjo ir žvelgė į Vulfą neapykantos pilnomis akimis. 
Vulfas probėgšmais žvilgtelėjo į lakštą, kuriame ji 
pasirašė, perdavė jį man, paskambino Fricui ir laukdamas 
alaus pradėjo gražbyliauti: 

— Na, štai, panele Frost, jūs patvirtinote viską žino- 
jusi... Jūs turite informacijos apie žmogžudystės įrankį, bet 
atsisakote pranešti ją man. Puiku. Savo ruožtu noriu 
perspėti, jog tokiu atveju aš neprivalau slėpti jūsų 
prisipažinimo. Tiesa, kol kas nesirengiu jo paskelbti. 
Tačiau... Jums tikriausiai žinoma, kad faktų, galinčių 
nušviesti nusikaltimą, slėpimas kvalifikuojamas kaip ben- 
drininkavimas darant nusikaltimą. Taip manoma policijo- 
je. Žinoma, kvaila, bet ką veiksi su tais policininkais. 
Įsivaizduokime, kad inspektoriaus Kremerio ar kurio nors 
kito iš tos šutvės žvilgsnis užklius už jūsų tvirtinimo; jie 
nuspręs, kad tai jūs prikimšote saldainį nuodų, nuo kurių 
mirė panelė Louk. Siaubingas sprendimas, bet, deja, toks 
yra jų mąstymas. Suprantama, aš nelaikau jūsų žudike, 
tačiau noriu tik paklausti: ar ne jūs apnuodijote saldainius? 

Elena klausėsi jo nekrutėdama, kiek palenkusi galvą. 
Ramiai atsakė: 

— Ne, ne aš. 

— Ar žinote, kas tai padarė? 

— Ne. 

— jūs rengiatės ištekėti? Esate susižadėjusi? 

— O štai šitai ne jūsų reikalas. 


Ji kietai susičiaupė. 

— Panelė Frost, — Vulfas buvo kantrus lyg dvasininkas, 
— man prireiks daug ko paklausti, kas, jūsų manymu, 
visiškai nesusiję su Žmogžudystės tyrimu. Nereikia 
priešgyniauti ar nervintis. Regis, aš leidau suprasti, kad tai 
gali blogai baigtis. Ir klausimas, kurį jums uždaviau, vargu 
ar priklauso intymiesiems. Kiekviena jūsų draugė į jį 
atsakys ir viską apie jus papasakos. Taigi nekvailiokite. O 
gal manote, kad mergaites kviečiuosi trokšdamas tuščiai 
su jomis pasiplepėti? Mudviejų padėtis anaiptol nėra lygi, 
ir jeigu neatsakinėsite į mano klausimus, aš priversiu jus 
kalbėti. Ir jūs prabilsite, bijodama patekti į policijos 
rankas. Taigi, panele, Frost, jūs susižiedavusi? 

Elena susirietė į kamuoliuką, pašiurpo, jos pečiai sug- 
niužo. Pastebėjau, kad drėgnai sužibo jos akys. Ir šit skru- 
ostais nusirito dvi ašarėlės, palikdamos siauručius take- 
lius. Bet mergina vis dar neatitraukė žvilgsnio nuo Vulfo. 
Ji pravėrė burną ir tarė: 

— Jūs... Jūs — purvinas šantažiste... 

— Taip. Tebūnie, - linktelėjo Vulfas. — Aš užduodu 
moterims tik svarbiausius klausimus, nes negaliu pakęsti 
isterikos. Nusišluostykit. 

Panelė Frost nė nekrustelėjo. 

— Jūs susižadėjusi? 

— Ne! - jos balsas nuskambėjo iššaukiamai. 

— Jūs pati nusipirkote tą žiedą su briliantu? — Vulfas 
dirstelėjo į jos ranką. 

— Ne. 

— Kažkas jums padovanojo jį? Kas? 

— Ponas Maknairas. 

— O tą bniliantą, kuris puošia jūsų rankinuką... Kas jį 
padovanojo? 

— Ponas Maknairas. 

— Jūs mėgstate briliantus? Niekada nebūčiau 
pagalvojęs... - Vulfas numykė. Jis atsikimšo alaus butelį — 
vieną iš visos baterijos, kurią atbogino Fricas. Prisipylė 
stiklinę. — Mano klausimai daugeliui atrodo absurdiški, 
nesusiję su byla. Bet tik taip ir galiu sužinoti tiesą. Ir kai 

kas mane supranta. Štai tame krėsle, kuriame jūs dabar 
sėdite, kambarinė Ana Fiori išsėdėjo penkias valandas... O 
hercogienė Reskin — visą naktų... Padarykit malonę: 
kilniaširdiškai teikitės atsakyti į mano klausimus. - Jis 
pagėrė alaus. — Visai ne šiaip sau domiuosi jūsų 
briliantais. Kartoju: jūs mėgstate tuos akmenukus? 

— Ne... Tai yra - nelabai. 

— Briliantus dievina ponas Maknairas? O gal jis 
apibėrė jus briliantais kokia nors proga? 

— Nežinau... Nepamenu... 

— Jūs nemėgstate briliantų, tačiau puošiatės jais. 
Kodėl? Iš pagarbos juos dovanojusiam žmogui? 

— Puošiuosi, ir tiek. 

— Nedaug ką žinau apie poną Maknairą. Ar jis vedęs? 
Turi šeimą? 

— Ponas Maknairas — senas mano motinos draugas. 
Šeima... Kadaise jis turėjo šeimą. Buvo žmona ir šiek tiek, 
tik mėnesiu, vyresnė už manė duktė... Mergytė mirė 
būdama dvejų metukų. O žmona mirė dar anksčiau, 
gimdydama. Ponas Maknairas - puikus žmogus. Jis — 
geriausias iš visų, kuriuos esu kada nors sutikusi. Jis yra ir 
mano draugas! 

— Na, kaip dar galėtumėt pavadinti žmogų, kuris apipi- 
la tave brangenybėmis?.. Žinoma, draugu. Atleiskite, pa- 
nele, už seniokišką nepakantumą: nemėgstu aš tų 
barškaliukų, per juos sekliai visuomet turi tiek rūpesčių... 
Atsakykite man šit į kokį klausimą: kas dar iš jūsų 
pažįstamų mėgsta migdolus? 

— Kas?.. Nesuprantu. 

— Kas, be pono Maknairo. 

— Neįsivaizduoju. 

Vulfas vėl ėmėsi butelio ir stiklinės, paskui luktelėjo, 
kol nuslūgs putos. Susiraukęs įbedė į Eleną sunkų žvil- 
gsnį. 

— Panele Frost, esu vyresnis už jus, labiau patyręs ir 
turiu teisę kalbėti be užuolankų. Jūs labai pasitikite savimi 
ir nesuprantate, kokią naštą užsivertėte ant savo dar 
gležnų pečių. Šit jau dešimt dienų kaip Molė Louk mirusi. 

Manau, kad savo poelgiu — tegu ir nelabai gražiu, kvailu — 
ji kažkam sutrukdė įvykdyti kitą žmogžudystę. Ištisas 
devynias dienas jūs slepiate kažkokią informaciją, kuri 
bent per colį pastūmėtų tyrimą. Maža to, jūsų turimos 
žinios padėtų išgelbėti žmogų, virš kurio pakibo žudiko 
ranka. Ar dabar suprantate, kokią atsakomybę prisiimate? 
Jūs, tuščiagarbė ir užsispyrusi maža egoistė! Nenoriu ver- 
sti jūsų, kreipiuosi į jūsų proto balsą. Pagalvokite, panele 
Frost! 

Jis nukreipė žvilgsnį į šalį ir pagėrė alaus. 

Elena vis dar sėdėjo nejudėdama. Ašaros nudžiūvo. 
Pagaliau ji pasakė: 

— Aš jau apie viską pagalvojau. Aš nesu tuščiagarbė 
egoistė... 

— Labai gerai, — Vulfas pastatė stiklinę ir pasidėjo 
rankas ant ranktūrių. — Kiek Žinau, jūsų tėvas miręs. Ponas 
Dadlis Frostas dar tik vakar čia sėdėdamas pareiškė esąs 
jūsų globėjas. Tai tiesa? 

Elenka linktelėjo ir tyliai tarė: 

— Aš nepamenu savo tėvo: jis mirė, kai buvau dar 
žindomas kūdikis. Galima sakyti, kad ir neturėjau tėvo... 
Nors... 

Ji užsikirto. 

— Jis paliko jums palikimą? 

— Apskritai paėmus, taip. 

— Kiek? 

Mergina kilstelėjo antakius. 

— Argi tai svarbu? 

— Taip. Aš kartoju: kiek? 

— Didelį turtą... 

— Panele Frost, jūs vėl užsispyrėte! — Vulfas ėmė 
netekti kantrybės. — Man nebus labai sunku sužinoti jūsų 
palikimo dydį. Bet noriu išgirsti tai iš jūsų. Kiek turėsite? 

— Maždaug du milijonus, — atsakė ji ir nusisuko. 

— Oho! Gražūs pinigai. Jie tebėra? 

— O kas jiems gali atsitikti? 

— Tikriausiai nieko. Tik nemanykite, kad knaisiojuosi 
jūsų reikaluose vien iš smalsumo. Tik vakar jūsų dėdė 

karštai įrodinėjo man, esą jūs visi neturtingi ir jūsų motina 
neturinti nė cento. Bet pasirodo, kad pinigų yra: jūsų tėvo 
turtas. Ir jis pereina jums? 

Elena paraudo lyg apkaltinta vagyste. 

— Taip, man. Juk aš neturiu nei brolio, nei sesers. 

— Ir tapsite turtinga, kai... Et, velnias! Arči, būk ma- 
lonus, pakelk ragelį. 

Poniai kitame laido gale dar nespėjus prisistatyti, 
akimirksniu supratau, kas ji tokia: ramus balsas, lygus 
tonas... Ir vis dėlto nepradėjau aiškintis su ja, nes net 
santūriausia moteris geba sukelti padūkusią isteriją, 0 aš, 
kaip ir Vulfas, to negaliu pakęsti. 

— Panele... —- aš pasisukau į Eleną. - Skambina jūsų 
motina. 

Palaisvinau krėslą, į kurį Elena Frost tuojau pat 
persėdo. Jos balsas skambėio spigiai. 

— Mama?.. Ne, tu, žinoma, tai sakei, bet aplinkybės 
pasikeitė. Aš nieko negaliu sakyti telefonu... Ir su dėde 
Boisu negalėjau pasitarti, bet perspėjau ponią Lamont... 
Na, mama, tai tiesiog juokinga! Aš žinau, ką darau, nusi- 
ramink. Paskui papasakosiu. Taip... Iš čia važiuosiu namo, 
gerai... Nežinau... Vėliau... Taip, galvoju, ką kalbu. 
Nesijaudink. Ne... Iki. 

Jos skruostai užsiplieskė raudoniu. Sulaukęs 
pašnekesio pabaigos, Vulfas aiškiai užjausdamas pasakė: 

— Dabar aš iš tikrųjų matau, jog nemėgstate, kai kas 
nors kaišioja nosį į jūsų reikalus, net jeigu tai daro tikra 
motina... Turite išmokti būti kantri - priešaky dar ilgas 
gyvenimas. Pagal visas savybes - tiek protines, tiek 
fizines — jūs netgi ne drugelis, jūs — kokonas. Tikiuosi, 
nesupykote dėl tokio palyginimo? 

— Būčiau supykusi, jeigu jūsų žodžiuose būtų kokia 
nors prasmė. 

— Nagi, grįžkime prie jūsų palikimo. Kaip supratau, kai 
jums sukaks dvidešimt vieneri — gegužės septintąją, — tap- 
site turtinga. Jūs oficialiai imsite valdyti tėvo turtus. Ar 
taip? 

— Taip. 

— Laukti liko penkias savaites. Dvidešimt devynios 
balandžio dienos ir septynios — gegužės... Vadinasi, 
sakote, du milijonai. Tai nemaža našta... Mesite savo 
darbą madų salone? 

— Dar neapsisprendžiau. 

— Kodėl jūs dirbate? 

— Na, suprantama, ne dėl pinigų. Aš mėgstu savo 
darbą, jis teikia man pasitikėjimo savimi. Man nepatinka 
veltėdžiai... ką dar pasakyti? Gerai, kad pas dėdę Boidą... 
pas poną Maknairą man atsirado darbo. 

— Ar ilgai.. Dieve mano! Vėl! 

Vėl sučirškė telefonas. Pakėliau ragelį, nelaukdamas 
Vulfo nurodymo. 

— Laba diena. Niro Vulfo kontora. 

— Alio! Ar girdite mane? Man būtina pasikalbėti su 
Vulfu. 

Tą balsą taip pat pažinau iš pirmo žodžio ir 
išsiviepiau. 

— Nešaukite taip, nes aš apkursiu. Ponas Vulfas 
užsiėmęs. Visais klausimais galite pasišnekėti su manimi. 
Aš - Arčis Gudvinas, padėjėjas... 

— O aš - Dadlis Frostas! Ir manęs nė kiek nejaudina, 
kad ten kažkas užsiėmęs! Mano dukterėčia pas jus? 
Duokit jai ragelį. Ne, pirma aš noriu pasikalbėti su Vulfu. 
Jis man pašokinės! 

Labai supykau: vyrų nesivaldymo ir storžieviškumo aš 
negaliu pakęsti dar labiau negu Vulfas — moterų isterijos. 

— Pone, jeigu jūs neužsičiaupsite, aš tuojau pat padėsiu 
ragelį, — užuot kalbėjęs kaip paprastai, tik švilpiančiai 
sušnypščiau. — Aš netrukdysiu nei panelės Frost, nei pono 
Vulfo — jie kalbasi. Kartoju: visa, ką pageidaujate, galite 
perduoti per mane. 

— Tegu Vulfas prieina prie aparato! Vulfas! 

— Ne! Perduodu paraidžiui, Naidželas, Europa. Ar aš 
aiškiai pasakiau, pone Virduly? 

— Ką jūs pravardžiuojate ,,Virduliu“? O gal Vulfas 
pamiršo, jog aš - Elenos globėjas? Aš ją saugau. Jūs 
įpykdėte mane. Netrukus būsite areštuoti už įstatymo 

pažeidimą! Elena dar nesulaukė pilnametystės! Paduosiu 
jus... 

— Pone Frostai, tai nepakenčiama. Užsičiaupkitę 
pagaliau!.. Labai gerai, kad priminėte įstatymus. Patariu 
jums kreiptis tiesiai į inspektorių Kremerį. Jis žino Vulfo 
adresą, nes dažniau svečiuojasi pas jį. Taigi ir 
atsisveikinkime. Bet perspėju: jei ir vėl paskambinsite, 
aš prisikasiu iki jūsų ir ištiesinsiu kreivą jūsų nosį. 
Aišku? 

Elena neramiai dirstelėjo į mane, kai mečiau ragelį ant 
aparato. 

— Mano pusbrolis? 

— Ne, dėdė. Nieko ypatingo... O pusbrolis bus antrasis, 
kurį pastatysiu į vietą. 

Elena prasižiojo, norėdama kažko paklausti, bet persi- 
galvojo. Vulfas kalbėjo toliau: 

— Norėčiau sužinoti, ar seniai dirbate pas Maknairą. 

— Beveik dvejus metus. - Ji palinko į priekį ir įtemptu 
balsu paklausė: — Jūs klausinėjate turėdamas konkretų tik- 
slą, ar ne? Jūs ir vėl stengiatės įvaryti mane į spąstus? 

Vulfas papurtė galvą. 

— Aš stengiuosi suvokti situaciją, o tai skirtingi 
dalykai. Mano darbas — surinkti kuo daugiau informacijos, 
kad galėčiau padaryti teisingą išvadą. Ir štai kas... — Jis 
dirstelėjo į laikrodį. — Dabar jau pusė keturių. O ketvirtą 
kviečiu jus į savo oranžeriją. Jeigu mėgstate gėles, bus į 
ką pasižiūrėti. Šeštą mes baigsim... Vakare tikiuosi priimti 
pas save poną Maknairą. Vakare arba rytoj rytą. Kaip 
matote, aš rimtai įklimpau šioje byloje ir neketinu trauktis. 
Jeigu ponas Maknairas užsispirs, Gudvinas aplankys jį 
kontoroje... Tiesa, ar būsite rytoj darbe? Nuo kurios valan- 
dos? 

— Žinoma, būsiu! Nors... Visai pamiršau: rytoj mūsų 
firma nedirba. 

— Kodėl? Juk rytoj tik ketvirtadienis! 

— Ketvirtadienis, balandžio antroji. Ponas Maknairas 
paminės savo Žmonos mirties metines. Ji mirė balandžio 

— Šit kaip! Maknairo žmona mirė gimdydama... 
Vadinasi, tą dieną gimė jo duktė... 

Vulfas kalbėjo lyg pats su savimi, bet Elena pamanė 
turinti atsakyti: 

— Taip, jūs teisingai viską suprantate. 

— Ir jis tą dieną uždaro įmonę?.. Važiuoja į kapines?.. 

— Ne, niekur nevažiuoja. Jo žmona palaidota Paryžiuje. 
Ponas Maknairas — škotas. Kurį laiką jis gyveno 
Paryžiuje. Į Valstijas atvyko prieš dvylika metų, netrukus 
po mudviejų su mama. 

— Oho, jūs gyvenote Europoje! 

— Taip. Aš gimiau Paryžiuje ir išgyvenau ten pirmuo- 
sius aštuonerius metus. Bet aš —- amerikietė. Mano tėvai — 
amerikiečiai. Argi nematyti? — ji kilstelėjo smakrą. 

— Matyti, - Vulfas gurkštelėjo alaus. — Praėjo tiek 
metų, o Boidenas Maknairas pamena savo žmoną, rengia 
atminų dieną, uždaro įmonę... Pagirtina. Jis - nelaimingas 
žmogus: netekti žmonos, o po dvejų metų ir vaiko — tai 
baisu. Bet jis nepasiduoda, daug dirba... Vadinasi, rytoj 
jūsų ten nebus? 

— Tą dieną paprastai praleidžiu greta pono Maknairo, — 
Elena tuos žodžius ištarė tyliai, su nepasitikėjimu, tartum 
abejodama, ar sakyti Vulfui. - Mama neprieštarauja. 
Ponas Maknairas sako, kad aš labai panaši į mirusią jo 
dukterį. Juk mes gimėme beveik vienu metu, ką čia reiškia 
vieno mėnesio skirtumas... Žinoma, aš tos mergytės 
neprisimenu, man buvo tik dveji metai, kai ji numirė. 

Staiga aš pastebėjau, kad Vulfas krūptelėjo. 

— Balandžio antroji... Gedulas... Ir jūs — vietoj mirusios 
dukters... Jis apkarsto jus brangenybėmis... Garbės Žodis, 
kraupoka. Ar jums neatrodo, kad „dėdė Boidas“ kviečiasi 
šmėklą iš ano pasaulio?.. Dabar man bent kiek supranta- 
mas jūsų pusbrolio Luelino Frosto elgesys. Juk jis nori, 
kad jūs paliktumėt Maknairą. Kategoriškai to reikalauja. 

— Aš žinau. Bet nenoriu gilintis į jo problemas. 

— Ar nepamiršote, kad jūsų pusbrolis —- mano klientas? 
Vadinasi, jo problemos - tai ir mano problemos. 

— Aš nepamiršau, bet nenoriu su jumis svarstyti 

kiekvienos jo kvailystės, — plykstelėjo Elena. — Ir nesa- 
kykit, kad Lu paskatos yra kuo geriausios. 

— O jūs, kaip matau, duodate atkirųį kiekvienam, kuris 
nori primesti jums savo valią, - susimąstęs pasakė Vulfas 
ir papildė savo stiklinę. 

Nuobodžiaudamas varčiau savo bloknotą, paskui 
ėmiau apžiūrinėti panelės Frost kojas. Velniai rautų, 
Vulfas taip nieko ir nepasiekė! Gal jis vėl niurktelės į gas- 
tronominę palaimą? Ar neprasideda jo depresija? Aš 
nemačiau, kad šiandien pokalbyje šefas būtų šauniai 
pasirodęs: taip sau klausinėjo, kas papuola, visai nesuko 
sau galvos. O juk anksčiau būdavo ko pasiklausyti ir į ką 
pasižiūrėti! Paimkime kad ir diplomatų bylą. Kokį tada 
spektaklį jis surengė! Kokį idėjų, versijų ir kaltinimų 
fejerverką! O šiandien... Tiesiog stūmė laiką. Neįstengė 
įveikti dailutės manekenės... 

Liūdnus mano apmąstymus nutraukė durų skambutis. 
Fricas atidarė duris. Šioje situacijoje atspėti, kas atvyko į 
svečius, nebuvo sudėtinga: tikriausiai Dadlis Frostas. 
Išgirdęs, kad galiu ištiesinti jam nosį, atrūko kaip ura- 
ganas, ir dabar mus užgrius jo gražbylystės bangos. Gaila. 
Gaila eikvoti tam rėksniui mūsų viskį. ,„Senasis 
Korkoranas“ mums dar praverstų. 

Suklydau: pro duris smelkėsi ne uraganas, o kažkoks 
menkysta, lengvas vėjelis - Luelinas Frostas. Mūsų klien- 
tas, kad jį kur galas. Fricas pareiškė, jog ponas Frostas 
atvyko ne vienas, ir į kabinetą įriedėjo keptas pagrandukas 
— mažutis, rausvutis, gudriomis akutėmis. Luelinas Frostas 
privedė tą tipą prie Vulfo stalo, mostelėjo į šefą, o pats 
užsipuolė pusseserę: 

— Elena! Kaip tu galėjai! Ką tu čia darai? 

Pupytė atrėžė: 

— Lu, be reikalo atvažiavai. Galiausiai juk tu, o ne kas 
kitas įvėlei mus visus į tą istoriją! Ir kam atsitempei 
Beną? Gal dar ir ginklų nepamiršote pasiimti? 

Lu staigiai pasisuko į Vulfą ir atsistojo karinga poza, 
demonstruodamas esąs pasirengęs kautis. 

— Kokius čia triukus išdarinėjate, pone Vulfai? — ėmė 

rėkti jis. — Neketinu to leisti! Štai dabar iškratysiu jus iš 
krėslo, ir... 

— Lu, na, kodėl tu taip? Nusiramink, - protino 
storuliukas Frostą, o pats patyliukais stūmė jį prie Vulfo. — 
Pristatyk mus vieną kitam. 

Sunkiai švokšdamas Lu šiaip taip susitvardė. 

— Niro Vulfas, detektyvas. Benjaminas Ličas, mano 
advokatas. Žinokit, Vulfai, kad su advokatu menki juokai. 

Vulfas geraširdiškai skėstelėjo rankomis. 

— Laba diena, pone Ličai. Malonu susipažinti. 
Nesuprantu, ko tas mano klientas taip įsisiautėjo. Turiu 
jums pasiskųsti dėl jo elgesio, pone advokate: ponas 
Frostas visą laiką trukdo. Pasisamdė mane, o pats kaišioja 
pagalius į ratus. Regis, ir jus jis pasitelkė tam nedėkingam 
darbui. 

— Ne, ne, aš jums nekliudysiu, — nusuokė advokatas. — 
Suprantate, pone Vulfai, aš — senas Lu bičiulis, ir imu į 
širdį visas jo nesėkmes. Lu - karštakošis. Bet kai kur ir jis 
yra teisus. Aš žinau, ką jūs dabar veikiate, ir pamaniau, 
kad mums reikia dalyvauti, kai kalbėsite su panele Frost. 
Būtų buvę labai gerai, jei iš karto būtumėt mus pakvietęs. 
Pažiūrėkite, kaip pasiskirsčiusios jėgos: jūs dviese ir mes 
dviese. Viskas sąžininga. 

Vulfas suraukė nosį. 

— Sere, jūs susidarėte išankstinę nuomonę. 
Samprotaujate taip, lyg būtumėte priešiškos armijos. Ką gi, 
kiekvienas kaip galėdamas siekia naudos. Išpuvę dantys — 
dantisto džiaugsmas, o tardytojo klaidos — advokato. Kalbu 
taip nesmerkdamas. Ir aš juk dirbu už pinigus. Mano pajamų 
šaltinis — žmonių problemos. Bet prašau įsidėmėti, kad kap- 
stydamasis svetimose problemose, aš dirbtinai jų 
nesukuriu... Atleiskite, kad nesiūlau jums sėstis — tuomet 
iškart turėtumėt ir atsistoti. Jūs tuojau išeisite. 

Įėjo Fricas, nešdamas ant padėklo kažkieno vizitinę 
kortelę. Kiek palenkęs galvą, padavė ją Vulfui. 

— N-taip... — Vulfas, perskaitęs kortelę, suglumo. — Vėl 
nekviestas svečias. Daugoka per vieną dieną... Pasakyk 
jam, Fricai, kad... Ne, nereikia. Tegu užeina. 

Fricas išėjo. Visi, išskyrus Eleną Frost, pasisuko. Ant 
slenksčio išdygo ponas su paltu įstatytais vatiniais pečiais. 
Išvydęs jo briliantinu išblizgintą galvą ir šmirinėjančias 
akis, vos susilaikiau nereplikavęs: „Dar vienas sukruto!“ 
Garsiai teko pasakyti visai ką kita: 

— Prašom, pone Hubertai. Užeikit. 

Lu iškart suamsėjo: 

— Kurių velnių čia atsigrūdai, kretine! 

— Pone Frostai! — sulaikė jį Vulfas. — Neužsimirškit: 
jūs ne namie. Tai mano kabinetas. 

Benas Ličas griebė draugužį už rankovės ir prisitraukė 
artyn. Stengdamiesi sulaikyti savo klientą, Ličas ir Vulfas 
veikė kaip vienminčiai. 

Perenas Hubertas išsilenkė Frosto ir jo advokato ir 
pasuko prie Vulfo. 

— Pone Vulfai, sveiki. Tiesą sakant, aš ne pas jus... — 
Jis pasisuko į Eleną ir pasisveikino su ja. — Atleisk, bet aš 
privalėjau tave rasti. Tu verkei? Dar kartą atleisk, tiesiog 
aš labai jaudinuosi. Ar tau viskas gerai? 

— Taip! Perenai, kodėl tu čia? 

— Noriu parvežti tave namo. — Hubertas mandagiai 
nusilenkė Vulfui. — Jūs leisite tai padaryti, sere? Panelės 
Frost jau laukia namie, ir aš atvažiavau jos palydėti. 

— Norite išsivežti jėga? O gal tikitės taikios pabaigos? 
— Vulfas prisimerkė. 

— Aš galiu paaiškinti, kodėl kišuosi, sere, — Hubertas 
nusišypsojo. — Mat panelė Frost — beveik... Ji, galima 
sakyti, mano nuotaka. 

— Nieko panašaus! Neklausykite jo, pone Vulfai! — 
sušuko Elena. - Perenai, juk aš uždraudžiau tau taip 
kalbėti apie mane! 

Jis maldaujamai pažvelgė į ją ir užvertė akis 
aukštyn. 

— Brangioji, juk aš pasakiau „beveik“!.. Atleisk, kad 
po to, kai suteikei man vilties, buvau toks netaktiškas! 

— Gerai, nebekalbėsim apie tai. Kaip sužinojai, kur aš? 

Hubertas vėl griebėsi kažkokio gesto iš iškaršėlių 
donžuanų arsenalo. 

— Tu tokia atkakli... Ponia Frost paprašė, kad nuvyk- 
čiau tavęs parvežti. 

Elena niūriai įsistebeilijo į Lu ir jo palydovą. 

— Jus taip pat paakino mano motutė? 

— Elena, neskubėk daryti išvadų, - įtaigiai tarė 
advokatas. — Aš atvažiavau čionai pats, nes Lu man viską 
papasakojo. Nagi pasitraukim atokiau ir nesinervindami 
viską apsvarstykim. Esu tikras... 

Jį nutraukė šaižus telefono skambutis. Ličas 
krūptelėjo, bet paskui atsigodėjęs įkalbinėjo toliau. O aš 
pakėliau ragelį. 

Vos supratęs, kas kalba, griebiausi visų atsargumo 
priemonių: kalbėjau tyliai, neminėjau pavardžių ir datų, 
pridengiau ragelį ranka, kad mano pašnekovas neišgirstų 
pokalbio kabinete. Ant popieriaus skiautelės Vulfui 
parašiau: „Pas mus braunasi M.“ ir nenutraukdamas tele- 
fono ryšio numečiau raštelį šefui. 

Šefas perskaitė ir ramiai įsidėjo mano raštelį į stalčių. 
Pasakė: 

— Dėkui, Arči. Pasakyk ponui Braunui, kad paskam- 
bintų po ketvirčio valandos. 

Bet, pasirodo, kad įkalbėti Maknairą padėti ragelį ne 
taip lengva. Lyg tyčia visi buvusieji kabinete nutilo ir ėmė 
klausytis. Laviruodamas tarp šiurkštumo ir meilikavimo, 
pagaliau įtikinau „dėdę Boidą“ paskambinti vėliau. 

— Viskas o kei, Braunas sutinka, — su palengvėjimu 
atsidusęs, pasakiau Vulfui ir padėjau ragelį. 

Pasiryžęs Vulfas ėmė keltis. Kolonas primenančios jo 
rankos įsirėmė į ranktūrius, stuomuo krūptelėjo, lėtai ėmė 
slinkti į viršų. Krėslas nuslinko žemyn ir — v-viens! — 
Vulfas atsistojo. 

— Ponai, jau be trijų minučių keturios, — paskelbė jis. — 
Esu priverstas apleisti malonią jūsų draugiją. Bet ne vienas, 
o dviese. Panelė Frost buvo tokia maloni, kad sutiko apžiū- 
rėti mano gėlių kolekciją. Tai lyg ir mūsų susitarimo rezul- 
tatas. Be reikalo manėte, jog esu kanibalas ir suėsiu tą Žavią 
merginą. Jūsų aš negaišinsiu, galite keliauti savais keliais... 
Na, kaip, panele Frost? Jūs keliatės su manim į viršų? 

Elena atsistojo. Jos veidas buvo ryžtingas ir ramus. 

— Taip. Aš noriu pasižiūrėti jūsų orchidėjų. 

Kas čia prasidėjo! Trys įdūkę vyriškiai vapaliojo, gąs- 
dino, maldavo. Pašokau, pasirengęs užkirsti kelią 
netikėčiausiems, nestandartiniams poelgiams. Luelinas 
veržėsi prie pusseserės, pagrandukas Ličas stengėsi jį 
sulaikyti. Luelinas buvo pasirengęs šokti ant advokato, 
permesti Eleną per balną ir šuoliuoti kur akys mato. 

— Lu! — Elena sustabdė jį šaižiai šūktelėdama, lyg 
botagu pliaukštelėdama. — Važiuok namo! 

Ji oriai atsikėlė ir karalienės eisena žengė paskui 
Vulfą. 

Vyrai atsipeikėjo. Benas Ličas įknibo pešioti plauke- 
lius iš nosies, Perenas Hubertas su vatiniais pečiais ir 
nykia fizionomija sūpavosi nuo pirštų galų ant kulnų ir 
atgal, Luelinas Frostas trūktelėjo paskui pusseserę, bet 
suklupo ir sustojo. Jo veidas atrodė suglumęs. 

Suūžė liftas: orchidėjų mėgėjai kilo į gėlių rojų. 

— Na, štai ir viskas, džentelmenai, —- pasakiau aš 
patenkintas. — Visi laisvi. Ir prašau nekelti scenų. 

Frostas pasisuko ir atkišęs savo buldogiškus nasrus 
puolė mane: 

— Kurių velnių! Jūs! Ir dar apsimetinėjate! 

— Labai norėčiau supažindinti savo kumštį su jūsų 
fizionomija, sere, — atsakiau šypsodamasis, — bet negaliu. 
Jūs — mūsų klientas. Keliaukit namo, džentelmenai. Aš 
darbais apsikrovęs. 

„Keptas pagrandukas“, kuris, regis, buvo nekvailas ir 
gerai jautė situacijos konjunktūrą, timptelėjo Frostą link 
durų. 

— Lu, mums reikia viską apsvarstyti. Važiuojam pas 
mane. 

Perenas Hubertas tragiškai užlaužė antakius ir pasiša- 
lino. Luelinas Frostas neapykantos kupinu žvilgsniu vos 
neprasvilino skylės jo palto nugaroje. Bet Ličui pavyko 
sutramdyti riaumojantį, seilėmis besitaškantį žvėrį ir 
išsivesti bičiulį iš mūsų namų. Aš pats palydėjau juos iki 
durų ir nusijuokiau jiems pavymui: Frostas ir Ličas, 

išvydę, kad Hubertas nuėjo į dešinę, staigiai pasuko į 
kairę. Hubertas sėdo į pastatytą greta manojo „rodsterio“ 
raudoną automobilį atverčiamu stogu ir visu greičiu šoko 
iš vietos. Uždariau duris ir nuėjau į kontorą. 

Kabinete gavau perjungti telefoną vidaus ryšiui ir 
skimbtelėjau Vulfui į oranžeriją. Kai šefas pakėlė ragelį, 
pranešiau: 

— Priešas apleido tvirtovę, viskas ramu. 

— Pas mane - irgi. Panelė Frost gretimoje sekcijoje 
grožisi odontoglosumais. Kai paskambins Maknairas, 
pasakyk, kad ateitų šeštą valandą. Jei reikalaus susitikti 
nedelsiant, nesiginčyk: tevažiuoja. Pats pasišnekėsi su juo, 
sulaikysi jį, kol ateisiu. Kai jis pasirodys, paskambinsi 
man. Šešta aš atleisiu panelę Frost. Tiesa, vos nepamiršau. 
Panelė paliko kabinete savo rankinuką. Teatneš Fricas į 
oranžeriją. 

— Gerai. 

Perjungęs aparatą, ėmiau laukti Maknairo skambučio. 
Podraug mąsčiau apie moterų grožį, ar jis kinta priklauso- 
mai nuo aprūpinimo skambančiais metalo skridinukais. 
Pagaliau priėjau prie išvados, kad svarbiausia — kaip vyras 
vertina tą patį grožį. Tiksliau, koks jis iš prigimties: 
romantikas ar pragmatikas. 


8 SKYRIUS 


Po dviejų valandų sėdėjau prie savo stalo padūkusiai 
tarškindamas rašomosios mašinėlės klavišais. Priešais 
mane buvo padėtas vienas iš orchidėjų katalogų, kurio, 
suprantama, nereikėjo skubiai perspausdinti, bet aš vaiz- 
davau, jog Vulfas be to katalogo neišgyventų iki ryto, ir 
neįtikėtinai greitai pyškinau lapą po lapo. Be to, įjungiau 
radiją — transliavo džiazo orkestro „Portlendo viešbutis“ 
koncertą. Trumpiau tariant, kabinete taip gaudė, kad tikrai 
galėjai apkursti. 

Skausmingai suraukęs kaktą ir užsimerkęs Boidenas 
Maknairas sėdėjo prie pat Vulfo stalo „gėdos krėsle“ — 

taip aš vadinau krėslą, kuriame kadaise yra tekę sėdėti 
prokurorui Vestčesteriui Andersonui — šį Vulfas parodė 
esant visišką i1diotą. 

Maknairas jau visą valandą klausėsi tarškančios 
mašinėlės ir griaudėjančio radijo. Jis kategoriškai atsisakė 
atidėti savo apsilankymą iki šešių, atidūmė penktą, ilgai 
plyšojo apie seklius, kuriems gėlių vazonai brangesni už 
žmones, paskui nuščiuvo ir ėmė laukti. Protarpiais 
išsitraukdavo iš kišenės tūtelę su aspirinu ir paprašydavo 
stiklinės vandens, kad galėtų užgerti tabletes. Pasiūliau 
jam naujausių patentuotų vaistų, bet tas užsispyrėlis tik 
raukėsi ir mataravo galva. Maknairas atsisakė ir viskio su 
sodos vandeniu. Prisipažinsiu, jis nukamavo mane; skai- 
čiavau sekundes laukdamas Vulfo ir vis dirsčiojau į duris. 

Suprantama, per tokį triukšmą Maknairas negalėjo 
išgirsti nei žingsnių, nei balsų prieškambaryje. Aš jų irgi 
neišgirdau, bet spėjau, kad Vulfas dabar lydi panelę Frost 
prie durų ir sodina į taksi. kurį iš virtuvės užsakė Fricas. 

Pagaliau! Durys atsilapojo ir šefas įžengė į kabinetą. 
Maknairas nieko nematė ir negirdėjo. Tik tada, kai Vulfas, 
lyg sąmokslininkas mirktelėjęs, atsisėdo prie savo stalo, o 
aš lioviausi spausdinęs, jis krūptelėjo ir atsimerkė. 
Atsistojau 1r išjungiau radiją. Įsiviešpatavo palaiminga tyla. 

Maknairas nervingai gurktelėjo, sumirksėjo ir sukio- 
damas galvą paklausė: 

— O kuri? 

— Kas? - pasiteiravau aš. 

— Panelė Frost. 

Vulfas atsisėdo patogiau ir neskubėdamas atsakė: 

— Prašom atleisti, kad negalėjau priimti jūsų iškart. O 
panelė išvažiavo namo. 

— Kaip išvažiavo? — Maknairas išpūtė akis. — Kas ją 
pasiėmė? Lu? Hubertas? 

— Tie džentelmenai šiandien čia buvo ir pavertė mano 
namus siautėjančių pamišėlių klinika. Atleiskite, kad taip 
kalbu, bet kitaip nepasakysi. Tikiuosi, kad su jumis mes 
sutarsime. O panelė Frost iš tiesų išvažiavo. Aš pats prieš 
penkias minutes pasodinau ją į taksi. 

— Ką?! Bet juk aš sėdėjau čia, niekur nebuvau išėjęs! Ir 
jūs puikiai supratote, kad norėsiu ją pamatyti!.. 

— Taip, supratau. Bet nenorėjau, kad taip atsitiktų. 
Mergina ir taip prisinervino. Dabar ji ramiai keliauja 
namo, ir viskas bus gerai, jeigu tik, Dieve gink, neįvyks 
autoavarija... 

— Jūs apgavote mane, apvyniojote aplink pirštą! 

— O kaip jus vadinti? Ar jūs ne apgavikas? Jūs, kuris 
davėte policijai melagingus parodymus Molės Louk bylo- 
je! Na, ką pasakysite, sere? 

Maknairas erzėjo vietoje, ketindamas sviesti Vulfui į 
veidą kažką žiauraus, pribloškiančio, bet to nepadarė. 
Išsitraukė iš kišenės nosinę, norėjo nusišluostyti veidą, bet 
sumurkšlinęs įsikišo atgal. 

— Nesuprantu, apie ką jūs kalbate, — spigiai sumekeno 
jis. 

Kiaurai veriantis Vulfo žvilgsnis prismeigė Maknairą 
prie krėslo, ir jis nutilo. 

— Visi jūs puikiai suprantate. Kalbu apie „Karališkąjį 
asorti“. Aš Žinau, kaip panelė Frost sužinojo apie sal- 
dainius. O jūs, pone Maknairai, sąmoningai slepiate nuo 
policijos svarbią informaciją. Ką, ar ne taip? Ir 
nesistenkite apgauti! Turiu panelės Frost pasirašytą doku- 
mentą. Jei policijoje suuos, jūs būsite iškart areštuotas. 
Kol kas aš nepaskambinau inspektoriui Kremeriui, nės iš 
tos bylos norėjau nemažai užsidirbti, be to, jeigu jus įkiš 
už grotų, mes negalėsime pasikalbėti. Bet nieko neketinu 
dangstyti, taip ir žinokite... Ar dar gebate logiškai sampro- 
tauti? Taigi štai kas, pone Maknairai: jeigu į saldainius 
nuodų įdėjote jūs, rekomenduoju nedelsiant išeiti iš mano 
namų, o dėl inspektoriaus Kremerio aš pasirūpinsiu. Jei ne 
— nieko neslėpdamas dėstykit man. 

Vulfas atsidrėbė krėsle. 

Maknairas buvo priblokštas. Jo nugara sukrūpčiojo, 
veidas mėšlungiškai persikreipė, gulėjusios ant krėslo 
ranktūrio kairės rankos pirštus sutraukė. Jis uždėjo dešinę 
ranką ant kairės ir ėmė tiesinti pirštus. Mačiau, kaip jo 
kakle sutvinkčiojo gyslelė. To ligoto, pakrikusių nervų 

žmogaus vertėjo pasigailėti. Akimis jis paieškojo stiklinės 
ir pamatęs ją palinko į mane. Maknairo žvilgsnis malda- 
vo: vandens! 

Šokau prie stiklinės, nuskubėjau į virtuvę ir atnešiau 
svečiui vandens. Bet tai, kas ką tik mūsų svečiui atrodė 
svarbiau už viską pasaulyje, staiga neteko prasmės, ir tiek 
į mane, tiek į stiklinę jis pažvelgė kaip į tuščią vietą. 

— Man reikia... susikaupti, - sumurmėjo keistasis 
lankytojas, apžvelgdamas kabinetą taip, lyg ką tik būtų čia 
pakliuvęs. —- Aš žinau, kad privalau viską papasakoti... Bet 
nemaniau, kad taip greit... 

— Mėgstate, kad jus paragintų? — rūsčiai paklausė 
Vulfas ir pats atsakė: - Mėgstate. 

Maknairas vėl išsiėmė nosinę ir pagaliau nusišluostė 
kaktą. 

— Barkite mane... Aš — tikrų tikriausias stuobrys, 
atleisk man, Viešpatie! Niekas taip negadina žmogui 
gyvenimo, kaip jis pats. Bet aš nesu žmogžudys. Aš 
neliečiau tų saldainių. 

— Pasakokit! - paliepė Vulfas. 

— Jūs sakėte, kad Elena kažką ten parašė... Aš jos 
niekuo nekaltinu. Po to, kai surengėte Elenai spąstus, aš 
niekuo nebesistebiu. Praeitą rytą jūs neblogai pasidar- 
bavote. Įsivaizduoju, ką padarėte su vargše mergyte 
šiandien. Bet ir jūsų aš niekuo nekaltinu. Kam pykti? Visa 
tai — tuštybių tuštybė. Kaip matote, nė nesistengiu 
sužinoti, ką sakė Elena. Vargu ar ji melavo. 

— Tęskite. 

Maknairas pažvelgė Vulfui tiesiai į akis. 

— Kartoju: aš — ne žudikas. Saldainius apnuodijo 
kažkas kitas. Tą dieną, kovo 23-iąją, atvažiavau į kontorą 
labai anksti, buvo daug darbo, vieną parodą keitė kita... 
Dvyliktą valandą, arba maždaug tuo laiku, užkopiau į 
savo kabinetą atsipūsti. Dėžutė gulėjo ant mano stalo. 
Pamaniau, kad kažkas iš lankytojų —- o daug kas užsukda- 
vo į antrąjį aukštą pasižiūrėti perspektyviųjų modelių, 
kurie dar tik kuriami, - tai va, aš pamaniau, kad kažkas iš 
klientų panoro pradžiuginti mane. Atvožiau dėžutę, 

galvą, kad nė pagalvoti negalėjau apie valgį. Pas mane 
įbėgo Elena. Pasiūliau pasivaišinti. Kokia laimė, kad 
dėžutėje nebuvo jos mėgstamų saldainių - karamelių. 
Elena atsisakė. Išgėriau aspirino ir nulipau žemyn, o 
dėžutė liko gulėti ant stalo. Molė... Ji galėjo užeiti į kabi- 
netą ir pamatyti skanėstus. Galėjo pavogti dėžutę. Ji 
dievindavo tokias išdaigas. 

Maknairo kaktą vėl išpylė prakaitas, ir jis vėl kyštelėjo 
ranką kišenėn, ieškodamas nosinės. 

— Ką jūs padarėte su vyniojamuoju popieriumi ir 
kaspinėliu? — paklausė Vulfas. 

— Nieko. Paprasčiausiai jų nebuvo. 

— Kaip manote, kas padėjo dėžutę ant stalo? 

— Neįsivaizduoju. Gal trisdešimt lankytojų vaikščiojo 
antrajame aukšte... Be to, tarnautojai... 

— Ir nieko jūs neįtariate? 

— Absoliučiai nieko. 

— Kas galėjo trokšti jūsų mirties? 

— Niekas. Manau, kad dėžutę padėjo apsirikę. 
Nuodai buvo skirti kam nors kitam. Nėra jokio pagrindo 
manyti... 

— Pagalvokit, ką jūs čia tauškiate! — sugriaudėjo 
Vulfas. — Na, juk nesate silpnaprotis, kad nesuprastumėte 
to, kas akivaizdu! Jūs randate ant SAVO stalo saldainių 
dėžutę ir stengiatės įtikinti mane, esą ji buvusi skirta 
kažkam kitam. Tačiau būgštaujate, kad policija sužinos tą 
faktą, ir uoliai slepiate jį. Na, kokias nesąmones čia 
pliauškiate! Net vaikas pasijuoktų iš jūsų. 

Įtūžęs Vulfas mygo skambučio mygtuką, kviesdamas 
Fricą. 

— Privalau išgerti alaus, kitaip sprogsiu! O jūs, pone 
Maknairai, nenorite alaus? 

Regis, Maknairas nė negirdėjo. Jis murmėjo sau 
panosėje: 

— Aš — škotas, pone Vulfai. Užsispyręs kaip visi škotai. 
Bet šiandien turiu prisipažinti: aš elgiausi kvailai. 
Pasirodžiau esąs šiaudadvasis, deja... — Jis ėmė kalbėti dar 

tyliau. — Bet tai, ką pasakiau apie dėžutę, — tiesa. Esu 
pasirengęs iki pat mirties tai tvirtinti. 

tai kas... — Vulfas atidžiai pažvelgė į „užsispyrėlį 
škotą“. — Atrodo, kad nesuvokiate, ką šnekate, lygiai kaip 
nesuvokiate ir to, kas dedasi. Aš neilgai įstengsiu išsaugoti 
jūsų paslaptį, kada nors vis tiek reikės papasakoti policijai. 
Jūs jau supratote, kad tą bylą mes su inspektoriumi 
Kremeriu kol kas tiriame drauge. Vos išgirdęs dėžutės 
istoriją, inspektorius padarys išvadą, kad kaltas jūs. Jus 
įmes į kalėjimą, kamuos per apklausas... Gal net griebsis 
prievartos, nors tikiuosi, kad to nedarys, atsižvelgdami į 
jūsų padėtį visuomenėje. Vargu ar policija galės įrodyti, 
jog esate susijęs su nuodijimu, bet kaip asmenybė, kaip 
verslininkas jūs būsite sužlugdytas. Tiesa, nedera nepaisyti 
pono Kremerio, tas seklys gali pasodinti jus į elektros 
kėdę. Taigi užsispyrimas ir kvailumas, kuriuos jūs pats 
pripažinote, jums atsirūgs. 

— Taip, aš užsispyręs, — patvirtino Maknairas. —- Bet 
neturiu ko prisipažinti. Prirėmęs Eleną, jūs tikėjotės, kad 
prisipažinsiu. Todėl ir įviliojote ją čionai... Veltui. Siaip ar 
taip, būčiau atvykęs pasikalbėti su jumis, tik gal šiek tiek 
vėliau. 

Vulfas sarkastiškai numykė. 

— Baigiasi mano jėgos, — tęsė Maknairas. —- Aš nusika- 
mavęs, nervai pakriko... Molės Louk istorija mane prib- 
aigė. Tačiau esu sveiko proto, nesutrikusios atminties ir 
žinau, ką darau. Dabar labiau už viską trokštu, kad 
susidarytumėt apie mane gerą nuomonę. Atvažiavau pas 
jus ne tik Elenos išsivežti, - tai buvo pirmoji užduotis. Bet 
yra ir antroji, daug sudėtingesnė ir svarbesnė. Mat... 
Matote, aš noriu paprašyti jūsų vienos paslaugos. Prašau 
priimti iš manęs pagal mano testamentą vieną LAIKAS Bet 
tas daikčiukas įpareigoja. 

Na, ir nustebino jis Vulfą! Maniau, jog nė kui 
negalėtum išmušti šefo iš vėžių. O aš lioviausi rašęs blo- 
knote 1r - į Vulfą. Nejaugi Maknairui pavyks jį 
papirkti? N vejučia persiėmiau pagarba škotui: jis sugalvojo 
puikų ėjimą. 

— Taip, iš tikrųjų aš testamentu jus labai įpareigoju, — 
monotoniškai kalbėjo Maknairas, žodis po žodžio vynio- 
damas savo prisipažinimų kamuolį. — Šiandien aš staiga 
suvokiau, jog per dvylika Niujorke išgyventų metų taip ir 
neįsigijau tikrų draugų. Jei būtų kalbama apie smulkme- 
nas, rasčiau porą trejetą žmonių. Bet negaliu patikėti jiems 
gyvybiškai svarbių reikalų. Sėdėdamas pas advokatą, 
supratau, kad niekam negaliu patikėti to, kas man bran- 
giausia. Turėjau pasakyti savo patikėtinio pavardę. Ir tes- 
tamente aš įvardijau savo seserį ir... jus. Neįtikėtina, ar ne? 
Matėmės su jumis tik vieną kartą, vakardienos rytą, ir tik 
kelias minutes. Bet tvirtai įsitikinau, kad esate tas žmogus, 
kuriam... kuris... Jeigu aš numirsiu, prireiks protingo, 
absoliučiai sąžiningo, ryžtingo Žmogaus. Aš teiravausi. 
Jūs kaip tik toks esate. Todėl aš leidau sau... Atleiskite, 
neturėjau kitos išeities — advokatas šiandien parengė 
galutinį mano testamento variantą. Šį tą jūs gausite... 

Maknairą lyg būtų apleidusis jėgos: jis nuslydo ant 
sėdynės krašto ir kad nepargriūtų įsitvėrė Vulfo krėslo. 
Kakle vėl ėmė tvinkčioti gyslelė. 

— Mano verslas nesužlugęs. Madų salonas duoda daug 
pelno, aš labai apdairiai ir atsargiai įdėjau kapitalą... Tai 
yra, aš turiu pinigo, ir gražaus. Iš jūsų prašau įprasto jums 
darbo, o man jis nepaprastai svarbus. 

Kaip norėčiasu būti tikras, kad viskas susiklostys taip, 
kaip reikia... Pone Vulfai, mano siela trokšta ramybės. 
Ramybės, ir nieko daugiau. Todėl aš nuėjau pas advokatą 
ir pakeičiau testamentą. Žinoma, iš pradžių privalėjau 
susitarti su jumis... Bet aš bijojau, ar maža kas... Ir 
pasirašiau visus dokumentus. Prašau jūsų sutikimo, pone 
Vulfai! 

Jo pečiai vėl sukrūpčiojo. Maknairas dar tvirčiau įsiki- 
bo į stalą ir užsikniaubė ant jo. 

Vulfas niekuo neparodė savo emocijų. Pagaliau tyliai 
pasakė: 

— Sėskitės, pone Maknairai. Jūs kankinatės, pats save 
erzinate... Kuo tai baigsis? Kapu? 

— Tebūnie. Aš viskam pasirengęs. 

Vulfas papurtė galvą. 

— Nematau logikos... Jūs nenuoseklus: čia panikuojate, 
čia samprotaujate apie amžinybę, čia koneveikiate mane, 
čia siūlote darbą... Nė nežinau, ar verta kalbėtis su jumis 
apie užnuodytus saldainius. Tačiau... 

Maknairas jį nutraukė: 

— Aš paminėjau jūsų pavardę. Advokatas ją įrašė. Jūs 
sutinkate? 

— Man susidarė įspūdis, kad jūs žinote, kas prikimšo į 
riešutus nuodų, — varė savo Vulfas. — Zinote ir bijotės. 
Jums gresia pavojus: tas, kuris pasikėsino į jūsų gyvybę 
vieną kartą, nesustos ir pamėgins antrąkart. Bijotės dėl 
savęs ir dėl to Žmogaus... Tačiau užuot ieškojęs patyrusio 
ir sumanaus seklio, galinčio sustabdyti žudiką, užuot 
viską jam papasakojęs, puolate į isteriką, inkščiate, kone- 
veikiate savo užsispyrimą ir vis tiek liekate tuo pačiu 
užsispyrusiu gyvuliu. Maža to, dar sakotės parengęs man 
kažkokį darbą. Lyg neturėčiau darbų! Koks įžūlumas, 
pagaliau! Ir patylėkit! Aš tyliai klausiausi jūsų pliurpalų ir 
dabar turiu teisę pasakyti savo nuomonę. Statau 
penkiasdešimt prieš penkiasdešimt, kad jūs ir esate tas 
gudrus žudikas, kuris parengė planą, įvykdė jį, o dabar 
jam pačiam galvoje pasimaišė... Klausiate ar aš sutinku? 
Jei turite galvoje kažkokį pavedimą ir nežinia už kokius 
pinigus, atsakysiu jums: ne! Ne, ir dar kartą ne! 

Vulfas gurkštelėjo alaus. Maknairas nemirksėdamas 
žiūrėjo į jį, rankomis jis vis dar graibstėsi už stalo. 

— Jūs teisus... Būtų keista, jeigu iškart sutiktumėte su 
manimi. Aš žinau, koks jūs žmogus, ir nesistebiu. Tas dar- 
bas, kurį jums jau minėjau... Tuojau viską jums 
paaiškinsiu. Dievaži, ten nieko smerktino nėra... 
Pasakykite, kad neprieštaraujate... Jeigu jūs atsisakysite... 

— Suprantama, kad atsisakysiu! Pone Maknairai, jei jūs 
norite kokio nors rezultato, viską ramiai man papasakokite. 
Aš neskubu: iki vakarienės daug laiko, aš vakarieniauju 
aštuntą valandą vakaro. Mano kabinete jums niekas negre- 
sia, čia jūsų neištiks mirtis. Mes užrašysime jūsų pasako- 
jimą, o jūs paskui pasirašysite. Gerai? 

— Ne. Aš nenoriu, kad būtų užrašyta. Jūsų padėjėjas 
nieko neturi Žinoti. 

— Bet tai ponas Gudvinas, dešinioji mano ranka. Aš 
pasitikiu ponu Gudvinu kaip pats savimi. Sakėte, jog 
pasiteiravote apie mane. Tai štai —- Gudvinas yra Vulfo 
dalis. Jam pakanka ir blaivaus proto, ir drąsos... 

- Bet jis jaunas, ir aš jo nepažįstu. 

Maknairo žvilgsnis pasidarė miglotas. Bijau, kad jis ir 
matė mane kaip per rūką. 

— Galvokite, kaip jums patinka, - burbtelėjo Vulfas. — 
Aš nesirengiu jūsų įkalbinėti. Gudvinas dalyvaus pokalby- 
je. Ir baigta. 

— Suprantu... Aš neturiu pasirinkimo, — Maknairas 
visai sugniužo. — Prašau tik vieno: neužrašinėkit! 

— Padarysim taip: užrašysime, bet jeigu to iš tikrųjų 
nereikės arba bus pavojinga, tekstą sunaikinsime, — 
nusileido Vulfas. 

Maknairas paleido stalo ir lyg beformė masė susmuko 
krėsle. Jis nežinojo, ką daryti. Ar toliau derėtis su Vulfu? 
"O jei detektyvas supyks? Maknairas atrodė visai 
sugniuždytas, ir kitomis aplinkybėmis būčiau pagailėjęs 
vargšelio. Bet ne dabar ir ne čia. 

Įsitvėręs krėslo ranktūrių, jis prašneko — šaižiai, 
mikčiodamas, svaidydamas frazes lyg akmenukus į van- 
denį: 

— Pradėsiu nuo biografijos, tai svarbu... Gimiau 1885 
metais Damfrise, Škotijoje. Šeima buvo neturtinga. Vaikų 
buvome tik mudu su seserimi. Aš — paprastas vaikas, jokių 
talentų — nei protinių, nei fizinių... Kur ten, kažkoks 
nugeibėlis, ir tiek. Tėvai nežinojo, kaip reikės sutvarkyti 
mano gyvenimą. Įsivaizdavau turįs menininko gyslelę ir 
išdūmiau į Paryžių. Tada man neseniai buvo sukakę 
dvidešimt metų. Mokiausi piešti, tapiau etiudus. Tėvas su 
motina atsiųsdavo šiek tiek pinigų, taip ir gyvenau.Paskui 
jie numirė. Mudu su seserimi likome be lėšų, be darbo, be 
patikimos pastogės... 

Sunkūs prisiminimai, matyt, sukėlė jam dar didesnį 
galvos skausmą: Maknairas ėmė trinti kairįjį smilkinį. 

— Galva plyšta... 

— Va, išsipasakosite — ir viskas, skausmą kaip ranka 
nuims, — suniurzgėjo Vulfas. - Jums jau seniai reikėjo tai 
padaryti. 

Svečias mostelėjo nesutikdamas. 

— Visko išsipasakoti negaliu... Kol kas negaliu. Jūs 
sakėte, kad man su galva negerai — matyt, taip ir yra. Aš 
labai rizikuoju. Galiu iškart visko netekti. Bet neturiu 
kitos išeities. Kai ką turiu atskleisti... 

Jo veide įsirėžė gilios raukšlės. 

— Aš užrašiau jums testamentu raudonąją skrynelę. 

— Raudonąją skrynelę? 

— Taip... Išklausykit iki galo. Paryžiuje turėjau daug 
pažįstamų. Gyvenau pusbadžiu, bet linksmai, nerūpestin- 
gai... Susipažinau su gražia mergina amerikiete Ene 
Krendel. Mes susituokėme 13-aisiais. 15-ųjų metų 
balandžio 2 dieną mums gimė mergytė... Ir abiejų neliko. 
Iš pradžių numirė žmona. Dukters netekau po dvejų metų. 

Jis nutilo. Vulfas taip pat tylėjo. Tuomet Maknairas 
atsidusęs tarė: 

— Ar turite dukterį? — kai Vulfas papurtė galvą, 
Maknairas tęsė: — Paryžiuje per Enę susipažinau su kitais 
amerikiečiais. Tarp jų su dviem turtingais broliais — 
Edvinu Frostu ir Dadliu Frostu. Su jais buvo mergina, 
mano tėvynainė, — Kalidė. Pažinojau ją dar Škotijoje. Ji, 
kaip ir aš, lankė tapybos pamokas, bet, kaip ir aš, ne ką 
pasiekė. Užtat sėkmingai ištekėjo: Edvinas Frostas vedė 
Kelę vos porai mėnesių praėjus po to, kai aš vedžiau Enę. 
Ta santuoka buvo keista, nes visi tikėjo, jog Kalidę ves 
Dadlis, juk jis visą laiką jai asistavo. Nežinau, kaip ten 
atsitiko. Sako, jog kartą Dadlis pasigėręs lyg kiaulė, ir 
Kelė nuo jo nusisukusi. 

Maknairas stabtelėjo: jį visiškai iškamavo galvos 
skausmas. Pasiūliau fenacetino, bet jis atsisakė. 

— Man labiausiai padeda aspirinas. 

Ir išsiėmė savo tablečių tūtelę. Įsimetė į burną dvi 
tabletes, užgėrė vandeniu. Regis, jam iškart palengvėjo. 

— Žinote, pone Vulfai, jūs buvote teisus: man seniai 

reikėjo išpažinties. Aš jaučiuosi geriau. Pastaruoju metu 
mane per daug graužė sąžinė. 

Vulfas jo kalbą pakreipė reikiama linkme: 

— Vadinasi, Dadlis pasigėrė ir užbaigė distanciją... 

— Taip. O Edvinas ir Kalidė tapo vyru ir žmona. Dadlis 
grįžo į Valstijas. Tiesa, ten buvo likęs mažas jo vaikas, 
sūnus. Aš pamiršau pasakyti, kad Dadlis buvo našlys, jo 
žmona mirė lygiai kaip ir Enė - gimdydama. Tiesa, tai 
įvyko aštuoneriais metais anksčiau. Dadlis prieš karą ne 
kartą lankėsi Prancūzijoje. Edvinas Žuvo 16-aisiais 
metais: jis buvo lakūnas, kariavo anglų pusėje. Bet aš tuo 
metu nebegyvenau Paryžiuje. Į armiją manęs nepašaukė 
dėl silpnos sveikatos. Ieškojau darbo, su dukrele 
persikėliau į Ispaniją... 

Pasakotojos stabtelėjo ir sukriokė. Pakėliau akis ir 
pamačiau, kad Maknairui visai bloga. Jis griebėsi už pilvo, 
akys išsprogo, rankų plaštakos sunkiai tirtėjo. „Tai ne 
galvos skausmas!“ — šmėstelėjo mano galvoje. 

Staiga Vulfas sušuko: 

— Arči! Jis griūva! 

Pašokau ir puoliau prie Maknairo, norėdamas pri- 
laikyti. Nuo konvulsijų jis sulinko, paskui išsirietė, krito iš 
krėslo. 

— Viešpatie! — suriko Maknairas ir puolė kniūbsčias ant 
Vulfo stalo. - Viešpatie... — sušnibždėjo jis. 

Kūną vėl sutraukė mėšlungis, kojos prasiskėtė. 
Sukaupęs paskutines jėgas, Maknairas kvėptelėjo: 

— Raudonoji dėžutė padėta... Viešpatie, leisk man 
pasakyti... 

Ir pabalinęs akis sudejavo. 

Griebiau jį ir Švelniai paguldžiau ant grindų. 
Įsispitrėjęs į pamėlusį veidą, spausdamas Maknairo ranką, 
kad apčiuopčiau pulsą, tiesiai priešais save pamačiau 
Vulfo batus. Vulfas tylėjo. Tada mediniu balsu ištariau: 

— Berods kvėpuoja... Tiesą sakant, ne... Miręs. 

Vulfas sunkiai sušvokštė: 

— Daktarą Volmerį! Greičiau! Kremeriui paskambinkit! 
Ir paimkit iš kišenės aspiriną! Taip, rą tūtelę. 

Atsikėliau nuo grindų ir žengiau prie telefono. 
Girdėjau už nugaros burblenant Vulfą: 

— Apsirikau... Taip apsirikau... Bukagalvis... Ką aš jam 
pasakiau? „Čia jūsų neištiks mirtis“. 


9 SKYRIUS 


Atėjo ketvirtadienis, balandžio 2-oji. Sėdėjau prie 
savo stalo ir pasirašinėjau ant vokų, į kuriuos paskui dėlio- 
jau Vulfo patvirtintus čekius. Mudu su šefu tvarkėme kovo 
mėnesio sąskaitas. Buvo dvylikta valanda, Vulfas jau apsi- 
lankė oranžerijoje ir dabar lūkuriavo inspektoriaus 
Kremerio. 

Vakar Kremeris atšvilpė čia kaip vėjas. Jis vos 
neaplenkė daktaro Volmerio, kuris gyvena visai greta 
mūsų. Tačiau veltui abu skubėjo: Maknairą būtų galėjęs 
prikelti tik Dievas... 

Policijai užbaigus visus formalumus, daktaras 
Volmeris ir medicinos ekspertas išėjo, ir lavonas buvo 
pasiųstas skrodimui, o Vulfas su Kremeriu kaip reikiant 
pasikalbėjo. Vulfas viską papasakojo Kremeriui. Tik vieno 
dalyko jis nepadarė — neatidavė inspektoriui užrašyto 
pokalbio su Maknairu kopijos. Užtat atidavė jam tūtelę su 
aspirinu. Čia pat, niekur neišeidamas, inspektorius, 
paskambinęs telefonu, sužinojo, kad tokioje tūtelėje būna 
penkiasdešimt tablečių. Dabar jų buvo likę keturiolika. 

Pašnekesys su Kremeriu užsitęsė, Vulfas nerimavo: 
buvo jau po aštuonių, o paprasai jis vakarieniaudavo 
aštuntą. Nepamanykit, kad šefas norėjo pasirodyti esąs 
ekstravagantiškas: aure, nepaisydamas numirėlių, aš lai- 
kiausi ritualo. Ne, Vulfas iš tikrųjų labai išalko, o pakęsti 
alkio jis nemokėdavo. Tuo atžvilgiu Fricas jį buvo 
išpaikinęs. 

Tiek vakar, tiek šiandien, meistriškai diplomatijos 
manevrais šnekindamas Vulfą, mėginau pakreipti kalbą 
apie Maknairą, bet kaskart gaudavau per nosį. Vulfas 
atmušė ir atviresnį mano puolimą. Bijojau, kad apskritai 

nekuoktelėtų: vis dėlto žmogžudystė įvyko jo namuose, 
taip dar nėra buvę. Žudikas gerai pasirengė, nieko 
nepasakysi. Švarus darbas! Tiesiog detektyvo — ir dar 
kokio! - akivaizdoje buvo suvaidintas baigiamasis dramos 
aktas. Ir po to, kai Vulfas nuramino lankytoją, kad jam čia 
nesą ko bijoti, kaulėta mirties ranka čia jo nepasieksianti! 
O po dešimties minučių —- tekšt ir viskas baigta. Gerai 
įsivaizdavau, kaip Vulfas jaučiasi, ir neraginau jo. Mes 
abu kaip reikiant įklimpę tame mėšle. Tačiau būtų jau 
laikas kapstytis iš tos bjaurasties. 

Man klijuojant paskutinį voką, įžengė inspektorius 
Kremeris su cigaru dantyse. Jo nuotaika pastebimai 
pasitaisė. Jis net mirktelėjo man. O kaipgi! Pagaliau byla 
pajudėjo iš mirties taško. : 

— Kaip jūs manote, pone Vulfai, apie ką aš mąsčiau, 
važiuodamas dabar pas jus? — pradėjo Kremeris sėsdama- 
sis į krėslą. — Ne kartą esu buvęs pas jus: čia norėdamas 
išpešti informacijos, čia sužinoti, ar nedangstote 
nusikaltėlio, čia mėgindamas apkaltinti, kad kliudote 
teisingumui... Bet pirmą kartą atvykstu į jūsų namus 
suvokdamas tai visiškai kitaip. Sakykite, ar aš sėdžiu 
krėsle, kuriame sėdėjo velionis? Tai yra — ar sėdžiu 
nusikaltimo vietoje? 

Vulfas papūtė lūpas lyg vaikas. Aš tariau: 

— Nekreipkite dėmesio, šefe. Tai policijos humoras. 

— Aš supratau. —- Vulfas buvo niūrus. — Ar dar 
juokausite, inspektoriau? 

— Ne, juokai baigėsi. - Tačiau jis žvėriškai išsišiepė ir 
vos nesužvengė. - Ar pamenate Lancetį iš apygardos 
prokuratūros? Na, tai tas, kuris dalyvavo Fermaunto bylo- 
je ir viską sugadino. Tuomet jūs susikibote su juo... Tarp 
mūsų kalbant, Lancetis yra kerštingas. Šiandien jis skam- 
bino komisarui Hombertui ir įtikinėjo, esą ir jūs čia 
įsivėlęs. Sakė, kad jūs apvyniojęs policiją aplink pirštą, 
kad seniai nešiojate akmenį užantyje... Hombertas man 
perpasakojo. Pasakiau komisarui:: jei Vulfas ir turi kokių 
nors akmenų, tai tik inkstuose. — Jis vėl išsišiepė: matyt, 
humoro atsargos išseko. Pasidėjęs portfelį ant kelių, 

Kremens jį atsegė. — Gerai, imkimės reikalų. Iki pietų pri- 
valau grįžti į savo skyrių. Jūs tikriausiai taip pat norite, 
kad priešpiečiai būtų patiekti laiku. 

— Nekalbėkit apie maistą, — pasiraukė Vulfas. — Man 
sutriko skrandis. Jūs studijuojate Maknairo popierius? — 
jis bakstelėjo į aplanką, kurį Kremeris ištraukė iš portfelio. 
— Ką nors radote? 

— Vienos šiukšlės. Šlamštas. Bet apsvarstęs tai, ką 
vakar man papasakojote, priėjau išvados, kad ta byla susi- 
jusi su Frostų šeimynėle. Siandien iš pat ankstaus ryto visi 
Frostai, taip pat Hubertas tikrinami iki panagių. Mes pasi- 
likome atsargai dar dvi versijas: savižudybė ir ryšys su 
grafiene fon Ranc-Deiken iš Prahos. Grafienė taip pat 
įtariama. Pastaruoju metu ji kone kasdien lankydavosi pas 
Maknairą, taip visi šneka... 

— Asilai! - pratrūko Vulfas ir tuojau ėmė atsiprašinėti. 
— Atleiskite, aš nemėgstu fantazijų. Tęskite, pone 
Kremen. 

— Sakote, kad tai fantazija? Taip, fantazuojame, 
išradinėjame, sukamės kaip išmanydami... O ką liepsite 
daryti, kai beveik jokių faktų nėra?! Paskyriau grafienei 
du vaikinus, nepakenks pasekę... — Jis ėmė vartyti aplanke 
sudėtus dokumentus. — Pakalbėsim apie tabletes. Tūtelėje 
jų buvo likę keturiolika. Mes visas patikrinome. Dviejose 
radome po penkis granus kalio cianido. Laboratorijoje 
man pasakė, kad tos tabletės — rankų darbo: aspirinas buvo 
sugrūstas su nuodais, vėl supresuotas ir iš viršaus papu- 
druotas nekaltais milteliais, kad Žmogus nepajustų nei 
migdolų kvapo, nei skonio. Ekspertas pasakė, kad praryta 
tokia tabletė veikianti ne iš karto, o po dešimties, penkio- 
likos sekundžių... 

— Ir jūs dar kalbate apie savižudybę, — burbtelėjo 
Vulfas. 

— Tai tik versija! Gerai, nesiginčysim... Dabar — apie 
skrodimo rezultatus. Mirties priežastis — nunuodijimas 
kalio cianidu. Nėra tikslių duomenų, ar abiejose tabletėse, 
prarytose jūsų namuose, buvo nuodų, nes kalio cianidas 
akimirksniu tirpsta skystyje. Tiesą pasakius, koks skirtu- 

mas, nuo kelių tablečių Maknairas pakratė kojas: nuo 
vienos ar dviejų? Eikim toliau. Klausimų klausimas: kas? 
Kas galėjo sutaisyti nuodingas tabletes? Išanalizavę visus 
duomenis, padarėme išvadą: kas tik norėjo. Visi. žinojo, 
kad Maknairas prastai jaučiasi, visi matė, kad jis nelesioja 
aspirino kap višta lesioja grūdus, o ryja jį saujomis, beveik 
visi žinojo, kad tablečių tūtelė būna arba ant jo stalo, arba 
kišenėje. Jeigu manysime, kad Maknairas vartodavo po 
tuziną tablečių per dieną, vadinasi, iš penkių dešimčių 
atimkime keturiolika — tą tūtelę jis nusipirko prieš tris ar 
keturias dienas. Trijų keturių dienų laikotarpyje jo kon- 
toroje apsilankė daugybė žmonių. Ten pabuvojo ir Frostai, 
ir Hubertas, ir grafienė... Hubertas... Tiesa, pone Vulfai, — 
Kremeris įbedė nosį į kažkokį dokumentą, - gal mokate 
prancūziškai? Ką reiškia kame... kamel...*Velnias, kaip 
parašyta! Kamelots diu roi... Berods taip. 

Vulfas linktelėjo: jam tai buvo žinoma. 

— Taip vadinama viena politinė grupuotė. Rojalistai, 
monarchistai reikalauja, kad Prancūzijoje būtų restauruota 
karaliaus valdžia... O kas yra? 

— Hubertas buvo su jais susijęs. Vakar vakare aš nu- 
siunčiau paklausimą į Paryžių ir gavau atsakymą. 
Hubertas — neseniai buvęs rojalistas. O Niujorke gyvena 
jau daugiau kaip treji metai. Mes surinkome jo dosjė. Jis — 
„bosas“. 

— Kaipgi taip? — nustebo Vulfas. 

— Mūsišku žargonu taip vadinami dykaduoniai, 
išlaikytiniai. ,,Bosas“ — be konkrečių gyvenimo lėšų. 
Aišku? Gyvena kitų išlaikomas. 

— Ą-a... 

— Mes paėmėme pirštų antspaudus nuo Maknairo stalo, 
nuo tablečių tūtelės... 

Vulfas mostu sustabdė jį. 

— Taip žmogžudžio jūs nesurasite, jis puikiai žino, kaip 
jūs dirbate, ir ėmėsi atsargumo priemonių. Čia reikia 
kažko ypatingo. 

— Aš žinau, — ką daryti, - Kremerns užgesino cigarą ir 
siekė iš kišenės naujo. — Yra vienas svarbus kabliukas. 

Mes nustatėme, kad Maknairas vakar pusę dienos išsėdėjo 
pas advokatą. Konkrečiai jį domino Elenos Frost turtas, o 
tiksliau — ar panelės Frost globėjas Dadlis Frostas 
neiššvaistė turto. Suprantate? Maknairas pavedė advokatui 
tai sužinoti. Advokatas papasakojo man: Edvinui Frostui 
žuvus, paaiškėjo, kad visą savo turtą, vertybinius 
popierius ir pinigus jis užrašė dukteriai. Savo brolį Dadlį 
Edvinas paskyrė visiškai kitų giminaičių —— 
mu globėju. Dadlis niekam neprivalėdavo atsiskaityti. Cia 
verta pasukti galvą. Sakykim, dėdulė iššvaistė tos mer- 
giotės pinigus. Koks čia ryšys su Maknairo nužudymu? 
Kam reikia jį pašalinti? a 

Vulfas garsiai atsiduso. 

— Viešpaties keliai nežinomi... Alaus norite? 

— Dėkui, ne. — Kremeris užsirūkė. — Jeigu Dadlis 
Frostas čia įsivėlęs, aš tai sužinosiu. Bet Maknairas 
svarstė su advokatu ne vien globos klausimą... - Kremeris 
supapsėjo cigarą lyg garvežys ir vėl puolė vartyti 
popierių. - Maknairas perdavė savo testamentą... Tas 
advokatas — toks sukalbamas vaikinas... Mes su juo 
radome bendrą kalbą. Trumpiau tariant, jis suteikė man 
galimybę perskaityti naująjį savo kliento testamento tek- 
stą. Suprantama, iš pradžių aš ilgai aiškinau jam, koks 
svarbus tas dokumentas bylos tyrimui. Vaikinas taip 
įsijautė, kad net leido pasidaryti testamento kopiją. 
Boidenas Maknairas jūsų neapgavo: jūsų pavardė įrašyta 
dokumente. 

— Aš nesutikau, jis taip padarė pats, nesitaręs, - Vulfas 
įsipylė alaus į stiklinę ir nugėrė porą gurkšnių. - Ponas 
Maknairas niekada nebuvo mano klientas. 

— Nebuvo, tai bus, - paptelėjo cigarą Kremeris. — 
Numirėliui pasipriešinti neįmanoma. 

— Kas rašoma testamente? 

— Nedidelės sumos paliktos įvairiems Žmonėms, kurie 
kadaise yra padarę Maknairui paslaugų, o turtas užrašytas 
seseriai panelei Izabelei Maknair, gyvenančiai Damfrise, 
Škotijoje. Užsimenama apie kažkokias instrukcijas, skirtas 
seseriai... — Kremeris perbėgo akimis popieriaus lapelį ir 

atvertė kitą pusę. — Štai! Jūsų pavardė. Šeštas punktas. Jūs 
skelbiamas paveldėtoju be atlyginimo. Taip sakant paskuti- 
nės velionio valios vykdytoju. Septintas punktas. Skaitau: 


„Niro Vulfui, gyvenančiam adresu: Niujorkas, Vaka- 
rinė trisdešimt penktoji gatvė, 918, aš palieku raudonąją 
odinę skrynelę, su visu jos turiniu. Pasakiau ponui Vulfui, 
kur ji padėta. Ponas Vulfas gali elgtis su skrynele kaip su 
savo paties daiktu. Visos sąskaitos, kurias jis pateiks už 
darbą, susijusios su raudonosios skrynelės turiniu, turi būti 
nedelsiant apmokėtos, bet jos neturi būti beprotiškos“. 


Kremeris kelis sykius energingai patraukė dūmą. 

— Kaip matote, dabar Maknairas - jūsų klientas. 
Neabejoju, kad testamentas netrukus teisiškai įsigalios. 
Na, ką pasakysite? 

— Kartoju: aš niekam nedaviau savo sutikimo. Jau tie 
škotai! Vakar čia, šioje vietoje, ponas Maknairas maldavo 
imtis jo reikalų, kalbėjo kažką apie savo sielos ramybę... O 
vos užsimena apie pinigus, tuojau: „neturi būti 
beprotiškos“. Net būdamas anapilyje, nesišvaisto pinigais... 
Ką jis man parengė? Kokia ten raudonoji odinė skrynelė? 

Kremeris gręžė Vulfą žvilgsniu. 

„— Nejaugi nenutuokiate? Na, na... 

— Iš kur toks tonas, inspektoriau? Ką aš turiu, jūsų 
manymu, nutuokti? — užsiplieskė Vulfas. 

— Vadinasi, jūs nežinote, kur yra raudonoji skrynelė, 
kuri Maknairui, matyt, buvo labai svarbi, - prisimerkė 
Kremeris. 

— Maknairas nespėjo nurodyti tos vietos. 

— O štai aš, regis, lengvai ją nurodysiu. — Jis apžvelgė 
kabinetą. — Statau šimtą prieš vieną, kad skrynelė kažkur 
netoliese. Pavyzdžiui, jūsų seife. Arba oranžerijoje tarp 
gėlių vazonų. 

— Ji dešiniajame mano bate, — rimtai pasakiau aš. 

— Pone Kremeri, - įsiterpė Vulfas. — Kam tos nedoros 
spėlionės? Juk aš vakar pranešiau jums viską, kas įvyko 
šiame kabinete, perdaviau visus Maknairo žodžius. 

— Sakote, nedoros spėlionės? — įsikarščiavo inspekto- 
rius ir ėmė įnirtingai votulioti cigarą. - Na jau, ne! Jūs tiek 
kartų dėjotės esąs nuskriaustas, tiek kartų vadinote įžeistą 
nekaltybę, kad aš visiškai turiu teisę manyti, jog skrynelė 
yra jūsų seife. Prisiminkite tą atvejį, kai slėpėte pas save 
panelę Foks, o mane mulkinote! O štai čia, — jis pakratė 
popierius, — juodu ant balto parašyta: „Pasakiau ponui 
Vulfui, kur ji padėta“. Kodėl Maknairas tai parašė? Kodėl 
jis neparašė: ,,„Aš pasakysiu ponui Vulfui“?! Ką? Galiu 
įsivaizduoti, kad vakar jūs pasakėte man tiesą. Bet iš kur 
testamente atsirado tas būtojo laiko veiksmažodis? Galbūt 
Maknairas ne vakar, o užvakar parodė jums, kur guli ta 
velnio skrynelė, o mitrusis jūsų Gudvinas, šįryt 
nuvažiavęs tenai, atvežė daikčiuką. Kodėl negalėčiau taip 
galvoti? 

— Viskas — vien kvailystės! Buvau susitikęs su 
Maknairu antradienį, bet labai trumpai... 

— Taip ir patikėsiu jumis! Sekite pasakas! Tik 
įsidėmėkit: aš nestovėsiu gatvėje prie durų ir nelauksiu, 
kol man bus atneštas bilietukas į spektaklį, kurį rengia 
Niro Vulfas Maknairo ir Louk žudiko demaskavimo 
proga. Pagaliau aš — Žmogžudysčių tyrimo skyriaus 
viršininkas! Turiu teisę visur kištis ir net aprėkti jus! Tik 
dėl vieno dalyko nė kiek nesijaudinu - dėl jūsų honoraro. 
Šekite, šluokitės savo pinigėlius, aš neprieštarausiu. Bet tą 
raudonąją skrynelę prašom pateikti! Aš turiu pasiknaisioti 
joje, pačiupinėti dugną, sieneles... Ir nevaizduokite 
Olimpo dievo, kuriam ant lėkštutės atneša visus faktus ir 
įkalčius, o jis sėdi ir, pamanykit, svarsto nė piršto nepa- 
judinęs! Daugiau taip nebebus! Niekada! 

Kremeris pirmą kartą taip pašėlo. Vos jis, sviedęs 
cigarą, stabtelėjo, Vulfas labai maloniai pasakė: 

— Kai baigsite kalbą, duokit man ženklą. 

— Ir nesitikėkit, kad šįkart jums pavyks išsipinklioti! 

— Et, pone Kremeri... Jūs gerai pradėjote, bet per anksti 
paleidote į mūšį sunkiąją artileriją. Reikalauti iš manęs 
raudonosios skrynelės galėjote tiktai tiksliai žinodamas, 
kad ji yra šiuose namuose. Deja! Prisipažįstu, yra buvę 

akimirkų, kai jausdavau pasitenkinimą vedžiodamas poli- 
ciją už nosies, žaisdavau žodžiais, suteikdamas jiems dve- 
jopą prasmę. Tuomet reikėjo mane kaltinti. Tuomet, bet ne 
dabar. Aš neturiu raudonosios skrynelės. Galiu prisiekti. 
Nežinau, kur ji yra, nežinau, kas joje yra. Taigi bergždžiai 
mane aprėkėte. Be reikalo stengėtės. 

Kremeris — įnirtęs šuo virto primuštu ir apniurkytu 
šunimi. Būdamas visiškai demoralizuotas, jis galėjo 
tikėtis užuojautos. Įbedė sutrikusį žvilgsnį į mane, bet aš 
plačiai nusižiovavau, ir tiek. Paskui pasirąžiau, laiky- 
damas vienoje rankoje bloknotą, o kitoje - pieštuką. 
Inspektorius buvo toks priblokštas, kad niekaip nesurea- 
gavo į nederamą mano elgesį. Kreipdamasis į Vulfą, jis 
pagaliau ištarė: 

— Jūs sakote tiesą?.. Jūs neturite... kaip ją ten? 
Skrynelės? 

— Aš jos neturiu. 

— Bet kurgi ji? 

— Nežinau. 

— O viduje?.. Kas ten viduje? 

— Nežinau. 

— Bet kodėl Maknairas parašė testamente, kad jūs 
viską žinote? 

— Jis manė pasakysiąs vakare. Norėjo iš anksto 
numatyti įvykius. 

— Vadinasi... Nesuspėjo? 

Vulfui nusibodo pilstyti iš tuščio į kiaurą, ir jis susi- 
raukė: 

— Liaukitės, inspektoriau! Ko čia dedatės teismo kal- 
tintoju! 

Suspaustas tarp pirštų Kremerio cigaras baigė smilkti. 
Pelenai byrėjo ant kilimo, bet inspektorius nieko nematė. 
Jis murmėjo: 

— Velnias! Na, ir dienelė, po paraliais... 

Vėl pasirąžiau ir vos rengiausi išsišiepti bei demon- 
stratyviai nusižiovauti, Kremens atsipeikėjo ir puolė mane 
kone su kumščiais: | 

— Liaukitės darkytis, Gudvinai! 

— Čia fiziologija, inspektoriau, - mėginau teisintis. — 
Nieko negaliu sau padaryti — neišsimiegojau. 

— Tylėti! — krioktelėjo žmogžudysčių tyrimo skyriaus 
viršininkas. — Kažkokia beprotybė... Tokio klastingo 
smūgio aš nesitikėjau... Leidausi mulkinamas, kaip pasku- 
tinis idiotas... Buvau tikras, kad toje skrynelėje yra atsaky- 
mai į visus klausimus ir kad jūs turite ją. 

— Jeigu taip būtų, aš nieko nedelsdamas pasakyčiau 
jums, ką reikia areštuoti už Maknairo nužudymą tiesiog 
čia, mano akivaizdoje, — Vulfas kietai susičiaupė. - Tas 
žmogus... jis nužudė Maknairą mano kabinete. Ar supran- 
tate? 

— Taip, - Kremeris pagaliau užgesino cigarą. — Matau, 
kad tą bylą ėmėte suvokti kaip savo asmeninę. Kažkas 
trenkė jums antausį... —- Dirstelėjęs į mano pusę, Kremeris 
nelauktai tarė: — Turiu skubiai susisiekti su valdyba. 

Prisitraukiau aparatą, surinkau numerį, ir kai man 
atsiliepė, pasakiau papildomąjį. Paskui užleidau 
Kremeriui savo vietą. 

—-Tai tu, Barni? Kremeris. Popieriaus po ranka turi? 
Rašyk: skrynelė. Raudona, odinė, matmenys nežinomi, 
svoris nežinomas, viduje tikriausiai dokumentai. 
Šeimininkas - Boidenas Maknairas. Pasiųsk dešimt 
vaikinų, įduok kiekvienam po Maknairo fotografiją. 
Tepereis visus bankus, teparodys fotografiją. Maknairas 
privalėjo turėti asmeninį seifą ar skyrelį. Rasite — iškart 
forminti atidarymo orderį. Į Nacionalinį banką tegu eina 
Hoskinas, jis žino, kaip ten su jais kalbėtis... Pažiūrėk, 
kurie iš mūsiškių darė kratą Maknairo bute ir jo kabinete 
kontoroje. Apklausk juos. Pasakyk vaikinams: tas, kuris 
ras skrynelę, gaus papildomą atostogų dieną. Dar kartą 
reikia apklausti apie skrynelę visus pažįstamus, draugus, 
tarnautojus. Ar supratai, Barni? Skrynelė darosi svarbiau- 
siu objektu. Būtinai paskambink Maknairo advokatui 
Kolingeriui. Buvau tikras, kad pats rasiu skrynelę, ir 
nepradėjau kalbėti apie tą daiktą pas Kolingerį. Ir 
paskutinė užduotis: reikia pasiųsti dar vieną telegramą į 
Skotiją panelei Izabelei Maknair. O į ankstesnę telegramą 

neatsakė? Na, tiek to... Viską užrašei? Pradėk veikti. Aš 
greit atvažiuosiu. 

Jis padėjo ragelį. Vulfas atsargiai pastebėjo: 

— Dešimt Žmonių... O gali būti ir šimtas... Taip, inspek- 
toriau? Jums pavaldi ištisa armija. Kai tokie šaunūs 
vyrukai, greit visai išnyks nusikaltėliai... 

— Taip, visus išgaudysim... - Kremens tai pasakė ramiai, 
griežtai: jis jau atsigavo nuo šoko. — Kur mano skrybėlė? 
Berods palikau ją vestibiulyje. Pone Vulfai, kai tik rasiu 
skrynelę, atiduosiu ją jums. Pagal Maknairo testamentą tai 
jūsų nuosavybė. Bet pirma aš apžiūrėsiu ją — 0 jeigu ten 
bomba. Nesinorėtų regėti pono Gudvino be rankos ar kojos. 

Sutikdamas palenkiau galvą. Prie durų Kremeris atsi- 
gręžė: 

— Tiesa, ar patys jūs rengiatės ieškoti skrynelės? 

— Ne, — Vulfas papurtė galvą. - Kur ten man varžytis 
su tokia seklių armija! Jie išgriebs skrynelę iš veikiančio 
vulkano kraterio... 

— Bet jeigu jūs ką nors sužinotumėte... 

— ... tai, suprantama, praneščiau jums. Ar mes vis dar 
bendražygiai? 

— Taip. Vis dar, - sugergždė Kremens. 

— Tai ir gerai. Turiu nedidelį prašymą. Privalau būti 
tikras, kad visi Frostų šeimos narai perskaitė Maknairo 
testamentą. O dėl Huberto... Manau, kad Frostai jam viską 
papasakos, taigi jis ir taip žinos. Galėčiau tai ir pats 
padaryti, bet jums lyg ir patogiau. 

— Sutinku. Dar bus prašymų? 

— Greičiau jau pageidavimas. Jeigu rasite garsiąją 
skrynelę, neskubėkite kabinti skelbimų lentoje joje 
laikomų dokumentų sąrašo. Ir apskritai elkitės su skrynele 
itin atsargiai. Tam, kuris pakišo Maknairui apnuodytą 
aspiriną, skrynelė kaip ašaka gerklėje. Čia slypi kažkokia 
didelė paslaptis. 

— Daugiau pageidavimų yra? 

— Taip. Sėkmės jums! 

— Dėkui. — Kremeris kiek atlyžo. — Sėkmės man labai 
reikia. Trūks plyš. 


S. AR l 13 


Inspektorius išėjo. 

Vulfas pasikvietė Fricą su nauju alaus buteliu, o aš 
nuėjau į virtuvę gerti savo pieno. Bet gurkštelėjęs 
supratau, jog negaliu dabar likti vienas, ir grįžau su stik- 
line į kabinetą. 

Vulfas vartė naują orchidėjų katalogą, gautą su ryto 
paštu. Išsiblaškęs jo žvilgsnis klaidžiojo puslapiais. 
Baigiau gerti pieną. Vulfo veidas vis dar atrodė viskam 
abejingas. Negeras simptomas. Surinkęs vokus su čekiais, 
išėjau iš namų ir nuėjau prie sankryžos, kur buvo pašto 
dėžutė. Grįžęs radau šefą vis dar ta pačia poza, tik vietoje 
katalogo ant stalo dryksojo išimti iš vazos lelijinės 
katlėjos Liminoza aurea žiedai, ir Vulfas, pincetu pakėlęs 
žiedlapius, apžiūrinėjo piestelę. 

Atsisėdau prie savo stalo ir pasakiau: 

— Pavasaris... Lauke taip šilta, gaivu... Balandžio antro- 
j1. Šiandien ponui Maknairui būtų buvusi atminų diena... 
Gedulas dėl mirusiosios. O numirė jis pats. Dabar jis — 
šmėkla. 

Vulfas flegmatiškai atsakė: 

— Ne, jis ne šmėkla. 

— Tuomet pasakysiu taip: kažkas nematerialu. 

— Ne, ne, lavonas labai materialus. 

— Ponas Maknairas tapo kirminų maistu!.. Tiesa, jums 
vis vien. Jūs berods perdavėte bylą inspektoriui 
Kremeniui. Ar dabar iš jo turiu laukti nurodymų? 

Vulfas buvo absoliučiai abejingas. Supratau: žūtbūt 
reikia jį išjudinti. 

— Taip ir matau: Kremeris randa skrynelę, skaito 
popierius ir sulaiko nusikaltėlį. Ir pirmieji penki tūkstan- 
čiai jūsų honoraro išgaruoja kaip bala per kaitrą. Antroji 
honoraro dalis išgaravo dar anksčiau, nes Maknairas 
miręs, o tai reiškia, kad panelė Frost pas jį nebedirba. 
Netrukus ji taps turtinga paveldėtoja ir apskritai mes 
varginantį darbą, — vaikščioti pakyla pirmyn ir atgal. O 
jūs... Jūs net nepateikėte, kam reikia, sąskaitos už suteiktą 
„malonumą“ regėti, kaip klientas, ištiktas konvulsijų, 
raitosi jums matant. Imtumėt pavyzdį iš daktaro Volmerio: 

jis užsiprašė už vakarykštį vizitą penkių baksų. 
Išmintingas žmogus. Žinoma, jūs galite įtraukti tą sumą į 
išlaidų skiltį, bet kas jums sumokės. Jūs — paveldėtojas, 
tačiau be piniginio atlyginimo. Gudriai suformuluota, ir 
niekas neatsakys: Maknairas miręs. Ko gi jūs nieko 
nedarote, ką? 

Vulfas nesiteikė man atsakyti. Tęsiau: 

— Kremeris gaus skrynelę, į kurią jis neturi jokių teisių. 
Jis pasinaudos ja, o paskui atiduos jums, teisėtam 
savininkui... 

Pagaliau pasigirdo toks pažįstamas niurzglus balsas: 

— Patylėk, Arči. Tu man trukdai. Plepi, o nieko gero 
negali pasiūlyti. Gal geriau pykštelėk į Kremerį? Tuomet 
raudonoji skrynelė tikrai nepaklius jam į nagus. 

— Kam šauti, jei turiu smegenų, — nusišiepiau. — Tiesa, 
mano smegenys ne tokie genialūs kaip jūsų, kitaip seniai 
būčiau atskleidęs skrynelės paslaptį. Atsisėdęs į krėslą, 
užsimerkęs mintyse išdėstyčiau prieš save visą situaciją, 
įsivaizduočiau, kad aš — Boidenas Maknairas, ir pats sau 
paliepčiau paslėpti raudonąją skrynelę. O toliau... Koks 
nors ponas Gudvinas nuvažiuotų, kur reikia, ir atvežtų tą 
daikčiuką. O Kremenis liktų su nosimi. 

— Nepataikauk man, aš savo vertę Žinau. Ir neragink. 
Mums dabar reikia tik vieno — faktų. Bet jie uždaryti 
raudonojoje skrynelėje. Eikvoti jėgas, rinkti po kruopelytę 
tai, ką Kremeris gaus iš karto, radęs tą velnio skrynutę, 
man atrodo nenaudinga, o pačiam ieškoti skrynelės — 
beprasmiška. Čia Kremeris mus pranoks visais atžvilgiais, 
j0 Žmonės šniukštinėja po visus urvus, lenda į kiekvieną 
skylę. — Jo tonas pasidarė kandus ir šiurkštus. — Tu vakar 
sutrukdei man, ir labai smarkiai. Ketinau stebėti įdarytos 
žąsies kepimo procesą, o ne pasmerktojo konvulsijas... 
Todėl tu vis dėlto nuvažiuosi pas Zalcenbachą į Harfilą ir 
atveši ožiuką. O paskui... Ko reikia, Fricai? 

— Jus nori matyti ponas Luelinas Frostas. 

— Ak, velnias! Na, nieko nepadarysi, prašyk. 


"d 

10 SKYRIUS 


Luelinas žvelgė kaltomis akimis: jis nebenorėjo čiupti 
Vulfo ir kratyti jo iš krėslo. Nebuvo su juo ir advokato. 
Kaklaryšis buvo nukrypęs į šoną, eisena išduoda nepa- 
sitikėjimą savimi ir net baimę — Vulfas lengvai būtų 
galėjęs išgrūsti tą jaunuolį pro dutis. Pagarbiai linktelėjęs 
mums labo ryto, jis atsainiai atsisėdo į krėslą, ir taip pat 
meilikaujamai padėkojo. 

Vulfas tarė: 

— Taip, sunkus smūgis... Man tai visiškai netikėta. 
Ponas Maknairas sėdėjo tame pačiame krėsle, kuriame 
sėdite jūs. 

Lu Frostas krūptelėjo. 

— Aš... Žinau. Jis mirė čia. 

Pamaniau, kad Frostas bus pamiršęs, ko atvažiavo. 

— Specialistai mano, jog trijų kalio cianido granų 
pakanka žmogui nužudyti, — pasakė Vulfas. — O ponas 
Maknairas prarijo penkis ar dešimt granų. Bematant jį 
ištiko traukuliai... Minutė — ir viskas baigta. Tarp judviejų, 
kiek supratau, buvo sudėtingi santykiai. Bet velionis buvo 
iš jūsų rato... Reiškiu užuojautą. 


Lu linktelėjo galvą. 
— Mes buvome pažįstami daug metų... Iš pradžių 
viskas klostėsi normaliai, bet paskui... — Jis užsikirto, 


prikando lūpą. Vis dėlto ryžosi kalbėti. — Tarp mudviejų 
nebuvo neapykantos, pykčio... nieko tokio. Mudu greičiau 
nesupratome vienas kito. Šįryt sužinojau, jog buvau 
neteisus, įtardamas poną Maknairą, esą jis skatinąs, kad 
Elena susituoktų su Hubertu. Dabar aš tikrai žinau, kad 
ponas Maknairas buvo kategoriškai nusistatęs prieš šią 
santuoką. Bet kai atėjau pas jus pirmą kartą... ir vėliau... ir 
kai kalbėjausi su ponu Gudvinu... Trumpiau tariant, aš 
tikėjau esąs teisus ir maniau, jog elgiuosi teisingai. O 
dabar... Aš noriu atsiprašyti jūsų. Mano pusseserė 
prisipažino mačiusi tą saldainių dėžutę dar prieš... Dabar 
mes abu suprantame, kad iai reikėjo iškart viską jam 
papasakoti. Bet tada viskas atrodė kitaip... 

Vulfas nekantriai muistėsi klausydamasis nesklandaus 
kliento pasakojimo. 

— Gerai, sere, — pasakė jis, — aš suprantu, kad apie tą 
nelemtąją dėžutę jūs susukote visą romaną. Molė Louk 
gnyli Pereną Hubertą, Perenas Hubertas nori vesti Eleną 
Frost, Boidenas Maknairas tam pritaria... Jūs susipainio- 
jote. O čia mirė Molė Louk, ir jūs ryžotės panaudoti 
situaciją saviems tikslams... 

— Kokiems? - išsigando Lu. 

— Jums pačiam būtų ne pro šalį vesti pusseserę. 

Lu apstulbo. 

— Ką jūs sakote?! Galima kuoktelėti! Kad aš vesčiau 
Eleną? 

— Aš nesakau, kad jūs vien apie tai ir galvojate: Tačiau 
detektyvai, jaunuoli, moka atspėti pasąmonėje slypinčius 
motyvus. Dar tą dieną, kai pavadinote ją ortopussesere, aš 
supratau, kad jūs norite vesti Eleną Frost. Juk tai —- gana 
retas terminas! Supratau, jog specialiai domėjotės, ar 
leidžiama santuoka tarp brolvaikių. Tačiau kuriam galui? 
Tikslas akivaizdus. Tikriausiai jūs išanalizavote, kaip į tai 
žiūri krikščionys, kaip judėjai... Paskui ėmėtės 
antropologijos studijų. Kitas etapas — pašnekesiai su 
Elenos motina ir savo paties tėvu... 

Lu Frostas iškaito ir pertraukė Vulfą: 

— Tai ji jums pasakė? Elena, taip? Vakar? 

Vulfas papurtė galvą. 

— Ne, sere, panelė Frost tokių dalykų man neminėjo. 
Aš pats viską supratau. Aš supratau, kodėl jūs kreipėtės į 
mane. Juk jūs neabejojote, kad nelaimingąją panelę Louk 
nunuodijo Perenas Hubertas. Manėte, kad tai galėjo būti ir 
ponas Maknairas arba abu džentelmenai. Daugiau jūsų 
galvoje nieko nebuvo. Jūs elgėtės kaip pamišėlis. 

— Taip, tomis dienomis mano savijauta buvo 
pasibaisėtina... — Lu palaisvino kaklaryšio mazgą, tartum 
jam būtų trūkę oro. — Dabar aš irgi bjauriai jaučiuosi. 
Laikraščiai stengiasi išpūsti skandalą, policija iš kailio 
neriasi... Šįryt mus vėl apklausė, lyg mūsų šeima būtų 
tariama. Elena visai nusikamavo. Siandien ji norėjo 

važiuoti į lavoninę pagerbti Maknairo, bet policininkai 
pasakė, kad ne visi darbai užbaigti... Skrodimas ir dar 
kažkas... Tuomet Elena pasakė norinti susitikti su jumis, 
bet nesiryžo paskambinti. Aš atvežiau ją. Elena sėdi mano 
automobilyje... Ar galima jai įeiti į vidų? 

Vulfas pasiraukė: 

— Vargu ar galėsiu būti jai naudingas... Guosti 
merginas — ne mano stichija. 

— Bet Elena nori pamatyti jus. 

Vulfas gūžtelėjo pečiais ir iškošė: 

— Tegu jau. 

Frostas pašoko ir išskubėjo į prieškambarį. Puoliau 
paskui jį atrakinti durų. 

Prie lauko durų iš tiesų stovėjo automobilis. Lu padėjo 
Elenai užkopti į priebutį. Apstulbau pamatęs, kaip 
pasikeitė gražioji mergina: dabar ji niekuo nesiskyrė nuo 
paprasčiausių paikšelių. Pabrinkę vokai, paraudusios akys, 
nuovargio raukšlelė prie burnos, sumenkęs veidas... 
Ortopusbrolis palydėjo ją į kontorą, aš nusekiau įkandin. 
Elena linktelėjo Vulfui ir atsisėdo į ,,gėdos krėslą“. 
Matydamas, kaip ji dairosi čia į Vulfą, čia į mane ir Lu 
Frostą, supratau, kad Elenos būklė sunki. Staiga ji įbedė 
akis į grindis. 

— Jis gulėjo čia? — sušnibždėjo panelė Frost. 

— Taip, — atsiliepė Vulfas. — Tikiuosi, kad jūs apsi- 
lankėte dėl kitų priežasčių, o ne viešai parodyti savo siel- 
varto ar liūdesio. Aš suprantu: numirė jūsų draugas, bet 
čia — detektyvo agentūra, o ne kolumbariumas. Taip, 
ponas Maknairas mirė čia, šitoje vietoje. Maktelėjo ap- 
nuodytų tablečių, pašoko, norėjo išsilaikyti ant kojų, griu- 
vo ant mano stalo, susirietė ir traukulių tampomas numirė. 
Jeigu jo kūnaš vis dar gulėtų ant šių grindų, galėtumėt 
užmerkti savo draugo akis. 

Net aš krūptelėjau, šefas buvo negailestingas. Elena 
Frost pati vos nesusirietė traukulių ištikta. Lu ėmė rėkti: 

— Dėl Dievo meilės, Vulfai!.. Pagailėkite! Nejaugi 
manote, kad mes... kad Elena kalta?.. 

Vulfas atstatė delną lyg skydą. 

— Turiu galvoje tik tai, ką, nelaimė, ne kam kitam, o 
man teko matyti paskutinėmis pono Maknairo gyvenimo 
akimirkomis... Arči, ar turi savo bloknotą? Rask tą vietą, 
kur aš kalbu panelei Frost apie atsakomybę. 

Pavarčiau bloknotą ir atsikrenkštęs perskaičiau: ,,Jūs 
labai pasitikite savimi ir nesuprantate, kokią naštą 
užsivertėte ant savo dar gležnų pečių. Šit jau dešimt dienų 
kaip Molė Louk mirusi. Manau, kad savo poelgiu - tegu ir 
nelabai gražiu, kvailu — ji kažkam sutrukdė įvykdyti kitą 
žmogžudystę. Ištisas devynias dienas jūs slepiate 
kažkokią informaciją, kuri bent per colį pastūmėtų tyrimą. 
Maža to, jūsų turimos žinios padėtų išgelbėti žmogų, virš 
kurio pakibo žudiko ranka. Ar dabar suprantate...“ 

— Gana, — nutraukė mane Vulfas ir pažvelgė į Eleną. — 
Pamenate, panele, aš šaukiausi sveiko jūsų proto, prašiau, 
nors ir nemėgstu prašyti, aiškinau... Viskas veltui. Jeigu 
jums taip skaudu klausytis, kai aš pasakoju, kaip numirė 
jūsų draugas, tai įsivaizduokite, kaip man buvo skaudu 
matyti, kai mano akivaizdoje merdėjo Žmogus, o aš 
negalėjau jam padėti. 

Vulfas nukreipė grėsmingą žvilgsnį į Lueliną. 

— O ką darėte jūs, sere? Iš pradžių įvėlėte mane į 
nusikaltimo tyrimą, o paskui ėmėte kenkti ir kaišioti 
pagalius į ratus. Dabar esate pasirengęs mane su purvais 
sumaišyti, jei aš nepasigailėsiu jūsų brangiosios puss- 
eserės, to užsispyrusio savimeiliško vaiko, jausmų. Tačiau 
kodėl turėčiau gailėtis jūsų abiejų? Aš nesu slaugė prie 
ligonio gulto, aš - detektyvas. Ir aš galiu pasiūlyti jums ne 
užuojautą, ne ok ir ak, ne ašaringą dūsavimą, o 
konkretesnę pagalbą. Aš — verslo žmogus, ir aš parduodu 
savo paslaugas. 

Jis vėl pažvelgė į Eleną. | 

— Vakar šnekėjomės tartum būtume priešai. Turėjau 
griebtis grasinimų, kad išgaučiau nors kruopelytę informa- 
cijos. Na, o šiandien? Kas privertė jus apsilankyti mano 
kontoroje? 

Lu sudilbakiavo, prisiartino prie Elenos ir uždėjo 
ranką jai ant peties. 

— Eime iš čia... 

Ji papurtė galvą. Jos akys nenukrypo nuo Vulfo veido. 

— Sėskis, Lu, nesinervink. Ponas Vulfas absoliučiai dėl 
visko teisus. 

Jos veidas parausvėjo. Luelinas Frostas spyrėsi: 

— Ne, nereikia žemintis. Eime. 

— Eik. Aš pasilieku. 

Lu atšlijo nuo pusseserės, atkišo savo buldogišką 
žandikaulį ir sužaibavo akimis. 

— Gerai... O dabar paklausykite, ką aš pasakysiu. Pone 
Vulfai, aš atsiprašau jūsų. Aš turėjau tai padaryti ir pada- 
riau. Tarp mūsų viskas baigta. Tame dokumente, kurį 
nasirašiau antradienį, yra sąlyga... Trumpiau tariant, aš 
nemokėsiu jums dešimties tūkstančių dolerių. Jūs neuždir- 
bote jų. Be to, aš ir neturiu tokių pinigų. Sumokėsiu jums 
įprastinį honorarą, kai tik atsiųsite sąskaitą. Viskas. 

Vulfui tas pareiškimas nebuvo netikėtas. Jis linktelėjo 
1r atsidrėbė krėsle. 

— Kažkas tokio ir turėjo atsitikti, - dusliai tarė jis. — Jus 
iš pat pradžių domino ne teisybė, o jūsų paties reikalai. Jūs 
pasamdėte mane ne tam, kad tirčiau Molės Louk mirties 
aplinkybes, o kad patvirtinčiau įtarimus dėl dviejų 
asmenų, apie kuriuos jau kalbėjau. Dabar tie įtarimai 
išsisklaidė. Maža to, jūsų pusseserei niekas negresia. Jos 
prisipažinimas, kad ji matė dėžutę su užnuodytais sal- 
dainiais, neturi jokios reikšmės. Į madų saloną jūsų puss- 
eserė nebegrįš, o jeigu grįš, tai su Maknairu nebedirbs. Jūs 
pasiekėte visko, ko norėjote. O štai tiesos ieškojimas — kas 
nunuodijo Molę Louk ir Boideną Maknairą — galėtų turėti 
nepageidaujamų padarinių. Jūs iškart pajutote grėsmę 
Frostų šeimynėlei. Todėl jūsų atsisakymas visiškai 
logiškas. Dėl savo honoraro neapsirikdamas pasakysiu: 
honorarą galima gauti tik per teismą. Bet jūs supratote, 
kad po teismus aš nesitampysiu. Jūs viską neblogai 
apskaičiavote, sere. Ir po to, kai privertėte mane leistis į tą 
baisią kelionę, į Penkiasdešimt antrąją gatvę! Likite svei- 
ki. Dešimties tūkstančių sąskaitą aš jums išsiųsiu, bet į 
teismą duoti parodymų neisiu. 

— Darykit, ką tik nonte. Eime, Elena. 

Mergina nė nekrustelėjo. 

— Elena, kas tau? Juk tu viską girdėjai! Ponas Vulfas 
pareiškė, kad tolesnis tyrimas keltų grėsmę Frostams. 
Ponas Vulfas nuolat informuoja policiją, įtarinėja mus 
dievaižin kuo, lyg būtume vagių gauja ar žudikų šutvė. 
Esu tikras, kad jis kažką žino... Ponas Maknairas tikriau- 
siai vakar jam pašnibždėjo prieš... Ir tėtė, ir teta Kelė 
baiminasi dėl tavęs, jie labai nenorėtų, kad tu susitiktum 
su ponu Vulfu, ir išleido tik todėl, kad aš pasisiūliau 
palydėti... Niekas nežino, ko prišnekėjo ponas Maknairas. 
Ne, apgavikas jis nebuvo, tačiau... 

-— Lu, nutilk! Nenoriu klausytis tokių tavo žodžių, nes 
mes vėl susipyksime. Maniau, kad dabar, kai dėdė Boidas 
miręs, tarp mūsų nebekils nesusipratimų. — Ji pakėlė į pus- 
brolį pilnas neišverktų ašarų akis. — Vakar aš pasakiau 
ponui Vulfui, kad dėdė Boidas... ponas Maknairas buvo 
geriausias iš mano sutiktų Žmonių. Tu taip nemanei, 
įtarinėjai jį, pykaisi su juo... Ir jis pykosi su tavimi. Tik 
šiuo atveju jis buvo neteisus, tik šiuo... 

Ji atsistojo ir padėjo ranką jam ant pečių. Nuo tos 
„jausmingos“ scenos Vulfas vos neužspringo alumi. 
Panelė Frost, regis, nieko nepastebėjo. 

— Tu, Lu, taip pat geras Žmogus. Puikus. Aš visada 
grauždavausi, kad du man brangūs žmonės niekaip negali 
taikiai gyventi. Štai tu ir dabar pavyduliauji dėdei Boidui, 
nors jis... miręs... Tu nenori suprasti, kad aš jį mylėjau. — 
Jai užgniaužė gerklę. Šiaip taip susitvardžiusi Elena tęsė: 
— Dėdė Boidas buvo man tikras gyvenimo mokytojas. 
Jeigu manyje yra kas nors gera, protinga, tai tik iš jo. Jis 
tiek kartų man kartojo, kai aš... 

Ūmai ji nutilo, griebėsi rankomis už galvos ir pratrūko 
raudoti. 

Luelinas pradėjo glostyti ją, nežinodamas, kaip sustab- 
dyti isteriją. 

— Elena, neverk... Aš suprantu... Tas kambarys tave 
nervina. 

Viešpatie, kaip man viskas įkyrėjo! Pašokęs prilėkiau 

prie Luelino Frosto, sugriebiau jį už pakarpos ir kaip 
reikiant pakračiau. 

— Sėskitės ir patylėkite! 

— Kaip jūs drįstate!.. 

— O štai taip! — vos apykaklės jam nenuplėšiau. — 
Daugiau nesate mūsų klientas ir galite užsičiaupti. 

Palikęs ramybėje jo švarką, žengiau prie baro, pripy- 
liau brendžio taurę, stiklinę paprasto vandens ir priėjau 
prie Elenos Frost. Ji stengėsi susivaldyti. Išsiėmė iš rank- 
inuko nosinę, nusišluostė veidą. Ji vis rečiau sukūkčioda- 
vo. 

— Brendis, panele, — atkišau Elenai taurę. —- „„(Garnjė“, 
1890 metai. O štai vanduo. 

Mergina drebančia ranka paėmė taurę ir vienu sykiu 
išgėrė. Paskui pažvelgė į Niro Vulfą. 

— Aš neieškau užuojautos. Bet atleidimo man tikrai 
reikia. Atleiskite man, pone Vulfai. 

Dirstelėjo į pusbrolį. 

— Aš padariau klaidą, Lu: prašnekau prie tavęs apie 
dėdę Boidą. Tu nieko nesupratai. 

Ir vėl kreipėsi į Vulfą. 

— Aš tikrai Žinau, kad dėdė Boidas nepasakojo jums 
apie mano šeimą nieko baisaus — jis nebūtų melavęs. Man 
jis niekada nemeluodavo. Aš netikiu pasakojimais apie 
kažkokius nemalonumus, tariamai gresiančius Frostams. 
Policija nieko mums nepadarys. Policija apskritai bejėgė. 
Jeigu kam nors šį tą ir pavyko sužinoti apie Molę, tai tik 
jums, sere. Vadinasi, jei kas nors ras dėdės Boido žudiką, 
tai būsite jūs. — Jos akys išdžiūvo, balsas sutvirtėjo. - Aš 
skaudžiai apgailestauju nepadėjusi jums. Juk aš bijojau 
pakenkti dėdei Boidui, todėl ir tylėjau. Bet dabar viskas 
bus kitaip. Dabar būsiu jums lyg atversta knyga. Aš 
turėsiu pinigų... daug pinigų. Po kelių dienų tapsiu turtin- 
ga paveldėtoja. Mano atveju tai neblogai...Pone Vulfai, jūs 
pasakėte, kad vietoj užuojautos galite pasiūlyti savo 
paslaugas. Labai gerai. Užmokėsiu tiek, kiek norėsite, už 
žudiko vardą. Ir jums nereikės duoti manęs į teismą. Ar 
girdite? Kiek norėsite. 

Paėmiau iš jos taurę ir nuėjau prie baro dar kartą pak- 
liukinti buteliuko ,„Garnjė“. Šypsojausi: dar ne viskas 
prarasta. Vietoj kliento turėsim klientę. 

Luelinas Frostas kaip įmanydamas stengėsi atkalbėti 
Eleną. 

— Ieškoti žudikų — policijos darbas, — protino ją. - Tam 
nereikia specialiai samdytis detektyvo. Tiek mano tėvas, 
tiek tavo mama labai susikrims. Pagalvok, ką tu darai! Juk 
žinai, kiek pylos gavau iš jų antradienį!.. 

Elena užsispyrė: 

— Tegu siunta. Pinigai ne jų, o mano. Tėvas turtą 
paliko man, ir aš galiu leisti pinigus savo nuožiūra. Tiesa, 
man dar nėra dvidešimt vienerių... Tai jums nesvarbu, 
pone Vulfai? 

— Ne. 

— Jūs imsitės mano pavedimo? 

— Taip. Aš sutinku, nors ankstesnis klientas, taip pat 
Frostas, su manimi pasielgė, švelniai tariant, nemandagiai. 

Elena pasisuko į pusbrolį. 

— Viskas, važiuok namo. Gali papasakoti jiems... Bet 
aš nenorėčiau, kad tu ištarškėtum. 

— Tu galutinai apsisprendei? 

— Visiškai. 

Jos balsas skambėjo taip, kad akimirksniu sutramdė 
Lueliną. Jis pasimuistė ir prisėdo ant krėslo kraštelio. 

— Tebūnie, kaip tu nori, Elena... Aš lieku. Jei reikia 
rinktis šeimos interesus ar tave, aš renkuosi tave. — Ir taip 
sakydamas išraudo. 

— Dėkui, Lu. — Elena pasisuko į Vulfą. - Aš turiu 
pasirašyti kokį nors dokumentą? 

— Nebūtinai, — Vulfas papurtė galvą. - Noriu perspėti, 
kad jums nereikės apmokėti pusbrolio užsakymo. Atėjus 
laikui, pateiksiu jums sąskaitą, suma nebus beprotiška. 
Bet turime kai ką patikslinti, kad išvengtume nesusipra- 

timų ateityje. Kas būs, jeigu jūs persigalvosite? Kas bus, 
jei pasirodys, jog žudikas — kas nors iš jūsų artimųjų? 
Pavyzdžiui, pusbrolis... dėdė... jūsų motina... Perenas 
Hubertas... 

— To negali būti! 

— Aš noriu išgirsti aiškų atsakymą. Ar gausiu savo 
honorarą nepriklausomai nuo to, kas bus apkaltintas kaip 
panelės Louk ir pono Maknairo nuodytojas? 

Ji atsakė tik ilgai dvejojusi: 

— Taip... žudikas turi būti nubaustas... Kad ir kas jis 
būtų.. 

— Jūsų Žodis tvirtas? 

— Taip. 

— Aš tikiu jumis. O dabar leiskite užduoti kelis 
klausimus, į kuriuos tikiuosi gauti tikslius ir 
nedviprasmiškus atsakymus. Gal net po pirmo klausimo, 
kurį mes išsiaiškinsim, visų kitų nebereikės. Ar ponas 
Maknairas turėjo raudoną skrynelę? 

— Ką? Kokią skrynelę? 

— Raudonos spalvos. 

— Niekada nesu mačiusi. 

Vulfas kreipėsi į Lueliną Frostą: 

— O jūs, sere? 

— Aš mielai papasakočiau jums... Bet apie raudoną 
skrynelę nieko nežinau. 

— Labai gaila, — atsiduso Vulfas. — Tada tęsime. Aš 
turiu sužinoti... Panele Frost, jūsų ,„dėdę Boidą“ buvo 
apėmusi mirties nuojauta. Aš tikrai žinau, kad vakar tuo 
metu, kai jūs buvote šiame name, ponas Maknairas 
perrašė testamentą. Visą turtą ir vertybinius popierius jis 
paliko seseriai Izabelei, gyvenančiai Škotijoje. Mane jis 
paskyrė savo paveldėtoju-testamento vykdytoju ir užrašė 
man savo raudonąją odinę skrynelę. | 

— Paveldėtoju-testamento vykdytoju? — Luelinas nepa- 
prastai nustebo. — Kodėl? Juk jis menkai pažinojo jus. Jūs 
net nebuvote jo bičiulis. Aš mačiau, kaip antradienį jis 
nenorėjo kalbėtis su jumis. 

— Taip. Ir vis dėlto iš nevilties ponas Maknairas ryžosi 

tokiam žingsniui. Maniau, kad raudonojoje skrynelėje 
įdėta kažkas, kas pakeltų paslaptingos jo mirties uždangą. 
Pamatęs šiandien jus, panele Frost, aš nudžiugau: pama- 
niau, kad jūs turite Žinoti apie skrynelę. 

— Ne, - Elena atsiduso. — Aš net neįsivaizduoju, kaip ji 
atrodo. Bet... jeigu dėdė Boidas užrašė jums tą daiktą, 
kodėl jis pats nepaaiškino? Juk vakar jis čia buvo... 

— Jis labai norėjo paaiškinti, bet nespėjo. Mirtis buvo 
greitesnė. Paskutiniai jo žodžiai buvo kaip tik apie ją — 
skrynelę. Bet man užrašyto daikto koordinates ponas 
Maknairas nusinešė į kapą... Galiu tik pridurti, kad mūsų 
visur esantis inspektorius Kremeris, perskaitęs testamentą, 
ieško skrynelės ant žemės, po žeme, danguje, vandenyje ir 
po vandeniu. Bet man labai svarbu gauti ją anksčiau už 
poną Kremerį. Todėl jei šautų į galvą koks spėjimas, 
sakykit nedelsdami. 

Luelinas vis dar nieko nesuprato. 

— Pone Vulfai, kodėl inspektorius Kremeris ieško 
skrynelės? Juk tai — jūsų nuosavybė, ar ne? 

— Pirmiausia ji — daiktinis įrodymas, ir čia aš esu 
bejėgis prieš įstatymą. Jei inspektorius suras ią, man liks 
tik paskutinės eilės žiūrovo vaidmuo. Dar kartą klausiu: ar 
jūs matėte daiktą, kurį ponas Maknairas apibūdino kaip 
„raudoną odinę skrynelę“, arba gal girdėjote apie jį? 
Pasiskubinkite prisiminti. Kokią nors pono Maknairo 
pastabą, jo gestą, suglumimą... Sakykim, jūs užeinate į jo 
kabinetą, o jis skubiai užšauna stalo stalčių ir pyksta... Ar 
ponas Maknairas turėjo slaptavietę? Prisiminkite kokį nors 
jus nustebinusį atvejį... neįprastą įvykį... 

Kontoroje įsiviešpatavo įtempta tyla. Luelinas Frostas 
pirmasis papurtė galvą. Paskui jį - Elena. Ji tarė: 

— Dievas duos, gal paskui ką nors prisiminsiu... Bet 
kol kas, deja... 

— Gaila... Maknairo butas ir kontora buvo kruopščiai 
apžiūrėti. Bet gal Maknairas turėjo savo namelį ar žemės 
sklypą? Garažą? Jachtą? 

Luelinas šoktelėjo ir greit pažvelgė į pusseserę. Ši vos 
pastebimai linktelėjo. 

— Glenenas, — pasakė Lu. — Nedidelė sodyba mažiau 
nei už trijų mylių nuo Briusterio. 

— Glenenas? Kodėl toks keistas sodybos pavadinimas? 

— Pavadinimas sudarytas iš žmonos ir dukters vardų. 
Žmona buvo vardu Enė, o duktė — Glena. 

— Vadinasi, sodyba netoli Briusterio... 

— Jis nusipirko ją prieš šešerius metus. 

— O kas tas Briusteris? 

— Penkiasdešimt mylių į šiaurę nuo Niujorko. 
Kaimelis. 

Vulfą bematant užplūdo energija. Jis net pasitempė 
savo krėsle. 

— Puiku! Štai kas, Arči. Surask Saulą, Orį, Džonį ir 
Fredą. Jei rasi bent du iš ketverto - irgi neblogai. Tegu iš 
karto važiuoja į Gleneną, kiti prisidės vėliau. Namą ir 
sklypą būtina kuo kruopščiausiai patikrinti. Panele Frost, 
ar ten yra sodas? 

Elena patvirtino. 

— Yra. Dėdė Boidas mėgo gėles... 

— Arči, tepaima jie automobilį. Ne „rodsterį“, o kitą... 
Nepamiršk kastuvų, žibintuvėlių... Gal ir naktį reikės 
paplušėti. Skrynelė greičiausiai paslėpta name. Tegu 
išbarškina visas sienas, pakelia grindų lentas. Na, vaikinai 
ir patys Žino, kur ir kaip ieškoti... Luktelėk, turiu tau šį tą 
padiktuoti... Perspausdinsi mano blanke. Tokį tekstą: 
„Suteikiu ponui Saului Penzeriui įgaliojimus. Pagal mano 
instrukcijas jis gali imtis visų reikiamų žygių velionio 
Boideno Maknairo nuosavybės — jo sodybos Gleneno - 
atžvilgiu“. 

Parašas toks: ,„Boideno Maknairo testamento vykdyto- 
jas“. Palik vietos mano parašui. Tiesa, aš dar nepatvirtin- 
tas, bet tai — formalumas. Viskas, pradėk ieškoti Saulo... O 
jūs, panele Frost, pasislinkite arčiau. Turiu dar porą 
klausimų... 

Ėmiau sukti telefono diską ir iškart pataikiau ant 
Saulo ir Orio. Jie lyg būtų laukę mano skambučio ir 
patikino tuojau išvažiuosią pas mus. Fredo Darkino namie 
nebuvo, bet žmona žadėjo padėti: ji žinojo, kur skambinti. 

„Po dešimties minučių surasiu jį jums“. O Džonis devintą 
ryto visuomet pranešdavo man savo dienotvarkę. Aš žino- 
jau, kad šiandien Džonis dirba Pritčardo agentūroje, ir 
paskambinau tenai. Pasirodo, Džonis dar užimtas. Sėdau 
prie mašinėlės spausdinti „leidimo“ Saului, ir tuo metu 
paskambino Fredas Darkinas. Taigi tris seklius turime. 

Pirmasis atvažiavo Saulas Penzeris. Pasiprašęs leidi- 
mo, Fricas palydėjo jį į Vulfo kabinetą. Saulas įskriejo 
kaip pavasario vėjas: mirktelėjo man, pasisveikino su 
Vultfu, akimirksniu „įvertino“ Eleną ir Lu ir pasirengęs 
laukė nurodymų. Didelė jo nosis buvo tikras atsakomybės 
įsikūnijimas. 

Vulfas greit nupasakojo jam situaciją ir paaiškino, ko 
reikia ieškoti. Elena nurodė, kaip pasiekti Briusterį. Aš 
padaviau popierių, kuriame Vulfas brūkštelėjo savo 
parašą, taip pat keturiasdešimt baksų išlaidoms. Saulas 
išsiėmė iš vidinės kišenės nušiurusią rudą piniginę ir 
tvarkingai įsidėjo ten pinigus. Vulfas paliepė Penzeriui 
palaukti priemenėje Fredo ir Orio, paskui visi kartu jie 
nuėjo į garažą. 

— Sere, o ką daryti, jeigu rasiu skrynelę? — paklausė 
Saulas. - Ar Fredą arba Orį palikti sodyboje? 

— Taip, Fredą. Tegu laukia mano nurodymų. 

— Ojei ateis vietos gyventojai? 

— Atsikratysi. 

— O jei Kremerio žmonės? 

— Teparodys kratos orderį. Reikia tiksliai laikytis 
įstatymų. 

— Toje skrynelėje... - Saulas užsikirto. — Na, ar ji kar- 
tais nėra vogta? Arba mes ją, kaip sakoma, šitąjį... Ar čia 
nieko įtartino? 

— Ne. Ir apskritai, skrynelė —- mano nuosavybė. Jokios 
vagystės. Įsidėmėk tai ir jeigu kas - grumkis dėl jos! 

— Aišku. Leisite eiti? 

Pamaniau: na, jei mūsų Saulas ras tą skrynelę, jis iš 
tikrųjų perkas gerklę kiekvienam, kas užsimanys ją atimti. 
Ūgio Saului likimas pagailėjo, bet griebia jis kaip vilkas. 

Vulfas paskambinęs iškvietė Fricą. 

Įėjo Fricas. 

— Kaip dėl priešpiečių? — paklausė jo Vulfas. — Matai: 
turime svečių. 

Luelinas Frostas tuojau pakilo ir dėjosi skubąs. 

— Pažadėjau tėvui ir tetai Kelei, kad mudu su Elena 
neilgai užgaišime. 

— Na, tai paskambinkit ir perspėkit. Norėčiau, kad kol 
kas panelė Frost pabūtų mano namuose. Sekliai galbūt 
gana greit ras skrynelę, bet paieškos gali ir užsitęsti. Turiu 
apie daug ką paklausinėti jūsų pusseserę. Kaip, panele 
Frost, ar liekate? 

Elena linktelėjo. 

— Liksiu. Valgyti aš nenoriu, bet pabūsiu pas jus tiek, 
kiek reikės. O tu, Lu? 

Jis kažką neaiškiai suburbėjo. Tuo tarpu Vulfas kalbėjo 
Fricui: 

— Paruošk frikasė. Padaryk lapinių salotų ir įpilk dau- 
giau alyvų aliejaus. Nepamiršk atšaldyti dvidešimt antrųjų 
metų ,,Markobriunerio“ buteliuko... Manau, kad tu greit 
apsisuksi. Mes ilgai neužtruksime. Eik. 

Fricas nuskubėjo į virtuvę, o Vulfas atsilošė kėdėje ir 
susinėrė pirštus ant pilvo. 

— Taigi, panele Frost, mes su jumis išvien, dabar mūsų 
interesai bendri. Aš jau sakiau, jog stokoju informacijos. 
Noriu užduoti jums daugybę klausimų, tiesa, jums pasiro- 
dys, kad pusė iš jų — visai kvaili. Bet tarp mano klausimų 
vienas ar net du bus nepaprastai svarbūs... Jūs galite 
nežinoti, kokie, na, jums to ir nereikia. Todėl paprasčiau- 
siai atsakinėkite negalvodama, ramiai ir greitai. Jei aš 
staiga pasakyčiau ką nors tokia prasme, girdi, ar motina 
nepasiuntusi jūsų į vaistinę parnešti kalio cianido, jūs ne- 
raudonuodama turite atsakyti „ne“. Jūsų funkcija — 
atsakinėti, mano funkcija — galvoti. Tai iš tiesų veiksmin- 
giausias metodas, patikėkit. Kartą, vadovaudamasis tuo 
metodu, atspėjau sudėtingą golfo lazdos paslaptį. Ir vien 
todėl, kad jauna moteris, sėdėdama šiame krėsle, 
prisiminė vietą, kurioje iš laikraščio buvo iškirptas straips- 
nis... 

— Taip, aš viską supratau, pone Vulfai. Jūs nepaprastai 
įžvalgus... Aš prisimenu, kaip antradienį jūs pagavote 
mane meluojančią... Bet dabar man nieko nebereikia 
slėpti. Aš būsiu atvira, nors ir nežinau, kaip jums padėti. 

— Pradžiai noriu pranešti jums, kad vakar prieš mirtį 
ponas Maknairas papasakojo kai ką iš savo biografijos. 
Taigi pradinį tašką mes turime. Bet aš pradėsiu ne nuo 
Maknairo, o nuo... Huberto. Kaip suprasti jo žodžius? Juk 
jis pavadino jus savo nuotaka. 

Elenos veide išryškėjo žandikauliai. 

— Perenas Hubertas siūlė man savo ranką ir širdį. Jis 
piršosi ne kartą. 

— Ar davėte jam pagrindo tikėtis? 

— Ne. 

— Ar kas nors patarė jums tekėti už pono Huberto? 

— Lyg ir ne... Na, ir kam to reikėtų? 

— Jūsų šeimos nariams... draugėms... 

Elena patylėjo. Paskui pasakė: 

— Ne. 

— Jūs žadėjote būti atvira. 

— Bet aš... 

Ji nusišypsojo taip kaltai ir kartu taip natūraliai, kad aš 
pirmą kartą pagalvojau apie panelę Frost kaip apie gerą 
žmogų. Atrodo, kad Elena iš tiesų nenori apmauti Vulfo! 

— Suprantate, pone Vulfai... Tai itin asmeniška... 

Jis juokaudamas pagrasino jai pirštu. 

— Mes susitarėme bendromis jėgomis surasti žudiką. 
Taip, panele Frost? Net jeigu teks kviesti į teismą kaip 
liudytoją jūsų motiną — tik pateikiu pavyzdį. Supraskite 
pagaliau, Kad jūs tik atsakinėjate. Nesikabinkit prie smulk- 
menų, nesvarstykit, ką galima sakyti, o ko — ne. Reikia 
sakyti viską!.. Kas norėjo, kad jūs tekėtumėt už pono 
Huberto? 

— Niekas... Pereną aš pažįstu visą gyvenimą... Mano 
tėvas ir motina su juo labai seni pažįstami... Jis visada toks 
dėmesingas. Moka paguosti ir prajuokinti... Tuo jis man 
labai simpatiškas. Bet turi ir nemalonių bruožų... Mama 
pataria man neskubėti, nepasiduoti emocijoms, vis dėlto 

Perenas — senas Frostų šeimos draugas. Reikia atleisti 
draugams jų trūkumus. Dar ji sako, kad neverta įžeisti jo 
jausmų. Girdi, tegu ir toliau tikisi, jei taip nori. 

— Ir jūs pritariate jai? 

— Aš? Na, aš nesiginčiju. Ji dėl daug ko teisi. O jei 
neteisi, tai nėra lengva ją perkalbėti. 

— O ką sako dėdė? Aš turiu galvoje Dadlį Frostą. 

— Mes nė karto nesvarstėme su juo tos temos. Bet aš 
žinau, ką jis pasakys: dėdė negali pakęsti Pereno. 

— Ką sakydavo ponas Maknairas? 

— Jis irgi nemėgo Pereno, nors to niekaip neparodyda- 
vo. Iš pirmo žvilgsnio jie atrodė bičiuliai. Beje... Ar galiu 
jums kai ką papasakoti? 

— Tiesiog privalote! 

— Kartą dėdė Boidas pasikvietė mane į savo kabinetą... 
Tai buvo daugiau kaip prieš metus. Tai va, įėjusi pamačiau 
kabinete sėdintį Pereną. O dėdė Boidas... Jis nervingai 
vaikščiojo pirmyn ir atgal. Jis siaubingai atrodė... 
Paklausiau, kas atsitiko, dėdė Boidas atsakė maždaug taip: 
jeigu mudu su juo draugai, jis turi teisę pareikšti man 
Pereno akivaizdoje nepritariąs net minčiai apie mano san- 
tuoką su juo. Tai buvo pasakyta kažkokia valdiška kalba, 
lyg ir oficialiai... Tiesiog negalėjau atpažinti dėdės Boido. 
Jis niekada iš manęs nieko nereikalaudavo, ir aš niekam 
nieko nebuvau pažadėjusi. 

— Ir ką gi ponas Hubertas? Jis liovėsi merginęs? 

— Ne. Sitai jo visai nepaveikė. Tiesą pasakius, nemaža 
vyrų manimi domisi. Juk aš laikoma turtinga įpėdinė... 
Daug ką galima padaryti dėl pinigų. 

— Taip ramiai apie tai kalbate! — prajuko Vulfas. — Tai 
vadinama berods pagrįstu cinizmu. Visada žavėdavausi 
milijonieriais, kuriems pinigai teikia tiek nemalonumų! — 
Vulfas nuslėpė ironiją nudelbdamas akis. — Sakykite, 
mieloji, o kokia pono Huberto profesija? 

— Tas ir yra, kad jis be profesijos! — šūktelėjo Elena. — 
O aš nemėgstu dykaduonių. 

— Bet iš ko jis gyvena? Kur pajamų šaltinis? 

— Šaltinis, žinoma, yra... Turi būti. Juk Huberto geras 

butas prabangiame rajone, naujas automobilis. Bet aš 
nieko nežinau, už kokius pinigus tai įsigyta. 

— O ar žinote, ką jis veikė prieš atvažiuodamas į 
Valstijas? Ką darė Europoje? 

— To jo gyvenimo laikotarpio aš negaliu atsiminti — juk 
buvau maža mergytė. Hubertas dalyvavo kare, buvo 
sužeistas, pasigydė, atvažiavo pas mus į Ispaniją... Man 
tada ėjo treti metukai, taigi apie Pereną galiu kalbėti tik 
motinos žodžiais. Jis išvyko su mumis į Egiptą, bet kai 
susirengėme keliauti toliau į rytus, grįžo... 

— Stop. — Vulfas susiraukė. — Turiu kai ką patikslinti. 
Paskutiniai pono Maknairo žodžiai buvo apie tai, kad 
ieškodamas darbo jis drauge su maža savo dukryte per- 
sikėlė į Ispaniją. Dabar paaiškėja, kad ir judvi su motina 
ten buvote. Ir dar Perenas Hubertas! Regis, visi susigundė 
šiltaisiais kraštais, ar ne? Sukabinkim chronologinę 
grandinę. Jūs gimėte Paryžiuje 1915 metų gegužės 7-ąją. 
Jūsų tėvas kovėsi britų aviacijos daliniuose. Žuvo, kai 
buvote vos kelių mėnesių. Kada motina išsivežė jus į 
Ispaniją? 

— 1916 metų pradžioje. Pasilikti Paryžiuje buvo pavo- 
jinga, todėl mes ir išvažiavome. Barselona, paskui 
Kartagina... Aš nežinau — atsitiktinai ar ne, bet netrukus į 
Kartaginą atvyko dėdė Boidas su Glena. Mama pasakojo, 
kad jis sirgo ir turėjo daug skolų. Mama padėjo jam... 
Tikriausiai tada pasirodė ir Perenas. Perenas ir dėdė 
Boidas draugavo su mano tėvu, nors Perenas buvo daug 
jaunesnis už juodu... 1917 metais mirė Glena. Palaidojęs 
ją dėdė Boidas grįžo namo į Škotiją. Mama taip pat ryžosi 
išvažiuoti: ji bijojo, kad prasidės revoliucija ar dar kokia 
nors neganda. Mes iškeliavome į Egiptą, drauge su mumis 
— ir Perenas. 

— Puiku, — pasakė Vulfas. - Ar Žinote, kad aš Egipte 
turiu puikius namus? Tiesa, dar nesu matęs jų, bet kada 
nors būtinai ten nuvažiuosiu. Sako, kad ten labai gražu. 
Visi takeliai aplink namus išgrįsti raudonomis plytelėmis... 
Ar ilgai išbuvote su motina Egipte? 

— Dvejus metus. Kaire taip pat buvo neramu: per 

suirutę 1919 metais žuvo trys anglai, ir mama sugalvojo 
persikelti į Indiją. Perenas išvyko į Prancūziją, o mes 
ėmėme keliauti iš vienos vietos į kitą: Bombėjų, Balį... 
Paskui — į Japoniją ir galiausiai į Havajus. Nenutraukėme 
ryšių su Frostų šeima. Dėdė Dadlis kaip globėjas nuolat 
teiraudavosi apie mane, reikalavo, kad motina kraustytųsi 
į Niujorką, suteiktų man tikros amerikietės išsilavinimą. 
Kai man sukako devyneri, 1924 metais, mes taip ir 
padarėme. Štai tada aš antrą kartą susitikau su dėde 
Boidu, tada mes ir susidraugavome. O Ispanijoje aš jo net 
neįsiminiau. 

— Ar jums atvažiavus į Niujorką, Boidenas Maknairas 
jau turėjo savo madų saloną? 

— Ne. Bet dėdė Boidenas tuo metu jau buvo garsus mod- 
eliuotojas. Jis pradėjo dar Londone pas Vilmerdingą. Tapo jo 
kompanionu... Paskui nutarė pradėti savo verslą ir persikėlė 
čionai. Įmonė „„Boiden Maknair inkorporeited“ buvo įsteigta 
1925 metais. Mama ir čia jam padėjo! Visų pirma ryšiais. 
Bet dėdė Boidas mokėjo tvarkyti reikalus. Ir buvo talentin- 
gas! Jo nuomonės jau paisė geriausi Paryžiaus ir Londono 
madų salonai. Manau, kad jis ir pats būtų pasiekęs sėkmės — 
be niekieno pagalbos. Ir juk visiškai nedarė subtilaus esteto 
įspūdžio! Daugelis bendravusių su juo negalėdavo suvokti, 
iš kur tos idėjos, ta šviesa... 

Elenos balsas sudrebėjo. Aš išsigandau, kad ji vėl 
pravirks. Laimė, įžengė Fricas ir tarė šventus žodžius: 
„Stalas padengtas“! 

Vulfas stojosi. 

— Patikėkite, panele Frost, jūsų paltui ir skrybėlei 
šiame kabinete nieko neatsitiks. Pietauti apsirengus galima 
tik stotyje, bet tai laukinės sąlygos, barbariškumas. 
Nežinau, kaip restoranuose: ar ten leidžiama sėdėti su 
skrybėlaite? Aš pats nieko nenutuokiu apie restoranus ir 
neisiu tenai net tuo atveju, jei man pasakys, jog patiekalus 
sutaisė pats Vatelas. 

Mes nuėjome į valgomąjį. Fricas įnešė padėklą su 
užkandžiais. Vulfas pabrėžtinai oficialiai pristatė svečius 
ir virėją vienus kitiems. 

— Panelė Frost, ponas Frostas. Ponas Breneris. 

Jis visada taip darydavo, kai prie stalo atsirasdavo 
naujų Žmonių. 

Luelinas nekantravo greičiau baigti valgyti, kad kuo 
skubiau galėtų dumti namo. Elena valgė su pasigardžia- 
vimu: ji praalko. Man susidarė įspūdis, kad tos manekenės 

raleidžia ne tik antruosius pusryčius, bet ir pirmuosius. 
ŠSnairuodamas, kaip ji šlamščia frikasė, Vulfas tik paten- 
kintas urzgė, paskui neištvėrė ir viešai pagyrė. 

Buvo kalbama daugiausia apie Egiptą, raudonas plyte- 
les ir čerpes. Snekėjome apie tai, kodėl kupranugariui 
reikia kuprų ir didelės apatinės lūpos. Staiga Vulfas 
išdėstė Didžiosios Britanijos kolonijinės politikos teoriją, 
aiškindamas, jog užgrobti kuo daugiau žemės verčia bjau- 
rus Anglijos klimatas: anglai bėga ten, kur šilta ir ne taip 
lietinga. 

Pusę trijų mes persikėlėme į kabinetą. Fricas kavą 
turėjo nunešti ten. 

Elena paskambino motinai. Iš pokalbio buvo aišku, 
kad ponia Edvin Frost reikalauja nedelsiant grįžti namo. 
Elena įkalbinėjo ją, paskui ėmė įžūlauti. Lu sėdėjo kaip 
ant adatų. Bet Elena nepaisė pusbrolio ir nė nežiūrėjo į jį. 

Vulfas vėl ėmė klausinėti Eleną. Dabar jį labiausiai 
domino Perenas Hubertas. Tačiau pokalbis stūmėsi pirmyn 
protarpiais: tiesiog kas penkias minutes skambėjo tele- 
fonas. Iš pradžių apsireiškė Džonis ir pasakė dėl mūsų 
reikalų galįs atidėti Pritčardą. Atsakiau, kad vaikinai jau 
išvažiavo ir susitvarkys trise. Paskui paskambino Dadlis 
Frostas ir tiesiog telefonu ištrinko sūneliui galvą. Luelinas 
laikėsi oriai ir tvirtino, kad jo vieta — greta Elenos. Pati 
Elena sėdėjo nutaisiusi šalčiausią veidą, 0 aš protarpiais 
kikenau į kumštį. Kitas skambutis buvo Fredo Darkino: jis 
pranešė iš kaimo, kad jie atvyko į vietą ir pradeda operaci- 
ją. Glenene pašalinių nėra, tiesa, ir telefono ten nėra. Jeigu 
ką nors suras, Fricas grįš į Kaimą ir vėl paskambins. 
Maknairo advokatas Kolingeris prašė audiencijos pas Niro 
Vulfą. Užrašiau pokalbį. Kolingeris aiškino, jog būsią 
kalbama apie kliento testamentą, ir paprašė, kad Niro 

Vulfas paskambintų jam dar šiandien. Tai išgirdus šefo net 
veidas persimainė: pranešimas vos nesutrukdė jo 
virškinimo proceso. Kurį laiką mudu su advokatu 
aiškinomės visas aplinkybes ir nusprendėme, jog ponas 
Kolingeris aplankys mūsų kontorą rytojaus rytą. Po trijų į 
ryšį prasibrovė inspektorius Kremeris. Jis alsavo sunkiai 
kaip nuvarytas arklys: Kremerio armija visuose frontuose 
įvykdė puikiausią operaciją, kuri, deja, triukšmingai 
žlugo. Jokios raudonosios skrynelės, jokių gandų apie ją, 
jokių nuodytojo pėdsakų, jokios informacijos, iš kur atsi- 
rado kalio cianidas... Trumpai tariant, pilna statinė mėšlo. 

Vulfas klausėsi patenkintas. 

— Yra vienas dalykas, kuris kelia man nerimą, — 
atsipūsdamas pasakė Kremeris. — Mes niekaip negalime 
surasti, kur dabar yra jaunieji Frostai. Jūsų kliento Luelino 
Frosto nėra nei Brodvėjuje, nei namie. Dingo ir jo puss- 
eserė: ponia Frost pasakė, kad duktė kažkur išvažiavusi 
dar vienuoliktą valandą. Aš jau nustačiau, kad ji su velio- 
niu palaikė gerus santykius. Tas Maknairas tikrai galėjo 
pašnibždėti jai į ausytę, kur paslėpė skrynelę. Tai kurgi 
mergina pradingo? Trankosi po Niujorką? O gal ji su 
broliuku ką nors suuodė ir - į kojas? Kaip manote? Viena 
aš tikrai žinau: Frostas jaunesnysis buvo užsukęs į 
Šešiasdešimt penktąją gatvę, o toliau jiedu su Elena 
iškeliavo drauge. Stengiamės sužinoti jų maršrutą... 

— Tuščios pastangos, — burbtelėjo Vulfas. — Norėjau 
pasakyti jums iš karto, bet jūs juk neleidžiate man nė 
žodžio ištarti... Luelinas Frostas ir Elena Frost sėdi mano 
kabinete. Mes šnekamės. Puikiai papietavome, dabar ge- 
riame kavą. 

Aš tartum išvydau, kaip Kremeris kitame laiko gale 
pašoko lyg įgeltas. 

— Ką?! Jie pas jus? 

— Pas mane. Atvažiavo netrukus po jūsų vizito. 

Kremeris pasakė į šalį, pridengęs ragelį, kažką 
šiurkštaus apie riebų katiną, kuris visada pirmasis nulaižo 
grietinėlę. Girdėjau tai per lygiagretų aparatą: turiu puikią 
klausą! O į ragelį Kremeris sušvykštė: 

— Pakvieskite panelę Frost prie telefono. Noriu užduoti 
jai keletą klausimų. 

— Matote, pone Kremeri... — Vulfas atsikrenkštė. — Aš 
nesu pratęs nulaižyti grietinėlės pirmasis. - Aha, vadinasi, 
ir jis viską girdėjo! - Mano lankytojai gana netikėtai man 
atvyko čionai, iš anksto neperspėję. Aš tikiu, kad jums 
būtina pakalbėti su panele Frost, bet tam nėra jokio 
pagrindo... 

— Leiskite man pačiam spręsti, ar yra pagrindo! 

— Jūs be reikalo karščiuojatės. Taip pasakiau todėl, kad 
visada paisau savo klientų interesų. Tiksliau, klienčių. 

— Ką norite tuo pasakyti? - suglumo Kremeris. 

— Panelė Frost - mano klientė. 

— Nuo kada? Kokia čia velniava? > suriaumojo visiškai 
priblokštas inspektorius. — Laikote mane idiotu? Jūsų 
klientas buvo vyras! Luelinas Frostas! 

— Visai teisingai. Bet pastarąsias dvi valandas daug: kas 
pasikeitė. Kaip sakoma, keliantis į kitą krantą, arklių 
niekas nekeičia, bet aš pakeičiau. Dabar dirbu panelei 
Frost. Nėra prasmės dubliuoti mūsų veiksmų, juoba kad 
panelė labai sielvartauja dėl pono Maknairo mirties, jos 
nervai labai įtempti. Aš ją apklausiu ir galėsiu pranešti 
apklausos rezultatus. Bet aš kol kas dar nebaigiau. Vargu 
ar Sano klientės ir policijos interesai susikirs. Galiu iškart 
pasakyti: panelė lygiai taip pat nori rasti žudiką, kaip ir 
jūs. Tiesą pasakius, dėl to ji mane ir pasamdė. Pala... Aš 
supratau, kokio klausimo vos neištarėte, ir visiškai 
atsakingai pareiškiu: nei ponas Frostas, nei panelė Frost 
nieko nežino apie raudonąją skrynelę. Jie nėra nei jos 
matę, nei apie ją girdėję. 

— Prakeikimas! — Kremeris sunkiai švokštė. Kiek 
patylėjęs pasakė: — Tačiau aš vis tiek ketinu susitikti ir 
pasikalbėti su ta akiplėša. 

Vulfas atsiduso: 

— Norite ją nusitempti pas save į policijos irštvą? 
Bet panelė labai pavargo. Pagalvokit: kūdikėlis vertas 
dviejų milijonų dolerių ir artimiausiu metu turės teisę 
balsuoti per rinkimus. Būkite jai maloningas: pats 


135 


aplankykit mažylę. Arba atsiųskite vietoj savęs kokį 
nors galvotą vaikiną, bent minimaliai išmanantį 
elgsenos taisykles. 

— Vulfai, su jumis nepasiginčysi... Vadinasi, nei jis, nei 
ji nieko nėra girdėję apie skrynelę? 

— Jokio supratimo apie ją neturi. Duodu žodį. 

— Gerai, tų balandėlių imsiuosi vėliau. Ir be jų rūpesčių 
pakanka... Jei ką sužinosite — praneškite man. Gerai? 

— Gerai. 

Vulfas padėjo ragelį, atsilošė ir sustingo pamėgtąja 
poza — sunėręs ant pilvo abiejų rankų pirštus. 

— Iš to žmogaus šis tas išeitų, jeigu jis mažiau kalbėtų, 
— suniurzgėjo šefas. — Panele Frost, ar jūs nesikrimsite, 
kad atėmiau iš jūsų galimybę aplankyti policijos valdybą? 
Tai mano silpnybė: nemėgstu, kai klientai ten šmirinėja. 
Tikėkimės, kad užsidegęs ieškoti skrynelės ponas 
Kremeris kurį laiką pamirš jus. 

Įsiterpė Lu: 

— Jaučiu, kad visi pamišo dėl tos skrynelės... Tuomet 
palaukim, kol jūsų sekliai arba Kremerio vaikinai ją suras. 
Paleiskite mus namo, pone Vulfai, jeigu jums iš tikrųjų 
rūpi klientai. Iš tikrųjų, o ne tik taip sakote. 

Vulfas apniuko: 

— Sere, esu priverstas priminti jums, kad čia esate vien 
per panelės Frost gerumą ir mano kantrybę, kuri, beje, turi 
ribas. Imkite pavyzdį iš savo pusseserės: ji pasielgė 
išmintingai, patikėdama bylą profesionalui ir netrukdy- 
dama jam. Bylos tyrimas — subtilus procesas... Taigi, pa- 
nele Frost, kur mes sustojom? Jūs pradėjote pasakoti, kad 
Hubertas pasirodė Niujorke 1931 metais, kai jums sukako 
šešiolika metų. Dabar jam keturiasdešimt ketveri. 
Vadinasi, tada buvo trisdešimt devyneri. Jis dažnai lanky- 
davosi jūsų namuose? 

— Taip. Juk Perenas — senas šeimos draugas. Apie tai, 
jog atvyks į Niujorką, jis pranešė mums iš anksto. Su 
Perenu aš irgi susipažinau lyg iš naujo, juk man buvo tik 
ketveri metai, kai mes matėmės paskutinį kartą. 

— Sakykite, gal Hubertą į Niujorką atvedė politiniai 

tikslai? Ar žinote, kad jis priklausė organizacijai 
„Kamelots diu roi“? 

— Nesu tikra, kad tai susiję su politika. Bet argi aš galiu 
tiksliai žinoti? Tokie dalykai paprastai slepiami... 

— Bet jūs esate tikra dėl vieno: Hubertas niekur nedir- 
ba. Ir tai jums nepatinka. 

— Taip. Aš jau sakiau: nemėgstu dykaduonių. 

— Puikūs žodžiai iš milijonierės lūpų! Tiesa, jei 
Perenas Hubertas jus ves, jam iškart atsiras darbo — būti 
turtingos ponios vyru. Palikime jam tokią viltį - šiuo atve- 
ju jūsų motina teisi. - Vulfas pažvelgė į laikrodį. - Jūs jau 
žinote, kad ketvirtą valandą aš jus paliksiu: oranžerijoje 
taip pat apsčiai turiu darbo. Dar vienas dalykas liko 
neaiškus. Vakar jūs kalbėjote apie tėvą, sakėte, kad jis 
mirė, kai jūs buvote dar žindomas kūdikis. Paskui ištarėte: 
„Faktiškai aš neturėjau tėvo, nors...“ Jūs sutrikote, o aš 
nesispyriau, kad paaiškintumėte, kas slypi už to nesupran- 
tamo „nors“. Bet šiandien, kai mes taip atvirai šnekamės, 
aš norėčiau išgirsti paaiškinimą. 

— Gerai, — ji linktelėjo. — Bet tai taip... vienu žodžiu, 
niekai... 

— Vis tiek papasakokite. O aš pats nuspręsiu, ar tai 
niekai. 

— Tuomet aš turėsiu prisipažinti, jog vaikystėje sap- 
nuodavau keistus sapnus... Pirmą kartą keistą sapną 
susapnavau, kai man buvo šešeri metai. Paskui tas sapnas 
prisisapnavo dar kartą, kai buvau gerokai vyresnė... Ir 
dar... Tai buvo sapnas apie mane. 

— Labai įdomu. 

— Mes tada gyvenome Bali. Berods nieko neįvyko, 
viskas tylu, ramu... Ir staiga sapnuoju, kad aš - maža mer- 
gytė. Na, gal dvejų metukų... Bėgioju, žaidžiu su svie- 
diniu... Ant kėdės, ant servetėlės, guli nuluptas apelsinas. 
Kažkas suskirstė jį skiltelėmis. Imu vieną skiltelę ir dedu 
sau į burną, o antrą skiltelę duodu vyriškiui, kuris sėdi 
greta, ir sakau: „O čia tėveliui“. Dar vieną skiltelę suval- 
gau pati, o kitą — tėveliui. Ir taip, kol apelsinas baigiasi. 
Labai sunkus sapnas... Nubudau ir pravirkau. Mama 

prisiartino prie lovos, paklausė, ko aš verkiu. Aš atsakiau, 
kad viskas gerai. Ir nepapasakojau mamai. Ji taip nieko ir 
nežino. 

— Kada paskutinį kartą jūs matėte tą sapną? 

— Kai man buvo vienuolika metų. Čia, Niujorke. 

— Kaip atrodė vyriškis, kurį jūs sapne vadinote tėte? 

— Nežinau. Juk sakiau: kažkokie niekai... Į tėtę jis, 
regis, nebuvo panašus. Mama turi tėvo fotografiją... Bet 
tuose sapnuose aš kaip reikiant to vyriškio ir 
neįsižiūrėjau... Neaiški dėmė... Tiesiog vadinau jį tėveliu, 
ir viskas. 

— Tai, ką jūs papasakojote, gana simptomiška... — 
Vulfas čia atkišdavo, čia įtraukdavo lūpas. Tyla tęsėsi 
gana ilgai. Pagaliau šefas pasakė: —- Ar mėgstate apelsi- 
nus? 

— Taip. Ir visada mėgau. 

— Labai gerai... Ir daugiau nebekalbėsime apie sapnus. 
Geriau papasakokite apie tėvo fotografiją. Ji viena? O gal 
yra ir kitų nuotraukų? 

— Viena. Mama išlaikė ją man. 

— O sau? 

— Ne. 

Elena užsikirto, bet prisiminusi susitarimą — nieko 
neslėpti, — sunkiai ištarė: 

— Suprantate, mamą įžeidė tėvo testamentas. Vis dėlto 
jis paliko ją be lėšų, ir aš ją suprantu. 

— Kodėl tėvas parašė tokį testamentą? 

— Nežinau. Tarp jų lyg ir perbėgusi juoda katė. Tai 
buvo labai seniai, vos man gimus... Tėvas nepaliko moti- 
nai nė cento. 

— Vadinasi, jūs skaitėte tėvo testamentą, pagal kurį 
jūsų turtą buvo pavesta globoti Dadliui Frostui, kol 
sulauksite pilnametystės? 

— Taip, seniai... Tai buvo dar tada, kai mes ką tik atsi- 
kėlėme į Niujorką. Dėdė Dadlis man perskaitė jį. 

— Jums tada buvo... Devyneri metai! Ir jūs suvokėte 
testamento sąlygas? Ką gi, neblogai, kaip tokiai mergytei. 
Ir jūs, matyt, žinote, kad jūsų dėdė galėjo tvarkyti jūsų 


138 


turtą savo nuožiūra. Jo niekas nekontroliavo. Tai berods 
taip skamba: „Absoliuti ir neatskaitinga globa“. Bet kas gi 
iš to išeina, mieloji? Pilnametystės dieną jūsų gali laukti 
siurprizas: arba milijonai, arba... vietoj jų - skolos. 

Lu Frostas pašoko. 

— Kokios čia užuominos? Mano tėvas... Jūs negalite 
tvirtinti... 

— Aš nieko netvirtinu! — atšaldė jį Vulfas. — Aš tik kon- 
statuoju: mano klientė nežino savo turto dydžio. Jis galėjo 
padidėti, galėjo sumažėti... Panele Frost, jūs sutinkate? 

Elena susiraukė. | 

— Aš iš tikrųjų daug ko nežinau, — tyliai pasakė ji. — 
Visus tuos metus mudvi su mama gaudavome tik procen- 
tus man išlaikyti. Tam tikrą sumą kas ketvirtį. Ji būdavo 
išmokama nedelsiant. Tačiau, pone Vulfai, mes berods toli 
nuėjome. 

— Tuojau baigsiu... Dar du klausimai — leiskite, panele 
Frost. Taigi gegužės septintąją jūs imsite valdyti turtą? 

— Reikia tikėtis. 

— O kas jūsų paveldėtojas? Jeigu jūs mirsite, kas 
paveldės pinigus? 

— Berods tėvas patvarkė taip. Jei aš mirdama būčiau 
ištekėjusi ir turėčiau vaikų, tuomet viskas pereitų vaikams 
— jo anūkams. Jeigu netekėjusi ir be vaikų, pusė turto 
pereitų dėdei Dadliui, o kita pusė — jo sūnui, mano pus- 
broliui Lu. 

— Oho... Įdomu... - Jeigu Vulfas būtų galėjęs, jis būtų 
pašokęs iš vietos. —- Dabar matau: tarp jūsų tėvo ir motinos 
buvo perbėgusi ne katė, o tikrų tikriausia juoda pantera. 
Jis nieko jai nepaliko! 


— Nieko. 
— Jūsų tėvas buvo įžvalgus žmogus. —- Vulfas pasisuko 
į Lu ir vertinamai primerkė akį. — Stai kas... Ateinančias 


penkias savaites saugokite savo pusseserę nuo visų galimų 
ir negalimų pavojų. Žinoma, jeigu ji žus, jūs gausite mili- 
joną. Bet jus užkamuos košmarai. ir jums blogai baigsis... 
Tie dideli turtai, tie testamentai — ten tiek gaišaties ir 
visokios šlykštynės... Tik pamanykit, žmogaus seniai 

nebėra, o jo valia tebeveikia. Kartą jis supyko, o jo pyktis 
iki šiol nuodija Žmonėms gyvenimą... Panele Frost, juk jūs 
taip pat artimiausiu metu gausite surašyti testamentą — 
gegužės aštuntąją ar kiek vėliau. Pinigai nemėgsta, kai jų 
nepaisoma. Ar turite advokatą? 

— Ne. Kol kas man jo nereikėjo. 

— Teisybė. Advokatų reikia tik tada, kai atsiranda 
pinigų. O pinigai tik tam ir sugalvoti, kad būtų kaip 
išsilaikyti advokatams. Galėčiau plėtoti šią temą, bet man 
jau laikas. Diena prabėgo naudingai — tai ir gerai. Ar ma- 
note kitaip? Be reikalo. Mano vaikinai kol kas nepaskam- 
bino, skrynelė nesurasta, bet esu tikras, kad jie suras ją... 
Gal padarytumėt mudviem su Arčiu mažutę paslaugą?.. 

— Kokią? — tuojau pat atsiliepė Elena. 

— Pasikvieskite poną Gudviną į savo namus puodelio 
arbatos. 

Iki tol sėdėjęs niūria fizionomija Lu susiraukė dar 
labiau. Elena neramiai žvalgėsi čia į Vulfą, čia į mane. 

— Jūs... Jums... Bet jei sakote, tai, matyt... 

— Ponas Hubertas bus jūsų namuose? 

— Jis jau ten... Paskambinusi mama pasakė, kad 
Perenas atvažiavo, ir jie... Jiems abiem tai nepatinka... 

— Suprantu. Ponia Frost mano, kad jos duktė pakliuvo į 
širšių lizdą. Iš tikrųjų širšių lizdas — tai policija, inspekto- 
riaus Kremerio vadovaujamas Žmogžudysčių tyrimo 
skyrius. Ten jau kad įgels, tai įgels... Ponas Gudvinas — 
padorus Žmogus, jis supratingas, pastabus, blaiviai mąs- 
tantis. Norėčiau, kad jis pasišnekėtų su ponu Hubertu ir 
net su jūsų motina, jeigu ji sutiks. Privalau perspėti jus, 
panele, kad pasisamdydama mane jūs Žžengėte rimtą 
žingsnį, dėl kurio galite turėti nemalonumų. Vis dėlto 
drįstu tikėtis: jei jūsų artimieji ir seni šeimos draugai 
nežino kai kurių pono Maknairo mirties aplinkybių, tai 
apsvarstę jie padės jums rasti kelią, vedantį į tiesą... 
Prašom pakviesti poną Gudviną puodelio arbatos! 

— Įsivaizduoju, kas prasidės, — persikreipęs pasakė 
Luelinas Frostas. — Tėvas jau tikriausiai kiurkso pas tetą 
Kelę. Jie surengs tokį koncertą... Tačiau kodėl 

negalėtumėte pasikviesti Pereno Huberto čionai, į savo 
kontorą? Manote, kad neatvažiuos? Atrūks kaip vėjas, 
jeigu Elena jam palieps. 

Vulfas pažvelgė į laikrodį. 

— Atrūks, o kas iš to? Artimiausias dvi valandas aš 
būsiu užsiėmęs. 

Elena sėdėjo pešiodama savo rankinuką. Pagaliau dirs- 
telėjo į mane iš padilbų ir tarė: | 

— Pone Gudvinai, leiskite pakviesti jus puodelio 
arbatos. 

— Ateisiu, - palenkiau galvą nežymiai nusilenkdamas. 
— Būtinai. 

— Seniai neturėjau tokio gero kliento kaip jūs, panele 
Frost. — Vulfas pasikėlė ir nuėjo prie durų. — Mėgstu, kai 
žmonės apsisprendžia nepukšėdami kaip garvežiai tarp 
stočių „taip“ ir „ne“. Esu tikras: kai viskas praeis, jūs dėl 
nieko nesigailėsite. 

Jis jau palietė durų rankeną, paskui grįžo ir pasakė 
man: 

— Arči, kol dar neišvykai, pernešk iš savo kambario į 
manąjį paketą, kurį gavome rytą. 

Ir išėjo. Suūžė liftas. 

Aš atsistojau ir paprašęs truputį luktelėti manęs prieš- 
kambaryje, šmurkštelėjau pro duris. 

Mudu su Vulfu trečiajame aukšte atsidūrėme beveik 
vienu metu. Šiek tiek uždusau bėgdamas laiptais. Vulfas 
jau stovėjo prie įėjimo į oranžeriją kaip didingas savo 
paties paminklas. 

— Vadinasi, taip, - pasakė be jokių įžangų. — Pirmiausia 
atkreipk dėmesį į tai, kaip jie reaguos į tavo pasirodymą: 
ką pasakys motina, kaip pažiūrės dėdė... Svarbiausia — 
pamėgink iš veidų suprasti, ar jie žino apie skrynelę. 
Pamėgink išprovokuoti pokalbį apie ją. 

— Aišku. Kiek informacijos galiu jiems pranešti? 

— Minimaliai. Bet apskritai elkis, kaip aplinkybės lieps. 
Įsidėmėk: visai galimas daiktas, kad tame būrelyje yra 
žudikas. O jis neatvers širdies — tu veltui išsipasakotum. 
Trumpiau sakant, pasuk galvą. 

— Suprantama. Juk aš — protingas, pastabus ir blaiviai 
mąstantis žmogus. 

Ir staigiai pasisukęs nubėgau žemyn. 

Buvęs klientas ir dabartinė klientė stovėjo 
prieškambaryje jau apsirengę; abu atrodė šiek tiek išgležę 
ir apžiautaroti. 

Nusišypsojau. 

— Pirmyn, mano bičiuliai! 

Be jokios abejonės, kišuosi ne į savo reikalus. Be svar- 
biausios užduoties — būti rakštimi pono Vulfo užpakalyje, 
kad mylimasis šefas neužmigtų nuo liūliuojančių Hortma- 
no giesmių orahžerijoje ir Brenerio — virtuvėje, aš papras- 
tai atlikdavau nedidelius manevrus, susijusius su liudyto- 
jais ir įkalčiais, paleisdavau tankią ugnį į priešą, sužvejo- 
davau anksčiau už konkurentą kokį nors daikčiuką ar žo- 
delį. Taigi „arbatos gurkšnojimas“ Šešiasdešimt penkto- 
joje gatvėje — tai, trumpai tariant, ne mano nosiai. Bet ką 
padarysi, šefas pats ten nevažiuos. 

Žinoma, Vulfas tokiomis aplinkybėmis būtų geresnis 
„Svečias“ už mane. Aš pernelyg tiesmukiškas. Gal todėl ir 
esu daugiau seklys negu detektyvas. Skirtumas tas, kad 
sistemoje ,,„galva-kojos“ detektyvas naudojasi daugiau 
galva, o seklys — kojomis. Ir nors kaip įmanydamas tvar- 
dausi, man taip ir knieti, užuot Vulfo pavyzdžiu pakruti- 
nus savo smegenų vingius, rėžti iš peties: ,„Ar ne jūs 
įdėjote nuodų į aspirino tūtelę?“ 

Žinodamas, kad Frostų finansinė būklė ne per geriau- 
sia, tikėjausi name, Šešiasdešimt penktojoje gatvėje, 
pamatyti gal ir ne skurdą, bet nieku būdu ne prabangą. 
Tačiau apartamentai pasirodė esą puikūs — tikrąja to 
žodžio prasme. Prieškambaryje buvo veidrodinė siena, 
sudėta iš veidrodžių. Netgi durys buvo veidrodinės. 
Svetainėje stovėjo krėslai chromuotomis Kojytėmis, ir tai 
teikė puošnumo. Raudonos portjeros, raudoni baldų 

apmušalai — visa tai taip pat neprastai atrodė. O židinio 
grotelės — pastebėjau, kad židiniu seniai nesinaudojama — 
tie įmantrūs metaliniai raizginiai tiesiog stulbino. Sienas 
puošė natiurmortai sidabriškai baltuose rėmuose. 

Visa tai probėgšmais apžvelgiau ir tuojau pat 
susidomėjau žmonėmis, buvusiais svetainėje. Dadlis 
Frostas vienas užėmė pusę kambario: jis sėdėjo dideliame 
krėsle, o greta jo ant staliuko stovėjo butelis viskio, van- 
dens ąsotis ir stiklinės. Perenas Hubertas nuobodžiavo prie 
lango. Jis vis baudėsi išsitraukti rankas iš kišenių — tik- 
riausiai ketindamas užtvoti man per sprandą. 

Ponia Edvin Frost staigiai žengtelėjo pasitikti mūsų tri- 
julės, bet pamačiusi mane atšoko. Nepritariamai pažvelgė 
į dukterį. 

— Tu pakvietei?.. 

— Taip, mama, — garsiai ir raiškiai, mesdama iššūkį, 
atsakė Elena ir kilstelėjo smakrą. - Jūs pažįstate tą žmogų, 
buvote susitikę su juo... Vakar jis kartu su policija atliko 
eksperimentą... Dabar, kai pasisamdžiau poną Vulfą, kad 
nustatytų, kodėl mirė dėdė Boidas, nėra priežasčių nepri- 
imti pas save pono Gudvino, juk ponas Gudvinas dirba 
pas poną Vulfą. 

Kalbančioji mašina - Dadlis Frostas — sutarškėjo: 

— Lu! Nagi, prieik prie manęs. Ką čia jūs sugalvojote? 
Ką čia paisto tavo pusseserė? 

Lu, kaip ir Elena pasirengęs atkirčiui, susigūžė. 

Perenas Hubertas žengė į svetainės centrą ir spokso- 
damas į mane pasakė poniai Frost: 

— A, čia tas Žmogus, apie kurį aš tau, Kalide, pasako- 
jau. — Jis ne vietoje nusišypsojo ir pažvelgė į Eleną. — 
Mano brangioji, tu pasisamdei Vulfą? Daraisi panaši į 
vieną iš erinijų. Tik į kurią? Kuri tau labiau prie širdies? 
Tisifona? Alekta? Ar Megera*? Tačiau tavo plaukuose aš 


* Erinijos - keršto deivės senovės graikų mitologijoje. Erinijos persekio- 
davo už priesaikos nesilaikymą, pamintus svetingumo papročius ir už 
žmogžudystę. Buvo manoma, jog esančios trys tokios deivės: Tis:ifona, 
Alekta ir Megera. Erinijos būdavo vaizduojamos kaip bjaurios senės su 
gyvatėmis plaukuose. 

nematau gyvačių! Elena, Elena... Tu dar nepradėjai valdyti 
turto, 0 jau nori viską nupirkti - netgi kerštą! 

Ponia Frost jį sustabdė: 

— Liaukis, Perenai. 

Elena iškaito: ji nemanė, kad net Hubertas bus prieš ją. 

— Aš neperku keršto! Juk aiškinau tau, Perenai, dar 
rytą, o tu... Tu tiesiog nepakenčiamas! Tu nori, kad aš vėl 
pravirkčiau... Vis dėlto jūs turite paisyti manęs. Aš 
pasisamdžiau poną Vulfą, ir ponas Gudvinas čia atėjo 
mano kviestas. 

— Kuriam galui? - nesiliovė Hubertas. 

— Jeigu konkrečiai — tai pasikalbėti su tavimi. 

— Šit kaip! - Hubertas gūžtelėjo pečiais. - Ką gi jis 
nori išgirsti? Žinoma, jeigu tu reikalauji, aš atsakysiu į 
pono Gudvino klausimus. Bet policija mus jau 
kamantinėjo. Po to staiga pajutau, jog mes labai menkai 
pažinojome velionį. Taip, paaiškėjo, kad aš prastai pažino- 
jau Boidą, nors buvau pažistamas su juo dvidešimt metų... 

— O aš nė nesitikėjau, pone Hubertai, kad jūs atversite 
širdį, — knietėjo spjauti jam tiesiai į blizgią marmūzę. — 
Todėl maniau, jog labiau galiu pasikliauti pašnekesiu su 
jumis, ponia, - žvilgt į Kalidę Frost. - Ir su jumis, - žvilgt 
į Dadlį Frostą. - Viskas gerai, bet man tirpsta pirštai ir 
prasideda podagra, kai reikia rašyti bloknote stačiam. 

Ponia Frost parodė į krėslą. 

— Čia jums bus patogu. 

Atkreipiau dėmesį į tai, kad ši nebejauna moteris gerai 
išsilaikiusi. Tiesi nugara, dailios kojos, jokio nutukimo 
požymių ant klubų... Luelinas ėmė stumdyti krėslus, kad 
būtų galima susėsti visiems drauge. Hubertas dar kartą 
gūžtelėjo pečiais ir padėjo jam. Elena atrodė suklususi. 
Kitaip tariant, užėmė „kovinės parengties“ poziciją. 

Kai susėdome, išsitraukiau iš vidinės kišenės bloknotą 
ir pieštuką. 

Ponia Frost laikėsi pasitikinčiai ir ramiai — tai buvo jos 
stilius, ir, matyt, jis niekuomet nepakisdavo. 

— Pone Gudvinai, jūs tikriausiai suprantate, kad mums 
dabar gedulas, — pradėjo ji. — Visi čia sėdintys — seni pono 

Maknairo bičiuliai. Be reikalo minėti jo vardą — tai skau- 
dinti mus ir drumsti jo atminimą. Aš pažinojau Boidą jau 
labai seniai — dar nuo tų laikų, kai buvome vaikai... 

- Juk jūs, kaip ir jis, kilusi iš Škotijos? 

Užuot atsakiusi ji linktelėjo. 

— Teisingai. Ir Maknairas mudviem su Vulfu tą patį 
pasakojo. 

Aš atplėšiau žvilgsnį nuo bloknoto ir greit dirstelėjau į 
Kalidę Frost. Jokio sutrikimo. Ledinė ramybė. 

— Iš policijos klausimų aš susidariau nuomonę, ką 
konkrečiai sakė Boidas ponui Vulfui, —- paaiškino ji. — Jis 
daugiausia pasakojo apie savo jaunystę. Žinoma, argi 
galėčiau lygintis su jumis: jūs Žinote žodis žodin viską, ką 
jis pasakė... Boidas pastaruoju metu daug dirbo... 
Pavargdavo, nervindavosi... 

Čia išlindo Hubertas: 

— Ką reiškia —- nervindavosi?! Jis pasidarė tikrų tikriau- 
sias psichopatas! Štai kodėl aš pasakiau policijai, kad tai 
tikriausiai savižudybė. 

— Taip, Boidas pakvaišo! — suriko įkaušęs Dadlis 
Frostas. — Ar girdėjote, ką jis padarė? Pavedė savo 
advokatui patikrinti, kokios būklės paveldėtas turtas, kurį 
aš perduodu Elenai! Kaip jis išdųso! Jis tik krikštatėvis, 1r 
tiek! Argi aš privalau atsiskaityti krikštatėviui? Nėra tokių 
įstatymų. Visada maniau, kad Maknairas — tylus 
šizofrenikas! 

Kas čia užvirė! Ponios Frost ramybė garuote išgaravo, 
ir ji užsipuolė dieverį, stengdamasi priversti jį pakeisti 
savo nuomonę. Lu mėgino paprieštarauti tėvui ir tampė jį 
už rankovės, o Dadlis Frostas plyšavo, koks kvailys buvęs 
tas Maknairas ir ko jis kišęsis ne į savo reikalus. Elena 
labai jaudinosi, kažką šūkaliojo. Tik Perenas Hubertas 
laikėsi šaltakraujiškai: be žodžių mirktelėjo man, tartum 
būčiau susimokęs su juo, ir išsitraukė portsigarą. 
Užsirūkė. 

Dadlis Frostas nesiliovė: 

— ... absoliutus ir visiškas kretinas. Neramaus idioto ir 
tylaus paranoiko mišinys! Ką reiškia — negalėjo 

nusižudyti? Tik tokie ir kariasi! Elena, myliu tave kaip 
dukterį, bet aš nesuprantu... Kaip tu gali taip pagarbiai 
kalbėti apie tą menkystą! Ai, apie mirusius — tik gerai? 
Na, žinoma! Bet ką jam ir ką man tai duos? Jis nieko 
nereiškė man, o aš — jam. Nepertraukinėk, Kalide! O tu, 
Elena, jei atsitempei tą šniukštinėtoją, tai būk tokia ma- 
loni... 

— Tėve! Ar tu kada nors nutilsi?! 

— Dėde, neburnokite!.. 

— Tuo tarpu butelis jau įpusėtas, — ramiai konstatavo 
Hubertas. 

Ponia Frost pašnairavo pirma į butelį, paskui - į 
Hubertą. Nutaikęs tylos akimirką, pasilenkiau prie Dadlio 
1r riktelėjau tiesiai į ausį: 

— Kur skauda? Ką konkrečiai? 

Visi nuščiuvo. Dadlis Frostas pažiūrėjo į mane 
nustebęs: 

— Kaip? 

— Anaip. 

Nusišaipiau: na, ir snukį nutaisė tas viskio mėgėjas! 

— Nieko neatsitiko, aš tik norėjau patikrinti, ar jūs 
nepraradote klausos. Pasirodo, viskas gerai. Leiskite 
užduoti porą klausimų. 

— Mes atsakinėjome į visą krūvą klausimų, nes tas 
puskvaišis Maknairas teikėsi... 

— Stop. Praeita ir įsidėmėta. Eime toliau. Taigi jis 
pamišėlis. Tačiau net pamišėlis turi priežasčių žudytis. 
Kokių priežasčių turėjo ponas Maknairas? 

— Iš kur aš galiu žinoti! 

— Jokio kabliuko? 

— Jis buvo kaip nesavas, ir viskas. Aš visada tai saky- 
davau. Dabar sakau ir sakiau prieš dvidešimt metų 
Paryžiuje. Tik įsivaizduokit: Maknairas visaip išdažydavo 
vištų kiaušinius, kabindavo juos ant laidų ir sakydavo taip 
kuriąs nuosavą Visatą! 

Elenos kantrybė išseko. Ji suriko: 

— Dėdė Boidas nebuvo pamišęs! Nebuvo! 

Ji sėdėjo greta manęs. Vos vos paliečiau Elenos petį. 

— Liaukitės. Kvailas gali daugiau paprieštarauti negu 
protingas — įrodyti. 

Aš pasisukau į Hubertą. 

— O kaip jūs manote: ar ponui Maknairui buvo 
priežasčių Žudytis? 

Jis gūžtelėjo pečiais ir išpūtė cigarečių dūmų debesį. 

— Nežinau. Bet žmogus, kuno nervai pakrikę, viskam 
gali ryžts. 

— O jūs, ponia Frost, ar galėtumėte atsakyti į tą patį 
klausimą? 

— Kas čia, provokacija? 

Velniai griebtų! Kaip ji atspėjo? Kalidė žvelgė į mane 
įdėmiai, bet ne priešiškai. 

— Jeigu kalbate apie tai, ar aš žinau, kas konkrečiai 
galėjo privesti jį prie savižudybės, tai atsakysiu štai ką: 
nežinau. 

— Ar jis iš principo būtų galėjęs suvesti sąskaitas su 
gyvenimu? 

— Matote... — Ji pasiraukė. - Aš pagalvojau apie 
savižudybę, nes... Aš nematau priežasties, dėl kurios 
Boidą būtų galėję nužudyti. 

Giliai atsidusau, atsilošiau krėsle ir... vos nesusinėnau 
pirštų ant pilvo — taip, kaip paprastai darydavo Vulfas. 
Velniai rautų! Nejaugi aš nesąmoningai mėgdžioju jį? Net 
pakosėjau. Paskui tariau: 

— Jums jau žinoma, kad ponas Maknairas mirė Niro 
Vulfo kabinete ir Niro Vulfui matant. Prieš tai mes atvirai 
kalbėjomės. Aš užrašiau pokalbį, deja, jis liko nebaigtas. 
Nežinau ir nenoriu žinoti, kokias išvadas padarė policija, 
bet ponas Vulfas nedvejodamas pareiškė: savižudybės 
nebuvo. Nors pastarosiomis dienomis Maknairas ir buvo 
sunerimęs, jis nenusižudė. Todėl meskime tą versiją ir 
pereikim prie kitos, įtikinamesnės. 

Perenas Hubertas: ilga ranka siektelėjo peleninės ir 
elegantiškai išlenkęs riešą užgesino cigaretę. Paskui 
pasakė: 

— Aš nežinau jokių Maknairo mirties priežasčių ir 
nekeliu versijų. Savižudybę paminėjau tik todėl, kad tai 

kaip tik labai panašu. Argi yra priešingų argumentų, kurie 
būtų verti dėmesio? Jei yra, pasakykit! 

Ponia Frost tuo pačiu tonu pridūrė: 

— Pone Gudvinai, aš priėmiau jus čia, savo namuose, 
nes tokia buvo mano dukters valia. Bet ar jums neatrodo, 
kad elgiatės iššaukiamai? Kur jūs mus kreipiate? Kokių 
dar versijų laukiate? Jų nėra. 

— Nusiramink, Kalide, ir nekreipk dėmesio į tą mašalą, 
— kiauktelėjo Dadlis Frostas. - Asmeniškai aš atsisakau su 
juo kalbėtis. 

Ir jis kliūstelėjo sau eilinę viskio porciją. 

Čia ir aš įtūžau. 

— Štai kas... Kol kas elgiausi, kaip reikalauja padoru- 
mas, bet jūs pareiškėte, esą aš įžūlus. Ką gi, aš būsiu 
įžūlus! Žinote, ką pasakysiu jums, ponia Frost? Tuščiai jūs 
akcentuojate svetingumą. Jūs priimate mane anaiptol ne 
savo namuose! Tai jūsų dukters, turtingos paveldėtojos 
namai. O gal ji padovanojo juos jums? 

Elena kone užduso nebyliai šaukdama. Kalidė Frost 
kietai susičiaupė ir ketino pulti atakon, bet aš nesuteikiau 
jai galimybės nė prasižioti. 

— Mulkinate mane, manote, kad išeis už gerą. Kurgi 
ne! Policininkai — ir tie suprato, su kuo turi reikalų. Galite 
niekinti visus knisius ir podraug visus seklius, bet kas iš to 
išeis? Vieni nemalonumai! Atsikvošėkite pagaliau! 
Boideną Maknairą nunuodijo, ir dar taip įžūliai, geriausio 
šalies detektyvo akivaizdoje. Vienintelis žmogus, kuris 
panoro pažvelgti tiesai į akis, - tai čia sėdinti Elena Frost! 
Ji gerbė poną Maknairą ir panoro sužinoti, kas gi atsitiko 
iš tikrųjų. Jai pakako proto pasisamdyti kaip tik tą detek- 
tyvą, kuris atskleis tiesą: Ji sutiko sumokėti jam už darbą 
be teismo įsikišimo. Ir štai ji — jūsų duktė, ponia Frost, 
jūsų dukterėčia, pone Frostai, jūsų pusserė, Lu, ir beveik 
jūsų nuotaka, pone Hubertai, — atvažiuoja drauge su mani- 
mi, tiksliau atsiveža mane. Jūs negalite iškart išvaryti 
manęs ir pradedate pliurpti nesąmones apie savižudybę. 
Geriau pasvarstykite! Ko jūs visi man čia prišnekėjote! Ko 
primelavote! Maknairo nervai esą buvo pakrikę, todėl jis 


148 


pats mestelėjo sau nuodingų tablečių. Ir negalėjo pasirink- 
ti geresnės vietos, kur suvesti sąskaitas su gyvenimu, už 
Niro Vulfo kontorą. Taip? Geriau sakytumėt tiesiai: mes 
šia tema nekalbėsim, Maknairas mums ne giminaitis, mes 
norime likti nuošalyje, jokios pagalbos nelaukite ir nesi- 
tikėkite. Tačiau jūs elgiatės kitaip. Jūsų elgesys įtartinas: 
gal vis dėlto jūs esate susiję su ta byla ir kažką stengiatės 
nuslėpti? 

Svetainėje visi nuščiuvo. 

— Štai jūs, pone Hubertai! - mano pieštukas nukrypo į 
briliantinu nusvidintą jo galvą. Plona buvusio rojalisto 
nosis trūktelėjo, šnervės suvirpėjo. — Ar jūs žinote, kad 
Dadlis Frostas gali turėti informacijos apie raudonąją 
skrynelę? 

— Įsistebeilijau į Hubertą, bet iš tikrųjų man rūpėjo 
pamatyti, kaip kiti reaguos į žodžius apie skrynelę. Kreiva 
akimi mačiau ponią Edvin Frost. Ji krūptelėjo. Hubertas 
sviedė žvilgsnį į Dadlį Frostą. Dadlis atviepė apatinę lūpą 
ir pratrūko: 

— Kokios čia užuominos? Kokia ten skrynelė? Ta, kuri 
paminėta kretino testamente? Vienas kretinas parašė, o 
kitas patikėjo!.. 

Šyptelėjau lūpų kampučiais. 

— Ramiau! Tai spėjimas, ir tiek. Raudonoji skrynelė — 
tas daiktas, kuris pagal Maknairo testamentą dabar 
prikauso Niro Vulfui. Ar kartais ji ne pas jus? 

Dadlis taip sugniaužė delne stiklinę, kad vos 
nesutraiškė jos. Pasisukęs į sūnų, subliuvo: 

— Aš nekalbėsiu su šiuo tipu! 

— Turite tokią teisę. Bet kaip matau, pone Frostai, jūs 
maišote draugus ir priešus. Aš jums ne priešas ir štai ką 
pasakysiu: jūs galite neatsakyti advokatui, bet jei globos 
ataskaitos pareikalaus apygardos prokuroras, jūs kuo pak- 
lusniausiai atvyksite į policijos valdybą, o jūsų namuose 
tuo metu šniukštinės knisiai. Ar Žinote: yra toks įdomus 
popierėlis — kratos orderis. Esate girdėjęs? Gal kaip tik 
dabar knisiai skambina prie jūsų namo durų ir pateikia tą 
popierėlį jūsų kambarinei. Kambarinė dar nepranešė jums 

apie kratą? Nieko, praneš. Žinoma, inspektorius Kremeris, 
radęs raudonąją skrynelę, pasimėgaus jos turiniu iki va- 
liai. Tiesa pasakius, aš užbėgau įvykiams už akių. Policija 
dar tik važiuoja. Tik negiežkite savo pykčio kambarinei: 
mūsų byloje ji - pašalinis asmuo. 

Man šnekant, Dadlis Frostas kėlėsi iš krėslo. Pagaliau 
jis ūmai pašoko. Kojos menkai jį rėmė, ir Dadlis griebėsi 
ranka krėslo atlošo. 

— Tai žmogaus teisių pažeidimas... Savavaliavimas... 
Baisu... 

— Taip, labai gaila, bet ką padarysi — valdžia! Kai tiria- 
ma žmogžudystė, ir dar tokia akivaizdi, knisiai nieko 
nepaiso... 

— Lu, palydėk mane... Mums reikia grįžti namo. 
Prakeikimas! 

— Bet, tėve, aš negaliu! 

— Sūnus tu man ar ne?! Eime! — Eidamas link durų, 
Dadlis atsigręžė ir piktai tėškė: — Dėkui už viską, Kalide! 
Ir už vaišes dėkui! — jis nužvelgė mane neapykantos 
kupinu žvilgsniu, paskui pasisuko į giminaitę ir drėbė jai: 
— Elena, aš nelaukiau iš tavęs tokios kvailystės. — 
Dėbtelėjo į sūnų. — Lu, ko čia trypčioji! Eime! 

Lu kažką neaiškiai sumurmėjo žiūrėdamas į pusseserę, 
mostelėjo jai ranka ir nieko netaręs nei tetai, nei Hubertui 
nėrė paskui tėvą. Dadlis, matyt, užkliuvo už kabyklos, nes 
iš prieškambario atsklido trenksmas ir keiksmai. Durys 
trinktelėjo, ir viskas nutilo. 

Ponia Frost pakilo, prisiartino prie dukters ir iš aukšto 
žvelgdama į ją palingavo galva. 

— Na, matai, Elena... Netrukus tapsi visiškai sava- 
rankiška ir galėsi daryti, ką norėsi; bet aš privalau perspėti 
tave: reikės jausti didelę atsakomybę... Boidas man taip 
pat daug ką reiškė. Bet aš buvau jam... - Ji prikando lūpą. 
— Berods buvau patarusi elgtis su juo neutraliai, mažiau 
žavėtis ir visa kita... Dar suprasčiau, jeigu Boidas būtų 
buvęs jaunas... Jaunas linksta prie jauno... Bet čia... Elena, 
mano šaunioji mergyte... 

Ji paglostė dukters galvą ir atsiduso. 

— Tu nusidavusi į tėvą. Tokia pat emocinga, impul- 
syvi... Tau reikia mokytis valdyti savo emocijas. Žinoma, 
aš negaliu sutikti su Perenu: tu neperki keršto. Tiesa, 
Perenas taip pasakė norėdamas paerzinti tave, argi 
nežinome, koks jis šaipūnas... Esu tikra, kad detektyvą 
pasamdei iš geriausių paskatų. Nėra pagrindo abejoti tavo 
nuoširdumu, sąžiningumu, kilniaširdiškumu. Tavo tauri 
širdis... — Ji ėmė kalbėti tyliau, balse suskambėjo metal- 
inės gaidelės. - Kiekviena motina pažįsta savo vaiką, ir aš 
pažįstu tave. Tu ne iš pykčio atvedei čia žmogų, kuris 
visiems prikalbėjo visokios bjaurasties, apkaltino mus, 
kad mes nenorime veltis į tą bylą ir kartu - kad esame su 
ja susiję. O man apskritai pasakė negirdėtą dalyką... 
Dievai jo nematė. Dabar aš gailiuosi taip griežtai kalbėjusi 
šiandien su tavimi. Bet aš juk susikrimtusi, tu turi suprasti 
tai... Pas mus buvo policija, teiravosi tavęs. O aš net 
nežinojau, kur tu esi. Kam reikia kankinti vieniems kitus? 
Argi mums maža nemalonumų? Mūsų šeima įžeidinėjama, 
gąsdinama... Nejaugi per dvidešimt vienerius metus tu 
neįsitikinai, kad aš — tavo draugė, kad tu gali pasikliauti 
manimi? Taip noriu, kad tarp mudviejų visur būtų tar- 
pusavio ryšys. 

Elena neištvėrė ir taip pat atsistojo. Jos veidas buvo 
pabalęs, lūpos drebėjo. Bijojau, jog įsikišęs tik viską 
sugadinsiu. Elena stovėjo tiesi lyg stulpas, ir iš tikrųjų 
buvo tikras stulpas. Akys iš nuoskaudos patamsėjo. Ji 
taip Žiūrėjo į motiną, kad man net kvapą užgniaužė. 
Hubertas pašoko ir vos neįsispraudė tarp jų, bet laiku 
sustojo. 

Elena pakeltu balsu tarė: 

— Mama, tu gali tikėtis iš manęs atsakomojo jausmo. 
Bet dėdė Boidas — nežinau, kur jis dabar, tikriausiai dan- 
guje, - taip,pat gali manimi pasikliauti. Supranti? 

Staiga išvydau, kad tai - didelis kūdikis, kuris tuoj tuoj 
pradės žliumbti. Elena pažvelgė į mane. 

— Neskriauskite mano mamos, pone Gudvinai, — 
pasakė ji ir staiga šoko iš vietos. 

Elena išlėkė iš svetainės dar man nespėjus atsakyti. 

Pastebėjau tik tai, kad ji išbėgo visai pro kitas duris, ne 
pro tas, kurios vedė į veidrodinį prieškambarį. 

Perenas Hubertas vėl susikišo rankas į kišenes ir ėmė 
sūpuotis nuo kulnų ant pirštų galų. Ponia Frost, prikandusi 
apatinę lūpą, įtemptai pažiūrėjo į mane, paskui nukreipė 
žvilgsnį į duris, už kurių tikriausiai raudojo duktė. 

Man neliko nieko kito, tik žvaliu balsu pasakyti: 

— Šiaip ar taip, manęs neatleido! O gal jūs manote 
kitaip? 

Hubertas perkreipė veidą — tai buvo viena iš jo šypsenų. 

— Pone Gudvinai, regis, jums laikas namo. 

— Laikas ar ne — aš pats žinosiu. — Nenorėjau užversti 
bloknoto. — Juk tai ne pramoga, o verslas. Aš kalbu apie 
nusikaltimo tyrimą. Mes užsidirbame gyvenimui kaip tik 
taip: retsykiais padedame teisingumui įjungti jungiklį po 
kelių tūkstančių voltų kėdute... Jeigu manote, kad esu 
atleistas, nieko nelaukdami sudėliokime visus taškus ant 
„1“: eikim pas panelę Frost ir paklauskim jos. Bet aš 
siūlau ką kita: susėsti ir pasišnekėti. Gali būti ir taip, kad 
ponas Kremeris jau rado Dadlio namuose raudonąją 
skrynelę. Kas bus tada? 

— Kvailai.. Kvailai elgiatės, - atšovė man ponia Frost ir 
atsisėdo. Hubertas taip pat grįžo į krėslą. 

— Taip, kažkas čia neabejotinai kvailas, — aš 
prisimerkiau. — Jeigu išvarysite mane lauk, ponas Vulfas 
pasikalbės su ponu Kremeriu, ir aš sugrįšiu žmogžudysčių 
tyrimo skyriaus seržanto lydimas. Policija ant jūsų įpykusi 
ir nepraleis tokios progos. Knisiai neabejoja, kad jūs 
kažką slepiate, tiksliau — nepasakote iki galo, bijote 
įsivelti į skandalą ir papulti į laikraščius, bet ne į aukštuo- 
menės gyvenimo kronikos skiltį, o į kriminalinį skyrelį. 
Galiu lažintis: inspektorius Kremeris yra tikras, kad jūs 
žinote, kur paslėpta skrynelė. Tokiu atveju privalote 
pranešti tai, juk skrynelė — Niro Vulfo nuosavybė. Mums 
jos labai reikia. 

Hubertas klausėsi manęs nutaisęs dėmesingą veido 
išraišką, tačiau giliai jo akyse slypėjo pajuoka. Kai baigiau 
kalbėti, jis pasisuko į ponią Frost. 

— Kalide, ponas Gudvinas tiesiog neabejoja, kad mes 
turime informacijos klodus. Nejaugi žinome kažką tokio, 
kas pradžiugintų ir Vulfą, ir policiją? Vienintelis būdas, 
kaip jų atsikratyti — tai patenkinti smalsumą. Nagi, ką nors 
papasakokim. Nesvarbu ką. — Jis mostelėjo ranka. — 
Manau, kad tai galėtų būti visokiausi niekniekiai... 

— Visai ne vietoje juokauji, Perenai, - pertraukė jį 
ponia Frost. - Man ir taip šleikštu. 

Jis kilstelėjo antakius. 

— Mes tiek metų bendravome su Boidu, kad visai 
nepakenkdami sau galime papasakoti sekliams, na, 
pavyzdžiui, apie tai, kaip jis mėgo austres. Jūs 
užrašinėjate, pone Gudvinai? Maknairas tiesiog dievino 
austrės. O iš visų gėrimų - kaitinančių kraują — labiausiai 
mėgo kalvadosą. Net konjako negerdavo, tik kalvadosą. 
Maknairo žmona mirė gimdydama. Žinoma, jeigu jis, 
užuot spalvinęs vištų kiaušinius, būtų užtikrinęs jai nor- 
malų gyvenimą, ji būtų likusi gyva. Tačiau ką padarysi, 
Maknairas įsivaizdavo esąs kūrėjas! Tu raukaisi, Kalide? 
Bet juk tai - faktas! Jo paveikslų — vadinamųjų drobių — 
niekam nereikėjo, o Edvinas Frostas už kažkokią teplionę 
sumokėjo du tūkstančius frankų tik todėl, kad kitaip ir 
Boidas, ir jo duktė būtų numirę iš bado. Argi ne taip? 
Edvinas net nenusinešė paveikslo iki namų - atidavė jį 
gėlininkei už vieną vienintelę žibuoklę. Maknairas buvo 
kalvinistas*. Juk ne šiaip sau davė dukteriai Glenos 
vardą. Tas vardas reiškė slėnį. Glena - mergytė, kuni atėjo 
iš mirties slėnio, jos motina numirė... Tipiškas kalvinisti- 
nis triukas: tikėjimas lemtimi. O jo šykštumas! Kalide, tu 
ne kartą esi gelbėjusi Maknairą nuo bado mirties, guos- 
davai, padėdavai jam, tačiau tas prasisiekėlis, tapęs mo- 
deliuotoju, įsigijęs nuosavą madų saloną, parduodavo tau 
drabužius be jokios nuolaidos. Apiplėšinėdavo kiek 
galėdamas ir nė karto... 

— Perenai! Liaukis! 

— Ne, dar ne viską pasakiau, anaiptol. Tegu tas žmogus 
klausosi, juk dėl to čionai ir atėjo. Matai, kaip mikliai rašo 


* Kalvinizmas - viena iš krikščionybės krypčių, protestantizmo atmaina. 

savo bloknote. Kaip gaila, kad tu negali suteikti ponui 
Gudvinui malonumo ir parodyti, kur slepiama raudonoji 
skrynelė. Kodėl mūsų brangusis Boidas nepaaiškino 
mums, kur ji yra? O juk galėjo! Na, tiek to. Mūsų svečią 
domina ne tiek pono Maknairo gyvenimas, kiek mirtis. 
Vakar, kai išgirdau, kad Makhairas miręs, iškart prisimi- 
niau citatą iš Norbuazeno. Mirdama Deniza sako: ,,Au 
moins, je meur ardemment!“ O juk Boidas galėjo pasakyti 
tą patį. Kaip tu manai, Kalide? Žinoma, Deniza kalbėjosi 
su savimi ir tai pasakė apie save, tuo tarpu Boidenas būtų 
galėjęs... 

— Perenai! — geležinė ledi ištarė tą Žodį kaip įsakymą 
nutilti. - Gana maivytis. Tik kvailys gali postringauti ged- 
ulo metu. Mirtis nemėgsta pokštų. 

Jos žvilgsnio svilinamas Hubertas kaipmat prarijo 
liežuvį. Net man nuo to metalinio balso nugara nubėgo 
pagaugais. 

Kiek patylėjęs Hubertas leido sau pastebėti: 

— Mes juokiamės iš mirties, kad atėjus savo pačių die- 
nai sutiktume ją ramūs, be baimės. 

— O pas mus, Škotijoje, į mirtį žiūrima pagarbiai, — 
atšovė ponia Frost. —- Ar pamiršai, kad aš, kaip ir Boidas, 
iš ten kilusi? 

Išrėžusi pamokslą Hubertui, ledi pasisuko į mane. 
Supratau, kad ugnis dabar nukryps į mano pozicijas, ir 
neapsirikau. 

— Pone Gudvinai, jūs pasakėte, kad tai mano dukters 
namas ir kad ji pati pasikvietė jus. Bet mano duktė 
nepilnametė. Be to, aš niekuo negaliu padėti nei ponui 
Vulfui, nei.policijai. Ponas Hubertas jums viską 
papasakojo, ir aš neturiu ką pridurti. Jeigu jums patinka 
pono Huberto skečai, pasikvieskite tą humoristą pas 
save. 

— Ne, — aš papurčiau galvą ir užverčiau bloknotą. — 
Humoro čia nėra nė kvapo. Kaip sakoma, kokia gerklė, 
tokia ir giesmė... Dabar važiuoju į miesto centrą ir esu 
labai užsiėmęs. Sakykite, jei vakare jums paskambintų 
Niro Vulfas, ar malonėsite atsakyti į jo klausimus? Gali 

būti, kad jis pasikvies jus pas save. Ar nenumatote vakare 
kokių nors renginių? 

Ponia Frost taip nužvelgė mane, kad mano kojos vos 
neprišalo prie grindų. 

— Jūsų ponas Vulfas pasinaudojo Elenos 
geraširdiškumu. Jis man nemalonus. Aš nenoriu jo matyti 
ir neatsakinėsiu į jo klausimus. O jeigu jis atvažiuos čia... 

— Nesijaudinkit: ponas Vulfas jau užbaigė vizitų 
sezoną. — Mėginau nusišypsoti. — Tačiau, ponia Frost, taip 
jaučiu, kad mes su jumis greit pasimatysime. Galiu patarti 
jums: neverskite dukters atsisakyti Niro Vulfo paslaugų. 
Tai tik sustiprintų mūsų įtarimus. 

Atsistojau ir pasukau link durų. Pastaroji mano kalba 
vargu ar buvo veiksminga: tokią moterį kalbomis nelabai 
sujaudinsi... 

Prieškambaryje šiek tiek sugaišau ieškodamas spintos, 
slypinčios už veidrodinių durelių. Radau. Pasiėmiau 
skrybėlę ir pagalvojau: o gal grįžti ir atsisveikinti, bet 
supratau, jog atrodyčiau visiškas idiotas. Kam pilstyti iš 
tuščio į kiaurą? 

Ir nuėjau prie lifto. 

Po šešių taksi atvežė mane namo. Užmokėjau vairuo- 
tojui ir skriste užskridau į priemenę, jausdamas poreikį 
nemalonų ir nesėkmingą apsilankymą nustumti kad ir 
sumuštiniu. Virtuvėje Fricas troškino mėsą. Įtraukęs 
kvapą, garsiai pastebėjau, kad, mano manymu, jauno 
ožiuko mėsytė turėtų kvepėti šiek tiek kitaip. Buvo 
rizikinga taip pareikšti, todėl ir anksto ėmiau trauktis prie 
durų su stikline pieno rankoje, ir kai Fricas užsimojo 
samčiu, suspėjau žaibiškai šmurkštelėti už durų. 

Vulfas skaitė pulkininko Lourenso ,,Septynis 
išminties bokštus“. Tiksliau, persiskaitinėjo. Jis mėgsta 
iš naujo skaityti knygas, ir tai jam atrodo brandaus proto 
požymis. Bet aš pastebėjau, kad Lourensą Vulfas 
išsitraukia būdamas prastai nusiteikęs. Ant stalo priešais 
šefą gulėjo padėklas su stikline, o butelio nebuvo. Tai 
galėjo reikšti tik viena: šiandien Vulfas padaugino. 
Vaikiška gudrybė: išgėręs alaus virš normos, šetas 

nepastebimai sumesdavo butelius į šiukšlių dėžę, kad 
niekas negalėtų jo apkaltinti. Kelis kartus jis tai darė man 
už nugaros, manydamas, jog aš nieko nepastebiu. Tiesą 
sakant, tai taip nepanėšėjo į protingo Žmogaus elgesį, 
kad man kilo įtarimas: gal Vulfo smegenyse yra koks 
defektas. Triukas su buteliais iš tikrųjų buvo 
silpnaprotiškumo požymis: juk išgertas kiekis būdavo 
skaičiuojamas ne pagal butelius; būdavo skaičiuojami 
butelių kamščiai. Vulfas neišmesdavo kamščių ir 
sąžiningai sudėliodavo juos į stalo stalčių, kartu kandžiai 
replikuodamas, kokia netobula statistinė apskaita. 

Šiandien jo ir mano nuotaika buvo vienodo lygio, lyg 
skysčio susisiekiančiuose vamzdeliuose. Apmaudžiai 
tėškiau bloknotą ant stalo ir atsisėdęs ėmiau siurbčioti 
pieną mažais gurkšneliais. Vulfas nė akių nepakėlė. Jis 
perdėtai buvo susidomėjęs knyga, bet ir atitraukti šefą nuo 
skaitymo veltui būčiau stengęsis. Todėl gėriau pieną ir 
laukiau, o Vulfas skaitė. 

Pagaliau jis pirštais surado ploną ebonito plokštelę — 
savotišką žymeklį — ir įdėjo ją tarp lapų. Atsidusęs užvertė 
knygą ir paspaudė mygtuką kviesdamasis Fricą —- supran- 
tama, su padėklu, pilnu butelių! Tik tada atsidrėbė krėsle 
ir „išvydo“ mane. į 

— Kaip arbatėlė, Arči! 

Sugriežiau dantimis. 

— Puikiai. Arbata buvo puiki. Tiesa, Dadlis Frostas 
vietoj jos gėrė viskį. Teko pasiųsti tą girtuoklį namo. 

— Ar tau pavyko ką nors sužinoti? 

— Pasirodo, yra toks hibridas — neramaus idioto ir 
tylaus paranoiko mišrūnas. Ar esate girdėjęs? Beje, tai 
Boidenas Maknairas. 

Vulfas pasiraukė. 

— Liaukis juokavęs, Arči. Pasakok viską iš eilės. 

Atsidusau ir atverčiau bloknotą. 

Pokalbis Frostų svetainėje dar neišgaravo man iš 
galvos, ir aš kone pažodžiui atpasakojau jį Vulfui. Čia 
man pravertė mano paties greitraštis. Buvau išradęs tokius 
kabliukus, Kuriais būtų buvę įmanoma užrašyti JAV 

Konstitucijos tekstą antrojoje seno voko pusėje — tokiam 
tekstui ten kaip tik ir vieta. 

Įžengė Fricas, alumi nešinas. Vulfas palenkė galvą lyg 
giljotinai, bet tuojau siekė atidariklio. Žinojau, kad artimi- 
ausias dešimt minučių esu pasmerktas klausytis 
kliuksėjimo jo gerklėje. Vulfas tai darė užsimerkęs. 
Nebuvau net tikras, ar jis mane girdi. 

Baigęs perpasakoti, triukšmingai užverčiau bloknotą, 
pasisukau krėsle, trūktelėjau apatinį stalo stalčių ir 
susikėliau ten kojas. Turiu teisę! 

— Tai ir visas derlius. Ką dabar paliepsite? 

Vulfas nenoromis pramerkė vieną akį. 

— Turiu pastebėti tau, Arči, kad prancūziškai tu kalbi 
tiesiog pasibaisėtinai. Kiek kartų esu sakęs tau: mokykis 
kalbų, ypač prancūzų kalbos! Baisus tarimas! Mes dar 
pasišnekėsim ta tema, o dabar pasakyk: kam išgąsdinai 
Dadlį Frostą? O gal sugalvojai kokią šmaikščią kombi- 
naciją, kad aš niekaip neįstengiu jos atspėti? 

— Nieko nesugalvojau. Tik norėjau pamatyti, kaip į 
klausimą apie skrynelę reaguos ten buvusieji. O dėl 
Dadlio — tai nejaugi jums pačiam neįdomu sužinoti, ar jo 
namuose nėra ko nors, ką jis norėtų paslėpti nuo svetimų 
akių? Ir dabar aišku, kad yra! Be to, Dadlis man trukdė. 
Jis PIEpėjo ir gėrė viskį. Kokia iš jo nauda? 

— Sit kaip? O aš vos nepagyriau tavęs už gudrumą. 
Pokalbį su Frostais reikėjo taip pakreipti, kad pašalinęs iš 
žaidimo Dadlį Frostą, galėtum pastebėti reikiamą posakį, 
frazę ar įtartiną mostą, o to neįmanoma dalyvaujant tam 
tarškaliui globėjui. Beje, sveikinu: viskas taip ir susik- 
lostė! 

Apstulbau. 

— Kas susiklostė? 

Bet Vulfas manęs lyg nebūtų girdėjęs. 

— Dadlis išdūmė namo... Ką gi, kiekvienas turim 
kažką, kas neskirta pašalinėms akims. Tai natūralu. Viena 
iš namų funkcijų ir yra paslėpti... Tai sakai, kad ponia 
Frost neturi skrynelės ir nežino, kur ji galėtų būti? 

— Bent man taip pasiroGė. Kai daviau suprasti, jog 

skrynelė pas Dadlį, ponia Frost ir Hubertas taip 
pasižiūrėjo į jį, kad vos nesudegino savo žvilgsniais. 
Visiškai akivaizdu: jie svajoja dirstelėti į tą skrynelę. Juos 
domina jos turinys. 

— O gal skrynelė iš tikrųjų pas Dadlį? 

— Negaliu pasakyti. Plevėsa audringai reagavo į 
kiekvieną mano žodį. Tai gali būti ir tam tikra maskuotė... 
Na, kad paslėptų, ką iš tikrųjų galvoja ir jaučia. 

— O mane, Arči, sudomino kas kita. Kodėl ponia Frost 
nerado protingos dingsties, kaip pašalinti savo dukterį iš 
žaidimo? Iš tavo pasakojimo sprendžiu, kad ta ledi daug 
ką geba. 

— Taip. Moteris, kurios nervai geležiniai ir patentuota 
smegenų aušinimo sistema. Jeigu jums pavyks įrodyti, kad 
ponia Frost — žmogžudė, pasirūpinkite įvairiausios tech- 
nikos, pradedant kino kamera. Praverstų ir porelė liudy- 
tojų, buvusių nusikaltimo vietoje. 

— Jeigu jau taip, geriau rasiu kitą nusikaltėlį, — Vulfas 
įsipylė alaus. — Štai kas, Arči: mane sudomino juokdario 
Huberto skečai. Paimk bloknotą ir perskaityk man tą 
vietą, kur jis cituoja Norbuazeną. Pasistenk kuo tiksliau, 

— Supratau: norite dar kartą pasityčioti iš mano 
prancūzų kalbos tarimo! 

— Visai ne! Mano sudomino pats prancūziškas posakis. 
Regis, aš jį pamenu. Susigaudyk tarp savo kabliukų ir 
atkurk jį. Labai seniai skaičiau Norbuazeną ir norėčiau 
dar kartą paskaityti, deja, jo knygų mano bibliotekoje 
nėra. 

Patikėjau Vulfu: jis taip nuoširdžiai kalbėjo. 
Atsiverčiau reikiamą vietą ir perskaičiau visą pastraipą, 
pradėdamas žodžiais: ,,Ne, dar ne viską pasakiau, anaip- 
tol“. Prancūzišką posakį išrėžiau vienu atsikvėpimu, 
stengdamasis kalbėti pro nosį ir grebluoti. Gal tai ir buvo 
juokinga. Taip, prancūziškai moku prastai. Mano patirtis 
apsiribojo trimis pamokomis: vieną pamoką davė Fricas 
prieš kelerius metus ir dvi pamokas — mergina, su kuria 
susitikinėjau, kai tyrėme padirbinėjusių vertybinius 
popienus sukčių bylą. 


158 


— Na, kaip? Skaityti dar kartą? 

— Dėkoju, Arči. — Vulfas ėmė manipuliuoti savo 
lūpomis, atkišdamas jas ir įtraukdamas. — Kaip būtų puiku, 
jei būčiau galėjęs lyg nematomas šešėlis stovėti greta 
ponios Frost, kai ji nutraukė Hubertą, pavadindama jį 
juokdariu ir kvailiu. O juk tai netiesa, Hubertas nėra kvai- 
lys, ir ponia, regis, viską puikiai suprato. Todėl ir užčiaupė 
būsimajam žentui koserę! Juokdarys netyčia prasitarė, kad 
nužudė Maknairą. O gal jis tai padarė specialiai. Kas gi 
čia? Mėginimas nukreipti nuo to, kas svarbiausia, ar 
atvirkščiai — pastūmėti prie esmės? Ko čia daugiau: 
baimės ar įžvalgumo? Pasitaiko, kad žmogus nejučia ima 
spėlioti ir tas spėjimas jam pačiam atrodo absurdiškas, bet 
jis atspėja tiesą. Ar ne taip yra ir čia? Juoba kad posakis 
sutampa su mano mintimis, o jis negalėjo jų Žinoti. Tik 
pamanyk - citata viską paaiškino! Na, gerai, tarkime, kad 
žudikas jau žinomas. Bet jei skrynelę užgrobs Kremeris, 
jis pasinaudos situacija savaip. To negalima leisti. Įsikišus 
inspektoriui, reikės džiovinti irklus, irkluotojų žodžiais 
tariant. — Vulfas vienu mauku baigė gerti alų. — Arči, mes 
pražūsim be skrynelės. Ją trūks plyš reikia gauti. 

— Šit viską mesiu, eisiu ir atnešiu skrynelę jums! 

— Nepyk. 

— Kaip galiu nepykti, jei kalbate vien mįslėmis? Kada 
gi Hubertas ištarė Maknairo žudiko vardą? Arba jūs 
kliedėjote nemiegodamas? 

— Zinoma, ne. Hubertas vardo neištarė. Jis pasakė 
kitaip. Bet juk tu nemoki prancūzų kalbos! ,„Ardemment“ 
— tai „aistringai, karštai, jausmingai. Citatą galima išversti 
taip: „Ir aš numiriau nuo aistros!“ 

— Netgi šitaip? Labai įdomu... 

— Tai va, jeigu vertinsime senovės romėnų požiūriu... 
Oi, atleisk, pamiršau, kad ir lotynų kalbos tu nemoki. 

— Nei lotynų, nei kinų, nei hindi... Berods pats laikas 
perduoti bylą Hainemano kalbų institutui. Tiesa, 
paaiškinkite: ar tame prancūziškame posakyje telpa ir visi 
įrodymai, galintys įtikinti ponus prisiekusiuosius? O gal 
įkalčius ir įrodymus gausiu iškapstyti pats? 

Aš akivaizdžiai persistengiau. Vulfas kietai susičiaupė 
ir nepritariamai pažvelgė į mane. 

— Ateis diena, ir aš... pakeisti pasaulio man vis dėlto 
nepavyks, — atsiduso Vulfas. — Vadinasi, ir tu, Arči, liksi 
toks, koks esi. Ir būdamas pragmatikas aš esu priverstas 
su tuo sutikti. — Jis dar kartą atsiduso. — Šiandien, kol 
tavęs nebuvo, aš paskambinau i Londoną, į Egeberto 
Hičkoko agentūrą. Tiesa, įtrauk tą skambutį į išlaidų 
knygą. Paprašiau anglų padaryti paslaugą: tesusitiks kas 
nors iš jų seklių su Maknairo seserimi Izabele. Taip pat 
susitarėme ir dėl to, kad jų Ispanijos agentai patikrintų 
kai kuriuos dokumentus Kartaginoje. Taip, Arči, tai 
milžiniškos išlaidos, bet jos būtinos. Matai: iš Saulo 
jokių žinių nėra. Aš netenku vilties, kad skrynelė būtų 
Glenene. O jos mums žūtbūt reikia. Žinojau, kas nužudė 
Maknairą dar prieš tai, kai Hubertas savimeiliškai 
užsiminė mums... Ne, jis nenorėjo padėti. Dabar aš tai 
gerai suprantu. Bet žmogžudystę reikia įrodyti. Štai kas 
išeina: aš viską Žinau, bet esu priverstas sėdėti ir laukti, 
kol Viešpats Dievas suteiks malonę ir atsiųs įkalčius... 
Arči, prašau perspausdinti visus Huberto skečius. Gali 
praversti. 

Ir jis vėl įknibo į ,„Septynis išminties bokštus“. 

Laikas iki vakarienės vos slinko: Vulfas skaitė įrėmęs 
alkūnes į ranktūrius. Aš spausdinau ir mėginau atspėti šefo 
mįsles. Pagaliau Fricas pranešė, jog vakarienė paruošta. 

Prie stalo Vulfas samprotavo apie Lourensą ir arabus. 
Jo nuomone, sėkmingą anglų žvalgo veiklą vienijant 
arabų gentis ir rengiantis sukilimui lėmė Lourenso 
požiūris į moterį. Mat Lourensas neslėpė, kad šiuo atžvil- 
giu jam priimtina tradicinė Rytų pozicija. Apskritai 
požiūris į moterį gali būti geriausia rekomendacija 
kiekvienam Žmogui kaip socialinei būtybei. Vyrui poli- 
tikui tai viską nulemia. Todėl arabai pripažino, jog anglas 
— savas vaikinas. Na, o toliau — oratoriaus meistriškumas, 
įžvalgumas, protas, sveikas cinizmas... Lourensas pasirodė 
esąs toks, kokio ir reikėjo: ne romantikas, ne idealistas, ne 
puritonas... Demonstratyvus nusižeminimas, slapta garbė- 

troška ir puikybė... Trumpiau tariant, jis žinojo, kaip juos 
sutramdyti. Arabai jį priėmė. 

Nieko kito nesugalvojau, tik probėgšmais pastebėjau, 
kad Fricas puikiai gamina mėsos troškinį. 

Vakaras slinko į pabaigą. Pusę devynių grįžome į kabi- 
netą. Fricas atnešė kavą. Vulfas vėl įniko skaityti, o aš 
kaip paprastai ėmiausi sąskaitų ir popierių ant savo stalo. 
Bet labiausiai man rūpėjo lotynų kalba, apie kurią 
užsiminė Vulfas. Tikėjausi, kad po valandos, kai maistas 
Vulfo skrandyje užims jam deramą vietą, sugebėsiu atsar- 
giai iškamantinėti šefą, ką dar pasakė Hubertas ir kaip aš 
praleidau tai negirdomis. Bet dar man nespėjus sumesti 
plano, sučirškė telefonas. 

— Tai tu, Arči? Skambinu iš Briusterio. Ar gerai girdi 
mane? Man reikia pono Vulfo. 

Pasakiau šefui: 

— Fredas iš Briusterio. Viena minutė — penkiolika 
centų. 

Vulfas tuojau pat kyštelėjo į knygą ebonitinį žymeklį. 
Aš pasirengiau bloknotą ir pieštuką. 

— Pone Vulfai, tai jūs? Čia kalba Fredas Darkinas. 
Mane pasiuntė Saulas, skambinu iš kaimo. Mes neradome 
skrynelės, bet iš tikrųjų kai kas yra. Iš pradžių viską 
perkratėme namie, paskui perėjome į sklypą. Čia tokia 
makalynė!.. Pavasaris, patys suprantate... Pradėjo temti, 
užsižiebėme žibintuvėlius. Paskui pastebėjome artėjant 
automobilį. Saulas pirmas pamatė šviesas ir sukomandavo 
slėptis. Automobilis važiavo lėtai... Ten toks siauras 
kelias, ir dar patižęs... Trumpai tariant, automobilis 
įvažiavo į kiemą ir sustojo. O jūsiškį mes dar anksčiau 
buvome įvarę į garažą. Na va, iš automobilio išlenda 
kažkoks tipas. Mes tylime, už krūmų mūsų nematyti. Tas 
vaikinas nieko ir neįtarė. Jis prieina prie lango ir ima jį 
laužti. Mudu su Oriu užėjome iš užnugario, kad jis 
nepabėgtų, o Saulis priėjo iš pašonės ir sako: ,,„(O kodėl 
enorite įeiti pro duris?“ Tas atsigręžia ir ramiai atsako: 
pamiršau, girdi, raktus. Ir nori eiti prie automobilio. O 
Saulas capt jam už rankovės: eime į vidų, išlenksim po 

taurelę. Tas tipas juokiasi: eime. Na, mes visi užėjome, 
1 - šviesą... Tas tipas tik patamsyje atrodė jaunas. 

iaip jam — per keturiasdešimt. Briolinu sutepti plaukai, 
plona nosis, šmirinėjančios akys. O jo pavardė - Hubertas. 
Ištarsiu skiemenimis, Hu-ber-tas. 

— Aš jį pažįstu. Kas toliau? 

— Nieko. Pasišnekėjome apie šį bei tą. Tas Hubertas 
pasakė, esą Maknairas buvęs jo draugas, namie palikęs 
kažkokių daiktų, tai jis ir ryžęsis užsukti jų pasiimti ra- 
miai atsakinėjo į visus klausimus... Juokavo, šypsojosi... 

— Jis dar neišvažiavo? 

— Ne. Saulas ir Oris užkalbinėja jam dantis. Tai ką su 
juo veikti? 

— Tegu nešdinasi. O jeigu paalkote, išsivirkite iš jo 
sultinį. Sulaikyti jo jūs negalite, informacijos neišpešite. 
Paleiskit. 

— Aš dar nebaigiau... Kai sėdėjome ir šnekėjomės, už 
lango suūžė: atvažiavo dar du automobiliai. Iššokau į 
priemenę. Čia iš automobilių pabiro vaikinai su 
„patrankomis“. Dėkui Dievui neėmė pyškinti iš jų. Matau, 
kad tarp jų — knisiai. Gerai, kad jie buvo uniformuoti. 
Rėkiu Saului: ,„Užrakinkit duris! Tuojau atakuos!“ Ir 
žinote, kas prieina prie manęs? Rouklifas! Kremerio 
padėjėjas. O su juo - trys buivolai iš žmogžudysčių tyrimo 
skyriaus. Ir dar du knisiai. Ir apygardos prokuroro 
padėjėjas. Nieko sau! Ką? 

— Gera šutvė. Jie šaudė? 

— Į orą! Man susidarė toks įspūdis, kad jiems reikia to 
paties daikto, kaip ir mums - raudonosios skrynelės. 
Saulas paliko Hubertą Oriui, o pats susirėmė su Rouklifu. 
Riktelėjo, kad šis parodytų kratos orderį. Na, žinoma, iš 
kur jie ims orderį! Pradėjo plūstis. Rouklifas sako: „Šit 
dabar pasodinsiu jus už privačių valdų pažeidimą!“ O 
Saulas prispaudė prie lango stiklo tą popieriuką, kurį jūs 
pasirašėte. Aš pašviečiau žibintuvėliu. Tie kvaišos per- 
skaitė ir vėl ėmė plūstis. Saului tai atsipyko, jis riktelėjo 
man, kad važiuočiau į kaimą ir paskambinčiau jums. 
Rouklifas taip įžūliai ir sako: „Ne, neišvažiuos, kol mes 

neapieškosime to žąsino. Gal po sparnu jis slepia 
skrynelę“. O aš atsakiau: „Tik paliesk mane pirštu: kailį 
nudirsiu!“ Taip gražiai sau šnekučiuojame... Bet automo- 
bilio išvaryti negalėjau - kelią užtvėrė to Huberto automo- 
bilis. Todėl išvažiavau į Briusterį kartu su Rouklifu polici- 
jos gelda. Rouklifas skambina Kremeriui iš vaistinės. O aš 
— iš kavinės. Gal patyliukais šmurkštelėti į jo džipą ir pra- 
siveržti pas saviškius? Kaip įsakysite? 

— Gera mintis. Ar Rouklifas žino apie Hubertą? 

— Esu tikras, kad ne. Hubertas visą laiką sėdėjo tyliai, 
nelindo į priekį. Matyt, jis — iš droviųjų... O ką mums to- 
liau veikti? Išmesti lauk Hubertą? O ką su tais vyrukais iš 
Kremerio skyriaus? Įleisti į vidų? Tūnoti apsuptiems iki 
ryto? Bet ten name nekūrenta, šuniškai šalta, valgyti - nė 
kruopelytės. O knisiai — tikri žvėrys. Kad girdėtumėt, ką 
jie kalba! Visai pakvaišo dėl tos skrynelės. Tikriausiai 
Kremeris užsuko jiems uodegas! 

Čia įsikišau aš: 

— Luktelėk, Fredai, nepadėk ragelio. 

Ir pažvelgiau į Vulfą. 

— O ką, jeigu aš pasivažinėčiau penkiasdešimt mylių į 
šiaurę nuo Niujorko? 

Tariant žodį „pasivažinėčiau“, Vulfas krūptelėjo. 
Manau, kad mintyse jis akimirksniu suskaičiavo kelio tarp 
Trisdešimt penktosios gatvės ir Briusterio duobes ir 
provėžas. Susiraukęs linktelėjo: 

— Važiuok. 

Tyliai pasakiau į ragelį: 

— Nepaleiskit Huberto ir laukite manęs. Atskriesiu 
greičiau už vėją. 

Visą laiką kontroliavau save: be ketvirčio dešimtą 
išvykau iš namų, o pusę dvyliktos įvažiavau į Briusterį. 
Tik pusantros valandos! Neblogai, jei atsižvelgsime į tai, 
kad Painsbridžo kelias ne geriausios būklės. Kelias nuolat 

vingiavo, o tarp Maskuto ir Krotolfolzo „rodsteris“ sli- 
uogė vos ne tiltu, ratai vis pataikydvo į duobes. 

Pasukau nuo asfalto į žvyrkelį - siaurą ir purviną kaip 
raištis ant fanatiko sektanto kaktos. ,„Rodsteris“ įsprūdo į 
provėžas, iš kurių „iššokti“ niekaip negalėjau — buvau 
priverstas važiuoti tik pirmyn. Abipus kelio augantys 
medžiai ir krūmai buvo tokie aukšti, kad akimirką pama- 
niau slenkąs kanjono dugnu. Kartais sąžalynai 
praretėdavo, ir aš pastebėdavau vienišus pastatus, bet visi 
jie buvo apleisti. Galvon smelkėsi abejonė: ar aš teisingai 
pasirinkau kelią? Trūko tik pasiklysti! 

Pagaliau priekyje žybtelėjo švieselė, ir supratau, kad 
šviečia langai. Glenenas! 

Važiuodamas svarsčiau situaciją, į kurią pakliuvo 
Saulas, Fredas ir Oris. Nieko ypatingo neatsitiko — taip, 
įprastinis atvejis. Policija ieško raudonosios skrynelės. 
Jeigu mūsų vaikinai ten viską iškuitė, vargu ar Kremerio 
žmonės ras nors menkiausią skrynelės vinutę. Nerimauti 
vertė tik viena — tai, kad Glenene pasirodė Perenas 
Hubertas. Policija neturi kištis į mūsų santykius! 

Privažiavau prie vartų, ir kelią užtvėrė policijos 
džipai. Turėjau išjungti variklį. Nuleidęs langelį, 
riktelėjau: 

— Ei! Patraukit nors vieną automobilį! Man reikia 
įvažiuoti! | 

Palei namą subliuvo: 

— Kurių velnių?! Kas ten dar? 

— Japonų imperatorius! Gerai jau, aš pats patrauksiu 
jūsų automobilį. Tik nepykit, jei aplamdysiu. 

Išlipau ir šmurkštelėjau į džipą — gerai, kad stogas 
buvo atverstas. Bet dar nespėjęs įjungti, išgirdau atidun- 
dant — iš žingsnių galėjau spręsti, kad bėgo dviese. 
Pirmojo — uniformuoto tipo — aš nepažinojau. Užtat 
pamatęs antrąjį neištvėriau draugiškai neišsišiepęs. 

— Leitenante Rouklifai! Likimas ir vėl subloškia mus į 
krūvą! 

Rouklifas kažką burbtelėjo. O uniformuotasis jo 
porininkas sukriokė: 

— Marš iš automobilio! Jeigu įjungsi variklį, aš tau 
kaktoje trečią akį prakiurdysiu! Supratai? 

— ... kodėl šunelis koją pakėlė? Na, nesiožiuok, yra tokia 
pratarmė. O visa pasaka tokia: aš — Arčis Gudvinas, dirbu 
Niro Vulfui. Ar esi girdėjęs apie tokį? Vulfas turi teisę Čia 
tvarkytis, ir aš esu teisėtas jo atstovas. O ko jūs atsidan- 
ginote į tą sodybą? Ir dar užtvėrėte vartus! Ar žinote, ką 
daro Žmogus, matydamas, kad jam neleidžia įvažiuoti pro 
nuosavus vartus? Taigi. Kaip tik tai ir noriu padaryti. Ir 
įsidėmėkit, bernužėliai, kad šiandien aš labai piktas. 

Rouklifas sumurmėjo sau panosėje: 

— Lipk lauk, Gudvinai. Mes patrauksim automobilį. — 
Ir tarstelėjo porininkui per petį: - Nesivelk į peštynes. 

Šis trūktelėjo automobilio dureles. 

— Lisk lauk! 

— Patrauksi automobilį į šalį? 

— Patrauksiu. Tik nešdinkis iš čia. 

Grįžau į „rodsterį“. Policininkas pavarė automobilį į 
šalį, leisdamas man pravažiuoti. Įjungiau žibintus ir 
stebėjau persidislokavimą lyg iš pirmosios parterio eilės. 
Kelias atsilaisvino, ir aš įvažiavau į kiemą. Pirmiausia 
pamačiau raudoną Huberto automobilį —- dar vakar jis 
stovėjo prie mūsų priemenės. Privažiavęs „rodsteriu“ ar- 
čiau, išjungiau variklį ir išlipau. Prie namo knibždėte 
knibždėjo žmonių. Visi turėjo vienintelį žibintą, ir 
kažkoks gudruolis nukreipė šviesą tiesiai man į veidą. 
Rouklifas su draugužiu sustingo man už nugaros. 

Įdomu, kas iš jų už vyriausiąjį? Vargu ar Rouklifas — 
jis turėjo įgaliojimų tik miesto teritorijoje. 

— Na, kurgi jūsų vyriausiasis? — garsiai paklausiau. — 
Ko tylite? Kas gaujos vadas? Gal jis pateiktų man orderį? 
Gal jis turi popieriuką, leidžiantį brautis į privačias val- 
das? 

Vienas iš knisių prisislinko prie manęs kaip debesis: 

— O tu ar turi tokį popieriuką? 

— Turiu! Jūs matėte jį, mūsų Žmogus parodė dokumen- 
tą pro langą. O to dokumento kopija — dešinėje mano 
kišenėje. Na, ar išduosite man vadeivą? 

Kampe šmėstelėjo kažkieno šešėlis. 

— Sveikas, Arči. 

Įsižiūrėjau ir per prieblandą pamačiau Darkiną. 

— Fredai! Kodėl neini į vidų? 

Jis prisiartino. 

— Kaipgi, įeisi... Jeigu Saulas atidarys, jie bematant 
įsiverš. Gudrūs, taip ir laukia... 

— Gudrūs? Na, ir komplimentą jiems tėškei! Vadinasi, 
tas beždžionių pulkas be vadeivos. Šit kas, Fredai... 

— Aš čia vyriausiasis! — pasigirdo spigus balsiukas, ir 
tamsoje blykstelėjo kažkieno akiniai. - Aš esu apygardos 
prokuroro padėjėjas ir turiu teisę apsilankyti... 

Iš aukšto pažiūrėjau į tą vabalėlį. 

— Dabar jūs turite tik vieną vienintelę teisę — gultis su 
žmona į lovą, — atsakiau, raiškiai tardamas žodžius: taip 
kalbama su silpnapročiais. 

— Nebūkit chamas! 

— O kur orderis? Arba šaukimas? Kur popierius, nors 
papirosinis? 

— Nebuvo laiko, kad... 

— Tai ir užsičiaupkit! — krioktelėjau, ir akiniuotis 
šastelėjo į šalį. Dėbtelėjau į Rouklifą. — Nagi, 
pasikalbėkim, kas čia chamas. Asmeniškai aš pasipiktinęs, 
kad taip nepaisoma įstatymų. Jūs įsibrovėte tamsią naktį į 
svetimą teritoriją, į privačias valdas. Dabar stengiatės 
apgaule patekti į namą — vėlgi privatų. Ką čia pametėte? 
Raudonąją skrynelę? Ji niekada jums nepriklausė ir 
nepriklausys. Jos šeimininkas — Niro Vulfas. Ir nemėginkit 
vedžioti manęs už nosies —- negaliu pakęsti, kai mane 
liečia prakaituotos rankos. 

Išstumdęs policininkus į šalis, užkopiau priemenėn ir 
pasibeldžiau į duris. 

— Saulai! Oni! 

— Tai tu, Arči? Atvažiavai? 

— Viskas gerai. Atidarykit man. 

Fredas atsistojo man už nugaros veidu į policiją. Ta 
gauja pasislinko prie mūsų. Išgirdau, kaip kažkas 
trakštelėjo užrakto skylutėje. Durys prasivėrė mažiau nei 

per dešimt colių. Priemenėn įspindo šviesos ruožas. 
Spėjau pamatyti ginkluotą Saulą, stovintį ant slenksčio, o 
giliau šmėžavo Oris. Mudu su Fredu šmurkštelėjome 
vidun. | 

Laikydamasis už durų taip, kad kiekvieną akimirką 
galėčiau jas užtrenkti, aš sušukau vaikinams, stovintiems 
priemenėje: 

— Įsakau geruoju! Esate čia neteisėtai! — ir ramiau 
pridūriau: — Riedėkit iš čia, berniukai. Bet jei pamiršote 
nusivalyti kojas, tai nors į vidų nelįskit. To jau būtų per 
daug. Šito mes nepakęsim. 

Saulas užrakino duris. 

Aš apsižvalgiau. Maknairo užmiesčio namas buvo 
apstatytas labai paprastai, galima sakyti, kukliai. Jokios 
prabangos, viskas solidu, bet nebrangu... Nieko nereikalin- 
go, nieko apgaulingo. Zidinyje spragsi malkos, šilta... 

Bematant užsipuoliau Darkiną. 

— Na, ir klastūnas! Ką sakei Vulfui? Kad mirštate nuo 
šalčio? 

Jis prisiartino prie ugnies ir ėmė šildytis, trindamas 
sužvarbusias rankas. Išsišiepė: 

— Senas triukas. Vyresnybė neturi manyti, kad pasiuntė 
mus į kurortą. 

— Jis taip ir nemanė. Jam kiekviena išvyka iš miesto — 
nelaimė. Ir nesvarbu, ką ji ištinka — jį ar kitą žmogų. 

Paskui priėjau prie Saulo ir pusbalsiu paklausiau: 

— Kur jis? 

— Aname kambaryje, — Saulas blėstelėjo akimis į šalį. 
— Sėdi tamsoje. Mąsto apie gyvenimą. 

— Raudonosios skrynelės nėra? 

— Ne, lyg ir nebūtų buvę. Išbarškinome sienas ir 
grindis, colį po colio. 

Jeigu Penzeris nerado daikto, vadinasi, jo iš tikrųjų čia 
nebuvo. 

— Kur atsarginis išėjimas? 

— Štai ten, už židinio. Mes jį uždarėme. 

— O kei. Judu su Fredu pabūkite čia , o aš su Oriu 
aplankysiu svečią. 

Kai mes su Oriu įžengėme į gretimą kambarį, akys ne 
iškart įžiūrėjo Žmogų. Bet šit prieblandoje išryškėjo jo 
siluetas... Žmogus sėdėjo krėsle... Silpna šviesa krito nuo 
dviejų langų, po kuriais iš kitos pusės užsigliaudė 
policininkai. Pasakiau Oriui: 

— Nagi, padainuok mums. 

— Ką? Sumanei pajuokauti? Aš dainuoju tik išgėręs. 

— Įpilčiau, bet neturiu po ranka. 

— O ką dainuoti? 

— Na, kad ir tą... ,,„Eikš, pabėgiosim, šuniuk...“ 

— O kaip aš patamsy dainuosiu? 

— Užsimerkęs. 

Oris suprato, jog veltui priešintųsi, ir klaikiai nuklys- 
damas į lankas užtraukė. Tiesą sakant, jeigu vertinsime 
mūsų profesijos požiūriu, Oris turėjo gerą koserę. 
Galėjome kalbėtis nesibaimindami. 

Žengiau prie sėdinčiojo krėsle ir pasilenkiau prie jo. 

— Na, štai, mes ir vėl drauge, pone Hubertai. Kaip 
Br 

1a patogu, nors ir drėgnoka. 

— Tačiau savame patale jums būtų patogiau. Greit 
vidurnaktis. 

— Aš vėlai guluosi miegoti. 

— Gerai, nevaidinkim komedijos. Juk žinote: aš negaliu 
pakęsti scenų. Kaip jūs čia atsidūrėte? 

— Atvažiavau pasiimti savo skėčio. Praeitą kartą čia jį 
palikau. 

— Gera dingstis. Ar radote skėtį? 

— Ne. Jį kažkas išsinešė, o gal išmetė. 

— Užjaučiu. O dabar pastatykite ausis, - ėmiau 
kalbėti tyliau. — Už šių langų — visas pulkas 
policininkų, inspektoriaus Kremerio Žmonės ir vienas 
žmogus iš apygardos prokuratūros. Gal norėtumėt 
jiems išdėstyti savo širdį veriantį pasakojimą apie 
skėtį? 

Tamsoje buvo matyti, kad Hubertas patraukė pečiais. 

— Ar manote, kad iuos tas pasakojimas sudomins? 
Vargu ar jie padės man... rasti skėti. 

— Vadinasi, dedatės švaručiu? Jokių problemų, ar ne? 
Ori, garsiau. 

Hubertas miktelėjo. 

— Argi kas nors ne taip? Mėginau atsidaryti langą, tuo 
tarpu jūsų Žmogus — jo toks puikus balsas - pakvietė mane 
užeiti į vidų per duris. 

— Aha! Tuomet kodėl mes stengiamės atlaikyti knisių 
antpuolį? Įleiskim juos į namą ir papasakokim, kad jūs 
stengėtės pakliūti čionai, išlaužęs langą. 

— Darykit, kaip norite. Nieko aš neišlaužiau — jokių 
pėdsakų nėra. 

Apimtas nevilties atsitiesiau. Tiesą pasakius, aš 
tikėjausi, kad Hubertas ims derėtis, ir aš aptiksiu silpnąją 
jo vietą. Bet tas juokdarys mikliai išsisuko, visai 
išmušdamas man pagrindą po kojomis. Zinoma, jis mela- 
vo. Bet kas man iš to? 

— Ori, ko nutilai? Dainuok. 

Aš vėl palinkau prie Huberto. 

— Paklausykite, pone Hubertai, mums jau viskas 
žinoma. Vulfas jus perprato. Bet aš duodu jums šansą: 
pasakysiu policijai, kad jūs — vienas iš Vulfo seklių. 
Įsidėmėkite, jūs vardu Džens. Dabar įleisiu čionai knisius, 
tegul ieško skrynelės nors iki pat ryto. Jos čia nėra. Savo 
žmones aš paliksiu su jais, o mudu su jumis važiuosime į 
Niujorką pas Vulfą. Jūs galėsite pernakvoti pas mus, 
duosime jums atskirą kambarį. Rytą pasišnekėsite su 
Vulfu - ir tiek. Na, kaip? 

Hubertas prieštaraudamas pamataravo galvą iš vienos 
pusės i kitą. 

— Aš važiuosiu namo į Čizborą. Žinote, mėgstu 
miegoti savo lovoje. 

— Pagalvokit. Dar kartą siūlau jums važiuoti pas poną 
Vulfą. 

— Ne. 

— Jūs arba labai kvailas, arba toks patrakėlis, kokių 
maža. Pagalvokite, ką pasakysit policijai? Kad važiavote 
penkiasdešimt mylių vien savo skėčio? Sunraskite, kad iš 
tikrų'ų vyra tik toks pasirinkimas: arba policija, arba 


169 


Vulfas. Visiškai atvirai pasakysiu: jums geriau rinktis 
Vulfą, o ne tuos stuobrius. Kodėl bijote pasikalbėti su 
mano šefu? Ir kodėl aš turiu jus įkalbinėti? Įtūkinėti, kad 
nesielgtumėt neapgalvotai?! Pagaliau ir aš noriu miego. 

Hubertas ėmė nusileisti. Jis atsargiai paklausė: 

— Tai jūs tikrai išvesti mane iš namų kaip savo ben- 
dradarbį? 

— Tikrai. 

— Gerai. Aš važiuosiu pas Vulfą. 

— Na, ir puiku. Kieme stovi mano „rodsteris“, o jūsų 
automobilį rytoj atvarys Saulas. Nesirūpinkit, jam nieko 
neatsitiks. Taigi jūs — Džeris. Palikit čia savo 
aristokratiškas manieras. Jūs — šiurkštokas vaikinas, kaip 
ir kiekvienas seklys. Daugiau įžūlumo, a 
Ori, ačiū, koncertas baigtas. Eime, ereliai. 

Žengėme į kambarį, kuriame nuobodžiavo Saulas ir 
i Vaikinai suprato mane 1Š poros žodžių. Saulas 
įtemptos darbo dienos taip norisi nusnūsti. Juk rytoj reikės 
toliau ieškoti skrynelės. Sutikau su juo. Buvo nutarta poli- 
cijos čionai neįsileisti ir visaip trukdyti tiems tipams 
knaisiotis sklype. 

— Rytą Fredis paskambins jums iš kaimo, — pasakė 
Saulas. — Aš nusiųsiu jį maisto. 

Pro langą ištyriau situaciją. Komanda būriavosi 
priemenėje ir palei namą. Man davus signalą, Saulas 
atrakino duris, ir mudu su Hubertu prasmukome lauk. 

Garsiai pasakiau į tamsą: 

— Leitenante Rouklifai. Mudu su Džeriu Martinu 
grįžtame pas Vulfą, o name lieka trys mūsų vaikinai. 
Nesilaužkite pas juos, jeigu nenorite turėti nemalonumų. 
Patariu jums pasekti jų pavyzdžiu. Didžiai gerbdamas visą 
jūsų skyrių ir jus asmeniškai, noriu pranešti, kad nei aš, 
nei mano padėjėjas raudonosios skrynelės nesineša. 
Viskas, Saulai, iki pasimatymo. Užsirakink duris. 

Trakštelėjo raktas duryse. Žengiau iš priemenės, 
drauge tempdamasis tariamąjį Džerį. Ir tuomet kažkoks 
galvijas nukreipė Hubertui tiesiai į veidą ryškų žibin- 

tuvėlio spindulį. Hubertas prisidengė ranka, bet buvo jau 
vėlu. Šokau prie automobilio, tempdamas Hubertą už 
rankovės, tačiau kelią mums staigiai užtvėrė, ir šiurkštus 
balsas tarė: 

— Stovėt, gražuoliai! 

Išvydau priešais save vieną iš tų „buivolų“, apie ku- 
riuos telefonu buvo pasakojęs Fredas. Žibintuvėlis buvo jo 
rankoje. 

— Čia visai ne Džeris, leitenante. Čia tas tipas, kuris 
malėsi Frostų bute per ponios apklausą. Tai Hubertas. 
Ponia Frost sakė, kad jis - šeimos draugas. 

— Mano brangusis, — maloniai tariau aš. — Tau seniai 
laikas pas gydytoją, tavo Žvairumas man kelia nerimą. 
Čia, tamsoje, liga paūmėjo. Eime, Džeri. 

— Kurgi ne! — pasigirdo Rouklifo balsas. - Gudvinai, 
kam ta komedija? O gal jūs neatpažinote mūsų Bilio? Jis 
nežvairas. O tu, Bili, esi įsitikinęs? Tai Hubertas? 

— Jisai. Įsidėmėtina išvaizda. 

— Dar pašviesk... Ką pasakysite, pone Hubertai? 
Apgaulė? Kaip tai suprasti? 

Hubertas laikėsi puikiai, jis net šypsojosi, lyg jų būtų 
klausę, ko jis pageidautų: arbatos su citrina ar su pienu. 
Kalės vaikas, moka nutaisyti malonų veidą net turėdamas 
blogas kortas. Įdomu, kaip suksis? 

Aš tylėjau. O Hubertas tai šutvei ramiai atsakė: 

— Ponas Gudvinas žino, kad aš - Perenas Hubertas. 

— Ą! Tuomet pasakykite, ką jūs čia darote velionio 
pono Maknairo name. 

— Ką dariau? Tiesą pasakius, nieko. — Hubertas ėmė 
nervintis. — Sekliai atvežė mane iš Niujorko, kad paro- 
dyčiau jiems, kur mano senasis bičiulis galėjo paslėpti 
raudonąją skrynelę. Berods, ir jūs jos ieškote. Dėžutės 
name neradome. Čia privažiavote jūs, o paskui ir ponas 
Gudvinas. Aš neketinau jūsų apgaudinėti, bet norėjau 
inkognito palikti tą vietą. Ponas Gudvinas prašė, kad 
nepasakočiau padedąs Niro Vulfui, ir pasiūlė man laikinai 
pasivadinti Džeriu Martinu. Man tai pasirodė patogu. Štai 
ir viskas. 

Rouklifas numykė. 

— Kodėl rytą, kai buvote susitikę su inspektoriumi 
Kremenu, nieko nepasakėte jam apie tą namą? 

Hubertas nedelsdamas atsakė. Jo atsakymas, kaip ir 
ankstesnis, buvo panašus į tiesą ir sąmojingas. Vinklus 
žaltys. Bet aš supratau dar ir ką kita: reikia ieškoti išeities 
iš susidariusios situacijos. Hubertas tikrai mano esąs 
Vulfui svarbus. Bet ar taip yra iš tikrųjų? Žinoma, jeigu 
juo remtųsi visa įrodymų sistema, aš pūsčiau miglą į akis 
ne tik Ruoklifui, ne tik Kremeriui, bet ir pačiam komisarui 
Hombertui, o gal ir kam nors iš aukščiau. Bet Hubertas — 
toks slidus tipas, tokia gudri bestija! Jis lengvai gali 
išsisukti iš Vulfo nagų. Ar verta stengtis? O gal tegu poli- 
cija pasiima Hubertą su visais žarnokais? Jeigu Hubertas 
— žudikas, tuomet, žinoma, policija mudu su Vulfu 
aplenks. Ir tuomet — sudie, honorare. Et, kad tik žinočiau 
apie Hubertą tai, ką žino Vulfas! Kodėl Vulfas taip nieko 
man ir nepasakė? Reikia spręsti, o aš neturiu informacijos. 

Tuo tarpu Hubertas suokė kaip lakštingala. Jis visai 
apsuko galvas policininkams. Galėjome ramiai sėsti į 
automobilį ir riedėti sau. 

— Štai kas, pone Hubertai... — išgirdau Rouklifo balsą. 
— Rytoj inspektoriui Kremeriui tikriausiai prireiks jūsų. 
Būkite ryte namie. Jei reikės išvažiuoti, palikite adresą ir 
telefoną, kuriuo galėtume jus surasti. 

Hubertas laimėjo! Ar tai nereiškia, kad pralaimėjau aš? 
Leitenantas atsigręžė į mane, švokšdamas iš neapykantos. 

— O jūs, Gudvinai, vaizduojate didvyrį, bet vaizduoti 
nėra ko!.. Nepakliūkit mūsų inspektoriui į akis, kitaip... — 
Tamsoje jo akys grėsmingai sužaibavo. — Tiesa, kai reikės, 
inspektorius jus susiras. 

— Leitenante, jau baigėte? Galima pasakyti? Su 
pasitenkinimu stebėjau ir klausiausi, kaip Hubertas pučia 
migią jums į akis. Pats su savimi susilažino: išsisuks ar ne. 
Išsisuko! Jisai, ko gero, išsprūs net pro mažiausią skylutę. 
Štai ką patarsiu jums: vežkitės jį į valdybą. Tegul per- 
nakvoja pūkiniuose jūsų pataluose, c rytą kaip reikiant 
apxlausite. 

— Ką?! 

— Tuojau papasakosiu, kaip buvo. Kai mūsų vyrukai 
ėmė kapstytis sode, Hubertas atvažiavo čionai savo auto- 
mobiliu. Temo. Vaikinai pasislėpė. Mato: kažkoks Žmogus 
mėgina pakliūti į vidų išlaužęs langą. O paskui, kai jie 
sučiupo jį, Hubertas pasakė pamiršęs čia savo skėtį ir 
atvažiavęs jo pasiimti. 

— Kas sugalvojo tą pasaką? — suurzgė Rouklifas. - Jūs, 
Gudvinai? Jūs, Hubertai? 

— Tikrovė visuomet šiek tiek fantastiška — taip sako 
ponas Vulfas. Tai ne pasaka. Galiu pakviesti Saulą arba 
Fredą, jie patvirtins. Pagalvokite, Rouklifai, žmogus lindo 
pro langą pasiimti skėčio. Paskui pasakė, kad skėčio name 
neradęs. Gal paieškotume jo drauge su Hubertu? Jūsų 
valdyboje berods yra radinių biuras? 

— O jūs, Gudvinai, ar nevažiuotumėte drauge su 
mumis? Juk pats sukūrėte pasakaitę apie Džerį Martiną. 
Kodėl dabar turėčiau jumis patikėti? 

— Velniai rautų! — neištvėriau aš. — Ir tai, atseit, polici- 
ja! Taip, aš pavadinau šį žmogų Džeriu Martinu, nes 
asmeniškai norėjau pristatyti jį jums į valdybą ir sulaukti 
inspektoriaus Kremerio dėkingumo! Už tai jūs sulaikote 
mane ir šūkaujate, lyg būčiau jums koks vaikigalis, iškūlęs 
sviediniu vitriną. Gavote tą įtartiną subjektą tiesiai į 
rankas, taip? Gavote! Aš informavau jus? Informavau. 
Sudie. Man seniai metas miegoti. 

Prasibrovęs pro knisius, sėdau į ,,rodsterį“, staigiai 
suktelėjau vairą, kad neapibrozdinčiau buferio ir subjuru- 
siu keliu pajudėjau namo. 

Manyje siautėjo tokie prieštaringi jausmai, kad į 
Niujorką parvažiavau beveik nematydamas kelio. 

Vila Trisdešimt penktojoje gatvėje snaudė. Virtuvėje 
manęs laukė stiklinė pieno. Nusinešiau ją į antrąjį aukštą, 
tikėdamasis rasti miegamajame Vulfo raštelį. Raštelio nebu- 
vo. Na, ir tegu. Pastebėjęs raudoną lemputę, supratau, kad 
Vulfas įjungė signalizaciją. Jeigu kas nors dabar mėgins 
prasmukti į namą, mano kambaryje kils toks alasas, kad aš 
bematant atsibusiu net būdamas nežmoniškai pavargęs. 

Dirstelėjau į laikrodį ir įsidėmėjęs 2.29 nusmigau. 


14 SKYRIUS 


— Štai dar, visai pamiršau... Kolingeris prašė pasakyti 
jums: Maknairas bus laidojamas pagal paskutinę velionio 
valią. 

Taip staigiai prabilau apie laidotuves, kad, matyt, pa- 
liečiau šefo sielos stygas: Vulfas krūptelėjo. 

— Jį kremuos? 

— Taip. Urna su pelenais bus nusiųsta seseriai į Škotiją. 
Prieš kremaciją, šiandien, devintą vakaro, Belfordo 
memoriale, Septyniasdešimt trečiojoje gatvėje, bus laiko- 
mos mišios. Kolingeris pareiškė esąs tikras, jog Maknairo 
testamento vykdytojas dalyvausiąs mišiose. 

Vulfas net krūptelėjo. 

— Kuriuo automobiliu važiuosim? — užjaučiamai pak- 
lausiau. 

— Arči, tu tiesiog nepakenčiamas. Suprantama, kad į 
laidotuves nuvyks mano įgaliotasis atstovas — tu. Belfordo 
memorialas... Niūroka koplyčia... Visi juodai apsivilkę, 
išblyškusiais veidais... Ir tarp tų nykių fizionomijų — 
žudikas... Ne, sergėk mane nuo šito. 

Jis atsivertė Arabijos atlasą, ir jo veidas bematant 
nušvito. 

Buvo penktadienis. Išmiegojau iki aštuntos ir atsikėlęs 
jaučiausi taip, kad būčiau galėjęs išmiegoti dar dvigubai 
ilgiau. Bet devintą oranžerijoje manęs su pranešimu laukė 
Vulfas, o prieš tai aš dar turėjau numarinti kirminą. Tuščiu 
skrandžiu bendraudamas su šefu, tikrai gaučiau opą. 

Pirmiausia Vulfas paklausė apie raudonąją skrynelę. 
Supratęs, kad daiktą kažkas kažkur nukišo, Vulfas nusi- 
gręžė ir toliau klausėsi skalaudamas agarą nuo orchidėjų 
sėjinukų ir sausindamas juos. Mano pasakojimą apie 
Hubertą jis išklausė abejingai. Tiesą sakant, Vulfas moka 
slėpti emocijas, niekada neatspėsi, Ką jis galvoja. Kai pri- 
miniau, kad dešimtą valandą atvažiuos Maknairo 

advokatas Kolingeris apsvarstyti testamento, ir paklausiau, 
ar dėl to nebus kokių specialių pavedimų, Vulfas papurtė 
galvą: nebus. 

Labai norėjau miego. Fricas išgelbėjo mane dideliu 
puoduku kavos ir blynais su medumi. Fricas atleido man 
už tai, kad antradienį aš klastingai suardžiau jo kulina- 
rinius planus, išplėšdamas Vulfą iš eilinės depresijos, 
kurios metu šefas domisi tik įdaru ir faršu. Fricas 
nekerštingas ir geraširdis. 

Pusę dešimtos paskambino Fredas Darkinas. Jis 
pasakė, kad knisiai išsidangino iš Gleneno netrukus po 
manęs. Mūsų vaikinai kaip reikiant numigo, tačiau rytą 
juos pažadino policininkai. Šį kartą jie turėjo orderį. 
Paprašiau Fredą, kad jie visi trys akylai stebėtų knisius. 
„Tegu Saulas pasirūpina: tie uolūs ožiai gali sugadinti 
name visus baldus“. 

Dešimtą pasirodė Henris Barberis, mūsų advokatas. 
Atvyko ir Kolingeris. Jie kibo vienas kitam į gerklę ir ėmė 
pliaukšti kažkokias nesąmones apie palikimo įsigaliojimą, 
globą, vertybinius popierius... Tai, ko jiems reikėjo, 
atspausdinau ir nunešiau šefui į viršų — pasirašyti. 

Vienuoliktą Vulfas užėmė savo vietą kabinete — prie 
rašomojo stalo. Advokatai jau, dėkui Dievui, buvo 
išsidanginę. Vulfas pamerkė į vazą alyvų spalvos 
falenopsį, pamygo mygtuką kviesdamas Fricą su alumi, 
peržiūrėjo mano išrūšiuotą paštą, paskambino Reimondui 
Plechnui dėl anektochilų, padiktavo man laišką, paskui su 
palengvėjimu atsidusęs žengė prie knygų lentynos, 
išsiėmė geografijos atlasą ir įbedė nosį į Galapalagų salų 
žemėlapį. 

Žinoma, jeigu kada nors Vulfas griebsis turizmo vers- 
lo, jam pravers tai, ką jis taip kruopščiai bus išstudijavęs 
savo kabineto tyloje. 

Knibinėjausi prie išlaidų knygos, stengdamasis per- 
prasti senio Horstmano užraitus, tuo tarpu Fricas pasibeldė 
ir žengdamas per duris pasakė: 

— Telegrama, sere. 

Laikrodis rodė be penkiolikos pirmą. 

Paėmiau iš Frico telegramą ir kai paskui virėją 
užsitrenkė durys, atplėšęs ją perskaičiau: 


„ŠSKOTIJA NEIGIAMAIA NUGANT GAMA 
KARTAGINA NEIGIAMAI SUNAIKINTA SUIRUTĖ 
DANUM GAMA 


HIČKOKAS“ 


Pagal kodą šią abrakadabrą greitai išverčiau į šį tą 
geriau virškinamą. Vulfas vis dar stebeilijo į vėžlių salas. 
Atsikosėjau, stengdamasis, kad nors kiek panėšėtų į liūto 
riaumojimą. Vulfas nepatenkintas nudelbė mane. 

— Tai, kad naujienų nėra, — gera naujiena, — Žžvaliai 
pradėjau aš. — Hičkokas praneša, kad Škotijoje rezultatų 
negauta, nes žmogus atsisakęs bendradarbiauti. Bet jie 
nepraranda vilties ir pluša toliau. Kartaginoje taip pat 
nieko nepavyko išpešti — visi įrašai buvo sunaikinti per 
suirutę, vykusią prieš dvejus metus. Bet ir čia bus 
ieškoma. Tuo Škotija ir Kartagina skiriasi nuo Trisdešimt 
penktosios gatvės, kur darbai jau nutraukti. Tai aš sakau 
savo vardu. 

Vulfas truputį pasiraukė ir vėl įbedė nosį į atlasą. 

— Arči, mums labai reikia raudonosios skrynelės. 

— Tai aš jau supratau. 

— Tu nežinai, kaip labai mums jos reikia! Vakar, kai tu 
išvažiavai į Gleneną, ryžausi dar kartą paskambinti 
Hičkokui į Londoną. Įsidėmėk: skambinau pagal pigų 
nakties tarifą. Aš jau žinau, kad Izabelė Maknair gyvena 
senuose šeimos namuose už kelių mylių nuo Damfrio. O 
kas, jeigu jos brolis paslėpė skrynelę tuose namuose? Juk 
jis ne kartą lankėsi pas seserį... Dabar aš suprantu, kad 
Izabelė Maknair neleido Hičkoko Žmonėms daryti namuo- 
se kratos. Deja, —- Vulfas sunkiai atsiduso, pašnairavo į 
šalį, bet susilaikė. Tik lūpas apsilaižė. 

— Seniai nesu turėjęs tokios sumautos bylos... Aš viską 
žinau, bet rankose - jokio įkalčio. Įkalčiai guli raudono;c- 
je skrynelėje, bet kurgi ji? A-ū! Nejaugi reikės siust 

Saulą Penzerį į Škotiją? Ir į Ispaniją? O jei skrynelės ir ten 
nėra? Ar įsivaizduoji, kiek išlaidų?! Mūsų žmogus apsuks 
pusę Asaulio, kad gautų nors vieną daiktinį įrodymą, 
kuris padėtų pasodinti žudiką į elektros kėdę. Juk turi būti 
atpildas už tai, ką jis surengė mano namuose ir man 
matant! 

Vulfas vos nesusikeikė. Bet ir vėl susilaikė. 

Šiek tiek apsiraminęs, jis kalbėjo toliau. 

— Vakar dvi valandas nagrinėjau situaciją. Aš supratau: 
žudikui labai pasisekė. Sėkmė ir nepaprastas rafinuotumas 
— Štai dvi ypatybės, apibūdinančios šią bylą. Nejaugi mes 
neįstengsime prilygti? Nejaugi reikės pirkti bilietą ir 
plaukti garlaiviu per Atlantą? 

Man patiko tai, kad Vulfas niršta: tedaro, ką nori, kad 
tik neužmigtų eidamas. Būčiau nudžiugęs, jeigu šefas dar 
būtų sviedęs į mane rašalinę. 

— Reikės pirkti bilietą, — nenuoširdžiai atsidusau, kad 
dar labiau įsiutinčiau Vulfą. - Bet gal šis tas paaiškės ir be 
egzotikos? Tarkime, koks nors Kremerio šmikis pagaliau 
ras vaistinę, kurioje buvo nupirktas kalio cianidas. 

— Nesąmonė! Tik pusgalvis gali to tikėtis! Nuodai 
buvo nupirkti seniai, nes žmogžudystė ne vakar sugalvota. 
Vadinasi, nuodai galėjo būti nupirkti bet kur: Meksikoje, 
Italijoje, Anglijoje... Juk sakiau, kad žudikas veikė rafi- 
nuotai. Viskas buvo numatyta. 

— Gal jūs pagaliau pasakysite man jo vardą? 

— Vardą pasakyti nesunku, o kas toliau?.. Jeigu tu jį 
žinosi, tai nieko nepakeis. Tik netyčia savo elgesiu pabai- 
dysi žmogžudį, ir turėsime nemalonumų. Patikėk, aš ne- 
apsimetu. Mes įklimpę toje pačioje mėšlo statinėje, kaip ir 
Kremens. Tiesa, vakar jis man skambino. Pareiškė nepa- 
sitenkinimą, kad mes laiku nepranešėme jam apie 
Gleneną. 

— O kaip jis sužinojo apie sodybą? 

— Rado nekilnojamojo turto pirkimo aktą tarp 
Maknairo dokumentų ir iškart nuvarė Rouklifą į Gleneną. 
Aš net džiaugiuosi, kad tu „patepei“ Kremerį, padovan- 
odamas jam Huberą. 

Paprieštaravau: 

— Jeigu Kremeris sužinojo iš Huberto ką nors vertinga, 
tuomet mes pralaimėjome. 

— Ne, Arči, tą vienintelį dalyką, kuris iš tikrųjų yra 
vertingas, Hubertas net kankinamas slėps. Gerai, kad tu 
neatitempei čionai to žmogaus: ponas Hubertas nė piršto 
nepajudins, jeigu tai jam nebus naudinga. Ką, Fricai? 
Sakai, kad kepenų suflė jau paruošta? Denk stalą. 

Įsitvėręs stalo viršaus, Vulfas kilstelėjo ir atstūmė 
krėslą koja. Atsistojo. 

Suflė tiesiog burnoje tirpo. Svarsčiau, kodėl geriausi 
virėjai — vyrai, o ne moterys. Gal todėl, kad vyrai ne tokie 
emocingi? Tiksliau, savo emocijas jie išreiškia ne žodžiais 
ir ašaromis kaip moterys, o darbais. 

Visai nelaiku sučirškė telefonas. Aš priėjau prie apara- 
to. Skambino Elena Frost. 

Paprastai Vulfas kategoriškai draudžia kalbėtis apie 
darbą priešpiečių arba vakarienės metu, bet šiandien dėl 
klientės jis padarė išimtį. Paprašiau Elenos palaukti prie 
aparato ir nuėjau į kabinetą. Eidamas spėliojau, kodėl 
paskambino. Tikriausiai atsisakys paslaugų. Mintyse vėl 
atsisveikinau su honoraru. Žinoma, tokia patyrusi ir 
valdinga moteris kaip ponia Frost galėjo įtikinti dukterį 
nekapstyti bylos ir nedrumsti mirusiojo ramybės. 

Tačiau Elena nė nemanė nutraukti sutarties. Ji tik 
teiravosi apie Hubertą. Jos motina paskambino rytą į 
Čisborą ir išgirdo, jog Hubertas nenakvojęs namie. Ponia 
sunerimo. Apskambinusi visus pažįstamus, griebėsi polici- 
jos ir sužinojo, jog Hubertas laikomas valdyboje, 
žmogžudysčių tyrimo skyriuje. Kremeris nepamiršo 
pasakyti, kad ponios Frost bičiulis buvęs sulaikytas pono 
Gudvino, Niro Vulfo padėjėjo ir sekretoriaus nurodymu. 
Ot, velnias! 

— Kaip tai suprasti, pone Gudvinai? 

— Jūsų Perenas mėgino išdaužti stiklą ir pro langą 
patekti į Boideno Maknairo užmiesčio namą, — sausai 
atsakiau. —- Kodėl? Ko jam ten reikėjo? Manau, kad polici- 
jai bus atsakyta į šiuos klausimus. 

— Jie nenuskriaus jo? — Elena buvo ne juokais sune- 
rnimusi. — Perenas man daug kuo nepatinka, bet jis — senas 
mūsų šeimos draugas, mes negalime palikti jo nelaimėje. 
Neįsivaizduoju, ko jam reikėjo Glenene. Jis niekada nėra 
ten buvęs, kitaip dėdė Boidas būtų pasakęs man. Bet dėdė 
Boidas... Jau sakiau jums... Jis nelabai mėgo Hubertą... 
Pasakykite, ar ten, policijoje, Perenui nieko nedarys? 

— Siek tiek pakasys paausį... Nesijaudinkit, nuo to jis 
nemirs! 

— Siaubinga! — jos balsas dar labiau sudrebėjo. — Man 
visada atrodydavo, jog nieko nejaučiu... Perenas faktiškai 
man — niekas, bet aš jaudinuosi dėl jo... Prašau, pone 
Gudvinai, aš jus labai prašau! Sužinokite, kaip jam ten! 
Vis dėlto Perenas — mano motinos bičiulis, ji vietos sau 
neranda... Aš noriu, kad ponas Vulfas ir jūs toliau 
ieškotumėte žudiko. Bet dabar reikia padėti Hubertui. Aš 
žinau, kad jūs mokate susitarti su policija, kai to reikia 
darbui... 

— Gerai, aš viską supratau. — Mano balsas buvo lygus, 
bet jeigu būtumėt tuo metu išvydę mano veidą! - Jūs labai 
geros širdies, panele. Aš nuvažiuosiu į valdybą. 

— Ir paskui paskambinsite man? 

— Žinoma. 

— Labai dėkui jums! Aš tokia dėkinga!.. Man reikia į 
gėlių parduotuvę, noriu nupirkti paskutinę puokštę dėdei 
Boidui... Taigi jūs pats papasakosite rezultatus mano 
mamai. 

— Būtinai. 

Sugrįžau į valgomąjį ir baigiau valgyti suflė, bet jau be 
jokio apetito. Vulfas kažką niurzgėjo apie orą. Jis buvo 
suirzęs, ir aš apie pokalbį tariau tik porą žodžių, bijo- 
damas galutinai sugadinti šefui priešpiečius. Jis labai 
nemėgdavo, kai darbai pertraukdavo maisto rijimo pro- 
cesą. Tiesa, kai dėl tų pačių darbų lakstydavau po miestą 
negalėdamas nė skiautelės sūrio užkrimsti, tai jo nejaudin- 
davo. Bet jeigu jau atsisėdai prie stalo, būk toks malonus 
ir nesiblaškyk. 

Po dviejų aš jau buvau garaže. Mane, kaip ir Vulfą, 

apėmė nusivylimas, bet kitoks: „rodsterį“ tvarkė kažkoks 
kelmas, kuris ne tiek išblizgino automobilį, kiek jį api- 
braižė. 

Ne geriausiai nusiteikęs nuvažiavau į policijos valdy- 
bą. Pasikėliau liftu. Plačiais žingsniais nužingsniavau 
koridoriumi ir, galima sakyti, paspyręs atidariau inspekto- 
riaus Kremerio priimamojo duris. Negaliu pasigirti origi- 
naliai pasielgęs - pats Kremeris labai dažnai lygiai taip 
darydavo apsilankęs pas mus. 

— Pranešk inspektoriui, - pasakiau išverstakiui sekreto- 
riui plačiomis strėnomis, - kad atėjo Gudvinas iš Vulfo 
kontoros. J 

Praėjo gal dešimt minučių, ir tik tada inspektorius 
mane priėmė. Iki tol širdyje puoselėjau viltį, kad Kremerio 
nėra valdyboje, ir mane priims Brekas. Be jokios 
abejonės, Kremeris galėjo išgiežti ant manęs pyktį, o su 
Breku būtume kalbėjęsi oficialiau. 

Kai įėjau į kabinetą, Kremeris sėdėjo ir kažką rašė. 
Pamatęs mane, jis, suprantama, privalėjo pašokti ir 
nukąsti man ausį. Tačiau inspektorius tik suburbleno: 

— Savo akimis netikiu: Gudvinas pats atėjo. Šįryt 
Brekas patarė iškviesti jus į valdybą, kad mūsų Smokis jus 
truputį pamokytų. Jūs, Gudvinai, labai mėgstate muilinti 
akis, ar ne? O Smokis pas mus muilina ir šveičia 
bronzinius turėklus. Jis dirba daug profesionaliau! 

— Ar galiu atsisėsti? 

— Mano kėdėn? 

— Ne, ne, ką jūs! 

— O aš jau pamaniau... Na, ko reikia? 

Neskubėdamas atsisėdau ir spitrėdamas inspektoriui į 
akis širdingai pasakiau: 

— Tiesą pasakius, važiavau čia, kad padėkotumėt. Mes 
iš kailio neriamės, padėdami jums ieškoti raudonosios 
skrynelės. O jūs nuolat nepatenkinti. Mes pagavome tipą, 
kuris mėgino įsilaužti į Maknairo užmiesčio namą, per- 
davėm tą šunsnukį jums. Ir ką gi? Vietoj rožių — spygliai. 
Jeigu Vulfui pavyks atskleisti tą nusikaltimą, jūs ir tuomet 
kaltinsite mus visomis mirtinomis nuodėmėmis. 

Famenate, taip buvo tuo atveju, kai pienburnių gauja 
bandė susprogdinti... 

— Mano atmintis gera. Bet aš paklausiau, ko jums 
reikia, pone Gudvinai. 

Atsilošiau krėsle, kad respektabiliai atrodyčiau. 

— Ponas Vulfas pavedė man kai kurias savo, kaip testa- 
mento vykdytojo, funkcijas. Siandien įvyks Boideno 
Maknairo laidotuvės. Atėjau pakviesti pono Huberto į 
mišias Belfordo memoriale. Koplyčion susirinks visi 
pažinojusieji velionį, artimi jo bičiuliai. Gedulinga cere- 
monija paskirta devintą valandą. Gal malonėsite pasakyti 
man, kur dabar yra ponas Hubertas. 

Kremeris spoksojo į mane iš padilbų. Tylėdamas 
pasiėmė cigarą, nukando galiuką ir išspjovė. Staiga jo 
akys sužibo. 

— Iškapstėte ką nors apie Hubertą? Ką? 

— Nieko mes nekapstėme... Jis visada važiuodavo tik 
užsidegus žaliai šviesai. 

— Ko nori iš jo Vulfas? 

— Nieko nenori. Jeigu Vulfui jo reikėtų, tai šią naktį 
Hubertas būtų praleidęs pas mus, Trisdešimt penktojoje 
gatvėje. Tikiuosi, kad tai aišku. 

— Tai kokio velnio?! 

— Aš pažadėjau vienam Žmogui sužinoti, kas atsitiko 
Hubertui, ir pakviesti tą tipą į laidotuves. 

— Norėtųsi tikėti... 

— Bet aš tai darau ne savo noru, įsidėmėkit! 

— Ką gi, Gudvinai... Jūs pamatysite Hubertą. - Jis pas- 
paudė kažkokį mygtuką. - Mūsų žmonės darbuojasi su juo 
nuo septintos ryto, tačiau veltui. Kietas riešutas! Gal jums, 
Gudvinai, pavyks jį perkrimsti. Na, kaip, ar galėsite su juo 
susitvarkyti? Aš net džiaugiuosi, kad atėjote, tiesą sakau. 
Tas Hubertas... Regis, jis visai be nervų. 

Tarpduryje išdygo aukštas plačiapetis seržantas. 

— Džekai, tai ponas Gudvinas, - pasakė Kremeris. — 
Palydėk pas Sterdžesą į penktąjį kambarį: tepasišneka 
ponas Gudvinas su mūsų globotiniu. Ir Sterdžesas tepa- 
gelbsti, jei prireiks. 

Paskui Kremeris dėbtelėjo į mane. 

— Neišvažiuokit namo, nepasišnekėjęs su manimi. 

Seržantas Žžingsniavo priekyje, aš — paskui jį. Liftu mes 
nusileidome į pastato cokolį. Sustojome priešais kambarį, 
kurio durys nebuvo pažymėtos nei skaičiumi ,,5“, nei ku- 
riuo nors kitu. Nepasibeldęs Džekas įėjo, o man peržengus 
slenkstį skubiai uždarė duris, tartum būtų bijojęs 
skersvėjo. Paskui priėjo prie nuošaliau sėdinčio vaikino, 
kuris nosine šluostėsi sudrėkusį sprandą. Kažką 
sušnibždėjo jam į ausį. 

Erdvioje patalpoje visai nebuvo baldų, tik kelios kėdės 
ir stalas. Vidury kambario sėdėjo Hubertas. Jam į akis 
plieskė ganėtinai stipri lempa. Buvau tikras, kad Hubertas 
manęs nematė. Jo veidu sruvo prakaitas. Huberto rankos 
karojo bejėgiškai kaip botagai. Priešais jį, slėpdamasis už 
lempos, stovėjo trumpai kirptas, ne žemesnis nei trijų 
pėdų žaliūkas mažomis nusmailėjusiomis ausimis, priplo- 
tomis prie smegeninės. Abudu knisiai buvo pasiraitoję 
rankoves, ir iškart vaizdas man asocijavosi su mėsine. 

Taip arti priėjau prie Huberto, kad pažvelgęs jis mane 
atpažino. 

— Ą, Gudvinas, — sugergždė tardomasis ir pamėgino 
keltis nuo kėdės. 

Tą pačią akimirką prie jo prišoko smailiaausis žaliūkas 
ir trenkė į paširdžius. Hubertas susirietė iš skausmo. 

Prie manęs prisiartino, kiek galėjau suprasti, grupės 
vyresnysis. 

— Sveikas, aš — Sterdžesas, — pasakė jis, vis dar 
šluostydamasis sprandą nosine. — Tu iš kurio skyriaus? 

— Aš iš privačios seklių agentūros. Mes irgi tiriame tą 
bylą, - linktelėjau galvą Huberto pusėn. 

— Tave įleido inspektorius Kremeris... Ką gi, gerai. Ar 
nori pakeisti Nevilą? 

— Ne, ne dabar. Tesidarbuoja Nevilas, o aš čia 
pasėdėsiu, pamąstysiu. Gal šaus kas nors geresnio į galvą. 

Priėjau prie Huberto dar arčiau ir probėgšmais nužvel- 
giau jį. Mėlynių nebuvo matyti, nors išpuoselėtasis 
gražuolėlis atrodė labai nekaip. Veidu tekėjo prakaitas, 

skruostus išpylė raudonos dėmės, marškiniai suplėšyti... 
Huberto akys buvo pasruvusios krauju. Taip tikriausiai dėl 
to, kad jau aštuonerias valandas prancūzas buvo laikomas 
ryškiai apšviestas. 

Paklausiau: 

— Ar paminėdamas mano pavardę, norėjote ką nors 
pranešti man? 

Hubertas kažką nesuprantamai sukriokė ir sunkiai 
pamuistė galvą. 

Aš pasakiau Sterdžesui: 

— Taip jūs nugaluosite jį ir nieko nesužinosite. Duokite 
jam bent vandens. 

— Tegu nesiožiuoja. Liežuvį turi, gali kalbėti. O van- 
dens jam davėme prieš penkias valandas, kai jis apsimetė 
išsijungęs. Gudrus! O koks užsispyręs!.. Vienu žodžių, 
rupūžgalvis. 

Nuėjau į pasienį ir pasirinkau kėdę. Sterdžesas vis dar 
trynėsi sprandą. Smailaausis palinko prie Huberto ir 
išbūgnijo išmoktą frazę: 

— Už ką ji mokėjo pinigus? Sakyk! 

Tyla. 

— Už ką ji mokėjo pinigus? Sakyk! 

Vėl nieko. 

— Už ką?.. Sakyk! 

Hubertas užsimerkė. Smailaausis visai sužvėrėjo ir 
suurzgė: 

— Nagi, atsimerk, žiurke! Ir nepurtyk galvos! Už ką ji 
mokėjo pinigus? Sakyk! 

Supratau, kad tai tęsiasi jau daug valandų ir dar ilgai 
tęsis, o vilties, kad pasiseks, — jokios. Hubertui pakako 
proto tylėti, o šit knisiams su protu prasti reikalai. Po trijų 
valandų Hubertas pavirs bejausmiu gyvuliu, negalinčiu net 
mykti. Visos bukagalvių policininkų pastangos nueis 
šuniui ant uodegos. 

Žinoma, jie paliks jį čia dar vieną naktį, o rytą pradės 
viską iš pradžių. Bet iki to laiko paaiškės, kad Hubertas — 
užsienietis ir jo ilgiau laikyti policijos valdybos rūsyje 
nebegalima. Visiška nesėkmė. Aš taip nesielgiu, nors ir 

man tenka apdoroti niekšus. Tačiau aš paprastai darau tai 
jų pačių teritorijoje ir be pagalbininkų, akis į akį. 

Visi nusikamavo: tiek policininkai, tiek tardomasis. 
Buvo akivaizdu, kad knisiai atidėjo visus ne tokius svar- 
bius klausimus, sutelkė dėmesį į vieną - svarbiausiąjį. Po 
dvidešimt minučių ir tas klausimas buvo atidėtas. 
Smailaausis ėmė zaunyti: ,,Ko tu važiavai į Gleneną?“ 
Hubertas pasakė ne tai, ko iš jo laukė, ir užsidirbo dar 
vieną antausį. Tuomet jis visai liovėsi kalbėjęs. Knisius 
vėl šėrė jam... Tai žmogbeždžionei taip ir niežtėjo nagai. 
Jis monotoniškai paklausdavo ir smogdavo. Dar dvidešimt 
minučių jis pliekė Hubertą Glenenu. Paskui ėmė 
masažuotis plaštakas: matyt, jam ėmė gelti jas. O šit 
galvos jis nesitrynė, smegenų jam negėlė: paprasčiausiai 
neturėjo jų. 

Rūkiau cigaretes, jausdamas iš vidaus kylantį pasib- 
jaurėjimą ir šleikštulį. 

Nevilas pavargo, žengė prie Sterdžeso ir pasakė esą 
jam reikią į tualetą. Sterdžesas vėl pasiteiravo manęs, ar 
nenorėčiau padirbėti su Hubertu. Vėl atmečiau pasiūlymą. 
Apskritai rengiausi eiti iš rūsio, tik bent kiek užgaišiu ir 
pasižiūrėsiu, kuo skiriasi Sterdžeso ir Nevilo metodai. 
Sterdžesas įsidėjo nosinę į kišenę, priėjo prie Huberto, 
pasilenkė ir paklausė: 

— Už ką ji mokėjo pinigus? Sakyk! 

Vos nepaleidau kėdės į tą kretiną. 

Sterdžesas mušė šiek tiek kitaip negu Nevilas, net 
nemušė, o stumdė. Prisikišdavo prie kairės Pereno 
Huberto ausies, paskui — prie dešinės. O paskui uždėdavo 
delną ant viso veido ir smarkiai pastumdavo. Huberto 
galva tabalavo, akys merkėsi. Sterdžesas kartodavo 
klausimą, ir vėl viskas prasidėdavo iš pradžių. 

Grįžo iš tualeto Nevilas, atsisėdo greta manęs ir ėmė 
klausinėti, kiek stambiųjų man išeina per savaitę. 
Papasakojo apie savo uždarbius. Jau rengiausi nešdintis, ir 
tuo metu pasirodė tas seržantas, kuris mane čia atvedė. Jis 
vertinamai nužvelgė Hubertą. Taip mūsų Fricas žiūri į 
keptuvę, kurioje tirpsta sviestas, — kad tik nepridegtų! 

Sterdžesas džiaugėsi galėsiąs atsipūsti, išsiėmė nosinę ir 
vėl ėmė šluostytis galingą sprandą. 

Seržantas atkišo dantis: 

— Inspektorius liepė atgaivinti tą tipą: jo jau laukia prie 
šiaurinio įėjimo. Per penkias minutes suspėsit? Duok man 
puoduką ar stiklinę. 

Sterdžesas žengė prie stalo, iš kažkur ištraukė aliu- 
minio puoduką. Seržantas išsitraukė iš vidinės kišenės 
plokščią gertuvę, įpylė iš jos į puoduką ir vėl įsikišo ger- 
tuvę į kišenę. 

— Tegu išgeria, - pasakė jis Sterdžesui. — Eiti gali? 

— Gali. 

— Gudvinai, jūs berods ketinote užsukti pas inspek- 
torių? — seržantas dirstelėjo į mane. — Ar pats rasite kabi- 
netą? Nes aš turiu skubų reikalą... 

Mudu su juo išėjome kone vienu metu. Seržantas ėmė 
lipti laiptais į pirmąjį aukštą, o aš nuskubėjau prie lifto. 

Inspektoriaus priimamajame vėl reikėjo gaišti. 
Tikriausiai Kremeris buvo sušaukęs policijos agentų 
suvažiavimą, nes iš pradžių iš jo kabineto išėjo trys gori- 
los civilių drabužiais, paskui dar viena beždžionė kapitono 
uniforma, o kiek vėliau pasirodė žilas ponas - atpažinau, 
kad tai - Homberto Elovėjau padėjėjas. Man įėjus į kabi- 
netą, Kremeris sėdėjo vis dar ta pačia poza ir kažką rašė. 
Paskui padėjo plunksnakotį į šalį ir griebėsi dvokiančio 
savo cigaro. Inspektoriaus veidas nežadėjo nieko gero. 

— Na, ką? Kaip jums tas spektaklis rūsyje? — niūriai 
paklausė jis. - Nepasisekė pademonstruoti mano stuob- 
riams, kaip reikia dirbti? O juk mes pradėjome meiliai, 
įkalbinėdami. Turime vieną sumanų vaikiną - keturias 
valandas plušėjo, tačiau veltui stengėsi. Hubertas — toks 
užsispyręs galvijas. Teko mesti į šalį visus sentimentus... 
Kartais reikia ne protingų, bet ištvermingų darbuotojų. 

— Ar tie, kur rūsyje, ištvermingi? — išsišiepiau aš. — Na, 
jūs per gerai galvojate apie juos. Jie nieko nepešė. O dabar 
jūs Hubertą paleidžiate? 

— Taip, - Kremeris apniuko. — Prieš pusvalandį atlėkė 
advokatas. Čia ponia Frost pakišo mums kiaulystę. Taigi 

tas advokatas čia taip energingai pasidarbavo, kad jau 
pasirašytas potvarkis paleisti Pereną Hubertą... Na, ir tegu 
nešdinasi po velnių! Nesvarbus paukštis. Nenoriu turėti 
nemalonumų dėl kažkokio mėšlo... Jau iš Prancūzijos kon- 
sulato skambino... Žinoma, Prancūzijos pilietį aš 
apibūdinau pagal nuopelnus... Dabar prikabinsime jam 
uodegą, ir viskas. Aišku, kad taip paprastai jis nepasiduos. 
Reikia prispausti tą išgamą įkalčiais ir spausti iš jo tiesą 
kaip aliejų iš sėmenų... 

— Ar yra naujienų iš Gleneno? — ėmiau kalbėti apie ką 
kita. 

— Ne. 

Kremeris skvarbiai nužvelgė mane nuo galvos iki kojų. 

— Užtat man kilo viena mintis... - pasakė votuliodamas 
cigarą. - Penktajame kambaryje atsilaisvino vieta. O jeigu 
poną Hubertą pakeis ponas Gudvinas? Tai galėtų duoti 
daug geresnių rezultatų. | 

— Cia tai bent! — apstulbau aš. — Ir taip kalbate po to, 
ką aš padariau jūsų labui?! 

— Man visai nejuokinga, Gudvinai. Vulfas klasiškai 
dirba, nesiginčysiu, nors, jeigu jau apie tai kalbame, ir aš 
galiu taip dirbti. Bet prie šios bylos Vulfo dantys atšips. 
Zinoma, iki šiol jis perkrimsdavo visus riešutus, kad ir 
kokie kieti jie būdavo. Bet kada nors juk dantis ims ir 
įsiskaudės... 

— Kur čia sukate? 

— Juk Vulfas dirba Frostams... 

— Panelei Frost. 

— Nepamiršau. Iš pradžių Vulfas pasakė, kad jį 
pasamdęs jaunasis Frostas, paskui —- kad jaunoji Frost. Ci 
kažkas ne taip. Netikiu, kad Vulfas stumdo klientus, kaip 
tik nori. Pinigus neva turinti ta mergiotė, bet juos visą 
laiką tvarkė Dadlis Frostas. O Dadlis moka sumėtyti 
pėdas. Nuėjau pas jį ir sakau: mes, girdi, tiriame 
žmogžudystę, pateikite ataskaitą apie panelės Frost 
paveldimo turto būklę. O jis apsimetė avinu ir pasiuntė 
mane... Frisbis mėgino padėti mums. Ką ten Frisbis — visa 
apygardos prokuratūra sukruto. Ir nieko nepešėme. Niekur 

neprikibsi. Šit ir klausiu, kodėl Vulfas pakeitė Lu Frostą į 
Eleną Frost? 

— Jis nekeitė. Taip susiklostė aplinkybės. 

— Kiek pamenu, dar niekada nėra buvę, kad Vulfas nuo 
ko nors priklausytų, juolab — nuo kažkokių aplinkybių. 
Ne, čia kažkas kita. Vulfas pakeitė klientą po Maknairo 
mirties. Vadinasi, Vulfas turi informaciją, kurios neturiu 
aš. Iš kur informacija? Vulfas rado raudonąją skrynelę! 
Matote, Gudvinai, aš visai atvirai kalbu su jumis. Dabar 
supratau, kad visa ta istorija su Glenenu - tik akių 
dūmimas. Taip jau Vulfas įpratęs! Ir Hubertą man spe- 
cialiai pakišote, kad atitrauktumėt dėmesį nuo skrynelės. 
Nesu toks idiotas, kaip jūs manote. 

— Jūs ne idiotas, — aš papurčiau galvą. — Paprasčiausiai 
jūs klystate. Jeigu nusprendėte nutraukti paieškas, taip ir 
sakykite. Mes toliau dirbsime vieni. 

— Ne, aš dar nieko nenusprendžiau. Ir niekuo jūsų 
neapkaltinau. Vargu ar jūsų šefas slėptų žmogžudį: jis 
žino, kuo tai kvepia. Bet aš esu tikras: Vulfas turi faktų, 
turi įkalčių! Atvirai kalbant, atsidūriau aklavietėje ir jei ką 
nors suprantu toje byloje, tai tik tiek, kad mįslės atsakymo 
reikia ieškoti Frostų šeimoje. Maknairo sesuo Izabelė taip 
nieko mums ir nepranešė. Maknairo dokumentuose irgi 
tuščia. Mėginome pasikuisti Paryžiuje — visi galai suslap- 
styti. Nieko nepavyko sužinoti apie nuodus. Vienintelė 
informacija liečia Edviną Frostą. Man papasakojo, jog 
kadaise Edvinas Frostas užklupęs žmoną su kažkokiu 
prancūzu ir todėl atėmęs iš jos paveldėjimo teisę, užrašęs 
visą savo turtą dukteriai. Atsirado Paryžiuje vienas 
Žmogus — slaptas Kalidės Frost priešas, jis man ir 
papasakojo apie skandalą. Žinoma, aš galiu spėti, kad 
Edvinas aptiko žmoną su Hubertu. Bet kuo čia dėtas 
Maknairas? Niekui! Taigi. Ir vis dėlto Vulfas turi suprasti: 
nėra nieko, ko aš pagaliau nesužinočiau. Ant paslapčių 
skrynelės dangčio ilgai nepasėdėsi! 

— Ar man pažodžiui užsirašyti jūsų kalbą? 

— Nesišaipykite, Gudvinai! Perduokite Vulfui, kad Hu- 
bertą mes stebime. Ir dar. Jeigu ta mistinė skrynelė neat- 

siras, kitą savaitę geriausias mano darbuotojas išplauks 
„Normandija“ į Prancūziją. 

— Kuriam galui? 

-— Kad sužinotų visut viską apie Hubertą. Tas galvijas 
per pastaruosius penkerius metus išmelžė iš ponios Frost 
60000 dolerių. Tik per penkerius metus! 

Aš aiktelėjau. 

— Ar Kalidė Frost mokėjo jam iš Elenos Frost pinigų? 

— O iš Kokių gi dar! Kitų ji neturi. Negi jūs to nežino- 
jote? 

— Stebėtina! Kaipgi ji atsiskaitydavo su juo? Moneto- 
mis po dešimt centų? 

— Be reikalo šaipotės. Prieš penkerius metus Hubertas 
atidarė sąskaitą banke. Nuo to laiko Kalidė Frost kas mė- 
nesį perveda į sąskaitą po tūkstantį dolerių... O dabar ju- 
du su Vulfu turite įvertinti tą žygdarbį: manote, kad man 
lengva buvo prisikasti iki sąskaitų? 

— Nagi, jūs policijoje — pirmas žmogus! Bet ir mūsų su 
šefu nereikia laikyti pastumdėliais: Kalidė Frost tikrai ne 
niūsų klientė. 

— Obuolys nuo obels toli nekrinta... Pinigus, kurie Ele- 
nai Frost būdavo duodami kaip palikimo procentai, ma- 
mytė su dukryte dalydavosi pusiau. 

— Bet Elena galėjo nieko nežinoti! Ir nedalyvauti moti- 
nos darbeliuose. Ar pamenate: tokia pat istorija buvo atsi- 
tikusi jaunai ledi iš Rod Ailendo. Paskui ji nutvojo savo 
motušę lygintuvu... Už ką Kalidė mokėjo Hubertui? 

Kremenis prisimerkė ir išspjovė cigarą. 

— To reikia paklausti Vulfą. 

— Jūs pakeliate mano šefą į aiškiaregio rangą, — nusi- 
juokiau aš, - nes matote jį daugiausia tais momentais, kai 
jis timpteli virvutę, ir uždanga prasiskleidžia, parodydama 
baigiamojo akto sceną. O kas vyksta prieš tai, jums 
nežinoma. 

Kremeris užsidegė naują cigarą ir ėmė negailestingai 
jį Ččiaumoti. 

— Gudvinai, jūs manęs neįtikinote. Aš tikrai žinau, kad 
jūsų Vulfas turi raudonąją skrynelę. Gindamas vieno iš 

Frostų interesus, jis slepia nuo policijos svarbius įkalčius. 
Aš žinau, ko jis laukia, žinau, kada jis nori, jūsų žodžiais 
tariant, timptelėti virvutę. Tai įvyks gegužės 7-ąją, Elenos 
Frost gimimo dieną. O ką tokiu atveju įsakysite daryti 
man? Smogti iš anksto? Paduoti raportą apygardos 
prokurorui? 

Demonstratyviai nusižiovavau. 

— Atleiskite, pone Kremeri, šiąnakt man nepavyko 
išsimiegoti. Nežinau, kuo dar galėčiau būti jums naudin- 
gas. Gal pats pašoktumėte iki mūsų, pasišnekėtumėte su 
Vulfu?.. 

— Jeigu ir atvažiuosiu, tai tik su arešto orderiu. O kol 
kas jo nėra — kokia prasmė važiuoti? Stebėti, kaip Vulfas 
plempia alų? Nebent pakišti jam gerą mintį... Kai kurie 
genijai padovanoja mokslo pasauliui savo smegenis — po 
mirties, žinoma. Tegu Vulfas užrašo savo skrandį. 

— O kei. Aš pasakysiu jam tai. Turiu ir jums 
pasiūlymą: užrašykite mokslo pasauliui po mirties savo 
tulžies pūslę. — Aš atsistojau. — Klysti nėra nuodėmė. 
Nuodėmė - užsispyrus laikytis klaidingos nuomonės. 
Vulfas ne kartą yra sakęs: jeigu turėtų raudonąją skrynelę, 
nusikaltėlis jau sėdėtų už grotų. 

— Netikiu. 

— Pranešiu tai Vulfui. Viso geriausio jums, kuo geriau- 
sios kloties. 

— Eik po velnių! 

Žinoma, buvo galima keliauti pasiūlytu adresu, bet aš 
pasirinkau artimesnę vietą — stovėjimo aikštelę, kur buvo 
„rodsteris“. 

Važiuodamas apsvarsčiau savo pašnekesį su Kremeriu. 
Žinoma, jis — tipiškas policijos atstovas, ganėtinai uolus, 
ganėtinai bukaprotiškas, bet atrodo, kad inspektorius tikrai 
nebežino, ką daryti. Tik visiška neviltis galėjo taip 
sumaišyti žmogui protą, kad jis ėmė kaltinti Vulfą ir 
mane, esą mes slepiame svarbiausią įkaltį — raudonąją 
skrynelę. Nagi, jeigu ją turėtume, tuojau pat atiduotume 
valdžiai. O šit dėl skrynelės turinio — prašom atleisti. Jis — 
mūsų ir neskirtas svetimoms akims. ,„Skrynelėje nėra 

nieko, kas būtų susiję su žmogžudyste“, - pasakytų 
Vulfas... 

Namus pasiekiau po šešių. Kabinete savo pamėgtąja 
poza sėdėjo šefas, o prieš jį — čia tai bent siurprizas! — 
Saulas Penzeris. Jis dryksojo „gėdos krėsle“, spausdamas 
rankoje aukštą taurę, kurioje dar buvo likę šiek tiek viskio 
su soda ir ledu. Skubotai linktelėjęs man, Saulas tęsė: 

— ... pirmasis burtų traukimas antradieniais, prieš tris 
dienas iki žirgų lenktynių, eliminuoja visus tuos, kurie 
nepakliuvo į pirmąjį ir antrąjį turą. Trečiadienį - kitas 
burtų traukimas... 

Suprantama: Saulas moko Vulfą, kaip elgtis su tota- 
lizatoriumi. Atsisėdau prie stalo, susukau Elenos Frost 
numerį ir labai nudžiugau išgirdęs jos balsą. 

— Hubertą paleido, - pasakiau aš. - Mes matėmės: jūsų 
Perenas atrodo šiek tiek pavargęs. 

Elena padėkojo ir pasakė, kad Hubertas ką tik skam- 
binęs: jis jau esąs namie. Ponia Frost išvažiavusi į Čisborą 
aplankyti bičiulio. Elena vėl ėmė dėkoti man, bet aš kiek 
galėdamas sutrumpinau pokalbį. 

Padėjęs ragelį, įsiklausiau, ką šneka Saulas. Jis 
pasirodė puikiai išmanąs dalyką ir aiškiai turįs praktinių 
įgūdžių. Manydamas, jog šiandien mokslų bus gana, 
Vulfas pasisuko į mane: 

— Duok Saului dvidešimt dolerių. Mūsų stalčiuje liko 
tik dešimt. Ryt iš ryto nuvažiuok į banką. 

Vulfas niekada neimdavo grynųjų į rankas ir prie savęs 
pinigų neturėdavo. 

Išsiėmiau iš nuosavos piniginės keturis banknotus po 
penkis dolerius, ir Saulas kaip visada atsargiai ir meiliai 
įsidėjo juos į kišenę. 

Vulfas pažvelgė į seklį ir pakėlė į viršų smilių. 

— Ir kad tavęs niekas nematytų! 

— Taip, sere. 

Saului išėjus, aš pažymėjau išlaidas didžiojoje buhal- 
terijos knygoje ir atsigręžiau į Vultą. 

— Ar Saulas išvažiavo į Gleneną? 

— Ne. Žinai, apie ką mąsčiau, kai Saulas aiškino man, 

kaip sudarytas totalizatorius? Mąsčiau apie bites: jeigu jos 
taip tvarkytųsi, joms nepakaktų medaus iki žiemos pabai- 
gos. 

— Užtat kai kurios bitės pralobtų! 

— Tikriausiai... Iš Gleneno —- šnipštas. Vaikinai 
iškilnojo sode kiekvieną akmenį, išvarpė metaliniu virbu 
žemę po kiekvienu medžiu — nieko. Kaip Kremeris? Gal 
skrynelė pas jį? 

— Jis mano, kad ji pas mus. 

— Ar bylos jis neužbaigė? 

— Ne. Nori pasiųsti savo žmogų į Prancūziją, kad 
sužinotų Huberto praeitį. Saulas garlaivyje gali sudaryti 
policininkui kompaniją. 

— Saulo man reikia čia. Fredą ir Orį kol kas paleidau, 
tepailsi. 

— O kas gi pasiliko Glenene? 

— Policija... Žinai, Arči, vakar tu ištarei nuostabę frazę: 
šit, girdi, nueičiau ir atneščiau skrynelę, tik darbai trukdo. 
Tu pajuokavai, o aš viską supratau tiesiogine pasme. Ir 
paprašiau Saulą atlikti tą nesudėtingą darbą. Kam 
trankytis po visą pasaulį, jei galima nueiti iki skrynelės ir 
ją atnešti. 

Ilgai Žiūrėjau į pamišusį savo šefą. Paskui atsargiai 
paklausiau: 

— Ar jums kas nors pranešė, kur ji yra? 

— Ne. Niekas pas mane nebuvo atėjęs ir niekas 
neskambino. 

— A... Aš jau pamaniau, kad jūs rimtai kalbate. O gal 
gavote telegramą iš Hičkoko? 

— Ne. 

— Bet jūs... pasiuntėte... Saulą... atnešti raudonosios 
skrynelės... Taip? 

— Taip. 

— Kada jis sugrįš? 

— Manau, kad rytoj. Blogiausiu atveju — poryt. 

— Aha. Nesąmonė. Bet žinokite, kad tuomet Kremens 
tikrai ateis čionai su jūsų arešto orderiu. Jis piktas kaip 
alkanų šakalų ruja. Mano, kad jūs visą laiką mulkinate jį, 

nukreipiate dėmesį nuo skrynelės — pakišote Pereną 
Hubertą. Tą prancūzą jie apdorojo pagal visas taisykles: 
šviesą į veidą, kumštį į pašonę ir apklausa be pusryčių, 
pietų ir vakarienės pertraukų. Ir iš to — šnipštas. Jūs nepri- 
pažįstate prievartos kaip nusikaltimo atskleidimo metodo. 
Jei nors kreiva akim būtumėt pažvelgęs į Kremerio rūsį. 
Tai bent užmojis! Tai bent spektaklis! Vos nesusivėmiau... 
Berods kartą per šimtą metų jiems pavyksta pasiekti 
sėkmės. Betgi ko verti „išmušti parodymai“!.. Kremeris 
staiga susigraudino ir iš dosnumo šiūptelėjo mums vieną 
kitą grūdelį: girdi, leskit, laisvi paukštužėliai. Pranešė, kad 
ponia Edvin Frost mokėjo Hubertui kas mėnesį po 
tūkstantinę. Policija svajojo išgirsti iš to šmikio, už ką jam 
nubyrėdavo tokie pinigėliai. Neišgirdo. Pačios poniutės 
jie, matyt, paklaus vėliau. Na, kaip? Ar tai sutampa su 
nusikaltimo paveikslu, kurį jau susikūrėte savo 
vaizduotėje? 

— Dar ir kaip sutampa, - linktelėjo Vulfas. — Aš tik 
nežinojau konkrečios sumos. 

— Tai yra... Jūs žinojote, kad Kalidė Frost išlaiko 
Hubertą? 

— Žinoma, ji turėjo jam mokėti. Iš kokių lėšų jis būtų 
taip dabinęsis? Iš jos! O kaip Kremeris surado sąskaitą? 

— Jis patikrino visus bankus. 

— Aišku. Štai ką reiškia valstybinis aparatas. Kremeris 
mąstyti nesugeba, todėl nežino, ar turi nosį, kol 
nepasižiūri į veidrodį. 

— Pasiduodu! Jūs — genijus, pone Vulfai. 

Atsistojau, pasitampiau švarką, pasitaisiau kaklaryšio 
mazgą ir palyginau delnais kelnes. 

— Siūlau atnaujinti mūsų prieškambarį: pastatyti jame 
elektros kėdę. Fricas čirškins nusikaltėlius ne blogiau už 
ančiukus. Tiesa, dėl Frico... Eisiu paraginti, kad paskubėtų 
su vakariene. Juk devintą valandą turiu dalyvauti gedulin- 
goje ceremonijoje — vietoj jūsų, sere. 

— Taip, važiuok. Užjaučiu tave. 

— Juk turi dirbti nors vienas iš mudviejų. 

Septyniasdešimt trečioji gatvė tą vėlyvą valandą buvo 
dar labai judri: aš vos suradau vietą, kur pastatyti mašiną, 
beje, už pusės kvartalo nuo Belfordo memorialo. Taip jau 
pasitaikė, kad priešais „rodsterį“ buvo pastatytas pažįsta- 
mas raudonas automobilis. Stogas buvo užrakintas, bet aš 
iškart pažinau automobilį. O taip, tai Pereno Huberto 
„Žirgelis“! Po vakarykščio pasivažinėjimo į užmiestį per 
Briusterio duobes ir makalynę automobilis buvo švariai 
nuplautas — tiesiog spindėjo. Reikia pripažinti tiesą: 
Hubertas gana greit atsigavo po Kremerio rūsio. Nepraėjo 
nė trijų valandų, o Hubertas pasistengė, kad viskas pado- 
riai atrodytų. 

Įėjau į koplyčią ir pamačiau esąs kvadratinėje 
patalpoje, apmūrytoje marmuru. Siauri langai panėšėjo į 
šaudymo angas. Juodai apsirengęs vyriškis tuojau pat 
prisiartino prie manęs, aukštai pakėlęs savo aristokratišką 
liūdną veidą. 

— Labas vakaras, sere, —- pusiau nusilenkdamas pasakė 
jis. —- Ar jūs melsitės? O gal?.. 

— O gal. 

Jis nuolaidžiai kostelėjo, rodydamas savo subtilumą. 

— Kadangi velionis neturėjo šeimos, keli artimi jo bi- 
čiuliai yra anoje salėje, - jis parodė akimis į vienas duris. 
— Kiti susibūrė tiesiog koplyčioje, prie karsto. 

— Aš čia atstovauju pono Maknairo testamento vykdy- 
tojui ir paveldėtojui. Kur man eiti? 

— Sere, aš manau, kad jums reikia į salę. 

— Tenai? 

— Taip, sere. 

Jis palydėjo mane iki durų ir dar kartą nusilenkęs 
praleido į priekį. 

Atsidūriau ovalo formos kambaryje, kurį kirto minkš- 
tas gedulingų atspalvių kiliminis takas. Šviesa buvo neryš- 
ki, prislopinta, tvyrojo kažkoks šleikščiai saldus kvapas, 
palei sienas pastebėjau fotelius ir dvi ar tris sofas. 

Viename fotelyje sėdėjo Elena Frost — išblyškusi, 

bekraujėmis lūpomis, tačiau labai graži. Ji vilkėjo pilka 
suknele su juodu diržu, buvo užsidėjusi tamsią skrybėlaitę 
su šydu. Už fotelio lyg sargybinis stovėjo Luelinas 
Frostas. Ant sofos buvo atsidrėbęs Perenas Hubertas. Dar 
dvi foteliuose sėdinčios moterys negarsiai šnekėjosi. 
Įsižiūrėjęs vieną atpažinau — ji dalyvavo tardymo eksperi- 
mente su ,„Karališkuoju asorti“. 

Linktelėjau Elenai ir Lu, atsisėdau į fotelį ir įsistebeili- 
jau į Hubertą. Jis apsivilko naują juodą rūpestingai 
išlygintą kostiumą, bet veido „atnaujinti“ neįstengė: jis 
buvo papurtęs, pabrinkusiais vokais. Tiesa, galėjai 
pamanyti, kad Hubertas apraudojo Maknairą arba praleido 
bemiegę naktį. 

Prisiminiau, ką pasakė Vulfas: „Visi juodai apsivilkę, 
išblyškusiais veidais.... ir tarp tų nykių fizionomijų - 
žudikas...“ 

Į salę energingai įžengė Dadlis Frostas. Šit kas nebuvo 
nei išblyškęs, nei nusiminęs. Greit nužvelgęs susirinku- 
siuosius ir nė nelinktelėjęs man, jis prišoko prie ponių ir 
taip garsiai pasisveikino su jomis, kad vargšelės vos 
neišdribo iš fotelių kaip pernokusios kriaušės. Mostelėjęs 
ranka Hubertui, Dadlis Žžvaliai žengė prie Elenos ir Lu. 

— Na, štai ir aš atėjau anksčiau už visus! — sušuko jis. — 
Kaip nesiseka! Elena, meilute, o kurgi Kalidė? Skambinau 
kelis kartus jums namo... Velniai rautų, pamiršau nupirkti 
gėlių! 

— Viskas gerai, dėde, - tyliai atsakė Elena. - Gėlių 
daug. 

— Nesijaudink, tėve... 

Atėjus Dadliui Frostui, koplyčioje iškart pagyvėjo. 
Plepys sugebėjo užpildyti tuštumą ir tuojau pat ją įelek- 
trinti. Įdomu, ką jis daro Veteranų dieną ir kaip aplinki- 
niams žmonėms pavyksta užčiaupti tą gerklę, kai išmuša 
tylos valandėlė. 

Atėjo nepadoriai elegantiška ponia Frost. Ji vilkėjo 
juoda vakarine tarpais sublykčiojančia suknia, pečius 
gaubė kailinis žaketas, galvą puošė juodo atlaso 
skrybėlaitė. Dadlis šoko prie jos, podraug sveikindamas, 

skųsdamasis ir bardamas. Kalidė Frost linktelėjo ponioms, 
Hubertui, nuramino dieverį ir žengė prie dukters. 

Sėdėjau ir stebėjau, kad čia dedasi. 

Ir vis tiek pražiopsojau akimirką, kai į salę įėjo dar 
vienas žmogus — taip pat aristokratiškai atrodantis kaip ir 
tas, prie įėjimo, tik apkūnesnis. Jis nusilenkė ir pasakė: 

— Prašom, ponai. 

Tuojau atsidarė šoninės durys, visi atsistojo ir ėmė 
lėtai slinkti į priekį. Prisigretinau procesijos gale ir 
pamačiau, kad Lu mėgina paimti Eleną už parankės, o ji to 
nenori. 

Koplyčioje, kaip ir salėje, šviesa buvo prislopinta. 
Palydovas pašnibždomis kažką pasiūlė poniai Frost, bet ši 
papurtė galvą ir atsisėdo ant priekinio suolo. Apytikriai 
sumečiau, kiek Žmonių atėjo į ceremoniją. Apie 
penkiasdešimt. Tarp dalyvių pastebėjau advokatą 
Kolingerį. Paskutinėje eilėje sėdėjo du vyrai 
neišraiškingomis fizionomijomis. Spėjau, kad tai Huberto 
„„Uodega“, kurią buvo žadėjęs prikabinti Kremeris. 
Neketinau reklamuoti savo asmens ir taip pat įsitaisiau 
užpakalinėse eilėse, arčiau išėjimo. 

Ant pakylos buvo padėtas gėlėmis išpuoštas juodas 
medinis karstas su chromuotomis rankenėlėmis. 
Toliausiame koplyčios gale prasivėrė mažos durelės, ir 
pasirodė dar vienas personažas, vilkįs ilgais juodais 
apdarais. Vaikinas priėjo prie karsto, atsigręžė ir nužvelgė 
visus dalyvius ne šios žemės žvilgsniu. Tikriausiai jis 
kažko norėjo, tačiau ko — nors užmušk, nesupratau. Praėjo 
kelios minutės, ir tik tada dvasininkas prabilo. 

Suprantama, jis buvo didelis savo srities meistras, bet 
man nuo tų jo kalbų žandus persuko. Manau, kad sielai 
nuraminti būtų pakakę ir vieno lašelio to balzamo, kuris 
pliaupė ant mūsų galvų. Žinoma, tai mano asmeniška 
nuomonė. Tiesa, kai man ateis laikas gultis štai į tokią 
juodą dėžę, aš neįsižeisiu, jei dangun žengimo procesas 
vyks kažkaip kitaip, paprasčiau. 

Bet jeigu mėgstate tokias apeigas, aš nesiginčiju. 

Kai tik laidotuvių kalba pasibaigė, patyliukais pasukau 

prie išėjimo ir pirmasis išėjau iš koplyčios. Paaukojęs 
pusę dolerio ,,aristokratui“, kuris pirma lydėjo mane į 
salę, ir iš to, kaip skubiai jis paslėpė pinigus į kišenę, 
supratau, kad Maknairo siela tikrai paklius į rojų. 

Kažkoks kretinas pastatė savo automobilį visai prie 
manojo „rodsterio“, ir aš buvau suspaustas. Gerokai gavau 
paprakaituoti, kad ištrūkdamas iš „gniaužtų“ neapibroz- 
dinčiau Huberto automobilio. Pagaliau išvažiavau į gatvę, 
einančią išilgai Centrinio parko, ir nurūkau namo. 

Laikrodis jau rodė pusę vienuoliktos, kai aš pasiekiau 
Trisdešimt penktąją gatvę. Vulfas kabinete klausėsi radijo 
laidos „Išminties perlai“. Jo veidas buvo iškreiptas 
kančios. Neketinau trukdyti šefui ir užsukau pas Fricą. Šis 
savaip mėgavosi gyvenimu: nuspyręs šlepetes ir susidėjęs 
kojas ant apatinio kėdės skersinio, sėdėjo ant kitos kėdės 
priešais staliuką, prie kurio aš paprastai pusryčiauju. 
Fricas dėliojo pasiansą. 

Išsiėmiau iš šaldytuvo pieną. Neatitraukdamas akių 
nuo kortų, Fricas paklausė: 

— Na, kaip laidotuvės? 

— Na, nemoki tu, Fricai, užjausti, - skausmingu balsu 
pasakiau. — Kokie jūs, prancūzai, vis dėlto bejausmiai! 

— Aš ne prancūzas, — iškart sukruto virėjas. — Aš 
šveicaras! 

— Taip tavim ir patikėsiu! Tu — Šveicarijos prancūzas! 
Ir laikraščius skaitai prancūzų kalba. 

Nesiklausydamas, ką ten Fricas lemena, vėl nužings- 
niavau į kabinetą ir eidamas gurkšnojau pieną iš stiklinės. 

Vulfas nuo išminties perlų visai sukrypo. Kiek padve- 
jojęs išjungiau radiją ir siurbčiodamas pieną ėmiau 
stebėti, kaip šefo veidą vėl užlieja gyvenimo spalvos. 
Bruožai išsilygino, vokai suvirpėjo, akys prasimerkė. Iš 
galingo organizmo gelmių kilo lyg atodūsis, lyg dejonė. 

Aš tariau: 

— Nuo jūsų stalo iki radijo imtuvo — dešimt žingsnių. 
Nejaugi negalėjote atsikelti ir išjungti tų kliedesių? Ne, jūs 
sąmoningai nuodijatės tais psichologiniais nuodais! O 
jeigu aš būčiau užgaišęs prie karsto ir parvažiavęs pusva- 

landžiu vėliau? Gal manote, kad įveikti nuotolį iki radijo 
reikia sportinio pasirengimo? 

Vulfas man įsikišus visai atgijo, pažvalėjo ir atrodė 
įprastinės —- nesudrumsčiamos - nuotaikos. 

— Arči, tu be reikalo mane maustai: kartą kitą pavaikš- 
čioti Šen ir ten netgi naudinga — tai fiziniai pratimai, aš 
suprantu. Bet norėjau pasiklausyti laidos. 

— Kodėl?! 

— Nes nuo jos mano nervai darosi stiprūs, o skrandis 
pasidengia alavu. Po tokių blėnių nebebaisios jokios kvai- 
lystės, kurių apsčiai man pažeria klientai. Galiu pridurti, 
kad tavo burnojimas po „Išminties perlu“ man atrodo kaip 
sąmojingumo viršūnė. Ar Žinai, kaip tie asilai iš radijo 
apibūdina sąvoką „kultūriniai interesai“? „Saldus karčios 
šaknies vaisius“! — jis vėl persikreipė. — Noriu gerti! Gerklė 
visai išdžiūvo, — ir paspaudė mygtuką, kviesdamas Fricą. 

Bet alus nebuvo pristatytas pagal paskirtį, nes 
praktiškai tuo pačiu metu nuaidėjo durų skambutis. Fricas, 
žinoma, pirmiausia nueis atidaryti vėlyvam svečiui. Kas gi 
tai? Saulas Penzeris su raudonąja skrynele? 

Įsitempiau. Mano širdis ėmė tankiau plakti. Na! 

Laikrodžio rodyklė rodė bemaž vienuolika. Iš 
prieškambario pasigirdęs balsas negalėjo būti Saulo: jis 
buvo pernelyg skambus. 

Durys atsidarė, ir Fricas įleido į kabinetą panelę Frost. 
Man pasirodė, kad Elena susmuks tiesiog ant slenksčio, ir 
aš pašokęs puoliau prie jos, norėdamas sugriebti krintantį 
bejėgį kūną. 

Laimė, mergina išsilaikė ant kojų, ir aš ją paleidau. 
Elena priėjo prie stalo. 

Šefas spoksojo į ją nemirksėdamas. 

— Labas vakaras, panele Frost. Prašom sėstis, — 
švelniai pasakė jis ir sušnypštė man: — Arči, krėslą! 

Nuvedžiau Eleną prie raudono krėslo. Ji nesipriešino, 
bet kas sekundę gręžiojosi ir svaidė į Vulfą nevilties 
kupinus žvilgsnius. 

— Dėkui, pone Gudvinai... Pone Vulfai, atsitiko kažkas 
baisaus... Atvažiavau pas jus, nes... Ne, negaliu! 

— Arči, įpilk jai brendžio! Tik mikliai. 

— Nereikia... Aš viską papasakosiu... Perenas... Jis nu- 
mirė. Ką tik, prie koplyčios. Griuvo ant šaligatvio — ir 
viskas. 

Jos dantys tankiai kaleno į taurės kraštą. 

— Nereikia, — Elena grąžino man brendį, taip ir 
neišgėrusi nė lašo. - Negaliu. Man baisu. 

Vulfas atsitiesė savo krėsle. Buvo plačiai atsimerkęs. 

— Aš taip pat bijau, bet aš bijau jūsų isterijos, - pasakė 
jis. — Susitvardykite ir pasakokite viską iš eilės. Gal jums 
duoti raminamųjų? Norite prigulti? 

— Ne. Aš tuojau nusiraminsiu... — Ji ėmė apsukais jude- 
siais atsargiai masažuoti smilkinius. — Tuojau... 

— Jūs galite kalbėti? Jūs pasakėte, kad ponas Hubertas 
griuvo ant šaligatvio. Tai ivyko Septyniasdešimt trečiojoje 
gatvėje? Kas atsitiko? 

— Aš nežinau. Jis jau sėdėjo automobilyje, paskui ėmė 
bėgti pas mus... Ir griuvo... Tai baisu! Lu sako, kad 
Perenas miręs... 

— Dėl Dievo meilės, sukaupkit jėgas. Juk žinote, kad 
man svarbu kiekviena detalė. Taigi jūs išėjote iš koplyčios 
pasibaigus pamaldoms. Visi kartu išėjote? Ar kokia nors 
eilės tvarka? 

— Mama, dėdė, Perenas, Lu ir aš... Taip, mes išėjome 
štai taip... Perenas pasiūlė mudviem su mama savąjį kabri- 
oletą-kupė, bet aš pasakiau, kad geriau šiek tiek paėjėsiu 
p Dėdė norėjo pasišnekėti su mama apie reikalus. 

tai taip mes ėjome: priekyje — Perenas, paskui —- mama su 
dėde Dadliu ir mudu su Lu. 

— Jūs ėjote į tą pusę, kur Perenas Hubertas buvo 
palikęs savo automobilį? 

— Taip... Bet tada aš to nežinojau. Tiesiog ėjome, ir 
tiek. Lu pasakė paimsiąs taksi, išėjo į važiuojamąjį kelio 
ruožą. Aš, mama ir dėdė stovėjome ant šaligatvio. 

Žiūrėjau Perenui į nugarą... Nežinau kodėl. Berods ir dėdė 
žiūrėjo. Perenas atidarė dureles, įsėdo į kabrioletą... O gal 
ir neįsėdo — negaliu tiksliai pasakyti. Bet staiga kad šoks į 
šaligatvį, apmirė ir kad suriks... Ir nubėgo link mūsų... Bet 
pusiaukelėje krito kniūpsčias... Norėjo atsiversti 
aukštielninkas... Raičiojosi žemėje... Norėjo... 

Vulfas sustabdė isteriją ramiu ir net šiek tiek pašaipiu 
balsu: 

— Per daug emocijų, panele Frost. Nereikia! Vieną 
kartą išgyvenote — ir gana. Huberto mirtis tapo istorija. 
Hubertas griuvo, mėgino atsiversti aukštielninkas. Kas 
pribėgo prie jo pirmiausia? Jūsų motina? Jūs? 

— Ne. Mes su mama susikibome rankomis... Prie 
Pereno pribėgo dėdė ir Lu, paskui dar kažkokie Žmonės... 
Mama pasakė: „Pasilik čia, Elena:“, o pati taip pat priėjo 
prie Pereno. Lu grįžo ir sako: „Perenas, regis, miręs“. Lu 
pavyko sustabdyti taksi. Jis įsodino mane ir pasakė taksis- 
tui mūsų adresą. Bet kai automobilis pajudėjo, pamaniau, 
kad namie išeisiu iš proto, kad reikia važiuoti pas jus... 
Paprašiau vairuotoją vežti mane čionai. Man atrodė... 

— ... kad aš — Dievas? O ne, meilute. Aš — genijus, bet 
ne Dievas. Grįžkime prie Pereno Huberto. Kaip manote, 
nuo ko jis numirė? 

— Nežinau. Šūvio nebuvo girdėti. 

— Gal jis ką nors valgė koplyčioje? 

Elena krūptelėjo,ją visą nupurtė. 

— Ne. Ten nebuvo valgio, - pašnibždomis tarė ji. 

— Na, šitai mes sužinosime vėliau... Ar prisimenate tik- 
sliai, ką rėkė ponas Hubertas, iššokęs iš savo automo- 
bilio? 

Jis šaukėsi mano motinos pagalbos. 

Vulfas kilstelėjo antakius. 

— Kaip? 

— „Kalide! Kalide!“ 

— Ko gero, aš neapsiriksiu pasakęs, kad jis šaukė 
kupinu aistros balsu. Mirtis nuo aistros. Dovanokit, kartais 
aš nusišneku. Vadinasi, ponas Hubertas kelis kartus ištarė 
jūsų motinos vardą? 

— Taip, du ar tris kartus. Ar tai, ką jis šaukė, turi kokią 
nors reikšmę? 

— Ir šitai mes sužinosime vėliau... Aš suprantu, kad 
akivaizdžios prievartos nebuvo. Ponas Hubertas galėjo 
mirti nuo širdies priepuolio, nuo kraujo išsiliejimo, nuo 
trombo... Mirštama netgi paūmėjus mizantropijai. Bet jūs 
sakėte, kad jums buvo baisu. Kodėl jums baisu, panele 
Frost? 

Ji keliskart žioptelėjo kaip žuvis, išmesta į krantą. 

— Tai sunku paaiškinti... Man jau seniai baisu... 

Iš susijaudinimo ji net ėmė mikčioti. Iki šiol karojusios 
bejėgės rankos ėmė judėti. Elena stengėsi jomis išreikšti 
kažką, ko negalėjo pasakyti. 

— Aš negaliu... 

— Gerai, nereikia... Aš supratau: jūs ėmėte baimintis 
dėl tų Žmonių, kurie artimi jums, brangūs. Stai jau trys 
žmonės iš jūsų aplinkos mirę. N-taip... Po pono Maknairo 
mirties jūs pajutote, kad mirtis kažkur greta. Pasakykite, 
panele... Patikėkit, aš klausiu todėl, kad man svarbu žinoti. 
Aš nekankinčiau jūsų be rimtos priežasties. Jūs 
nesirengėte tekėti už Pereno Huberto? 

— Ne. Net tokia mintis nešaudavo į galvą. Tikrai ne. 

— Nesijaudinkit... Nejaugi nejautėte jam šiltų jausmų? 

— Ne. 

— Vadinasi, jūs galite spręsti apie viską daug objekty- 
viau, — pasakė Vulfas. - Asmeniškai man ponas Hubertas 
taip pat nepatiko, nepastebėjau, kad jis būtų turėjęs 
teigiamų bruožų. Nebijau pasirodyti ciniku: ta mirtis šiek 
tiek palengvina mūsų su jumis uždavinį. Aš čia dūsauti 
neturiu dėl ko, bet nusikaltėlis privalo būti nubaustas. Kad 
ir koks žmogus būtų buvęs Perenas Hubertas, bet jis 
nužudytas. Taip, taip, nužudytas, aš tai jau dabar žinau be 
jokių ekspertizių. Atleiskite, panele, bet kol kas aš jums 
nieko negaliu pasakyti. Pakentėkite mažumėlę. Ir pak- 
lausykite mano patarimo: nuvažiuokite pas draugus. Jūs 
turite draugę — panelę Mitčei. Pernakvokite pas ią. Jus 
nuveš pas ją ponas Gudvinas. O rytoj... 

— Ne, aš nevažiuosiu pas Telmą. Jūs pasakėte.. Na, ne, 

aš gerai girdėjau: jūs pasakėte, kad Perenas nužudytas! 
Nužudytas... Tai tiesa? 

— Kaip ir tai, kad aš sėdžiu priešais jus. Mirtis iš 
aistros, — pakartojo Vulfas. - Aistra žudo... Atleiskite, kad 
ir vėl tariu absurdiškus žodžius... Tačiau jei įsigilinsite į 
tos frazės prasmę, palengvinsite mano dalią, - paaiškinti. 

Elena buvo labai sutrikusi. 

Vulfas atsiduso. 

— Jūs padarėte klaidingą išvadą, išgirdusi mano 
patarimą praleisti naktį pas draugus. Jums negresia pavo- 
jus. Daugiau mirčių nebebus. Dabar jau niekam niekas 
nebegresia. Vienintelę grėsmę keliu aš... Bet jeigu dabar 
grįšite namo, policija artimiausią parą jūsų gyvenimą 
padarys nepakenčiamą. Jus be perstojo kvos. Kam jums to 
reikia? Galbūt per naktį viskas paaiškės, ir rytą aš pranešiu 
jums visas smulkmenas. 

Elena papurtė galvą ir labai ryžtingai atsakė: 

— Ne. Aš privalau būti su savo šeima. Mama, Lu, 
dėde... Jie nerimaus. Jeigu aš pradingsiu, tai atrodys kaip 
išdavystė... Bet, pone Vulfai! Pasakykite man nors šį tą! 
Prašau! 

— Tik ne šiandien ir ne dabar. Pakentėkit. Liko visai 
neilgai laukti. 

Suskambėjo telefonas. Pakėliau ragelį — ir mane už- 
griuvo garsinė ir psichologinė ataka: kažkoks kretinas iš 
visų plaučių plyšojo reikalaudamas nedelsiant duoti jam 
poną Vulfą. Kirtausi su juo, kaip galėjau, bet perrėkti to 
galvijo nepavyko. Pagaliau ragelyje pasigirdo kitas balsas, 
gerai man pažįstamas. 

— Gudvinai? Kalba inspektorius Kremeris. Vulfo gali ir 
neprireikti, jeigu jūs atsakysite man, kur Elena Frost? 

— Kas? Elena Frost? — apsimečiau esąs kurčias, nors 
tai nebuvo sunku: man ausis lyg vata užgulė. 

— Neapsimetinėkit. Ji pas jus? 

— Kas skambina taip vėlai? O gal manote, kad mes 
dirbame be miego? A, tai jūs, inspektoriau! Palaukite, 
ponas Vulfas nori man kažką pasakyti. 

Dėbtelėjau į šefą: 

— Kremenis ieško panelės Frost. 

Vulfas klausiamai pažvelgė į Eleną. 

— Pasakykite ponui Kremeriui, kad aš čia, - suspurdėjo 
Ši. | 

— Pone Kremeri, jūs dar prie telefono? Na, va... Ponas 
Vulfas nieko jūsų nenori paklausti. O dėl panelės Frost, tai 
aš tik dabar ją pastebėjau. Sėdi pas mus kabinete. 

Kremeris sukriokė: 

— Na, prisikasiu aš iki jūsų kontoros!.. Abiem jums 
sprandus nusuksiu! Pasakykite panelei, kad nieko nelauk- 
dama važiuotų namo. Nors ne. Tegul sėdi. Atsiųsiu pas jus 
savo žmogų. Taip bus patikimiau. 

— Veltui rūpinatės. Mes jau susitarėm, kad mūsų 
klientę aš pats parvešiu. 

— Kada? 

— Jau išvažiuoju. 

Padėjau ragelį. Elena pažvelgė į mane su nerimu. 

— Policija jūsų namuose, — pranešiau aš. — Kremeris 
skambino iš ten. Panele Frost, kur jus vežti: pas draugę ar 
namo? Gerai pagalvokit. 

Elena pakilo. Jos akys, pasidariusios didžiulės ištįsu- 
siame veidelyje, žiūrėjo į Vulfą. Šis tylėjo. 

— Ką gi... - Elena atsiduso, jos pečiai suglebo. — 
Dėkui. Važiuosiu pas saviškius. 

— Man labai gaila, panele Frost, —- išdaužė Vulfas. — 
Bet rytoj... Blogiausiu atveju poryt jūs viską sužinosite. 
Nesupykdykite Kremerio ir nepykit ant jo — jis uolus tar- 
nautojas. Viso gero. 

Nuvedžiau ją į prieškambarį, griebiau savo skrybėlę ir 
atsidariau lauko duris. 

Susitarėme, kad Elena luktelės, kol išvarysiu „rodste- 
rį““ iš garažo. Kai pagaliau ji atsisėdo greta, paspaudžiau 
akceleratorių. Sukdamas į Dešimtąją aveniu, pasakiau: 

— Jūs turite penkiolika minučių... Atsiloškite į sėdynės 
atlošą ir atsipalaiduokite... Jums reikia nors truputį pailsėti... 

— Dėkoju. 

Bet mano patarimo Elena nepaklausė. Sėdėjo išsitem- 
pusi kaip styga ir tylėjo iki pat namų. 

O aš mintyse vainojau save visokiausiais žodžiais. 
Jeigu taip skubiai nebūčiau sprukęs iš Septyniasdešimt 
trečiosios gatvės, viską būčiau pats pamatęs. Tik pama- 
nykit: mano „rodsteris“ stovėjo greta raudonojo Huberto 
automobilio! Jei būčiau užtrukęs bent penkias minutes, 
būčiau atsidūręs įvykių epicentre! Kas gi įvyko tame 
raudoname kabriolete? O juk aš turėjau galimybę viską 
sužinoti pirmas. Velnias! Dabar dėl prancūzo mirties dar 
viena naktis nueis šuniui ant uodegos! 

Bet mano prognozės nepasitvirtino. Vos atrakinęs buto 
duris Elenos paduotu man raktu, išvydau už jų žaliūką 
knisių, kuris bematant atsidūrė už mūsų nugarų, kai tik 
mudu su Elena įžengėme į veidrodinį prieškambarį. 
Pasienyje stūksojo dar vienas policininkas. 

— Palaukit, — pasakė žaliūkas ir nuėjo į svetainę gauti 
instrukcijų. 

Kaipmat išdygo inspektorius Kremeris — kaip visuomet 
suirzęs ir įžūlus. 

— Panele Frost, eikite paskui mane. 

— Ar mama namie? O Lu? 

— Laukia jūsų. Gudvinai, jūs laisvas. 

Nusišypsojau, parodydamas jam visus dantis, kiek turėjau. 

— Galiu pagelbėti, inspektoriau. Pasaugosiu duris... 

— Išeikit. Labanakt. 

Puikiai supratau, kad šiandien — nelaimingiausia mano 
gyvenimo diena ir kad inspektoriaus niekuo nesugraudinsiu. 
Todėl pasisukau į Eleną ir pagarbiai atsisveikinau su ja: 

— Labanakt, panele. 

O knisiui gavau krioktelėti teisiai į ausį: 

— Ei tu, šaunuoli, atidaryk man duris! 

Jis nė piršto nekrustelėjo. Tą darbą atlikau pats, palik- 
damas duris plačiai atlapotas. 


17 SKYRIUS 


Šeštadienio rytą jokių požymių nebuvo, kad mes ke- 
tintume dirbti. Jeigu tyrimas nors kiek būtų sudominęs 

Vulfą, būčiau gavęs krūvą pavedimų, atsakinėjęs į begalę 
skambučių ir nudirbęs dar šimtus neatidėliotinų darbų. 
Kur ten — visur tyla, suglebimas, snaudulys... Nusiprau- 
siau, apsirengiau ir nuo aštuntos valandos lūkuriavau. 
Fricas kaip paprastai nunešė Vulfui pusryčius į miegamąjį: 
apelsinų sulčių, biskvito ir šokolado. Velniai griebtų! Ir aš 
būčiau galėjęs pasivolioti lovoje dar penkis šimtus 
minutėlių. 

Nuobodžiai sklaidydamas popierius kabinete, dirsčio- 
jau čia į duris, čia į laikrodį. Devintą suūžė liftas. Vulfas 
kilo į oranžeriją, ketindamas artimiausias dvi valandas 
paskirti Horstmanui ir savo tropikų gražuolėms. 

Nuėjau pas Fricą ir puoliau naikinti skrebučius. Nė 
pats nepastebėjau, kaip sudorojau kiaušinienę iš keturių 
kiaušinių. Dar gerai, kad nuobodulį išsklaidė laikraščiai, 
pranešę apie Pereno Huberto mirtį. Na, na, nuo ko gi 
numirė tas sukčius ir užsispyrėlis? Pasirodo, sėsdamas į 
automobilį, jis užkliudė nediduką puodelį su nuodais. 
Zudikas jį buvo pritvirtinęs pleistru tiesiai virš sėdynės. 
Nuodai pakliuvo Hubertui ant veido. Originalu, nieko 
nepasakysi. Kokie ten buvo nuodai? Matyt, ekspertai dar 
netarė paskutinio savo Žodžio, todėl širdį veriančiuose 
reportažuose apie tai, kas atsitiko Septyniasdešimt trečio- 
joje gatvėje, nebuvo pateikta jų komentarų. Baigęs gerti 
kabinete antrą kavos puodelį, aš užsigalvojęs ėmiau var- 
tyti toksikologijos vadovėlį: kokie gi ten nuodai, kad 
patekę ant odos gali per kelias minutes pribaigti žmogų? 
Nieko konkretaus neradau. 

Paskambino Saulas Penzeris: jam reikėjo atsiskaityti 
Vulfui, ir aš perjungiau aparatą į oranžeriją. Norėjau 
pasiklausyti, ką plepės Saulas, bet Vulfas metaliniu balsu 
pareikalavo, kad padėčiau ragelį. 

Ištiesiau kojas ir ėmiau svajoti: vienąkart aš įžengsiu į 
mūsų kontorą, nešdamas ant peties lagaminą su žudiku. 
Oi, brangiai sumokės Vulfas už tai, kad leisčiau pažiūrėti į 
lagamino vidų! Priminsiu jam visas skriaudas! 

Paskui paskambino Kremeris. Jį taip pat sujungiau su 
Vulfu. Šįkart nė nesiklausiau leidimo likti linijoje — iškart 

pasiėmiau bloknotą ir pieštuką. Bet Kremeris mane 
nuvylė. Kažko jis visai nesigaivelėjo po šios nakties. 
Užuot plūdesis užkimusiu balsu, verčiau išgertų trejetą 
taurelių konjako ir griūtų miegoti. Keiksmuose slypėjo ta 
mintis, kad apygardos prokuroras siuntąs ir tuoj 
pasirašysiąs kažkokį baisų dokumentą. Vulfas ramiai 
atsakė, kad prokuroras tikriausiai sužlugdysiąs viską, prie 
ko taip kruopščiai triūsė Kremeris, ir tuomet — sudie kar- 
jera. Kremeris atsakydamas pavartojo tokį painų posakį, 
kad jo prasmės nebūtų įstengusi paaiškinti net radijo 
„Išminties perlų“ laida. 

Vėl įknibau studijuoti toksikologiją ir, matyt, 
atrodžiau panašus į mokslo kirminą, nors iš tikrųjų buvau 
narve uždarytas tigras. Viešpatie, na, kad nors Žemė pra- 
sivertų po mano kojomis! Tuomet liuoktelėčiau laisvėn ir 
pasinaudojęs sumaištimi imčiau veikti. Apskritai aš 
supratau, kad tai kalba įžeista mano savimeilė: pastaruoju 
metu du kartus prašoviau pro šikšnelę. Pirmą kartą, kai 
apsimulkinau su Hubertu Glenene. Antrą - kai iškūriau iš 
Septyniasdešimt trečiosios gatvės likus penkioms 
minutėms iki žmogžudystės. Kaltinau save ne dėl to, kad 
buvau nelaimėlis. 

Prastai nusiteikęs perskaičiau vizitinę kortelę, kurią 
padavė Fricas, sakydamas, jog prieškambaryje — lankyto- 
jas. Kortelėje buvo įrašyta: ,„Metju Frisbis“. A, Žinau, 
karvelėlis iš apygardos prokuroro karvelidės. Buvau 
girdėjęs apie jį, bet matyti niekada neteko. 

Na, ir žiūrėti ten nebuvo ko. Viską supratau vos jam 
įėjus: karjeristas, veidmainis ir šunuodegiautojas. 
Išlygintas,sulaižytas — plaukelis į plaukelį — ir pasipūtęs. 
Žodžiu, manekenas. 

“Jis pro dantis iškošė pageidaująs matyti poną Vulfą. 
Atsakiau, kad dabar — devynios valandos, o ponas Vulfas 
anksčiau kaip vienuoliktą į kontorą nenusileidžiąs. Frisbis 
dar aukščiau pakėlė smakrą ir pasakė atėjęs labai svarbiu 
ir neatidėliotinu reikalu. 

— Man nedelsiant reikia pasikalbėti su jūsų Vulfu! 

Aš nusišypsojau: 

— Palaukite čia. 

Į oranžeriją kėblinau neskubėdamas. Suprantama, še- 
fas su Teodoru buvo užsiėmę: sterilizavo sėklas mėgintu- 
vėlyje ir taip buvo įnikę į šį darbą, kad net nepastebėjo, 
kaip įėjau. Pagaliau Vulfas pamatė, jog stoviu greta, ir 
linktelėjo. 

Aš pasakiau: 

— Regis, apygardos prokuroras iš tiesų ėmėsi griežtų 
priemonių. Ten, kabinete, jau atsirado viena tokia Metju 
Frisbio pavidalo „griežta priemonė“. Prisimenate Klaros 
Foks bylą? Dabar Frisbis nori pasikalbėti su jumis, net 
kojytėmis trepsi. 

Susimąstęs Vulfas teliuskavo skiedinį mėgintuvėlyje ir 
žiūrėjo, ką daro sėklos. Luktelėjęs tariau: 

— Ką pasakyti Frisbiui? Kad jūs nelauktai apkurtote ir 
netekote žado? 

— Užtat tu kalbi už du, —- atkirto Vulfas. — Matau, kad 
apsidžiaugei, - kurgi ne, prokuroras atsiuntė savo padėjėją 
sudrausti tavo šefo. Patenkintas, prisipažink? Ir nereikia 
neigti. Vis tau knieti mane pakankinti. Eik, aš užimtas. 

— Tai ką perduoti Frisbiui? 

— Nieko. 

Nubėgau laiptais žemyn, bet kojos atvedė mane ne į 
kabinetą, o pas Fricą į virtuvę. Su Fricu mudu pasiplepė- 
jome apie būsimuosius pietus, pasitarėme ir dėl vakarie- 
nės. Kai grįžau į kabinetą, Frisbis sėdėjo piktas ir pasipū- 
tęs. Alkūnės ant krėslo ranktūrių, delnai suskliausti stoge- 
liu, pirštų galiukai sudurti. 

Tariau šleikščiai mandagiu tonu: 

— Ak taip, pone Frisbi, visai jus pamiršau! Nuobodu 
sėdėti vienam, ar ne? Ar duoti jums naujausius laikraš- 
čius? O gal knygų? 

— Kur Vulfas? 

— Nusileis vienuoliktą. 

— Vadinasi, jis namie? Aš teisingai supratau? 

— Žinoma. 

— Aš nesirengiu laukti jo taip ilgai. Man papasakojo 
apie jo įpročius. Tai štai kas: aš labai neturiu laiko! 

Kai reikalai taip pasisuko, man liko tik pečiais pa- 
traukti: 

— Kaip žinote. Nesupratau, ar norite laikraštuko? 

Jis pašoko, tartum būčiau adata bakstelėjęs jam į už- 
pakalį. 

— Na, žinote?! Ponas Skineris, jis... Jūsų Vulfas jau ne 
pirmą kartą... Ir dabar... 

— Na, ką jūs sakote! — suplojau delnais. —- Tuomet 
suprantama: ponas Skineris pasiuntė jus, nes pats jis len- 
Kiasi šių namų, prisimindamas, kad praeitą kartą taip susi- 
movė... 

— Taip! Jis pasiuntė mane! — suspigo Frisbis. — Ir aš 
nesėdėsiu iki vienuolikos ir nelauksiu jūsų peniukšlio! 
Viskas nuo jo kaip nuo žąsies vanduo! Kad ir ką padarytų! 
Iš kur tokios privilegijos? Aš priversiu jį gerbti įstatymą. 

Jo kaklas įsitempė, paraudo. Dingtelėjo į galvą, kad tik 
aukšta krakmolyta apykaklė neužsmaugtų jo. Antro 
lavono per kelias dienas kabinete būtų per daug. 

Lyg nugirdęs mano mintis, Frisbis išpoškino: 

— Boidenas Maknairas mirė čia, jūsų kontoroje, prieš 
tris dienas. Vulfas žino kur kas daugiau negu policija, ir 
tyla! Gaila, kad mane taip vėlai pasitelkė šiai bylai. Bū- 
čiau iškart pristatęs tą išsišokėlį apygardos prokurorui, kur 
jį būtų apklausę pagal visas taisykles! O dabar nužudytas 
dar vienas Žmogus! Yra faktų, rodančių, jog Vulfas turėjo 
informacijos ir galėjo užkirsti kelią žŽmogžudystei. Aš 
atvažiavau pas jį, o Vulfas net neišeina. Tai štai! Aš noriu 
Ji pamatyti nedelsiant! 

— Zinoma, žinoma, - ėmiau linkčioti aš. Frisbis nebeat- 
rodė man kaip manekenas, tačiau koks bjaurus buvo, toks 
ir liko. — Prašom pasakyti... Tik taip labai nesijaudinkite. 
Kas bus, jei Vulfas nepakeis savo įpročio imtis darbų 
vienuoliktą valandą? | 

— Aš nuvažiuosiu į valdybą, ir po valandos Vulfą pris- 
tatys man į kabinetą su sargyba! O paskui aš pasieksiu, 
kad iš jo atimtų licenciją! Ir jokie draugužiai Vulfui nepa- 
dės! Žinau aš jo nešvarius darbelius Tas numeris jums ne- 
pa... Oi! 

Tvojau jam iš visos širdies. Jei mano nuotaika nebūtų 
subjurusi, to nebūtų atsitikę. Tiesa, aš vis dėlto kontrolia- 
vau save, ir smūgis slydo liestine. Net ne smūgis, o tik 
antausis. Frisbio galva loštelėjo, jis sugniaužė kumščius, 
bet trenkti man atgal tas tipas nesiryžo. 

— Na, ko jūs taip drebate? — niūriai pasakiau. —- Atsisto- 
kite reikiama poza, nelaikykit kumščių ant kelių kaip 
mergelė. Na! 

Frisbis čia raudo, čia balo. 

— Jūs... Pas-sigailėsit.. Kaip jūs d-drįsote?! 

— Nešdinkitės, kol neaptalžiau jūsų. Kodėl supykdėte 
mane, grasindamas atimti iš šefo licenciją? Kas jūs ir kas 
jis? Gavote stalą ir kėdę prokuroro kontoroje ir vaizduo- 
jatės didžiu įstatymininku! Skineris specialiai pasiuntė jus 
čionai, nes pats bijojo likti be kelnių. Kas jau kas, o jis 
žino, kaip Vulfas moka jas numauti visokiems stuobriams! 
O jūs nieko nesupratote, atidūmėte, Žvygaujate, taškotės 
seilėmis! Kaltinate Niro Vulfą nešvariais darbeliais! Jeigu 
dar kartą įžeisite šefą — sveiko kailio neišnešite, Frisbi! 
Kitą kartą mušiu jus liudytojams matant. O dabar - lauk! 

Jokio pasitenkinimo nejutau. Taip, krestelėjimas. Ir 
mano nuotaika nė kiek nepasitaisė. 

Frisbis apsigręžė ir puolė prie išėjimo. Trinktelėjo 
lauko durys. 

Atsisėdau prie savo stalo. Pasikasiau tarpuakį, paspy- 
riau koja šiukšliadėžę... Tikriausiai reikėtų pagalvoti, kas 
man darosi. Ar aš teisus? Žinoma, teisus. Teisingas? 
Žinoma, teisingas. Bet kodėl taip negera ant širdies? Toks 
jausmas, lyg ne aš būčiau šėręs antausį niekšui, o niekšas 
— man. 

Atsistojau, sudėjau pabirusias šiukšles atgal į dėžę ir 
pasinėriau į rutiną: išlaidų knygos, sąskaitos, korespon- 
dencija... 

Porą kartų priėjau prie lango ir spoksojau į gatvę. 
Viskas kaip visada. Paskambino jautienos tiekėjas, ir aš 
perjungiau aparatą Fricui. Paski vėl pasiėmiau tok- 
sikologijos vadovėlį. 

Vienuolikrą iš oranžerijos pasirodė Niro Vulfas nup- 

jauta gėle nešinas. Atsisėdo, pamerkė orchidėją į vazą, 
patikrino, kaip rašo plunksnakotis, peržiūrėjo laiškus ir 
sąskaitas... Įžengė Fricas su alumi. Pažįstamas 
kliuksėjimas... Pagaliau sočiai pagėręs alaus Vulfas 
atsidrėbė krėsle ir susinėrė rankas ant pilvo. Na, kaipgi! 
Plušėjęs visą rytą, didysis orchidėjų specialistas dabar 
teikiasi ilsėtis! 

— Kur lankytojas? 

— Jis blogai jautėsi, ir aš švelniai patapšnojau jam per 
skruostą. Tas maita grasino nuvežti jus į policiją su 
antrankiais, įgrūsti į šarmo vonią ir net atimti licenciją! 

Vulfas tik numykė. 

— Arči, sakyk teisybę: Frisbis ketino anuliuoti licenciją 
prieš trenkiant jam ar po to? 

— Prieš. Po to jis jau nieko nebenorėjo. 

— Ir ką, žodžiai jau nebejtikino? 

— Aš nieko nemušiau. Laikykit, kad užmušiau uodą ant 
jo skruosto. Šiandien esu bjauriai nusiteikęs. 

— Aš matau... Ta byla ir man iš pat pradžių labai 
nepatiko — juk tu pameni. Ir Saulas nesirodo... Kažkas 
atsitiko... O tai reiškia tik viena: pabaiga bus daug blo- 
gesnė už pradžią. Tačiau turėsime suvaidinti tą spektaklį 
iki galo. Būsim profesionalūs ir... Skambina į duris? Tai 
tikriausiai Saulas! 

Kurgi ne! Tai buvo inspektorius Kremeris. 

Fricas atidarė duris ir laikė jas tol, kol inspektorius, 
sunkiai vilkdamas kojas, nuslinko iki „gėdos krėslo“ ir 
susmuko jame. Zili plaukai styro kaip seno šepečio šeriai, 
paakiai padribę. Gal Kremerį atleido iš darbo? 

— Labas rytas, sere, - pasakė Vulfas. - Gal alučio? 

Kremeris pažvelgė lyg sunkus ligonis, siektelėjo 
cigaro, pauostė ir vėl įsikišo jį į kišenę. 

— Prisigyvenau... ką čia ir kalbėti... Net rūkyti nenoriu 
ir... negaliu. — Jis dėbtelėjo į mane. — Kam reikėjo mušti 
Frisbį? 

— Kas drįs mušti tokį žmogų?! Tik ne aš. 

— Gerai... Užtat Frisbis dabar kad smogs. tai smogs! 
Apkaltins valstybės išdavimu ar dar kuo nors blogiau. 

— Valstybės išdavimas? — aš nusišypsojau. — Tai taip 
vadinama? Ir kas gi manęs laukia? Mirties bausmė paka- 
riant? 

— Manęs tai nejaudina, - numojo ranka Kremeris. — 
Jeigu pasakyčiau, man gal palengvėtų... — Jis vėl išsiėmė 
cigarą, pasukiojo jį tarp pirštų, bet į kišenę nebeslėpė. — 
Atleiskite, pone Vulfai, jūs berods kažko klausėte. Apie 
alų, ar ne? Dėkui, aš nenoriu alaus. Ir nežiūrėkit taip į 
mane. Aš nesirengiu kelti skandalo. 

— Jūs ne to atėjote? — atsargiai paklausė Vulfas. 

— Aš atėjau pasikalbėti. Ramiai. Sąžiningai. Ar galiu 
tikėtis tokio pokalbio? 

— Pamėginkim. 

— O kei. Pamėginkim. | 

— Klauskite, pone Kremeri. 

— Jeigu aš su vaikinais padarysiu šiame name kratą, ar 
mes rasime raudonąją skrynelę? 

— Ne. 

— Jūs matėte ją? Žinote, kur ji? 

— Ne. 

— Ar Maknairas prieš mirtį pasakė ką nors tokio, iš ko 
galėtų paaiškėti, kodėl jis buvo nužudytas? 

— Keistas ir nelogiškas klausimas. Jūs žinote pažodžiai 
viską, ką ponas Maknairas pasakė šiame kabinete. Arčis 
garsiai skaitė jums savo užrašus. 

— Ar negavote kito informacijos šaltinio? 
Suformuluosiu tiksliau: ar iš kitų šaltinių negavote kokių 
nors faktų, susijusių su žmogžudyste? 

Vulfas nukreipė į Kremerį kabliu sulenktą smilių. 

— Na va, vėl jokios logikos! Suprantama, gavau. 
Kasdien. Visas keturias dienas paeiliui. 

— Iš ko? 

— Pavyzdžiui, iš jūsų. 

Buvo girdėti, kaip krebžda Kremerio smegenys. 
Pagaliau jis permalė tai, ką išgirdo, ir pasakė: 

— Kaip su jumis sunku, Vulfai... — Jis įsikišo cigarą į 
burną ir nejučia ėmė žiautaroti jį. —- Neleidžiate man nė 
kiek atsipalaiduoti. Visą laiką turiu galvoti apie tai, koks 

esate įžvalgus ir kaip mokate išsisukti... Niekada nebūčiau 
gaišęs laiko tokiems vizitams, jeigu būtumėt Pritčardas 
arba Molis... Kokius faktus ir kada aš jums pranešiau? 

— Aš nesu pasirengęs atsakyti, - Vulfas papurtė galvą. 
— Arba padarysime taip: pasikeitimas iki susitarimo. Jūs — 
man, aš — jums. Tai, ką parašė rytiniai laikraščiai, mane ne 
visai patenkino. Kas ten buvo įpilta už apykaklės ponui 
Hubertui? 

Kremeris neskubėjo sutikti su žaidimo taisyklėmis. 

— Ar jums iš tikrųjų būtina žinoti? 

— Taip. Be to, šnekantis laikas praeis greičiau... 

— Ar ko nors laukiate? 

— Ir taip, ir ne. 

— Na, gerai. Papasakosiu. — Pagaliau jis prisidegė 
cigarą, užsitraukė ir išpūtė dvokiančių dūmų debesį. — 
Jeigu jums įdomu... Paimkite colio platumo ir dešimties 
colių ilgumo lipnią juostą arba pleistrą. Priklijuokite 
juostos galus virš vairuotojo sėdynės. Juostoje turi būti 
užleidimas, į kurį įkišite puoduką - jį galite nusipirkti 
kiekvienoje parduotuvėje. Bet koks dubenėlis tiks. 
Svarbiausia - įtaisyti tą šlykštynę ant juostos taip, kad 
puodeliukas sūpuotųsi lyg sūpynės. Juvelyriškas darbas. 
Bet prieš tai į puoduką šliūkštelėkite porą uncijų 
nitrobenzolo. Tai paprasčiausias nitrojunginys, jis dažnai 
vartojamas dažų gamyboje. Ir kvepia migdolais. 
Papildykite skystį puoduke, įpildami paprasčiausio van- 
dens. Vanduo nuslopins kvapą ir neleis nuodams išgaruoti. 
Štai iš esmės ir viskas. Neblogai sugalvota, ar ne?.. Juk 
sėsdamasis į automobilį žmogus nežiūri į lubas. 
Atvirkščiai, žiūri į sėdynę, grindis, prietaisus... Taip ir 
Hubertas. Jau temo. Jis nieko nepastebėjo, užkliudė galva 
puoduką ir gavo tai, kas jam buvo skirta... Tačiau net tuo 
atveju, jeigu būtų elgęsis labai atsargiai, vis tiek važiuo- 
jant automobilį galėjo krestelėti... Be to, darant staigesnį 
posūkį puodukas taip pat būtų pasviręs ir nitrobenzolas 
būtų užlašėjęs jam ant galvos. Hubertas buvo pasmerk- 
tas... Kaip jums tas žudiko išradimas? 

— Galima išduoti patentą, - atsiduso Vulfas. — 

Sąmojinga, paprasta, garantuoja mirtį. Svarbiausia — turėti 
po ranka nuodų. Bet aš manau, kad nuodų buvo 
pasirūpinta iš anksto. O visa kita atsiėjo labai pigiai: lipni 
juosta, dubenėlis... Apie penkiolika centų. Vos perskaičiau 
laikraščius, man iškart kilo įtarimas, kad tai nitrobenzolas. 
Žudikas žinojo, ką daro. 

Kremeris sutikdamas linktelėjo. 

— Pernai lakų ir dažų gamykloje vienas pakvaišėlis 
užsipylė kelias uncijas ant Kojos, įsidėmėkit — jis vilkėjo 
uniforma! Ir neliko žmogaus. Hubertas neturėjo šansų 
išlikti gyvas. Ką ten Hubertas! Vienas iš mano vaikinų, 
tas, Kuris sekė Hubertą, pribėgo prie jo, kai Hubertas dar 
kvėpavo, ir atsitiktinai prisilietė... Dabar guli ligoninėje: 
veidas pamėlęs, lūpos raudonos, nagai raudoni... Tiesa, 
daktarai žada jį išgelbėti. Lu Frostas irgi prisikvėpavo. Bet 
šis greit atkuto. O Hubertas... Jis, matyt, pajuto, kaip 
kažkas teka už apykaklės, pasisuko — ir ta šlykštynė 
papuolė ant veido. Jeigu būtumėt matę, kaip Hubertas 
atrodė po valandos. Neduok Dieve tokį susapnuoti! 

— Labai gerai, kad nemačiau, - Vulfas gurkštelėjo 
alaus iš stiklinės. — Tai jau beprasmiška. — Ir jis ėmė 
ieškoti, kuo nusausinti burną. Išėmiau iš savo stalčiaus 
švarią nosinę ir padaviau Vulfui. - Na, ir ką galima 
išspausti iš tos Žmogžudystės, pone Kremeri? Ką parodė 
tyrimas? 

— Jūs puikiai viską suprantate, — Kremeris giliai 
užsitraukė dūmo. — Trečiadienį užsiminėte apie Frostų 
šeimynėlę. Suprantama, aš ir pats juos įtariu. Ten bet kuris 
galėjo griebtis tų triukų su nuodais... Patikrinom 
kiekvieną. Į koplyčią jaunimas — Elena ir Lu — atėjo 
drauge. Jeigu vienas iš jų — žudikas, tai kitas - ben- 
drininkas. Bet Elena ir Lu atvyko vos minutei praėjus po 
Huberto pasirodymo. Minutės jiems tikrai nebūtų pakakę 
pritvirtinti puodukui su nitrobenzolu... Dadlis Frostas 
atvyko vėliau. Jam laiko būtų pakakę. Tą patį galima 
pasakyti ir apie ponią Frost. Abu turi alibi, nors ir ne 
šimtu procentų. 

— Tai yra, liekate prie nuomonės, kad visi keturi įtartini? 

— Taip. 

Inspektorius kelis kartus užtraukė dūmo. Regis, jam 
šiek tiek palengvėjo: jis ėmė kalbėti garsiau, judesiai pasi- 
darė ryžtingesni. 

— Mes ieškojome praeivio, kuris būtų matęs, kaip 
žudikas taisė savo įrangą. Bet nieko neradome. Gali būti ir 
taip, kad žudikas įlindo į automobilį ir ten kuitėsi su 
nitrobenzolu. Buvo vakaras. Pakabinęs puodelį su nuo- 
dais, žudikas paliko automobilyje, pirštinių skyrelyje, du 
stiklainiukus užsukamais dangteliais. Viename buvo 
nitrobenzolas, kitame — vanduo. O šit pirštų atspaudų jis 
nepaliko. Atspaudų nėra nei ant puodelio, nei ant lipnios 
juostos. Vėl jokių pėdsakų. Trys žmogžudystės — ir kad 
nors siūlelis, dulkelė, sagutė, vinutė... — Nie-ko. Lyg pats 
nelabasis būtų darbavęsis. Užtat dabar, sėsdamas į auto- 
mobilį, dirstelėsiu į lubas, ar nekabo puodelis su nuodais... 

Ir jis vėl ėmė votulioti cigarą. 

— Mes tęsime tyrimą, — kiek patylėjęs pasakė 
Kremeris. — Reikia ieškoti motyvų. Bet aš netikiu, kad 
juos rasime. Dar vakardien tikėjau, o šiandien nebetikiu, 
kad juos rasime. Zudikas viską apgalvojo, viską numatė. 
Be to, jam fantastiškai sekasi. Esu beveik tikras, kad jūs 
galėtumėt pasakyti tą patį. Štai kodėl ir man, ir jums reikia 
raudonosios skrynelės. Joje — visa tyrimo esmė. Tačiau kur 
ta skrynelė? Kur? Jeigu nerasime jos, gausime mėnesius, o 
gal ir ištisus metus kuistis su ta byla, tikrinti kiekvieną 
sumautą kabliuką. Ir nežinia, ar tų kabliukų yra. Tarkime, 
kad Dadlis Frostas iššvaistė dukterėčios turtą. Bet kuo čia 
dėti Maknairas ir Hubertas? O kokia prasmė jauniesiems 
Frostams žudyti? Ponia Frost gana logiškai paaiškino 
istoriją su pervedamais į prancūzo sąskaitą pinigais: 
kadaise ji pasiskolinusi iš Huberto didelę pinigų sumą ir 
skolą grąžinanti dalimis. Neprikibsi. Jeigu įsivaizduo- 
sime, kad Hubertas ją šantažavo, tai kodėl ji nenužudė jo 
anks-čiau? Ir kuo čia dėtas Maknairas? Iš pradžių juk žuvo 
Maknairas. 

Kremeris užgesino cigarą. Jo nepalaikomas poli- 
cininkas vėl ištižo. 

— Sukiojuosi uždarame rate ir kas kartą, darydamas 
naują apsisukimą, aptinku naują lavoną... Atvykęs pas jus 
antradienį, prisipažinau esąs bejėgis — ir tuo metu, kai man 
dirba visa armija policininkų! Tačiau ir vėl kartoju: ta byla 
1š jūsų srities... Prieš valandą nugirdau prokuratūroje 
vieną pokalbį, iš kurio supratau: Skineris su Frisbiu nori 
įverti jums į Šnervę grandį ir atvesti į policiją. Pasakiau 
Frisbiui porą meilių žodelių... Žinoma, gandai apie jūsų 
genialumą perdėti, bet jūs, šiaip ar taip, visuomet dviem 
trim galvom aukštesni už mūsų idio... žmones. Pasakiau 
jiems: „Toks protas kaip Vulfo itin retas reiškinys... 
Paskutinį kartą tai buvo Julijaus Cezario laikais!“ Ir jie tai 
nurijo... Žinote, kodėl aš šiandien taip palankiai nusiteikęs 
jūsų atžvilgiu? Todėl, kad jūs neatsisakote savo klientės, 
nepaisydamas visų įtarimų. Jeigu po Huberto nužudymo 
būtumėt ją pametęs, aš pats asmeniškai būčiau įsriegęs 
jums grandį į šnervę ir nutempęs pas Skinerį. Tačiau dabar 
aš jumis tikiu. Žinoma, skrynelės jūs neturite, ir... 

Fricas pasibeldė į duris, įėjo, nusilenkė ir pasakė 
žiūrėdamas Vulfui į akis: 

— Jus nori matyu ponas Morganas. Jis svetainėje. 

Vulfas Žyste pražydo, tačiau tai pastebėjau vien aš, nes 
smulkiausiai esu išstudijavęs savo šefą. Pašaliniam Žvil- 
gsniui Vulfas liko vis tas pats nesudrumsčiamai ramus 
Žžmogus-kalnas. 

— Viskas normalu, Fricai, teįeina jis čionai. Nuo pono 
Kremerio mes nieko neslepiame. 

— Klausau, sere. 

Suprantama, jokio Morgano svetainėje nebuvo. 
Tarpduryje stovėjo patsai Saulas Penzeris. Išvydęs 
Kremern, Saulas mažumėlę sutriko, bet tuojau susitvardė. 
Po pažastimi seklys nešėsi kažkokį daiktą, apsuktą tamsiu 
popieriumi. Matyt, nelabai sunkų. 

Saulas prisiartino prie Vulfo, ir tarp jų įvyko 
įsidėmėtinas pokalbis. 

— Na, ir?.. 

— Viskas o kei, sere. 

— Kaip sutarta? 

— Netgi geriau. 

— Kodėl taip vėlai? 

— Teko sugaišti... 

— Paskui paaiškinsi. Arči, būk geras, padėk ryšulį į 
seifą. O tu, Saulai, kol kas gali pailsėti. Ateisi antrą. 
Dėkui. 

Paėmiau ryšulį. Jis iš tikrųjų buvo nesunkus. Kažkas 
kieta, bet lengva. 

Išėjus Saului, Vulfas atsidrėbė krėsle, lyg būtų 
nudirbęs sunkų darbą ir dabar rengtųsi nusnūsti. Net 
užsimerkė. 

— Na, štai, pone Kremeri, mes su jumis neblogai pralei- 
dome laiką... Ir įdomiai pasišnekėjome.... 

Jo burblenimas panėšėjo į mieguisto žmogaus kliedesį. 
Inspektorius nieko nesuprasdamas dėbčiojo čia į jį, čia į 
mane. Išsiėmė eilinį cigarą ir užsirūkė. 

— Pasišnekėsim apie reikalą, pone Vulfai! 

— Taip, pasišnekėsim apie reikalą... - Vulfas atsimerkė. 
— Dieną, pirmą valandą, aš paprastai pietauju. O šit antrą 
valandą būnu nusiteikęs pasidarbuoti. Ar negalėtumėt 
atvykti antrą valandą ir atsivežti visą Frostų šeimą? 
Raskite dingstį. Jeigu tai padarysite, laikykite, kad popiet 
galėsite rašyti raportą. Byla bus baigta. 

Kremeris ėmė trintis smakrą, nepastebėdamas, jog toje 
pačioje rankoje spaudžia cigarą. Pelenai pabiro ant kelnių, 
bet inspektorius nieko nematė. Manau, kad nebūtų 
atkreipęs dėmesio net tada, jei kelnės būtų ėmusios smilk- 
ti. 

— Antrą valandą?.. Ir aš galėsiu parašyti raportą?.. Byla 
bus baigta?.. 

— Taip. 

Kremeris taip užsitraukė, kad cigaras vos nenugarmėjo 
į stemplę. 

— Kas yra tame ryšulyje, kurį Gudvinas užrakino seife? 

Inspektoriaus akys liepsnojo. Aš net galvą į pečius 
įgūžiau. 

— Kas ryšulyje? Tai, kas priklauso man, - abejingai 
atsakė Vulfas. Išvydęs, kad inspektorius rengiasi išversti 

koserę, jis pats pakėlė balsą: — Kodėl aš privalėčiau 
pranešinėti jums apie kiekvieną savo žingsnį? Juk aš 
pakviečiau jus dalyvauti spektaklyje... Bet jeigu nenorite, 
galiu pasitenkinti reporterių dėmesiu. Arba pasikviesiu ką 
nors iš prokuratūros. Tačiau jeigu taip įvyks, galite laikyti, 
kad sekasi iš tikrųjų tik niekšams. Na, tai kaip? Ar Frostai 
bus čia antrą valandą? 

Kremeris pašoko, sviedė cigarą į peleninę. 

— Kad aš pragare sudegčiau! Na, nors pasakykite... 
Raudonoji skrynelė ten? 

— Vynuogės dar žalios, - pastebėjo Vulfas. 

— Gerai. Aš paklūstu... Bet įsidėmėkit: jei sumanėte dar 
vieną klastą, aš jus... aš jums... 

— Negalvokit blogai. Taigi antrą valandą. 

Inspektorius įsikišo nebaigtą rūkyti cigarą tarp dantų, 
dar kartą dėbtelėjo į seifą ir staigiai apsisukęs išėjo. 

Pro langą viską gerai mačiau. 

Pirmasis pričiuožė mėlynas limuzinas, kuriame sėdėjo 
panelė ir ponia Frost. Jas lydėjo seržantas Perlis Stebinsas 
iš žmogžudysčių tyrimo skyriaus, senas pažįstamas. Jis 
pats vairavo. Kitame, policijos aumobilyje, sėdėjo 
Luelinas bei Dadlis Frostai ir inspektorius Kremeris. 
Išvydęs, jog visi išlipo ir kopia priemenėn, nuskubėjau į 
prieškambarį. Vulfas buvo liepęs palydėti svečius į kabi- 
netą. 

Buvo po dviejų. Svečiai šiek tiek vėlavo: matyt, 
inspektoriui ne iš karto pavyko juos įkalbėti. 

Jaudinausi kaip jaunikis prieš vestuves. Gerai, kad 
Vulfas ne viską ir ne visada papasakoja man. Kai tokie 
nervai kaip mano, gali suklysti, o šiandien klysti negalima. 
Užtat Vulfas apskritai be nervų: jis per daug išpuikęs, kad 
bijotų nesėkmės. Pavydėtinas bruožas! Aiškindamas po 
pietų, ką turėsiu daryti priimant svečius, Vulfas pasakė, 
kad mūsų laukia sudėtingas uždavinys — sunkus ir pavo- 

jingas. Drįstu pastebėti: taip jis kalba kiekvieną kartą 
rengdamas savo namuose spektaklį, vadinamą „,nusikalti- 
mo atskleidimu““. 

Padėjau svečiams nusivilkti viršutinius drabužius ir 
palydėjau juos į kabinetą. 

Apsivilkęs savo kanarėlių spalvos marškiniais, Vulfas 
sėdėjo prie stalo. Atrodė toks kaip visada. Atsainiai link- 
telėjo įėjusiesiems ir stebėjo, kaip jie sėdasi. 

Iš anksto buvau sustatęs krėslus ir dabar sodinau 
kiekvieną svečią asmeniškai. Elena atsisėdo arčiausiai 
Vulfo. Greta jos įsitaisė Kremeris. Greta Kremerio — 
Luelinas. Šnekųjį Dadlį Frostą pasisodinau iš dešinės, 
greta savo stalo, kad galėčiau prireikus užčiaupti jam 
gerklę. Iš kairės atsisėdo ponia Frost. Jai atiteko masyvus 
krėslas, kurį paprastai dengia didžiulis gaublys. 

Frostai nekaip atrodė: Lu buvo tartum ligonis, veidas 
pilkas lyg žemė - tikriausiai nuo nitrobenzolo. Nukentėjo 
ir akys. Panelė ir ponia Frost abidvi buvo išbalusios. 
Elena, apsirengusi labai kukliai — tamsiu kostiumu ir tam- 
sia skrybėlaite, — iškart įsispitrėjo į Vulfą, spausdama 
rankose savo rankinuką. Dadlis atrodė neįprastai uždaras. 

Pamatęs Stebinsą, Vulfas tyliai pasakė Kremeriui: 

— Jūsų žmogus kol kas galėtų pasėdėti svetainėje arba 
virtuvėje. 

— Kodėl gi? Perlis nesikandžioja, - numykė Kremeris. 

— Jis turi eiti į virtuvę, ten jam bus gerai, — spyrėsi 
Vulfas. 

— Hm, tebūnie, kaip norite, —- Kremeris nurijo 
nuoskaudą, gūžtelėjo pečiais ir pasakė Stebinsui: — 
Pasėdėsi virtuvėje. Jei prireiks, aš tave pakviesiu. 

Įžeistas Perlis dirstelėjo į Vulfą kone su neapykanta, 
paskui sviedė į mane pilną pavydo žvilgsnį ir išėjo. 

Vulfas apžvelgė visą draugiją. 

— Na, štai, pagaliau mes visi ir susirinkome... Aš žinau, 
kad atvykote čionai pono Kremerio prašomi, bet ir tokiu 
atveju dėkoju už apsilankymą. Jūsų dalyvavimas būtinas, 
nors apklausa baigėsi, ir jums nereikės... 

Dadlis Frostas neištvėrė: 

— Kaipgi! ,,„Pono Kremerio prašomi!“ Jūs puikiai 
žinote, kad tas prašymas buvo tolygus įsakymui. Mes 
buvome priversti atvažiuoti! Ką dar galėjome daryti, jeigu 
policija... 

— Pone Frostai, liaukitės, prašau jūsų... 

— Kurgi ne! Jie mūsų prašo! Įtikinėja, kad baigėsi 
apklausa! Viskas! Daugiau neišgirsite iš mūsų nė žodžio! 
Mes atsisakome atsakinėti jums, policijai, prokurorui ir 
net prezidentui! Sakiau tai anksčiau ir dabar kartoju: nė 
žodžio! Nė garso! Nieko! 

Vulfas juokaujamai pagrasino jam pirštu. 

— Jūs duodate tylėjo įžadą, pone Frostai? Puiku. Jeigu 
taip, tai ir aš galiu duoti įžadą: neklausinėti, o tik atsakyti į 
visus klausimus, kurie susikaupė šioje byloje. Noriu, kad 
nors kartą jūs pasiklausytumėte. Turėsiu daug ką jums 
pasakyti... Arči, išimk iš seifo tai, ko reikia. 

Tai buvo skambutis, skelbiantis pirmojo akto pradžią. 
Savo spektaklyje Vulfas paskyrė man labai svarbų vaid- 
menį, nors ir be Žodžių. Žengiau prie seifo, išėmiau tai, ką 
buvo atnešęs Saulas. Vyniojamasis popierius iš anksto 
buvo nuplėštas, 1r dabar ant stalo kėpsojo per ilgus metus 
apzulinta, apibraižyta, bet dar tvirta skrynelė. 

Raudonoji skrynelė! 

Ji buvo kokių dvidešimties colių ilgio, plotis — gal 
keturi coliai, aukštis — du. Viename šone blizgėjo meta- 
linės sąvaros, kurios prilaikė dangtelį. Kitame šone — 
plokštelė su herbu ir užrakto skylutė. 

Vulfas probėgšmais dirstelėjo į skrynelę, pastūmė ją ir 
dar patogiau įsitaisė krėsle. Aš sėdėjau prie savo stalo ir 
atsiverčiau bloknotą rašyti. 

Buvo girdėti krėslų braškėjimas, šnopavimas, 
atodūsiai: visi, išskyrus Eleną, žiūrėjo į skrynelę, bet 
niekas nepratarė nė žodžio. Kremeris negalėjo atsiplėšti 
nuo išsvajotojo daikto, taip ir gręžė jį žvilgsniu. 

Vulfas staiga taip griežtai pasakė, kad svečiai 
krūptelėjo: 

— Arči, padėk pieštuką! Nieko nereikia rašyti. Kalbėsiu 
daugiausia aš, o aš pamenu savo žodžius. Kur tavo 

revolveris? Paimk jį, nuleisk gaiduką ir laikyk po ranka. 
Sėdėti, pone Frostai! — riktelėjo jis ant Dadlio. — Likite 
savo vietoje! Aš Žinau, ką kalbu. Ponas Gudvinas šaudo 
taikliai, ir jis iššaus, būkite tikri! Tai perspėjimas tam, 
kuris mėgsta šlakstytis nitrobenzolu! Aš nejuokauju. 
Nužudyta moteris ir du vyrai. Man ne juokai rūpi. 

Visi apmirė savo krėsluose, Dadlis Frostas atlyžo. 
Mano revolveris paveikė jį tartum šaltas dušas. Tvirtai 
spaudžiau revolverį, įrėmęs alkūnę į kelį ir nukreipęs 
vamzdį į susirinkusius kabinete. Net Kremeris persimainė. 
Jis šiek tiek atitraukė savo krėslą ir susiraukė. 

Įsitikinęs, jog viskas ramu, Vulfas tęsė: 

— Zmogžudystė - tai visuomet melodrama. Daug 
jausmų ir tragiškų aplinkybių —- o mirtis — tik logiškas 
finalas, taškas pjesės pabaigoje. 

Jis atsilošė krėsle ir įbedė žvilgsnį į Eleną. 

— Panele Frost, esate mano klientė, tačiau aš pirmiausia 
kaip tik į jus kreipiuosi dėl kitos priežasties, o ne iš parei- 
gos tam, kas mane pasamdė... Kartu noriu įrodyti, kad 
pasamdžius gerą detektyvą galima tikėtis visiškai kitokio 
tyrimo, negu ieškant skrynelės po atplėštomis grindimis ar 
tarp supjaustytų čiužinių. Dar nepamatęs tos skrynelės, aš 
jau viską žinojau! Aš žinojau, kas ir kodėl nunuodijo 
Boidą Maknairą. Yra dar kitų faktų, kuriuos aš sužinojau 
ir kurie gali pribloškti jus. Būkite tvirta, panele! 

Jis giliai atsiduso. Elena prikando lūpą. Jos žvilgsnis 
buvo prikaustytas prie Vulfo, ir tik prie jo. 

— Kalbėsiu trumpai. Pirmiausia leiskite man pavadinti 
jus tikruoju vardu. Jūs — Glena Maknair. Jūs gimėte 1915 
metų balandžio 2 dieną. 

Dar tvirčiau suspaudžiau revolverį, stengdamasis, kad 
pro mano akis neprasprūstų nepastebėtas nė vienas 
žmogus. Elena prasižiojusi apmirė. Lu kilstelėjo iš vietos. 
Dadliui žandikaulis nukaro. Ponią Frost išpylė prakaitas, 
bet ji nė nemirktelėjo. Ji puikiai suprato, kad Vulfas 
apžiūrėjo tai, kas yra raudonojoje skrynelėje, kuri taip 
demonstratyviai puikavosi vidury stalo. 

Ramiu tvirtu balsu Kalidė Frost tarė: 

— Pone Vulfai, toliau kalbėsime tik dalyvaujant mano 
advokatui. Aš turiu jam paskambinti. 

Vulfas atsakė jai tokiu pat tonu: 

— Advokatas dar.turės daug darbo, ponia. Išklausykite 
mane iki galo. 

Kabinete pasigirdo sausas Elenos, tiksliau Glenos, bal- 
sas, panašus į lapų šiugždėjimą: 

— Dabar aš supratau... Tai buvo mano tėvas... Jis buvo 
juo visą laiką... O aš nieko nežinojau... Kodėl?.. 

Dadlis Frostas susipainiojo jaustukuose ir murmleno 
kažką, ko negalima suskirstyti skiemenimis. 

Lu pašoko, priėjo prie Glenos ir nenuleisdamas akių 
nuo brangiosios tetos Kelės ėmė glostyti pusseserės petį. 
Beje, ar pusseserės? 

— Sėskitės į savo vietą, pone Frostai! - įsakė Vulfas. — 
Pokalbis dar nebaigtas. Taip, panele Maknair, ponas 
Boidenas Maknairas buvo jūsų tėvas. Ponia Edvin Frost 
mano, kad aš tai sužinojau iš dokumentų, laikomų 
skrynelėje. Ji klysta. Pamenate, panele, mes kalbėjomės 
apie tai, kam pereitų palikimas, jeigu jūs mirtumėte. 
Paaiškėjo, kad jis būtų padalytas Dadliui Frostui ir 
Luelinui Frostui. Kai supratau, ką iš tikrųjų reiškia šis fak- 
tas, mano galvoje tartum savaime susiformavo vaizdas. O 
žinote, nuo ko pradėjau įtarti? Nuo briliantų. Boidenas 
Maknairas padovanojo jums ne žiedelį su smaragdu, perlų 
vėrinį, o būtent tuos žėrinčius akmenukus. Kodėl? Gal jūs 
labai juos mėgote? Ne. Gal Maknairas buvo pamišęs dėl 
briliantų ir troško regėti jais pasipuošusią kiekvieną 
gražią mergaitę? Ne. Ir tuomet pamaniau- o juk briliantas 
— akmuo, skirtas tiems, kurie gimę balandžio mėnesį. Ar 
tai nereiškia, kad Elena Frost gimė balandžio mėnesį? 
Tuomet ji - ne Elena Frost. 

Lu vėl pašoko. 

— Prisiminiau! Kartą ponas Maknairas paklausė... Ir aš 
papasakojau... 

— Pone Frostai, prašau manęs nepertraukti. Jūsų 
gražbylystės neprireiks. Anksčiau reikėjo prisiminti. Taigi 
Maknairas... Jis buvo čia trečiadienio vakarą, prieš mirtį, 

pasakojo apie savo šeimą. Apie žmoną, kuri numirė 
gimdydama, ir apie dukterį, kurios jis neteko. Atkreipkite 
dėmesį į veiksmažodį. Ne „palaidojo“, o „neteko“. 
Žinoma, kalbant apie mirtį, galima vartoti ir šį žodį. Bet 
kodėl nepavartojo jo kalbėdamas apie žmoną? Atkreipiau 
dėmesį į tai, kad minėdamas tėvus ar kitus Žmones ponas 
Maknairas mirtį vadino mirtimi. O kodėl čia — „neteko“? 
Sunku įsivaizduoti, kad ponui Maknairui būtų rūpėję 
vaizdingi posakiai ir kad jis specialiai būtų ieškojęs sino- 
nimų. Ne, čia buvo kas kita: apie gyvą Žmogų jis negalėjo 
pasakyti, kad šis miręs. Štai kur paslapties įminimas. 

Pamačiau, kaip sukrutėjo Glenos Maknair lūpos. Ji 
stengėsi ištarti: 

— Kaip?.. Kaip jis manęs... neteko? 

— Pakentėkite dar truputėlį, panele Maknair. Noriu, kad 
jūs, kaip ir aš, pamažiukais prieitumėt iki tiesos... Jūs 
pasakojote man keistus savo sapnus. Apelsinai, tėtė... Ir 
aš pamaniau — sapnas — tai juk mūsų pasąmonės veikla. 
Jūsų pasąmonė „žinojo“, kad tėvas gyvas, kad jis greta... 
Štai tada aš galutinai supratau, kas jūs esate iš tikrųjų. 
Kaip matote, ir be dokumentų, laikomų skrynelėje, man 
viskas paaiškėjo. Iš to fakto logiškai išplaukia ir kiti... 
Taip aš sužinojau, kodėl Žuvo visi tie žmonės, ir dabar 
papasakosiu kodėl. - Umai Vulfo balsas pasikeitė. - Ponia 
Frost, sėskitės! 

„Geležinė ledi“ stovėjo įsitvėrusi didelės juodos ran- 
kinės. Kai turi reikalą su ta asmenybe, nelengva suprasti, 
ar ji pasiėmė pulverizatorių su nitrobenzolu. Geriau jau 
apsidrausti, negu gauti į veidą nuodingą spjūvį. Tikriausiai 
Vulfas tikėjosi, kad mano revolveris padarys tai poniutei 
stulbinantį įspūdį, bet jis apsiriko. Supratau, kad privalau 
nedelsdamas įsikišti. 

— Ponia Frost! Padėkite savo rankinuką ant grindų! Arba 
aš šausiu, vos jūs padarysite nors vieną „klaidingą“ judesį! 

Ji visiškai neatkreipė dėmesio į mane. Spitrėdama į 
Vulfą sušnypštė: 

— Aš nenoriu klausytis tokių nesąmonių! Aš išeinu! 
Eime, Elena! 

Ir šoko prie durų. Mudu su Kremeriu puolėme atkirsti 
jai kelio. Kremeris pasiekė tikslą anksčiau už mane. 
Pastebėjau, kad jis bijo prisiliesti prie ponios Frost, lyg 
vien prisilietęs galėtų siaubingai apdegti. 

— Pone Vulfai, - Kremeris atsigręžė į kabineto 
šeimininką. — Jūs kažką painiojate... Ar iš tikrųjų turite 
įkalčių? 

— Turiu viską, pone Kremeri, nusiraminkite, - 
dalykiškai atsakė Vulfas. — Pirmiausia paimkite iš jos 
rankinę. Ir tegu Kalidė Frost sėdasi į vietą. Neleiskit, kad 
jūsų sėkmė išsprūstų jums iš rankų, inspektoriau. 

Kremeris nebedvejojo. Mane visada žavėdavo jo 
gebėjimas prireikus tapti įžūliu ir nesivaržyti. Jis taip 
ryžtingai išplėšė poniai rankinę iš rankų, kad ši nė 
cyptelėti nesuspėjo. 

— Nagi, sėstis! — krioktelėjo jai mūsų nelabai seniai 
merdėjęs iš bejėgiškumo teisėtvarkos kankinys, kuriame 
dabar nubudo liūtas. — Ir išklausykite, ką pasakys ponas 
Vulfas. O paskui galite patraukti jį į teismą. Laiko turėsite 
į valias. 

Jis stipriai spustelėjo jos petį, ir ponia Frost atšlijo. 

— Kokią teisę turite mane sulaikyti? — pakeltu balsu 
pasakė ji. 

Pajutau pagarbą tai moteriškei: ji nekrito raudoti arba 
šauktis dieverio ir sūnėno pagalbos. Matyt, Kalidė Frost 
niekada nieko savo gyvenime nebuvo prašiusi ar mal- 
davusi. Tvirtas būdas! 

Kremeris apsivyniojo rankinės dirželį aplink riešą: 

— Taip bus patikimiau... Kol kas pasėdėkit be ran- 
kinuko. Privalote dalyvauti pokalbyje tol, kol policija 
visko neišnagrinės. 

Kalidė trūktelėjo petimi, grįžo atgal ir atsisėdo į krėslą. 
Skubrus Glenos žvilgsnis nuslydo ja ir vėl įsmigo į Vulfą. 
Dadlis ir Lu uoliai dėjosi nieko ypatingo nepastebėję. 

— Tikitės stebuklo, ponia Frost? Stengiatės užvilkinti? 
— sarkastiškai pasakė Vulfas. - Niekas jums nepadės. - Jis 
nukreipė žvilgsnį į Gleną. - Tęskime ekskursiją į istori- 
ją... 1916 metais ta moteris, ponia Frost, kartu su savo 

dukrele Elena, kuriai ėjo jau antri metukai, persikėlė į 
Ispaniją, į Viduržemio jūros pakrantę. Nežinau priežasties, 
bet po metų mažoji Elena mirė. Tai, be kita ko, reiškė, kad 
Edvino Frosto turtas turi atitekti Dadliui ir Luelinui 
Frostams. Ponia Edvin Frost būtų likusi be jokių lėšų. Ir 
tuomet ji ryžosi kai ko griebtis. Buvo sunkūs karo laikai, 
Europoje darėsi velniaižin kas... Tokius laikus visada 
mėgsta avantiūristai, o ponia Frost ne tik avantiūristė — ji 
tikra nutrūktgalvė! Jos planas buvo pagrįstas tuo, kad 
tėvynainis ir senas bičiulis Maknairas turėjo mergytę — 
kone to paties amžiaus, kaip ir jos mirusioji duktė. 
Mėnesio skirtumas — visiška smulkmena. Maknairas, 
palaidojęs žmoną prieš dvejus metus, gyveno varganai, 
perspektyvų jokių, akivaizdu, kad ir mergytė yra pasmerk- 
ta taip vegetuoti. Ir ponia Frost nusipirko Boideno 
Maknairo dukterį! 

Vulfas patylėjo. 

— Dabar Kartaginoje vyksta tyrimas. Neabejoju, kad 
bus nustatyta, kaip buvo suklastoti dokumentai. Tas faktas, 
kad 17-aisiais metais Glena Maknair neva mirusi. Štai 
taip, panele Maknair, jūs tapote tos moters „dukterimi“ ir 
turtinga įpėdine. Ponia Frost nieko nelaukdama išsivežė 
jus iš Ispanijos, vos buvo sudaryti dokumentai. Išsivežė į 
Egiptą, kad, Dieve gink, nesusitiktų kokio nors bičiulio, 
mačiusio jus Paryžiuje. Paskui jūs persikėlėte į Rytus. 
Slinko metai, bet ponia Frost, labai atsargi ir kantri 
moteris, nesiryžo grįžti į Europą. Net į JAV ji atvažiavo iš 
Vakarų. 

Iki tol žiūrėjęs vien į panelę Maknair, Vulfas pagaliau 
nukreipė žvilgsnį į taikinį. 

— Taip, ponia Frost, jūs neblogai viską sutvarkėte. 
Tačiau jūsų plane buvo spragų... - Pirmiausia — Perenas 
Hubertas - jaunasis jūsų meilužis. Hubertas viską Žinojo. 
Galbūt jis net padėjo jums sutvarkyti tą reikaliuką. Bet 
vėliau pakibo jums ant kaklo kaip sunki girnapusė. 
Mokėjote jam už tylėjimą, tenkinote visus jo įgeidžius, 
vežėtės drauge į Egiptą... Tai buvo išmintinga. Kol 
Hubertą jūs dominote, jis laikė liežuvį už dantų... Antras 

nemalonumas buvo daug rimtesnis, bet iškilo ne iš karto... 
Per tą laiką, kol jūs keliavote po Rytų šalis, Boidenas 
Maknairas Europoje nemažai pasiekė, jis išgarsėjo, 
sukaupė kapitalo, persikėlė į Ameriką, sugebėjo atidaryti 
nuosavą madų saloną... Bet svarbiausia — jis norėjo būti 
arčiau dukters, norėjo matyti ją, kalbėtis su ja, dovanoti 
dovanas... Jis laikėsi pirkimo ir pardavimo sutarties, 
sudarytos 17-aisiais metais, nes buvo sąžiningas žmogus. 
Bet jis kentėjo... Ir stengėsi gauti iš jūsų nuolaidų... Jis 
nuolat erzino jus, jis sukėlė jūsų širdyje baimę, kad 
akimirksniu galite viską prarasti. Siaubo apimta jūs 
stebėjote, kaip tas Žmogus pasidarė kone geriausiu jūsų 
dukters — jo paties dukters — draugu. Jūs seniai galvojote 
apie nuodus... Ir paskutinį kartą apsilankiusi Europoje 
ganėtinai prisipirkote jo: ir ciano vandenilio rūgšties, ir 
nitrobenzolo, ir galbūt dar kai ko... Jūs žinojote, kad vos 
iškils tikras pavojus, tie chemikalai jums pravers. Ir pavo- 
jus iškilo! 

Vulfas staigiai atkišo ranką su smiliumi į priekį ir 
nukreipė į ponią Frost. Moteris sėdėjo tartum statula. Jos 
burna virto siauru belūpiu plyšiu, akys sustiklėjo. 

— Tai buvo dvigubai pavojinga, jautėte spaudimą iš 
abiejų pusių. Senstantis Hubertas, įsigeidęs nugyventi 
likusį gyvenimą prabangoje, pareiškė jums norįs vesti 
turtingą įpėdinę. Santažuodamas jus, jis privertė padėti 
jam, palenkti Gleną tuoktis. Bet su Hubertu būtumėte dar 
kaip nors susidorojusi. O kaip susidoroti su Maknairu?! 
Ponas Maknairas, visiškai nukamuotas sąžinės graužimo, 
ryžosi išpirkti savo dukterį. Jis nesuspėjo to pasakyti man, 
bet aš ir pats atspėjau. Maknairas turėjo pinigų, daug 
pinigų. Niujorke jis sulaukė kur kas didesnio pasisekimo 
negu Londone ir galėjo leisti sau mažą laimę- pavadinti 
savo kūdikį savu. Maknairui trukdė susitarimas, kurį 
buvote su juo sudariusi, bet drauge jo širdyje stiprėjo 
įsitikinimas, kad pareiga dukteriai — dar šventesnis 
dalykas! Tėviški jo jausmai per tiek metų nesusilpnėjo; 
atvirkščiai — jie sustiprėjo. Jis norėjo būti sąžiningas — ne 
jūsų, ydingos moters, atžvilgiu, o savo dukters ir, beje, 

savo paties atžvilgiu: juk Maknairas labai mylėjo savo 
dukterį ir neįsivaizdavo, kaip galėtų gyventi be jos. Kartą 
jis pamatė, kad virš dukters galvos susitvenkė debesys, 
Hubertas siekia jos rankos, o jūs lyg ir skatinate santuoką. 
Ir tai Boideną privertė veikti. 

Vulfas šiek tiek pasisuko krėsle, keisdamas kūno 
padėtį. Jo ranka siekė mygtuko, kuriuo jis išsikviesdavo 
Fricą su padėklu, bet tuojau pat atitraukė. 

— Esu tikras: jūs nenorėjote, kad Hubertas vestų Gleną. 
Jūs negalėjote leisti, kad paveldėjimas, dėl kurio taip 
rizikavote ir dėl kurio grūmėtės bemaž dvidešimt metų, 
pereitų į svetimas rankas. Bet kasdien Hubertas spaudė 
jus, reikalaudamas jį paremti. O Maknairas reikalavo 
grąžinti jam jo dukterį. Ir abu grasino demaskuosią jus... 
Stebėtinas dalykas: jums pakako kantrybės kaip reikiant 
parengti žmogžudystę, jūs daug ką, galima sakyti, viską 
numatėte. Pirmiausia sugalvojote pašalinti Maknairą. 
Jeigu būtumėt pradėjusi nuo Huberto, Maknairas viską 
būtų atspėjęs, nebebūtų gaišęs, kol bus grąžintos tėvystės 
teisės, būtų tuojau pat prisipažinęs Glenai. Jūs padėjote 
senojo bičiulio kabinete „Karališkojo asorti“ dėžutę. Zino- 
jote, kad Maknairas mėgsta Jordanijos migdolas, ir 
prikimšote tuos saldainius nuodų. Tačiau atsitiko nelauk- 
tas dalykas — tai, ko jūs negalėjote numatyti. Nusinuodijo 
niekuo nekalta mergina. Maknairas iškart suvokė, kaip čia 
yra. Tiesą sakant, jis numatė dieną, kurią viską ketino 
papasakoti Glenai, — jos gimtadienį, balandžio 2-ąją, kai 
ji taps pilnametė. Bet nužudžius panelę Louk, Boidenas 
Maknairas visai pagrįstai būgštavo neišgyvensiąs iki tos 
datos. Todėl jis skubiai pakeitė testamentą ir ryžosi 
ol su manimi. Deja, pokalbis baigėsi jo mirtimi. 

į kartą jūs įvykdėte, ką buvote sumaniusi, pakišdama 
nuodingas tabletes. Jūs labai kruopščiai jas sutaisėte: 
Maknairas nieko neįtarė. Jis mirė tą pačią akimirką, kai 
rengėsi papasakoti... Panele Maknair! Prašau jus, sėskitės! 
Nusiraminkit! 

Glena negirdėjo jo įtikinėjimų! Ji atsistojo ir pasisuko į 
moterį, kurią pažinojo tiek metų ir visiškai nepažinojo. Iš 

abiejų pusių prie jos prišoko inspektorius Kremeris ir 
Luelinas Frostas, pasirengęs įsikišti, jeigu mergaitei grėstų 
pavojus. Glena šiurkščiai atstūmė juos nuo savęs. Zengė 
prie ponios. Jos kumščiai susigniaužė. 

— Tu nužudei... jį, - pasakė ji dusdama. —- Mano tėvą... 
Tu - žmogžudė! 

Luelinas puolė prie Vulfo ir prašneko maldaujamai: 

— Sustabdykite tą beprotybę! Kodėl jūs nepasiuntėte 
jos namo? Aš nuvešiu... Paleiskite mus! 

Vulfas griežtai atsakė jam: 

— Kur jos namai? Škotijoje? Kur jūs nuvešite ją? 
Sėskitės! Ir jus, panele Maknair, prašom sėstis. Mums 
reikia užbaigti bylą — bendrą mūsų bylą. Jūsų tėvo atmi- 
nimui. Liko visi nebedaug. 

Vis dar drebėdama Glena Maknair lėtai pasitraukė nuo 
ponios Frost, atsisėdo į savo krėslą. Pakėlė galvą ir 
pažvelgė Vulfui į akis. 

— Jau viskas gerai. Baikite, pone Vulfai. 

— Ponia Frost, turit išklausyti dar kai ką, — Vulfas vėl 
parodė į ją pirštu. — Noriu pasakyti, kas buvo nužudžius 
Maknairą. Tuo metu jūs, brangioji, pamanėte, kad sunki- 
ausia jau padaryta. Bet šį kartą prastai apskaičiavote. 
Pereną Hubertą tartum kipšas būtų apsėdęs. Jūsų 
draugužis suprato, kas kaltas dėl tų visų nuodijimų. Jis 
surizikavo: viskas arba nieko. Jūs negalėjote pakęsti to 
įžūlaus šlykštaus šantažo. Hubertas elgėsi neapdairei: 
faktiškai tai jis pasakė ponui Gudvinui, kas nužudė 
Maknairą. Tai įvyko, kai buvote greta, ponia Frost, ir tai 
buvo paskutinis lašas... Hubertas manė, jog ponas 
Gudvinas nemoka prancūzų kalbos, taip pat lotynų, ir 
nesuvoks, kad ,,„kalida“ lotyniškai reiškia „aistra“. 
Hubertui, matyt, patiko regėti baimę jūsų akyse. Ir jis už 
tai užmokėjo... Tiesiog kitą dieną ištrinkote jam galvą 
nitrobenzolu. Tai buvo rafinuota žmogžudystė, jūs išradote 
bjaurų ir kartu sąmojingą būdą, kaip atkeršyti nepakenčia- 
mam meilužiui ir šantažistui už viską... 

— Liaukitės! — riktelėjo ponia Frost. 

Visi pasuko galvas į jos pusę. Niekas to nesitikėjo, bet 

nuodytoja atrodė visai pakenčiamai. Ji sėdėjo visiškai 
rami, tiesi nugara nesulinko nė per colį. Pakėlusi smakrą, 
ponia Frost iššaukiamai tarė: 

— Aš neprivalau klausytis visokių paistalų. Pone 
Kremeri! Kas jūs — policininkas ar ne? Ką mes čia vei- 
kiame? Ką tas žmogus kalba? Argi man oficialiai pateik- 
tas koks nors kaltinimas? 

Inspektorius sausai atsakė: 

— Jis bus pateiktas artimiausiu metu, po valandos ar 
pusantros. Tai nekeičia esmės. Ir jūs liksite čia tol, kol aš 
susipažinsiu su įrodymais ir išklausysiu pono Vulfo. 
Patariu jums nedaryti jokių pareiškimų be advokato. 

— Nieko neketinu svarstyti ar sakyti! 

Staiga jos balsas nutrūko, ir ponia Frost prikando lūpą. 
Visi Žiūrėjo į ją: kas bus toliau? Susivaldžiusi ji pasisuko į 
Vulfą: ) 

— Ar galiu pažvelgti į dokumentus, kurie patvirtintų 
jūsų išdėstytą versiją? Aš iš anksto apkaltinu jus: jūs 
padirbote dokumentus. Parodykite juos man, kad įsiti- 
kinčiau, jog tai nepadirbta. | 

Kabineto šeimininkas prisimerkė. 

— Paprastai tokiais klausimais rūpinasi advokatai. Bet 
aš nesu tikras, kad būtina laikytis tokių formalumų. 

Vulfas pažiūrėjo į raudonąją skrynelę ir padėjo ant jos 
ranką. Tai buvo šiek tiek artistiškas gestas, tačiau kaip jis 
paveikė dalyvius! Girdėjau, kaip sukaukšėjo Frosto 
vyresniojo dantys. 

— Iš tikrųjų, kodėl negalėtume pasižiūrėti... 

Kremeris prišoko prie stalo, jo akys liepsnojo. Kaip tik 
to aš ir baiminausi. Kremeris norėjo pirmasis pažvelgti į 
skrynelę! Jeigu inspektorius pagriebs ją, sukels alasą, 
viskas susiklostys kreivai šleivai. Kad nekiltų sumaišties, 
aplenkiau žmogžudysčių tyrimo skyriaus viršininką ir sus- 
paudžiau raudonąją skrynelę savo rankose. Tepabando 
atimti! Kremeris suprato, kuo pranašesnė brandi jaunystė 
už artėjančią senatvę, ir piktai suurzgė. 

— Tai mano daiktas! — tvirtai ir garsiai pasakė Vulfas. 
— Tik aš galiu daryti su juo ką tinkamas. Ir jeigu aš noriu 

parodvti kam nors tos skrynelės turinį, tai jūs, Kremeri, 
neturite man trukdyti. Arči! Paduok skrynelę poniai 
Frost. 

Kalidė ištiesė ranką, aptemptą juoda pirštine, ir aš ati- 
daviau skrynelę. 

— Ji neužrakinta, — perspėjo Vulfas. 

Mudu su Kremeriu vis dar stovėjome akylai stebėdami 
žudikę. Aš stovėjau arčiau ponios Frost krėslo. Visų Žvil- 
gsniai nukrypo + tą krėslą, net Glena Maknair liovėsi spi- 
ginusi akis į Vulfą ir žiūrėjo į ponią Frost. 

Ši pasidėjo skrynelę sau ant kelių ir kaire ranka šiek 
tiek pravėrė ją. Niekas iš mūsų nematė, kas yra jos viduje. 
Niekas, išskyrus ponią Frost. Ji nerodė jokių emocijų: tik 
žiūrėjo į vidų ir tylėjo. Paskui kyštelėjo į skrynelę dešinę 
ranką ir pridengė dangtelį, kad ir toliau niekas nieko 
nematytų. Pakėlė akis į Vulfą. 

Vulfas palinko į ją ir negarsiai pasakė: 

— Ten visi originalai, neabejokite. Viskas tikra, jokios 
imitacijos ir klastotės. 

Ponia Frost prikando lūpą. 

Vulfas tesė: 

— Visa, ką aš čia kalbėjau, - tikra tiesa, ir niekas kitas 
taip gerai to nežino kaip jūs. Deja, jūs praradote Frostų 
turtą, tai aišku. Boideno Maknairo sesuo liudys prieš jus. 
Mano agentai iškapstys viską, kas buvo Kartaginoje. 
Prasidės didžiulis skandalingas procesas... Rezultatas — 
pinigus gaus jūsų dieveris ir giminaitis. Kas bus jums? 
Garbės žodis, nežinau. Ar pakaks įkalčių ir įrodymų 
pasodinti jus į elektros kėdę? Nesu tikras. Greičiausiai 
ateitis tokia — ilgai ir varginančiai bus nagrinėjama byla, 
svarstoma kiekviena detalė, kiekvienas įkaltis, kurie, tiesą 
pasakius, tik netiesiogiai susiję su kiekviena iš trijų 
žmogžudysčių. Kitaip tariant — nei taip, nei ne. Ar pakaks 
įams lėšų geriems advokatams? Ar pakaks ištvermės? 

inoma, neverta pamiršti tokio „ginklo“ kaip grožis, tiesa, 
šiek tiek apvytęs. Jūs paleisite į darbą visą savo žavesį, 
tikėdamasi apmulkinti prisiekusiuosius. Kad palenktumėte 
juos savo pusėn, jūs prireikus šypsositės arba pravirksite... 

Sugalvosite dešimtis triukų, rasite šimtus paaiškinimų, 
meluosite, išsisukinėsite... Arči! Arči! 

Jis užliūliavo kitų čia buvusių budrumą, ir viskas 
įvyko žaibiškai. Ponia Frost žiūrėjo į Vulfą, bet dešinė 
ranka nenustygo skrynelės viduje. Ji kažką ten darė. 
Niekas, išskyrus mane, to nepastebėjo. Dieve, koks buvo 
ponios Frost veidas tuo metu! Skruostai net raustelėjo. Tik 
dantys dar stipriau sukando apatinę lūpą - taip, kad tuojau 
galėjo ištrykšti kraujas. Tik šitai išdavė tą įtemptą darbą, 
kurį ji dirbo... 

Staiga Kalidė Frost žaibiškai atbloškė kaire ranka 
skrynelės dangtį, o dešinę ranką su joje sugniaužtu 
flakonėliu ūmai pakėlė prie lūpų, užvertė galvą ir 
gurkštelėjo. Mes pamatėme, kaip jos kaklu nusirito kon- 
vulsijų banga, ir viskas buvo baigta. 

— Stebinsai! Stebinsai! - sukliegė Kremeris ir šoko prie 
ponios Frost. 

Aš jam netrukdžiau. Kremeris pavėlavo: išgelbėti šios 
moters nebuvo įmanoma. 

Inspektoriaus riksmas buvo refleksiškas, ir tai dar 
kartą įrodė, kad inspektorius pasijuto esąs savo vietoje. 
Kai jis patenka į keblią situaciją, būtinai šaukiasi, kad kas 
nors jam padėtų. Taip ir turi būti. 


19 SKYRIUS 


— Norėčiau gauti raštiškus jūsų parodymus. 

Inspektorius įtūžęs čiaumojo cigarą. Tiesa, tai nieko 
blogo nepranašavo. Atvirkščiai jo veidas išsigiedrijo ir 
atrodė visai taikus. 

Dirstelėjau į laikrodį, nors ir taip Žinojau, kad jau po 
šešių. Vulfas suspėjo pabuvoti savo oranžerijoje. Velionę 
išvežė. Glena Maknair išvažiavo abiejų Frostų lydima. 
Sambrūzdis baigėsi. Man pavyko atsikratyti reporterių, 
pažadėjus jiems rytoj visokeriopą pagalbą. Fricas uždėjo 
ant durų grandinėlę ir nuėjo minkyti tešlos rytdienai. 

— Šitiek metų dirbu, bet į tokią istoriją pirmąkart 

įklimpau, — niurzgėjo inspektorius Kremeris. — Kodėl jūs 
padėjote nuodų į skrynelę? 

Nors kabineto langai tebebuvo plačiai atverti, vis dar 
jautėsi kartus migdolų kvapas: krisdama Kalidė Frost 
išpylė iš flakonėlio tai, kas jame buvo likę. 

Vulfas su pasimėgavimu atkimšo butelį ir prisipylė 
alaus. 

— Pirmiausia, pone Kremen, jūs puikiai suprantate, kad 
jokių raštiškų parodymų iš manęs negausite, — pasakė jis 
nugėręs porą gurkšnių. — Ir be reikalo dieną taip pik- 
tinotės dėl to, kas atsitiko. Negalėjau atsakyti jums, nes 
skubėjau į oranžeriją. O dabar sakau: aš neturėjau kitos 
išeities. O jūs elgėtės neprotingai. Aš esu pasipiktinęs. 

Kremeris ėmė burblenti kažką apie nekaltumo 
prezumpciją. Nesiklausydamas jo, Vulfas vėl priglaudė 
lūpas prie alaus stiklinės. Paskui tęsė: 

— Antra, pone Kremeri, aš ir taip įstengiau surasti tą 
velnio skrynelę. Tik pats velionis žino, kur jis ją paslėpė. 
O be skrynelės įrodyti ponios Frost kaltę — labai sunku, 
sakyčiau, netgi nepakeliamai. Tą raganą kitaip negu mudu 
su jumis lydėjo sėkmė, ir — atkreipkite dėmesį — nuolat. 
Todėl ryžausi susitvarkyti su avantiūriste jos pačios meto- 
dais: nusiunčiau Saulą pas gerą meistrą, kad šis padirbintų 
skrynelę iš raudonos odos. Naujoji skrynelė turėjo atrodyti 
kaip sena. Taip jis ir padarė. Buvau įsitikinęs, kad 
Frostams niekada neteko matyti tikrosios pono Maknairo 
skrynelės ir jie negalės manęs demaskuoti. Svarbiausia 
buvo moraliai paveikti ponią Frost. 

— Viską suprantu, bet jūs galėjote mane perspėti! — 
Kremenis giliai užsitraukė. — Taip, jūs gerai sugalvojote su 
ta skrynele. Pripažįstu, kad ta ragana įkliuvo. Tačiau ką 
jūs padarėte paskui! Nupirkote ciano vandenilio rūgšties ir 
įdėjote flakonėlį į skrynelę! Beje, už tokias išdaigas 
kalėjiman sodina. Ką dabar aš parašysiu raporte? Kad 
dalyvavau pramoginiame nuodijimo renginyje ir kad visa 
tai įvyko tiesiog man matant?! Bijau net pagalvoti apie tai, 
ką ten rašyti! 

— Kaip pageidaujate, sere, galite nerašyti, - Vulfas 

atsiduso, jo pečiai kilstelėjo ir vėl sugniužo. — Visa, kas 
įvyko mūsų pašnekesiui baigiantis, — lemtingas atsitiktinu- 
mas. Nuodų flakonėlis buvo įdėtas į skrynelę kaip dar 
viena priemonė, galinti paveikti ponią Frost. Jis turėjo 
paveikti ją psichologiškai... 

— Bet kodėl pasinaudojote ciano vandenilio rūgštimi, o 
ne paprasčiausiu skysčiu?! 

— Ponia Frost pastaruoju metu tapo nuodingųjų 
medžiagų specialiste, ji lengvai būtų atskyrusi vieną skystį 
nuo kito pagal kvapą. 

— Ir manote apdumti man akis? Viskas įvyko taip, kaip 
iš anksto buvote numatęs! Neabejoju! Rašykite parody- 
mus! 

— Pone Kremeri, nieko aš nerašysiu ir nepasirašysiu. — 
Vulfas iš įpratimo pagrasė jam pirštu. — Juk jūs norėjote 
vienu šūviu du zuikius nušauti: ir nusikaltimą atskleisti, ir 
nusikaltėlį nubausti. Viskas taip ir įvyko. Ir ką aš girdžiu 
vietoj dėkingumo? Štai jis, įstatymas, kuris trokšta mane 
už mano paties triūsą palikti be kelnių! Taip, taip, nesi- 
ginčykit, jūs — to pasibaisėtino įstatymo atstovas. Jūs 
nemėgstate, kai santykius aiškinasi sąžiningai susikauda- 
mi. Jums reikia teismo, prisiekusiųjų ir visų kitų ilgo nuo- 
bodaus proceso atributų. Auka turi raitytis kančiose lėtai 
svilinama, ir taip tęsis ne valandas, o dienas ir net 
mėnesius! Kaip žema! Įstatymas kvailas, bukaprotiškas ir 
dažniausiai neteisingas. Nemėgstu įstatymų ir esu 
pasirengęs pasirašyti vieno senovės išminčiaus 
pareiškimą, bylojantį, kad mūsų įstatymai - lyg asilų 
banda. 

— Ko jūs mane užsipuolėte? — sušuko Kremeris. - Aš — 
ne įstatymas, aš — policininkas!.. Kur jūs gavote ciano 
vandenilio rūgšties? 

— Tai jus iš tikrųjų domina? 

— Taip. Aš privalau žinoti tokius dalykus. 

— Bet juk žinote, kad nuodais negalima prekiauti, už tai 
baudžiama. 

Kremeris pasijuto nesmagiai, bet nesmagumą paslėpė 
cigaro dūmų debesyje. 

— Tai va, - Vulfo akys pavirto plyšeliais, - man padarė 
paslaugą geras mano bičiulis, jis chemikas. Jeigu jūs, 
inspektoriau, pradėsite tyrimą, norėdamas sužinoti jo 
pavardę, aš prisiekiu: nedelsdamas apleisiu JAV ir 
išvažiuosiu gyventi į Egiptą, kur turiu namus. Tuomet 
kiekviena dešimta Niujorke įvykdyta žmogžudystė liks 
neatskleista, ir tai slėgs jūsų sąžinę, be to, turėsite bėdų 
atsiskaitydamas! 

Kremeris perstūmė cigarą iš vieno burnos kampo į 
kitą. 

Vulfas tylėjo. 

Pagaliau inspektorius užgesino cigarą ir atsistojo. 

— Laikas eiti, užsisėdėjau čia pas jus... Neieškosiu aš 
jūsų bičiulio, reikia mat jo man kaip... Ir be reikalo mane 
gąsdinote — greit ir taip išeisiu į pensiją. Tik šit įdomu, ką 
darys Niujorko policija po šimto metų, kai jūs, Vulfai, 
atleiskite netaktiškumą, pakratysite kojas? Sunku bus suk- 
tis bernužėliams... Tik neįsižeiskite, juk aš neįsižeidžiu... 
Pabaigai noriu paklausti... O kaipgi raudonoji skrynelė? 
Jums dar jos reikės? Mat valdyboje turiu kambarį, ku- 
riame laikau peilius, virves, pistoletus — na, tai, kas ėjo per 
mano skyrių. Paskui, išėjęs į pensiją, vartysiu ir prisimin- 
siu... Ar negalėčiau ir raudonosios skrynelės pasiimti į 
kolekciją? 

Vulfas įsipylė alaus ir nusišiepė: 

— Man skrynelės nereikia, bet, inspektoriau, juk aš ją 
padovanojau... 

— Kam? 

— Ponui Gudvinui. Jo ir klauskite. 

Kremeris pasisuko į mane. 

— Na, kaip? Susitarsim? 

— Ne, - aš papurčiau galvą. —- Skrynelė man patiko. 
Susidėsiu į ją pašto ženkliukus. 

Ir tai buvo tikra tiesa. Maža to, pasakysiu, jog skrynelė 
tarnauja man jau daug metų... 

Bet ir Kremeris neliko nuskriaustas. Škotijoje, Izabelės 
Maknair namuose, už vienos židinio plytos, Hičkoko vai- 
kinai vis dėlto rado tikrąją raudonąją skrynelę. Visi doku- 

mentai buvo puikiausiai išsilaikę. Jie būtinai būtų buvę 
paminėti Kalidės Frost byloje, bet tuo metu Kalidė Frost 
jau buvo palaidota. 

Vulfas dirsčiojo pakaitomis čia į vyresnįjį, čia į jau- 
nesnįjį. 

— Na, ir kurgi ji? 

Frostai patys įsiprašė į svečius. Buvo pirmadienio 
popietė. Luelinas sėdėjo „gėdos krėsle“, Dadlis - raudona- 
jame krėsle, prisitraukęs artėliau staliuką su ,,Senojo 
Korkorano“ buteliu, kurį jis protarpiais deramai pagerbda- 
vo. Laikiau atsivertes bloknotą, bet nieko nerašiau, tik 
patenkintas stebėjau, kaip Vulfas gardžiuojasi alumi. 

— Ji Glenene, — atsakė Luelinas. — Žadėjo paskambinti 
jums iš ten ir viską paaiškinti. Suprantate, ji nenori matyti 
nė vieno iš Frostų, — Lu veidas iškaito. — Net manęs. Tai 
taip siaubinga... Žinoma, jai dabar labai sunku, bet juk 
negalima bėgti nuo Žmonių, kurie ją myli... - Jis dar la- 
biau paraudo. — Pone Vulfai, prašau... Jūsų ji tikrai pak- 
lausys! Mes norime, kad jūs nuvažiuotumėte tenai ir 
pakalbėtumėt. Laiko sugaišite nedaug, porą valandų... 

— Pone Frostai! — grėsmingai tarė Vulfas. — Liaukitės! 
Tai įžūlumas — siūlyti man eiti iš namų, nes jūs taip 
įsigeidėte, ir važiuoti velniaižin kur! Po to, kai privertėte 
mane nukeliauti į Penkiasdešimt antrąją gatvę, jums 
galvoje tikrai pasimaišė! Manote taip: jei prieš savaitę 
padėjo tas triukas su laišku, tai ir šiandien išdegs. Ne! Ir 
leiskite panelei Maknair apsiprasti su naująja savo 
padėtimi. Jai reikia atsipeikėti, atsigauti nuo šoko... 
Tuomet panelė supras, kad ne visi Frostai vienodi ir ne 
visi beria Žiurknuodžius į artimojo lėkštę. Kai vėl pasi- 
matysite su ja, galėsite pasinaudoti dviem gana svariais 
argumentais. Pirmiausia, jūs nebe giminaičiai ir ne orto- 
brolvaikiai. Antra, netrukus jūs būsite turtingas. Milijonas 
kišenėje — neblogai skamba, ką? 

Dadlis Frostas sudvejojęs atsiplėšė nuo viskio 
stiklinės. Paskui siurbtelėjo iš kitos stiklinės, kur buvo 
įpilta vandens. Jis taip atsargiai gėrė vandenį, jog buvo 
akivaizdu, kaip Frostas vyresnysis bijosi perduozoti. 

— Numirė — ir gerai padarė, - pasakė Dadlis, kai jo 
burna pagaliau reikėjo pailsėti nuo kalbėjimo. — Oi, kaip ji 
man ištąsydavo nervus, bjaurybė! Kalbu apie savo 
brolienę. Beveik dvidešimt metų per ją nebuvo gyvenimo. 
Juk ji buvo įsitikinusi, kad aš pragėriau brolio turtą, ir 
niršo, niršo... Visą laiką kartodavo: ,,Koks iš tavęs 
globėjas! Koks valdytojas!“ Aš ir pats kartais galvodavau: 
„Na, 1š tikrųjų - koks iš manęs valdytojas?“ Ir neliesdavau 
to bjauraus turto. Kartu su globėjo teisėmis perdaviau 
visus reikalus advokatui Kebotui. Klaikus tipas! Ilgas kaip 
kartis, praplikęs, ant skruosto — visas karpų Žvaigždynas. 
Neteko susitikti? O neseniai mes su juo matėmės. Tai štai, 
lyg nujaučiau... Pareikalavau iš jo ataskaitos. Jis man 
pateikė ją. Ir ką gi manote? Brolio turtas padidėjo 
dvidešimt dviem procentais! Taigi mudu su sūnumi po 
milijoną gausim! Nieko sau! Turiu porą idėjų, kaip 
tvarkytis su tokiais pinigais. Bet... Apie ką aš čia? Ak, 
taip! Aš atvažiavau čionai pasikalbėti apie jūsų honorarą. 
Man atrodo, kad jį reikia išmokėti iš mano milijono, kai 
tik pinigai bus pervesti į mano sąskaitą. Jeigu ne jūs, pone 
Vulfai, nieko nebūtų išėję. Mes niekada nebūtume net 
sužinoję... 

Vulfas švelniai paprieštaravo: 

— Pone Frostai, jūs, matyt, pamiršote, kad mano klientė 
yra panelė Maknair. 

Bet Dadlis Frostas jau griaudėjo. Sustabdyti šį visu 
greičiu dundantį sąstatą buvo neįmanoma. 

— Kokie niekai! Aš taip kankinausi, kad mano sūnus 
negali užmokėti jums, o čia — viens - ir viskas sutvarkyta! 
Kam skriausti mažytę Eleną? Arba Gleną... Velnias, aš 
visą laiką painioju. A, tepasilieka Elena. Juk jis dabar 
nieko nebeturi, viskas perėjo mums... 

— Klystate. Ponas Maknairas paliko seseriai išsamias 
instrukcijas, kaip tvarkyti jo turtą... 

— Maknairas? Ką?! Elena ims jo pinigus? Ir tik todėl, 
kad jis neva esąs jos tėvas? Koks stuobrys! Na, gerai, gal 
ir tėvas. Bet mažytė gaus ne milijoną, o daug mažiau. Na, 
ir kam jai Maknairo pinigai? Tikrus pinigus ji turės 
ištekėjusi už manojo Lu! Viešpatie, jeigu tu tik žinotum, 
kaip aš abudu jus myliu! Kam Elenai liesti tėvo kapitalą? 
Teima mano pinigus, vis vien mano kišenė kiaura. Todėl ir 
su jumis atsiskaitau iškart, kol neiššvaisčiau. Dešimt 
tūkstančių dolerių — tfu! Trupinėlis nuo milijono. O gal 
norite nuplėšti nuo mūsų daugiau? Trumpiau tariant, sere, 
moku aš. Ir kad daugiau jokių kalbų apie Eleną! Jūsų 
klientas aš, o ne Elena! Jeigu sąskaita, kurią man pateik- 
site, nebus beprotiškai didelė, bus... Kaip ten sakoma?.. A, 
atsiminiau! Patenkintos abi pusės! Noriu, ir viskas! Ne, 
jūs vis dėlto kaip dera manęs neįvertinote! Jei nebūčiau 
susipratęs perduoti valdyti turtą tam nevidonui Kebotui... 
Na, sutikite, kad gerai sugalvojau... Ir viskas kaip tik 
laiku... 

Užverčiau bloknotą ir mečiau jį ant stalo. Susinėręs 
rankas ant krūtinės ir užsimerkęs mėginau atsipalaiduoti. 
Viskas neblogai baigėsi. 

Kaip ten aš tada pastebėjau: dar ne viskas prarasta? 
Na, štai, dabar vietoj klientės turėsime klientą. Pasirodo, 
geras vis dėlto pasitaikė darbelis. 

